
CUVÂNT ÎNAINTE 


Tema relaţiei dintre centru şi periferie, intens abordată în ultimele 
decenii pe plan mondial, s-a bucurat de mai mică atenţie în istoriografia 
română. Sintagma a fost impusă, după cum se ştie, de I. Wallerstein (The 
modern world-system, 1974), pe seama unei investigaţii privind geneza lumii 
moderne, extinsă apoi la analiza imperiilor ce au ocupat, în ultima jumătate 
de mileniu, scena istoriei. S-a făcut, consensual, în Europa, distincţia între 
un centru nord-vestic, o semiperiferie în partea mediană şi periferia din estul 
continentului, cu „cel mai scăzut rang în această ierarhie“ (A.G. Frank, S. 
Amin, L'accumulation dependente, 1975). S-a mers încă mai departe, 
sesizându-se în relaţia centru-periferie o legitate istorică (K. Ekholm, 
Dynamics of Global Systems, 1981), ceea ce a dat un impuls mai viguros 
studiilor referitoare la tema în cauză. S-a putut vorbi chiar de naţiuni 
„centrale“ şi naţiuni „periferice“, în cadrul unei taxonomii adesea contestată 
şi mai totdeauna generatoare de complexe. 

Geopolitic şi cultural, românii au avut mereu sentimentul că se află „au 
correfour des empires“ şi că această poziţie îi condamnă la dependenţă şi 
minorat. Totuşi, ei au produs o elită care, la finele secolului XVIII, mai ales 
prin Supplex Libellus Valachorum, a fost în măsură să propună un program 
de redresare naţională (îl regăsim chiar la baza paşoptismului extracarpatin), 
iar peste un secol să-şi formuleze clar opţiunile în faimosul Memorandum, 
care a impus limpeziri importante de ordin politic şi moral. Peste un sfert de 
secol, la 1918, aceste opţiuni aveau să contribuie fundamental la 
desăvârşirea unităţii de stat româneşti, încheind parcă un ciclu istoric şi 
deschizând o nouă epocă. Acestei ultime secvenţe i-a dedicat Sabina Fati un 
studiu monografic de cel mai viu interes. 

Autoarea vine în tagma istoriografică din zona „ştiinţelor tari“, cum se 
spune de la un timp, având o formaţie „pozitivă“, dar beneficiind, cum s-a 
întâmplat cu mulţi tineri după 1989, de o „recalificare“ (cuvântul nu e cel 
mai potrivit) de tip umanist. Studiile postuniversitare de ştiinţe politice, 
precum şi o activitate intensă de publicist, eminent cotată, i-au permis să 
intre în spaţiul istoriografiei cu un cert avantaj şi pentru activitatea depusă 
în mass-media. 

Este o concluzie ce se degajă din colaborarea la periodicele din ţară, 
precum Altera, Curentul, Dilema, 22, Lumea, Observator cultural, Politica 
externă, Provincia, Sfera politicii etc., la unele publicaţii străine, precum 
Beszélő, Le Courrier des Balkans, Frankfurter Allgemeine Zeitung, ca şi la un 
volum de studii pe teme actuale: De la post-comunism la pre-tranziție (ed. 
Victor Bârsan, 1997). Unele articole se ocupă de problematica statului, 
integrarea europeană, aspecte geopolitice, relaţii externe, regionalism, 
minoritari, discurs naţionalist etc. O menţiune aparte se cuvine făcută 


pentru studiul „Ideea naţională şi federalismul în Transilvania la începutul 
secolului XX“ (Provincia, II, 2001), studiu ce se leagă evident de tema 
volumului de faţă. Înseşi conceptele structurante ale acestuia se regăsesc în 
problematica centralismului şi a periferiei ca sursă de atitudini naţionaliste, 
pe linia unei gândiri ce trimite la „open society“ şi la o filozofie a deschiderii 
cât mai amplă faţă de realitatea ambientală, fie aceasta imediată sau ţinând 
de trecutul istoric. 

Punctul de pornire, cum se întâmplă adesea în asemenea ocazii, îl 
constituie situaţia actuală din Transilvania, obnubilată încă de „prejudecăţi, 
mistificări şi mitologii“, a căror explicare necesită o perspectivă diacronică, 
una care să ia în calcul nu doar trecutul imediat. Alergică la clişee şi 
tabuizări, atentă la miza reactualizării unor „himere“ din alte epoci, autoarea 
propune o nouă analiză critică a perioadei cuprinse între Memorandum şi 
Marea Unire, semnificativă pentru relaţia dintre centru (ca simbol al puterii 
abuzive) şi periferie (ca spaţiu defavorizat şi în continuă ajustare a 
discursului identitar). 

În chip deliberat, se evită o conceptualizare insistentă, pentru ca analiza 
factuală, în sensul larg al sintagmei, să poată beneficia cât mai mult. Apar, 
inevitabil, temele de care discursul politic s-a folosit îndelung, de astă dată 
ca o surdină impusă de relativismul la care a ajuns istoriografia în ultimele 
decenii, ideea naţională fiind antamată sub unghiul „raporturilor pe care 
Transilvania ca periferie le-a avut în a doua jumătate a secolului XIX şi 
începutul secolului XX cu centrele Viena, Budapesta şi Bucureşti“, la nivelul 
elitelor, ceea ce înseamnă că au fost examinate programe, scrieri, strategii 
etc. Astfel, autoarea a putut urmări „cum au evoluat modernizarea, 
rivalitatea etnică, naţionalismele, criza identităţii naţionale, ce fel de soluţii 
au fost găsite pentru rezolvarea problemei naţionale“. 

Sunt teme pe seama cărora s-a scris deja mult, fără a se ajunge la un 
consens asupra epocii, una încheiată prin „marele război“ şi restructurarea 
geopolitică a zonei. Urmărind statutul de periferie la nivel politic, economic, 
cultural, autoarea apelează mai ales la istoria ideilor şi la metode sociologice, 
examinând sistematic cele mai răspândite publicaţii din epocă: Tribuna, 
Gazeta Transilvaniei şi Telegraful român. Ea a putut obţine astfel o 
„radiografie“ valabilă pentru situaţia românimii din spaţiul transilvan, 
îndeosebi a elitelor angajate în rezolvarea chestiunii naţionale. Formulele 
puse la lucru se legau, fiecare, de un alt centru: autonomia în cadrul 
Ungariei de Budapesta; unirea cu statul român de Bucureşti; federalizarea de 
Viena. Nici una nu s-a impus destul de viguros până la marea conflagrație ce 
avea să impună a doua formulă, privilegiind astfel relaţia cu centrul de 
putere al României. O relaţie fluctuantă, nu lipsită de tensiuni şi deziluzii, 
abia sugerată în cuprinsul lucrării, persistentă şi azi, după cum se remarcă 
în unele articole din Altera şi Provincia. 

Ca să descrie cât mai exact situaţia, Sabina Fati recurge la grafice, 
diagrame, statistici, metodele cantitative fiind puse la lucru cu incontestabil 
folos. Definirea realităţilor româneşti din Transilvania de la finele secolului 


XIX până la 1918 face astfel un pas înainte, autoarea studiului fiind mereu 
atentă la dovezi, măsură, nuanţă. Ca şi Ole R. Holsti, din care citează, 
autoarea e convinsă că „analiza de conţinut este o tehnică de a face inferenţe 
în identificarea obiectivă şi sistematică a caracteristicilor de care dispun 
mesajele“. 

Practic, studiul întreprins de Sabina Fati, pe seama unui sfert de secol 
din istoria românilor, în context legitim de universalitate, urmăreşte o linie 
orizontală (relaţiile cu centrul budapestan, revendicări, proteste etc.) şi una 
verticală (cu referire la elitele ardelene de limbă română în toate centrele de 
putere puse în ecuaţie: Viena, Budapesta, Bucureşti). 

Sistematizarea tematică a materiei şi acribia metodologică, puterea de 
analiză a faptelor şi de construcţie a unui ansamblu menit să dea seama de 
realităţile româneşti din Transilvania acelui sfert de secol se vădesc 
remarcabile în cuprinsul lucrării. Un asemenea text, plin de informaţii şi 
evaluări demne de tot interesul, impune o lectură atentă şi o cunoaştere 
adâncă a problematicii transilvane, în ansamblu, nu doar a comunităţii 
româneşti. 

Primele secvenţe privesc chiar noţiunile de centru şi periferie, la care se 
raportează amplu şi ideea naţională. Capitolul despre Modernizare şi 
periferie — Uniunea Europeană şi Europa de Sud-Est, aparent fără motivaţie 
în economia ansamblului, aduce de fapt problema la zi, actualizând o temă 
care n-a încetat să preocupe, după „Versailles“, întreaga zonă. În această 
lumină se înţeleg mai bine şi proiectele transilvane, concepute ca răspuns la 
crizele care au marcat primii lustri din secolul XX. Se evidenţiază astfel mai 
bine momentul când românii ardeleni s-au întors, spune autoarea, 
amintindu-şi de Bariț şi Slavici, „cu faţa la Bucureşti“. Spaţiul generos 
acordat ideii de federalizare şi contextului respectiv indică o realitate a 
epocii, una al cărei interes politic nu s-a istovit încă. Tot aşa se justifică 
paginile despre naționalism ca atribut al periferiei, capitol ce ar putea 
constitui singur tema unui studiu aparte. Naţionalismului, ca suport al 
demersurilor politice din perioada pusă în discuţie, i se consacră de 
altminteri o lungă analiză, nuanţată cu explorări la fel de utile în 
problematica elitei, raportată la lumea „de jos“, sau cu tema însăşi a 
periferiei, a „percepţiei de margine“. Ultimul capitol, oarecum bilanţier, 
caută a situa „mişcarea naţională a românilor ardeleni între iluminism şi 
romantism“, temă ce se bucură, la rândul ei, de o vastă literatură specială. 

Segmentul etnocultural şi cronotopic supus analizei e semnificativ 
pentru acest parcurs al românilor ardeleni, de la misera plebs contribuens şi 
instrumentum regni la aceea de parte a naţiunii române, structurate statal şi 
admise în concertul naţiunilor europene. „Fiorul dramatic“, sesizat de un 
analist în istoria acelei părţi, se recunoaşte şi în analiza întreprinsă de 
Sabina Fati, în ciuda strădaniei de a evita pe cât posibil lectura de tip 
emoţional. 

Suntem, după cât se pare, pentru întâia oară confruntaţi cu un demers 
analitic în care datele scoase dintr-o multitudine de surse, după metode 


curente în sociologie, antropologie culturală, analize politologice, sunt 
prelucrate statistic, proiectate în grafice şi diagrame, astfel încât realităţile 
devin mai clare, mai „transparente“, iar analogiile uşurate sensibil. Vlad 
Georgescu a întreprins, mai de mult şi pe un alt plan, un examen „cantitativ“ 
al ideilor politice, folosindu-se de histograme, politograme etc., din care a 
extras temele semnificative pentru o istorie a ideilor politice româneşti. 
Studiul amintit continuă să-şi menţină şi azi interesul. 

Ceea ce a întreprins Sabina Fati reprezintă, metodologic şi reconstructiv, 
un pas mai departe. O teoretizare a metodei, fie şi succintă, era poate utilă, 
în chip de preambul, fiindcă asemenea demersuri istoriografice sunt încă 
rarisime. Ele evidenţiază plastic lucruri greu de sesizat altfel şi înlesnesc 
analogii, evaluări, concluzii. Poate că nu este exagerat să se observe aici o 
invitaţie la relativizarea discursului naţional, fără a-i diminua însă rostul. Un 
opis al temelor degajate din mulţimea surselor puse la lucru în volum ar 
sublinia şi mai mult câştigul dobândit printr-o asemenea metodă. 

În ansamblu, avem de a face cu un discurs critic, dezinhibat, sensibil la 
noile provocări ale istoriei şi atent la soluţiile ce se pot închipui pe seama 
raportului dintre centru şi periferie într-o zonă unde această relaţie a fost 
îndelung viciată de factori externi. Să sperăm că el va fi extins şi aprofundat 
chiar de autoarea cărţii. 


Alexandru Zub 

Pentru ca această lucrare să poată fi terminată şi să apară, autoarea şi-a 
asumat o serie de datorii morale. Le mulţumesc tuturor celor care au crezut 
în acest proiect şi care m-au ajutat direct sau indirect la realizarea lui. Mai 
ales profesorului Alexandru Zub, care într-o perioadă tulbure a tranziţiei 
autohtone, în care orice abordare a „problemei transilvane“ altfel decât în 
spiritul istoricilor naționalişti era privită cu suspiciune, m-a sprijinit şi 
încurajat să cercetez epoca dinaintea Marii Uniri, în care elitele ardelene 
oscilau între fidelitatea imperială şi aranjamentele cu Budapesta, ignorând 
aproape complet complicităţile cu Bucureştiul. 

Mulţumesc prietenilor de la Cluj, în special lui Gábor Ádám şi lui Levente 
Salat de la Centrul de Resurse pentru Diversitate Etnoculturală, care încă de 
la începutul proiectului mi-au înlesnit legăturile cu arhivele Bibliotecii 
Universitare din Cluj, iar ulterior s-au ocupat de lucrurile nevăzute, dar atât 
de complicate ale apariției acestei cărţi. 

Le sunt recunoscătoare Tâniei Radu şi lui Dan C. Mihăilescu fără de care 
proiectul meu ar fi rămas doar o idee. Îi mulțumesc lui Gusztáv Molnár care 
mi-a trimis mereu bibliografia de ultimă oră apărută în occident, dar şi 
celorlalți prieteni din grupul „Provincia“ cu care am avut ocazia să discut 
subiectele fierbinţi ale lucrării de faţă, sociologului Marius Cosmeanu pentru 
observațiile sale şi pentru ajutorul dat în stabilirea algoritmului potrivit 
pentru analiza de conţinut, istoricului Lucian Nastasă, care a investit mult 
timp, energie şi destulă răbdare pentru ca această carte să apară în forma 
finală. Trebuie să mulțumesc Centrului de Resurse pentru Diversitate 
Etnoculturală care s-a oferit să finanţeze şi să publice lucrarea şi tuturor celor 
care s-au implicat în apariţia ei. Nu în ultimul rând mulțumesc familiei mele, 
lui Răzvan care s-a luptat să dea forme cât mai agreabile graficelor imaginate 
de mine şi Anei care m-a întrerupt din lucru exact atunci când era necesar să 
iau distanţă faţă de anumite subiecte. 

Ştiu de la bunicul meu, caporal în armata lui Franz Josef la începutul 
Primului Război Mondial, că pe vremea Imperiului „legea era lege şi banul 
era ban“, ştiu de la tatăl meu, care a cunoscut în copilărie ocupaţia maghiară 
a Dictatului de la Viena, că ungurii pot fi cei mai devotați prieteni. Ştiu că 
problemele istorice din Ardeal au fost mereu folosite în luptele politice de la 
centru şi că această provincie ar fi putut avea o evoluţie mai fericită dacă 
şi-ar fi depăşit la vreme marginalitatea. Ştiu că odată cu evoluţia pro- 
occidentală a României, problemele istorice ale Ardealului se vor dizolva într- 
o Europă a națiunilor cu propriile ei complicaţii. 

INTRODUCERE 


Discuţiile despre Transilvania continuă adesea să fie umbrite de 
prejudecăţi, mistificări şi mitologii, complicate de tribulaţiile româno- 
maghiare, complexate uneori de linia huntingtoniană, tabuizate de teama 
resuscitării ideilor autonomiste şi federaliste. Conservarea vechilor himere 
legate de istoria Transilvaniei, unde „românii şi ungurii sunt duşmani din 
tată în fiu, ca pisica şi câinele”!, ambiguitatea interpretărilor placate cu 
sentimente de dicţionar, apologiile înrădăcinării, persistenţa de multe ori a 
parantezelor în explicaţiile fenomenelor politice, sociale şi culturale din 
trecutul recent şi îndepărtat al acestei zone au fost folosite de ideologia 
naționalistă, prelucrate de regimul comunist, readuse în scenă de actorii noii 
clase politice ca modele de a tăia legături şi punți, ca propagandă de interior. 

Întoarcerea în timp, analizarea diacronică, evolutivă a acţiunilor politice 
şi sociale din Transilvania — aşa cum apar ele în presa de la sfârşitul secolului 
al XIX-lea şi începutul celui următor - scoate la iveală un tablou destul de 
puţin eroic al elitelor ardelene de limbă română. Planurile lor politice nu s- 
au îndreptat până în 1918 aproape deloc spre Bucureşti, iar strategiile politice 
formulate prin programele Partidului Naţional Român au persistat prea mult 
în pasivism, fiind lipsite de tactici care să le facă funcţionale. 


Transilvania - o periferie disputată 


Evoluţia politică, economică şi culturală a Transilvaniei nu poate fi 
analizată în afara relaţiilor care s-au stabilit de-a lungul vremii între elitele 
transilvane şi centrele variabile de putere care au subordonat principatul. 
Cercetările istorice mai vechi sau mai noi au încercat adesea să demonstreze 
că ideea de unitate nu aparţine epocii moderne şi că poporul român s-ar fi 
născut cu conştiinţa unităţii, la care nu ar fi renunţat niciodată. Relativizarea 
acestei presupoziţii şi a aceleia că unitatea naţională ar fi ocupat primul loc 
pe lista priorităţilor comunităţilor din Transilvania este doar primul pas 
pentru o cercetare care îşi propune să se detaşeze de prejudecățile 
istoriografiei “oficiale”. Analizarea ideii naţionale din perspectiva 
raporturilor pe care Transilvania ca “periferie” le-a avut în a doua jumătate a 
secolului al XIX-lea şi începutul secolului XX cu ‘centrele’ Viena, Budapesta 
şi Bucureşti, prin prisma programelor, scrierilor, strategiilor elitelor ardelene 
de limbă română, sugerează în ce fel au evoluat modernizarea, rivalităţile 
etnice, naţionalismele, criza identităţii individuale, care este momentul în 
care se radicalizează discursul despre identitățile naţionale, ce fel de soluţii 
au fost găsite pentru rezolvarea problemei naţionale. 


1 Eginald Schlattner, Cocoşul decapitat, trad. Nora Iuga, Bucureşti, Humanitas, 2001, 
p.91. 

Centru şi periferie în discursul politic 


Raporturile unei periferii cu un centru implică trei tipuri de tranzacţii: 
politice, economice şi culturale, care determină trei tipuri diferite, dar 
congruente, de periferii. Am analizat aceste perspective cu metode sociolo- 
gice, cercetând trei dintre publicaţiile cu mare impact în perioada 
1892-1918: Tribuna, Gazeta Transilvaniei şi Telegraful Român. Această 
perioadă de fin-de-siecle habsburgic este şi pentru transilvănenii români una 
de noi experienţe în zona politicului. În răstimpul dintre Memorandum-ul 
trimis de fruntaşii ardeleni la Viena şi unirea Transilvaniei cu România, 
elitele transilvane oscilează între loialismul tradiţional faţă de tronul 
habsburgilor şi politicile pragmatice în relaţia cu Budapesta. 

Folosind analiza de conţinut aplicată celor trei gazete, am încercat să 
determin, din subiectele abordate de acestea, atributele periferice ale 
principatului de sub coroana austro-ungară. Lucrarea analizează diacronic 
atât dimensiunea orizontală, cât şi cea verticală a periferialităţii — atributele 
geografice şi, respectiv, participanţii la sistemul de interacţiune între centru 
şi periferie — pentru a evidenția caracteristicile de periferie ale Transilvaniei, 
având în vedere că aceasta a avut statut de ‘periferie’ în toate structurile 
statale în care a fost integrată. 


Conştiinţa de margine 


Locul şi rolul Transilvaniei în evoluţia României şi a regiunii Central 
Europene sunt contradictorii. Statutul acestei provincii a fost, încă din 
secolul al XVIII-lea, odată cu afirmarea conştiinţei naţionale române, 
principalul subiect al confruntărilor de idei dintre exponenţii diferitelor 
curente politice din Imperiul Habsburgic, care vor reprezenta o parte 
importantă a dezbaterilor din epoca modernă în jurul reorganizării statale a 
centrului şi sud-estului Europei. Ulterior, după unirea cu România, mulţi 
intelectuali ardeleni au încercat să demonstreze că Transilvania ar putea fi şi 
altceva decât o zonă marginală. 

Dacă în secolul al XIX-lea publicistica lui Eminescu descrie pe larg de 
ce cărturarii din Bucovina, Banat şi Transilvania se despart de un spaţiu care 
le pune sub semnul întrebării dreptul de a exista, după primul război 
mondial toate valorile legate de Imperiul dispărut au fost considerate 
maligne, iar cei care au gândit sau scris în maghiară, germană sau sârbă au 
fost nevoiţi fie să se adapteze, fie să suporte ideea că sunt eliminaţi din 
structurile culturale conturate de noile graniţe. Urgenţa numărul unu 
devenise după 1 decembrie 1918 tocmai definirea statului naţional, iar 
Bucureştiul era acum Centrul care justifica totul?, în vreme ce poli- 
centrismului cultural din vremea Imperiului, regretat de o parte a elitelor 
transilvane, i se opunea înainte de 1918 un centru de putere care nega 


2 Cornel Ungureanu, „Cutia Pandorei. Pentru o istorie alternativă a literaturilor din 
Europa Centrală“, în A Treia Europă, laşi, Polirom, nr.1, 1997, p.56. 

dreptul la autodeterminarea naţională a românilor transilvăneni. 
Confruntările de idei în jurul statutului constituţional al Transilvaniei, 
purtate de exponenţii liberalismului nobiliar maghiar, adepţi ai dualismului, 
pe de o parte, şi conducătorii mişcării naţionale române din Transilvania şi 
Ungaria, pe de altă parte, la sfârşitul secolului al XIX-lea şi în primele 
decenii ale secolului XX, demonstrează poziţiile greu de conciliat ale 
intereselor naţionale maghiare cu cele ale etniilor nemaghiare. Conştiinţa de 
margine, de periferialitate este resimţită acut, atât în perioada iluminismului 
Şcolii Ardelene, cât şi în cea a romantismului politic sau imediat după 
Marea Unire. 


„Națiunea română suplicată şi plecată apelează la tronul 
majestăţii voastre şi cere şi se roagă cu cuvenita venerație şi 
supunere: 


1. Ca odioasele şi pline de insultă denumiri: toleraţi, admişi în 
stări, neprimiţi şi celelalte de acelaşi fel, care, ca nişte ofense, 
ilegal şi neautorizat, au fost aplicate naţiunii române, acum să 
se scoată cu totul şi să fie revocate şi să se şteargă, ca unele care 
sunt dezonorante şi injurii publice; şi astfel, prin clemența 
majestăţii voastre preasfinte, națiunea română reînviată să fie 
repusă în folosirea tuturor drepturilor civile şi de locuitori ai 
statului. (...) 


2. Națiunii pețitoare să i se restituie, între națiunile conlocu- 
itoare, acelaşi loc, pe care aceeaşi naţiune l-a deţinut. (...) 


3. Clerul acestei naţiuni dedicat Bisericii Răsăritene, fără deo- 
sebire dacă e de acord întru toate sau în mai puține privințe cu 
Biserica Occidentală, şi la fel nobilimea şi plebea“. 

(Din SVPPLEX LIBELLVS VALACHORVM TRANSSILVANIAE, 
trimis în 1791 de românii din Transilvania Curţii Austriece, în 
Florea Fugariu (ed), Şcoala Ardeleană, vol. I, Bucureşti, Edit. 
Albatros, 1970, p.134). 


Intelectualii Şcolii Ardelene s-au plasat în fruntea mişcării pentru 
câştigarea de către români a unor drepturi egale cu cele de care se bucurau 
celelalte naţiuni din Transilvania, dar eforturile lor erau doar un aspect al 
intensei activităţi politice iniţiate de către cele trei naţiuni, după moartea lui 
Iosif al II-lea, în scopul redobândirii privilegiilor. Romantismul politic şi 


3 Keith Hitchins, Românii 1774-1866, trad. George G. Potra şi Delia Rădulescu, 
Bucureşti, Humanitas, 1996, p.304. 

cultural, având ca moment de apogeu Revoluţia de la 1848, a dus şi în 
Transilvania la dezbateri aprinse privind drepturile românilor şi soluţiile 
prin care acestea puteau fi atinse, dar proclamarea naţiunii române la Blaj 
prin programul formulat în 16 puncte de intelectualii români a fost 
completat cu un jurământ de credinţă faţă de casa de Habsburg. 

După momentul 1848, în istoria politică a românilor din Transilvania se 
disting trei tipuri de discursuri paralele: unul este cel al autonomiei 
naţionale în interiorul Ungariei, al doilea, foarte timid şi aproape inexistent 
în presa de limbă română din Transilvania, vedea o eventuală unire cu 
România, iar celălalt, federalist, va subcomba odată cu prăbuşirea Monarhiei 
austro-ungare. Uneori ideea federală proiectată de intelectualii români are 
legătură cu proiectul unităţii statale. Nicolae Bălcescu şi Dumitru Brătianu 
au fost cuceriţi de Mazzini, care la mijlocul secolului al XIX-lea făcea planuri 
pentru înfăptuirea unei Europe federale democrate şi republicane, având la 
bază statul naţional. Ideea unităţii poporului român, panromânismul — cum 
îl numea Bălcescu - era scopul tuturor planurilor de federalizare la care ar fi 
urmat să participe teritoriile româneşti. „Pacea nu se va putea stabili în 
regiunea Dunării de Jos — spune Bălcescu — dacă nu se va întemeia o federaţie 
bazată pe principiul egalităţii naționalităților conlocuitoare. Trebuie 
recunoscute trei naţiuni de sine stătătoare: cea maghiară, cea iugoslavă, 
cuprinzând pe croaţi, dalmaţi, sloveni şi sârbi, şi cea română, cuprinzând pe 
românii din Transilvania, Banat, Ungaria, la care se vor adăuga românii din 
celelalte provincii. Determinarea teritoriului se va face pe cale plebiscitară, 
urmându-se indicaţiile majorităţii”:. În secolul al XIX-lea au existat nume- 
roase formule de federaţii şi confederaţii din care românii urmau să facă 
parte, multe dintre ele fiind propuneri ale reprezentanţilor români pentru 
federaţii româno-maghiare, ca posibilă rezolvare a problemei naţionale în 
teritoriile din Transilvania şi Ungaria locuite de români. Dumitru Brătianu şi 
Simion Bărnuţiu au fost principalii adepţi ai acestei formule. Ion Maiorescu 
susţine un proiect de dimensiunea celor gândite de Mazzini, propunând 
Dietei din Frankfurt la 1848 crearea unei federaţii dunărene care să cuprindă 
spaţiul dintre Marea Baltică şi Marea Neagră, incluzându-i şi pe români şi 
unguri, totul sub conducerea Germaniei: „O astfel de Ungarie — explica 
Maiorescu -— legată prin alianţă ofensivă şi defensivă cu România şi alipite 
amândouă de Germania printr-o legătură de stat, înlătură pericolul pansla- 
vismului, asigură Răsăritul Europei şi câştigă Germaniei o influenţă necesară 
ce i se cuvine până la Marea Neagră”. Cel care a făcut, însă, cel mai laborios 
proiect federalist este Aurel Popovici, care era convins, la fel ca mulţi lideri 
politici transilvăneni, că rezolvarea problemei naţionale a românilor din 
afara graniţelor regatului este posibilă numai în cadrul unui Imperiu 
Habsburgic federalizat. Legalismul intelectualilor transilvăneni nu ţinea 


4 George Ciorănescu, Românii şi ideea federalistă, Bucureşti, Edit. Enciclopedică, 1996, 
p.32. 
5 Ibidem. 


16 


Introducere 


doar de acţiuni politice imediate, ci şi de planuri mai îndepărtate, pentru că 
după cum explica Andrei Şaguna: „Noi nu putem înainta până nu vedem 
elementul nostru în Austria reunit într-un trup moral, până nu-l vedem 
chemat ca naţiune la viaţa constituţională sub sceptrul Austriei”. George 
Ciorănescu observă în lucrarea Românii şi ideea federală că în vreme ce 
intelectualii din Principate gândeau planuri de reunire a tuturor românilor, 
ardelenii se cantonau de imperiu: „pe când românii din Principate erau 
federalişti, spre a realiza în acest chip unitatea tuturor provinciilor locuite de 
conaţionali de-ai lor, românii din Imperiul austriac erau federalişti, pentru a 
obţine egalitatea de tratament cu celelalte naţiuni conlocuitoare din imperiu. 
Ei se mărginesc să ducă o susţinută luptă constituţională marcată din când 
în când de revoltă împotriva maghiarilor, dar afirmându-şi mereu loialitatea 
faţă de Coroană” 7. 

Imperiul părea pentru cei mai mulţi români din Transilvania singura 
structură statală în care puteau convieţui, iar împăratul era pentru bătrânii 
locuitori ai Transilvaniei „chiar locţiitorul lui Dumnezeu pe pământ” şi făcea 
parte dintr-un „univers familiar şi intangibil”5, de aceea nu e de mirare că 
Unirea, „publicaţie bisericească-politică” care apare la Blaj, scrie puţin 
înaintea oficializării alipirii Transilvaniei la România, cu nostalgie, despre 
familia domnitoare a imperiului recent dispărut: „Căderea ultimului 
Habsburg va fi pentru neamul românesc totdeauna o amintire tristă”?. 
Fidelitatea faţă de împărat face parte din tradiţiile românilor ardeleni, 
explicate în parte şi de Ioan Slavici: „Maghiarii pot să ne amărască zilele, pot 
să ne împingă în duşmănie, dar nu ne vor face să uităm (subl. I.S.) că prinţul 
Eugen de Savoia ne-a scăpat de jugul turcesc, împăratul Iosif al II-lea ne-a 
făcut pe noi înşine şi împăratul Francisc Iosif I ne-a dat stăpânirea asupra 
pământului muncit de noi”. 

Articolele apărute în presa vremii confirmă ataşamentul românilor faţă 
de Viena, peste 70% dintre textele referitoare la acest subiect fiind pozitive, 
chiar în condiţiile în care politicienii români din Ardeal nu mai aveau 
proiecte care să implice generozitatea habsburgilor. 


„Va părea o vorbă mare, însă, e aşa: în monarhia “ntreagă, mai 
mult sau mai puțin, toate popoarele au aspirații iredentiste, 
Cehii, Rutenii, Italienii, Sârbii, Croaţii, Germanii, chiar şi 
Maghiarii —- numai Românii nu au! Cei din Ungaria, ca şi cei din 
Austria (bucovinenii) deopotrivă. 


6 Theodor Botiş, Monografia familiei Mocioni, Bucureşti, Editura Fundaţiei pentru 
Literatură şi Artă Regele Carol al II-lea, 1939, p.473, în G. Ciorănescu, op. cit., p.58. 
7 George Ciorănescu, op. cit, p.58. 
8 Cornel Ungureanu, Mitteleuropa periferiilor, laşi, Polirom, 2002, p.198. 
9 Ioan Coltar, „Ultimul Habsburg”, în Unirea, 23 noiembrie 1918, Blaj. 
10 Cornel Ungureanu, op. cit., p.154. 

Iată procesul Freidjung, aduce descoperiri senzaţionale, şoptite 
demult, dar numai acum dovedite, despre felul cum ştiu să lupte 
slavii de sud, pentru idealul lor naţional. Cei din monarhie ca şi 
frații lor din ţările vecine, în Balcani ca şi în Monarhie 
deopotrivă. 


S-a descoperit, însă, vreodată la românii din Monarhie, un 
complot, o conspirație, o bombă, o organizaţie? Nu, niciodată. 
S-au descoperit vreodată la fraţii noştri din regat poziţii în buget 
pentru deputații noştri, o societate care avea să furnizeze arme, 
spioni plătiţi, ca să trădeze secrete de stat? 


Nici măcar în Balcani n-a lucrat România cu astfel de mijloace. 
Avem alt temperament, altă cultură, altă sensibilitate, altă 
concepție despre cinste şi despre cuvânt, decât slavii de sud — 
fiindcă avem alte aspirații, alte idealuri. 


(...) Ciudat! Nu s-a făcut o mişcare iredentistă, nu s-au făcut nici 
măcar încercări de unire naţională, în revoluţia din 1848/49 — 
cele mai prielnice timpuri pentru astfel de mişcări”. (Gazeta 
Transilvaniei, an LXII, nr. 261, 3/16 decembrie 1909) 


În Transilvania abia la finele veacului al XIX-lea a avut loc instituirea 
valorilor civilizaţiei occidentale, dar provincia şi-a păstrat atributele perife- 
rialităţii, chiar dacă acesta a fost momentul ei de vârf, momentul în care s-a 
realizat prima tranziţie pe scară largă la lumea modernă, la setul de valori 
europene. E vorba de anii 1880-1918, atunci când are loc o explozie 
demografică fără precedent în oraşele regiunii, când se construieşte mult şi 
nu doar în centrele cunoscute, ci şi în micile oraşe care dobândesc o 
configuraţie arhitecturală europeană”. În această perioadă birocraţia locală 
se transformă după modelul marilor burguri, economia se diversifică şi se 
aplică principiile economice valabile în Europa Occidentală, se pune accent 
pe pregătirea medie şi universitară şi pe dezvoltarea clasei de mijloc, 
cheltuindu-se foarte mult pentru crearea infrastructurilor. Analizând aceste 
transformări, Victor Neumann noteză că Transilvania va avea nu doar oraşe 
de talia Clujului, Braşovului, Sibiului, Târgu Mureşului, dar şi centre mai 
mici, capabile să formeze structuri sociale şi economice proprii, precum 
Turda, Sebeş, Deva, Orăştie, Miercurea Ciuc, Sfântu Gheorghe, Odorheiu 
Secuiesc, Hunedoara, Zalău, Şimleul Silvaniei, Satu Mare, Carei, Oradea, iar 
în Banat se dezvoltă nu numai Timişoara, ci şi Reşiţa, Lugoj, Jimbolia??. 


11 Victor Neumann, „Descentralizare sau recentralizare în Europa Dunăreană“, în Altera, 
IV, 1998, nr.8, p.86. 
12 Ibidem, p.87. 

Evoluţia principatului nu a continuat în acelaşi ritm după integrarea sa în 
România, deşi elitele transilvane au crezut că prefacerile de la sfârşitul 
secolului al XIX-lea — dezvoltarea structurilor birocratice şi politice, lansarea 
economică a provinciei, progresele culturale, evoluţiile administrative şi 
urbane — vor face din Transilvania după 1 decembrie 1918 motorul viitorului 
stat. Prerogativele de autonomie relativă pe care le primise prin Consiliul 
Diligent imediat după Unire şi care ar fi putut permite menţinerea 
avantajelor dobândite în perioada habsburgică au fost repede desfiinţate de 
noul 'centru'. Politica faţă de Transilvania a rămas în perioada care a trecut 
de la alipirea la România una de subordonare. 

Cercetarea fenomenelor care au loc între centrele variabile şi uneori 
multiple la care se raportează Transilvania şi această provincie care este 
tratată ca ‘periferie’ pune în evidenţă nu doar relaţiile de autoritate dintre 
centru şi periferie, ci şi soluţiile pe care periferia le caută pentru a-şi 
schimba statutul. 

„Ce este un intelectual? În ce mă priveşte, delimitez înţelesul 
acestui cuvânt în felul următor: este un savant sau un artist 
(categorie care-i cuprinde şi pe scriitori) ce nu se mulţumeşte să 
facă ştiinţă ori să creeze opere de artă, să contribuie aşadar la 
propăşirea adevărului sau la înflorirea frumosului, ci se simte pe 
deasupra răspunzător de binele public, de valorile societăţii în 
care trăieşte, şi care participă, deci, la dezbaterea privitoare la 
aceste valori. Intelectualul înțeles în felul acesta se situează la 
egală distanţă de artistul sau de savantul care nu se preocupă de 
dimensiunea politică şi etică a operei sale; şi de predicatorul ori 
de politicianul de profesie, care nu crează vreo operă”. (Tzvtan 
Todorov, Omul dezrădăcinat, laşi, Institutul European, 1999, 
trad. Ion Pop, p.125) 


Elita românească din Ardeal era încă destul de redusă spre sfârşitul 
secolului al XIX-lea, când abia 5% dintre români erau întreprinzători în 
industrie şi comerţ sau aveau profesii liberale ori lucrau ca funcţionari 
publici. În 1904, aproape 95% (6411) din totalul întreprinzătorilor mari şi 
mijlocii (6779) din Transilvania erau maghiari şi saşi. Doar 5,7% dintre ei 
(adică 368) aparţineau altor minorităţi şi numai 0,06% (adică 38) erau 
români!. Sub 2% din populaţia românească practica profesii liberale. Din 
acest procent mic au ieşit la suprafaţă cei care au dat tonul politicii din 
Ardeal. Numărul lor a crescut încet, aproape nesemnificativ, de la 10.023 în 
1900 la 11.538 în 1910. Preoţii şi învățătorii reprezentau categoriile cele mai 
numeroase’, depăşind fiecare dintre ele 3000 de persoane, în vreme ce 
numărul avocaţilor era de 219 în 1900 şi 370 în 19105. Cei mai mulţi români 
(87% în 1900 şi 85% în 1910) se ocupau de agricultură şi locuiau la ţară. 55% 
dintre aceştia deţineau terenuri mai mici de 20 de holde (1 hold.=0,57 ha), 
iar 2% aveau sub 5 holde. Doar 5,5% dintre românii din Transilvania aveau 


1 László Katus, „Uber die wirtschaftlichen und gesellschaftlichen Grundlagen der 
Nationalitătenfrage in Ungran vor dem ersten Weltkrieg”, în Die Nationale Frage in der 
Osterreichisch-Ungarischen Monarchie, 1900-1918, Budapesta, 1966, p.177, citat de 
Keith Hitchins în Afirmarea naţiunii: Mişcarea naţională românească din Transilvania 
1860-1914, Bucureşti, Edit. Enciclopedică, 2000, p.101. 

2 Potrivit statisticilor în 1900 existau 3289 de clerici, iar în 1910 numărul creşte la 
3371, în vreme ce numărul învăţătorilor înregistraţi la 1900 era de 3196, iar în 1910 
de 3117. Cifrele sunt preluate din Magyar Statisztikai Közlemények, Új sorozat, 
vol.27, p.200-201, vol. 56, Budapesta, 1915, în Keith Hitchins, op.cit, p.101. 

3 Ibidem. 

proprietăţi mai mari de 20 de holde, dintre care 1,1% erau mari latifundiari 
cu peste 100 de holde. În 1906 existau 876 de astfel de proprietăţi deţinute 
de români (comparativ cu 4.854 de proprietăţi neromâneşti care depăşeau 
100 de holde). Un clasament al marilor latifundiari este făcut de Keith 
Hitchins: familia Mocioni din Banat (28.124 holde), Aurel Vlad (6.767 holde) 
şi Ioan Mihu (5.213 holde), ambii avocaţi din Orăştie, Alexandru Vaida, 
medic la Olpert (3.827 holde), şi familia Mihaly din Gherla (3.109 holde). 
Toţi aceşti mari proprietari de terenuri au fost activi în politica naţională din 
Transilvania şi Ungaria, implicându-se în perioadele critice în rezolvarea 
diferitelor probleme, însă cei mai mulţi dintre ei cu o oarecare distanţă faţă 
de pasiunile şi luptele interne din partida naţională. 


„În comerț, la primul recensământ al tuturor negustorilor din 
Braşov sub Maria Teresia, s-au găsit între saşi: 11 stăpâni, 7 
ajutoare şi 9 ucenici; între românii din Scheiu 80 de stăpâni, 7 
ajutoare şi 9 ucenici; între membrii companiei zise greceşti erau 
31 de stăpâni, 9 ajutoare şi 11 ucenici. La 1771, din capitalurile 
angajate în comerţ: 281.333 fl., saşii aveau numai 84.500 fl., 
restul 80% românii. La 1874, între 138 firme comerciale erau 60 
româneşti, la 1877 între 175 — româneşti erau 67. Evident că am 
însemnat şi noi ceva”. (Gazeta de Transilvania, LXXII, nr. 163, 
29 iulie/11 august 1909) 


Elitele româneşti din Transilvania aveau, după cum arată statisticile, o 
pondere mică în viaţa socială din Ungaria, deci o influenţă prea puţin 
semnificativă pe scena politică şi economică, dacă luăm în considerare 
definiţia lui Ralf Dahrendorf, pentru care elitele reprezintă „rezervorul din 
care, în mod frecvent, se recrutează cei puternici”. În cazul românilor 
ardeleni cei “puternici” sunt doar cei avuţi. Grupul celor care încearcă să facă 
politică este însă recunoscut, nu doar de comunitatea românească, ci şi de 
cea maghiară, de aceea ei sunt elita, spre deosebire de ceilalţi, de care se 
diferenţiază prin acţiuni şi date specifice şi care sunt non-elita sau “masa”. 


„Toți oamenii sunt intelectuali (...), dar nu toţi oamenii au în 
societate funcţia de intelectuali. Tot aşa, oricui i se poate 
întâmpla, la un moment dat, să-şi prăjească ouă sau să-şi coasă 


4 Keith Hitchins, op. cit., p.100. 

5 Ralf Dahrendorf, „Society and democracy in Germany”, în David Boyd, Elites and 
their Education, London, Publishing Company, 1973, p.15. 

6 Guido Farina, Vilferdo Pareto, Compendium of Social Sociology, Minneapolis, 
University of Minnesota Press, 1980, p.274. 

o haină ruptă, dar nu se va putea spune că toţi oamenii sunt 
bucătari sau croitori”. (Antonio Gramsci, Intelectuali, literatură 
şi viaţă naţională, trad. Florian Potra, Bucureşti, Univers, 1983, 
p.86) 


Elita desemnează, potrivit lui Vilfredo Pareto, tendinţa de grupare a 
indivizilor cu indici înalţi de excelenţă într-o clasă superioară, în vreme ce 
‘masa’ (non-elita) este reprezentată de indivizii cu indici inferiori de 
excelenţă. În momentul în care în rândul acestora apar persoane cu indici 
superiori, ele vor fi absorbite de elită. În acest fel se produce circulaţia 
elitelor”. Clasa conducătoare este stratificată de Gaetano Mosca pe două 
niveluri: cel superior, care îşi asumă răspunderile mari ale societăţii, dar în 
tot ce face se sprijină pe cel inferior. De acest segment numeros ar depinde 
„sănătatea morală şi tăria structurilor politice ale statului” şi nu de cei 
„câţiva oameni care conduc maşinăria statului”:. Elitele sunt în concepţia lui 


7 Circulaţia elitelor are două accepţiuni, descrise de Marcin E. Olsen în Power in 
Modern Societies, Westview Press, Inc., 1993, p.81-82: 1) restrânsă, de modificare a 
compoziţiei sociale a deţinătorilor puterii treptat, pe măsura cooptării elementelor 
capabile din afara elitei (contraelite, nonelite); II) lărgită, de modificare a deţinătorilor 
puterii, trecerea puterii de la elita guvernamentală la contraelită, de la un grup de 
interese la altul. Circulaţia elitei se produce pe mai multe căi: prin asumarea de 
poziţii-cheie în sistemul decizional al elitei aparţinând altei generaţii, care aduce 
valori şi practici diferite de cele ale vechilor deținători ai puterii; prin cooptarea 
persoanelor sau grupurilor de persoane cu capacităţi manageriale, influenţă, 
aparţinând nonelitelor; membri (grupuri) ai subelitelor aflaţi în apropierea nucleului 
decizional al elitei se substituie fie prin forţă, fie prin alte metode; contraelita 
răstoarnă prin mijloace violente fosta elită; când apare o nouă sursă de putere în 
societate (care poate să fie reprezentată de noi resurse de ordin economic, o nouă 
ideologie, religie, un mediu politic extern schimbat), atunci se impune un alt grup de 
interese conectat cu noua sursă. Conflictele şi diferenţele de interese nu se manifestă 
doar în interiorul elitei între diferitele grupuri de interese ale acesteia, ci şi între elită 
şi nonelită. Aceasta din urmă crează o contraelită atunci când circulaţia elitelor este 
insuficientă şi elita depăşeşte un anumit grad de autonomie faţă de societate, dincolo 
de care apar contradicții radicale între interesele ei manifeste şi cele ale unor grupuri 
din societate devenite influente. 

8 Norberto Bobbio, On Mosca and Pareto, Geneva, Librarie Droz, 1972, p.16, vezi şi 
Gaetano Mosca, The Ruling Class, New York, Mc. Graw-Hill, 1939, p.50, în care face 
stratificarea societăţii după o teorie devenită clasică: „În toate societăţile — de la cele 
foarte slab dezvoltate şi care abia au atins zorii civilizaţiei şi până la cele mai avansate 
şi mai puternice — apar două clase de oameni: una care conduce şi alta care se lasă 
condusă. Cea dintâi, întotdeauna mai puţin numeroasă, îndeplineşte toate funcţiile 
politice, monopolizează puterea şi se bucură de toate avantajele ei, în vreme ce a 
doua, mai numeroasă, este dirijată şi controlată de cea dintâi“. 

Mosca acele grupuri desprinse din structura socială care exercită direct sau 
prin poziţii intermediare puterea în societate’. 

În schimb, Giovanni Sartori formulează definiţia elitei în termeni 
funcționali, prin opoziţie cu teoria clasică a stratificării sociale: „persoanele 
care au poziţii de autoritate în organizaţii publice şi private sau în mişcări 
influente, şi care sunt astfel capabile să ia decizii strategice în mod regulat”. 

În Transilvania liderii comunităţii româneşti au, însă, doar o putere 
simbolică, ei pot influenţa masele într-o oarecare măsură, dar posibilitatea 
lor de a lua decizii este extrem de restrânsă, sau mai exact deciziile pe care 
le pot lua sunt de mică anvergură şi vizează doar organizarea internă în 
măsura în care aceasta nu se intersectează cu interesele marii politici care se 
face la Budapesta sau la Viena. Capacitatea acestor lideri de a lua decizii a 
fost mereu îngreunată nu doar de poziţia lor socială, ci şi de neînțelegerile 
care existau în privinţa strategiilor politice proiectate pentru a ieşi din 
situaţia de marginalitate în care se găseau românii din imperiu. Astfel, 
deliberările pentru renunţarea la politica de pasivitate au durat până în 1905. 
Decizia de a face o politică activă era una strategică pentru comunitatea 
românilor ardeleni, dar ea a fost luată după o perioadă îndelungată de 
discuţii şi neînţelegeri, ceea ce pune sub semnul întrebării eficienţa elitei 
din epocă şi capacitatea ei de a fi funcţională în termeni de decision makers. 


Oameni care ne trebuie 


„În comparaţie cu starea poporului nostru înainte cu o jumătate 
de veac, astăzi avem o sumedenie de oameni cărturari, o 
armadie întreagă de elemente zise culte. Dar în raport cu 
problemele noastre sociale, culturale, politice şi economice, care 
îşi aşteaptă pricepătorii, mulțimea cărturarilor noştri scade la o 
mână de oameni. Pe toată linia ne lipsesc aproape cu 
desăvârşire personalităţile model. [...] Cărturari avem cu 
ghiotura. Oameni de conducere nu ne-ar lipsi. Le lipseşte, însă, 
acestor oameni voința, entuziasmul, abnegaţia de a se ridica 
acolo unde i-ar dori interesele noastre de obşte. Cei mai mulți 
trăiesc pentru sine şi cred că prin ei înşişi trăieşte neamul. 
Ospătarea de mâine şi averea de poimâine ţine loc aspirațiilor 
mai înalte. [...] Libertate naţională — drepturi cetăţeneşti, 
cultură, literatură, artă românească — propăşire economică 
naţională, iar nu individuală: toate acestea sunt idei frumoase, 
bune de umplut coloanele gazetelor. Stomacul, însă, 


9 Marius Tudor, Adrian Gavrilescu, Democraţia la pachet. Elita politică în România 
postcomunistă, Bucureşti, Compania, 2002, p.5. 

10 Giovanni Sartori, The Theory of Democracy Revisited. The Contemporary Debate, part 
1, New Jersy, Chatam House Publishers, p.214. 

atotstăpânitorul stomac nu le poate mistui. Cel mult dacă poate 
mistui fraza goală, naționalismul de sărbătoare, ideile, fără să fie 
înțelese“. (Tribuna, nr. 212, 15/28 noiembrie 1901) 


Elita română din Transilvania de la sfârşitul secolului al XIX-lea şi 
începutul celui de-al XX-lea poate fi structurată şi în funcţie de presiunile 
existente: funcţionarii publici, clerul şi învățătorii, reprezentanţii 
profesiunilor liberale şi oamenii cu stare. Pentru Ralf Dahrendorf „rolurile 
birocratice sunt roluri de dominație politică”! şi, deşi birocraţii nu formează 
clasa conducătoare, ei reprezintă totuşi o parte a acesteia'?, dacă nu chiar un 
instrument al ei. Funcţionarii români de stat, cum ar fi notarii satelor şi alţi 
mici birocraţi, constituiau, după cum notează Keith Hitchins, o categorie 
importantă, dar care în general stătea departe de politica românească făcută 
de Partidul Naţional: „ca urmare a presiunilor serioase din partea 
superiorilor lor guvernamentali, ca să evite orice implicare în mişcarea 
naţională, ei nu participau la întrunirile alegătorilor români, nu susțineau 
programul Partidului Naţional, cel puţin nu în public, şi-şi trimiteau copiii 
la şcoli de stat mai curând decât la cele bisericeşti româneşti. În consecinţă, 
liderii mişcării naţionale îi priveau cu neîncredere şi dispreţ. După cum 
remarca unul dintre oficialii Partidului Naţional (Avram Tincu într-o 
scrisoare către Francisc Hossu-Longin, datată 1 decembrie 1883), „cea mai 
mare calamitate pentru cauza românilor ar fi fost hotărârea guvernului 
Ungariei de a repartiza masiv funcţiile în stat între intelectualii români”"?. 
Funcţionarii recrutaţi de administraţia ungară dintre români erau renegaţi 
fiindcă dezertau în tabăra inamicului naţional, dar, pe de altă parte, chiar şi 
cei care continuau din funcţiile lor mai mult sau mai puţin importante să 
susţină mişcarea românească erau priviţi cu suspiciune, ca incapabili să fie 
cu adevărat de folos comunităţii din care făceau parte. Max Weber explică în 
lucrarea sa din 1917, Parliament and Government in a Reconstructed 
Germany, că birocraţii devin lideri nepricepuţi, fiindcă sunt îndoctrinaţi să 
accepte autoritatea', în vreme ce Gheorghe Barițiu numea facultăţile de 
drept unde se pregăteau viitorii reprezentanţi ai guvernului „instituţii de 
dresare a funcționarilor”. Îngrijorările şi neîncrederile erau exagerate în 
raport cu numărul redus al românilor care ocupau în special funcţii 
inferioare în aparatul comunal din zona rurală. 


11 Ralf Dahrendorf, Class and Class Conflict in Industrial Society, London, Routledge and 
Kegan Paul, 1959, p.297. 

12 Ibidem, p.300. 

13 Keith Hitchins, op. cit., p.103. 

14 Max Weber, Economy and Society, vol. I, edited by Guenther Roth and Claus Wittich, 
Berkeley, Los Angeles, London, University of California Press, 1978, p.50. 

15 George Barițiu, Părţi alese din istoria Transilvaniei pe două sute de ani în urmă, vol. I, 
Sibiu, 1889, p.218. 

La 1900 românii reprezentau 2.784.726 din totalul Ungariei la un număr 
de funcţii administrative de 34.135. Din acestea românii deţineau 1.359, 
adică 4%, comparativ cu maghiarii cărora le erau repartizate 29.900 de locuri 
în diverse posturi ale administraţiei publice, adică 87% dintre ele. În ceea ce 
priveşte administraţia de stat, 8.124 dintre funcţionari erau maghiari şi 135 
români, în cea orăşenească raportul era de 6.680 la 91, dintre diurnişti şi 
judecători 3.715 erau maghiari şi 86 români, iar dintre notarii comunali 
4.219 erau maghiari şi 371 români!. Aceste cifre sugerează aportul minimal 
al românilor în administraţia ungară, dar dacă luăm în calcul statisticile 
ocupaţionale făcute la jumătatea secolului al XIX-lea observăm că, în 
general, aportul reprezentanţilor din Transilvania, indiferent de etnie, în 
instituţiile statului şi în profesiile liberale este destul de redus. Astfel, 
potrivit recensământului din 1869, profesiile intelectuale (preoţi, 
funcţionari, învăţători, profesori, artişti, avocaţi, personal sanitar) sunt în 
număr de 27.331, adică 1,1% din populaţia transilvană”. O statistică 
ulterioară, care însă foloseşte o altă metodologie, arată că populaţia din 
sectorul financiar-bancar al Transilvaniei creşte de la 1,4% în 1900 la 2,1% 
în 1910, iar cea din categoria serviciilor publice şi a liber-profesioniştilor de 
la 3,6% la 4,2%". Tabloul cifrelor indică atât locul periferic al Ardealului, cât 
şi poziţia marginală a inteligenţiei româneşti din provincie. „Suma tuturor 
cărturarilor români” din Ungaria, după cum scrie Unirea, era în 1918 de 
6,9%”. 


„Actualmente în toată monarhia avem aplicaţi dintre români 
numai 2 vice-colonei, dnii. loan Mihălţan şi Michael Bălăban 
(ardeleni), un căpitan de I clasă Eugeniu Pop (maramureşan) şi 
3 practicanți dnii. George Droghi (bucovinean), dr. Adrian 
Nedelea (bănăţean) şi Corneliu Bardosy (ardelean). Într-adevăr, 
un număr de tot neînsemnat fată de imensa sumă a soldaţilor 
noştri, care în lipsă de auditori din neamul lor sunt avizaţi de-a 
fi ascultați şi judecaţi de juzi străini, cari în cele mai multe 
cazuri nu cunosc nici obiceiurile, nici limba noastră”. (Gazeta 
Transilvaniei, 5/18 august 1900) 


16 Stelian Mândruţ, „Opinii vizând ‘Chestiunea româno-ungară în Transilvania’ (1867 — 
1918)”, în Anuarul Institutului de Istorie Cluj-Napoca, XXXVI, 1997, p.152. 

17 loan Bolovan, Transilvania între Revoluţia de la 1848 şi Unirea din 1918. Contribuţii 
demografice, Cluj-Napoca, Fundaţia Culturală Română, 2000, p.233. 

18 Ibidem, p.235. 

19 Unirea, XXVIII, nr. 37, 28 decembrie 1918. 


26 


Elita ardeleană, o elită simbolică 


La nivel local, mai ales în sate şi comune, preoţii au fost oamenii de 
bază ai Partidului Naţional, făceau parte din comitete executive şi “îşi 
foloseau prestigiul spiritual în cadrul comunităţii pentru a câştiga susţinere 
pentru politica partidului”2. Aceşti intelectuali de tip rural reuşesc în 
viziunea lui Antonio Gramsci să facă legătura dintre „masa ţărănească” şi 
administraţia de stat sau locală chiar prin „rolul politico-social” pe care îl 
joacă: „la ţară, intelectualul (preot, avocat, învăţător, notar, medic) are un 
standard de viaţă mediu superior sau, cel puţin, diferit de cel mediu al 
țăranilor, şi de aceea reprezintă pentru aceştia un model social de aspirație, 
pentru a ieşi din propria lor condiţie şi pentru a o depăşi”?!. Ascendentul pe 
care l-ar avea elitele rurale asupra comunităţilor locale nu ţine în cazul 
Transilvaniei doar de poziţia socială a acestora, în plus conducătorii 
Partidului Naţional la toate nivelurile proveneau din cercuri ferite de 
presiuni oficiale. Erau liber profesionişti, avocaţi, ziarişti şi scriitori, 
persoane cu afaceri proprii, moşieri mari sau mijlocii. Învăţătorii şi preoţii 
erau şi ei liber profesionişti, dar în ultimul deceniu al secolului al XIX-lea au 
fost supuşi tot mai mult intimidărilor şi tentaţiilor din partea guvernului de 
la Budapesta??. 

Conducătorii Partidului Naţional şi cei care promovau interesele 
mişcării naţionale formau elita politică a românilor ardeleni. Chiar dacă nu 
aveau în mod real „cea mai mare putere din grup”, după definiţia restrictivă 
a lui H. D. Lasswell?:, liderii comunităţii româneşti erau cei care au dat tonul 
politicii naţionale şi cei care căutau soluţii practice, legale, de rezolvare a 
problemelor minorităţii române din Imperiul Austro-Ungar, şi din acest 
punct de vedere ei pot fi definiţi drept elită. Elita se distinge în concepţia lui 
T. B. Bottomore prin faptul că ea conduce efectiv viaţa politică la un moment 
dat?4. În cazul Transilvaniei, politica naţională este condusă de această elită 
provenită din profesii liberale, asupra căreia guvernul nu putea face presiuni 
semnificative. Comitetul executiv format din 16 persoane, alese la 
Conferinţa Naţională a Partidului Naţional din ianuarie 1905, cuprindea: 
9 avocaţi, 4 moşieri, un medic şi 2 clerici. Iar din cei 24 de candidaţi cu care 
partidul a participat la alegerile pentru Parlamentul Ungariei din acelaşi an, 
15 erau avocaţi şi 5 erau mari deținători de terenuri, dar care se ocupau şi de 


20 Keith Hitchins, op. cit., p.102-103. 

21 Antonio Gramsci, Intelectuali, literatură şi viaţă naţională, trad. Florian Potra, 
Bucureşti, Univers, 1983, p.92. 

22 Keith Hitchins, op. cit., p.103-104. 

23 H. D. Lasswell (ed), The Comparative Study of Elite, Standtord, Standford University 
Press, 1952, p.72. Potrivit lui H. D. Lasswell, puterea elitelor include conducerea 
grupului şi se exercită pe o perioadă dată. Printre “păstrătorii” puterii, elita politică are 
un specific faţă de alte grupuri care participă direct sau indirect la exercitarea ei. 
Lasswell crede că ea are o influenţă asupra întregii colectivităţi, inclusiv asupra 
claselor sociale. 

24 T. B. Bottomore, Elites and Society, Routledge-Londra-New York, Penguin Books, 
1993, p.15-17. 

afaceri bancare şi industriale. Dintre ei doar opt au fost aleşi”, însă la 
aceleaşi alegeri din 1905 au mai câştigat fotolii parlamentare încă şapte 
români care au candidat pe listele partidului guvernamental? şi care 
încercau să facă o politică de compromis, nerenunţând la condiţia lor de 
români, dar apărând, cu măsură şi fără rezultate spectaculoase, drepturile 
acestora în Dieta de la Budapesta. Numărul deputaţilor de naţionalitate 
română din partidul guvernamental varia, de la un mandat la altul, între 
şapte şi nouă. Aceştia nu făceau, însă, parte din elita română, fiindcă nici 
candidatura lor nu avea la bază un program “naţional”, ci mai degrabă, în linii 
largi, socio-economic, şi nici nu se implicau sistematic în rezolvarea 
problemelor comunităţii româneşti. Cu toate acestea, ziarele vremii preluau 
sporadic discursurile lor din Dietă referitoare la chestiunile care-i preocupau 
pe români, mai ales în perioada pasivismului asumat care i-a ţinut departe 
de jocul politic pe fruntașii ardeleni. 

În tot acest răstimp, românii nu au reuşit să găsească o personalitate 
care să coaguleze mişcarea lor. În toată istoria lor modernă românii 
transilvăneni au avut un singur lider-erou care a beneficiat de încrederea şi 
susţinerea mulţimii necondiţionat şi care avea calităţile unui conducător 
carismatic de care de altfel s-au şi folosit într-un moment excepţional. Avram 
Iancu era o persoană cu ‘vocație’ de conducător, iar oamenii i se supuneau 
nu în virtutea datelor sau legilor, ci pur şi simplu fiindcă aveau încredere în 
el, în carisma lui. Carisma este, după definiţia lui Max Weber, „calitatea 
extraordinară a unui personaj dotat cu o forţă sau trăsături supranaturale, 
supraomeneşti ori, cel puţin, mai presus de viaţa de zi cu zi, inaccesibil celor 
mai mulţi dintre muritori sau considerat ca trimisul lui Dumnezeu ori un 
model, şi, prin urmare, privit ca şef“. 

După ieşirea precipitată din scenă a eroului-conducător, ardelenii nu au 
mai avut un lider unanim acceptat, care să se aşeze în fruntea lor şi să le 
arate drumul. Poate istoria lor era alta dacă ar fi avut un lider puternic cu 
abilităţi politico-strategice care să fi ştiut cum să manipuleze puterea 
maselor majoritare din Ardeal în jocul politic dintre Viena şi Budapesta 
pentru obţinerea statutului de autonomie al Transilvaniei. Dar pentru ca un 
astfel de hazard să fi putut exista, trebuia de asemenea ca societatea să fi fost 
pregătită pentru a genera acest gen de om şi de hazard?. 


25 Teodor V. Păcăţian, Cartea de aur sau Luptele politice naţionale ale românilor de sub 
coroana Ungară, vol. VIII, Sibiu, Tiparul Tipografiei Arhidiecezane, 1915, p.174. Cei 
opt aleşi sunt: Dr. Nicolae Comşa, Vasile Dămian, Dr. Teodor Mihali, Aurel Novac, 
Dr. Ştefan C. Pop, loan Rusu-Şirianu, Dr. loan Suciu, Dr. Aurel Vlad. 

26 Dr. Pahomiu Avramescu, loan Buteanu, loan Ciocanu, Petru Mihalyi, Alexandru Pop, 
George Şerb, Dr. Nicolae Şerban, vezi Teodor V. Păcăţian, op. cit., p.175. 

27 Max Weber, op.cit, p.292. 

28 Paul Veyne, Cum se scrie istoria, trad. Maria Carpov, Bucureşti, Meridiane, 1999, 
p.124. 

Încercarea românilor de a se opune integrării în spaţiul dominat de 
puterea ungară centralizatoare poate fi observată într-o măsură semnificativă 
în presa vremii. Pentru ‘măsurarea’ acestor încercări poate fi folosită analiza 
de conţinut a celor mai importante ziare care apar fără întrerupere în 
perioada 1892-1918: Gazeta de Transilvania! şi Telegraful Român?, dar şi a 
Tribunei? — ca oficios al Partidului Naţional Român tipărit la Sibiu până în 
1903. Principalul scop al cercetării este surprinderea modului în care aceste 
publicaţii reflectă realitatea socio-politică a perioadei premergătoare unirii 
de la 1918. Subiectele predilecte alese de aceste gazete, importanţa acordată 
de editorii lor unor tematici anume arată care sunt preocupările inteligenţiei 
româneşti din Ardeal într-un interval de mare agitaţie politică în Imperiul 
Habsburgic, cât de interesaţi erau liderii politici ai comunităţii româneşti din 
Transilvania de o eventuală apropiere de Bucureşti şi ce loc ocupa această 
preocupare în proiectele lor politice. 


1 Gazeta de Transilvania apare la Braşov, de la 12 martie 1838 până la 26 octombrie 
1918, la început de trei ori pe săptămână, iar de la 16 aprilie 1884 devine cotidian. 
Până în decembrie 1877, Gazeta de Transilvania este condusă de Gheorghe Barițiu (cu 
o întrerupere semnificativă între 1850-1876), apoi succesiv de Iacob Mureşianu, 
Aurel Mureşianu, Gr. Maior, Traian H. Pop, Valeriu I. Pop-Reteganul, Teofil Frâncu, 
G. Bogdan-Duică, Liviu Rebreanu. 

Telegraful român, numit de editori şi „Foaie bisericească”, la început este un 
bisăptămânal şi apare la Sibiu începând cu 3 ianuarie 1853, până la 31 decembrie 
1918. Ulterior, sub titulatura Telegrafului român, va apărea oficiosul Bisericii Orto- 
doxe Române (BOR). Apoi apare de trei ori pe săptămână, fiind susţinut de Mitropolia 
Sibiului. Printre editorii şi colaboratorii Telegrafului se află prelaţii ortodocşi din 
Ardeal, dar şi publicişti consacraţi precum George Coşbuc, Ioan Slavici, Ilarie Chendi 
etc. Miron Cristea, primul patriarh al BOR după unirea Transilvaniei cu România, era 
unul dintre obişnuiţii acestei gazete. 

Tribuna, cotidian politic şi literar, care apare la Sibiu în perioada 14 aprilie 1884 — 29 
aprilie 1903. Prezintă în general punctele de vedere oficiale ale Partidului Naţional 
Român. loan Slavici conduce Tribuna până în 1888, urmat de Septimiu Albini. Sub 
conducerea lui Slavici, Tribuna preia gramatica bazată pe principiile fonetice, 
recomandată Academiei Române de Titu Maiorescu. 


N 


& 

Analiza de conţinut 


Studiul mesajelor scrise, discursurilor, dar şi al programelor radio şi de 
televiziune se poate face prin content analysis. Într-o accepţiune largă, 
analiza de conţinut ar putea fi considerată un sistem de decodare a 
mesajelor, însă în ştiinţele sociale înseamnă mai mult decât atât. Analiza de 
conţinut, ca metodă şi tehnică, dispune de diverse circumscrieri?: astfel, 
potrivit lui Bernard Berelson, care a dat una dintre primele definiţii, “analiza 
de conţinut este o tehnică de cercetare care urmăreşte o descriere obiectivă, 
sistematică şi cantitativă a conţinutului manifest pe care îl are 
comunicarea”. În acest moment, însă, definiţia care întruneşte mai mult sau 
mai puţin consensul general este cea formulată de Ole R. Holsti: „analiza de 
conţinut este orice tehnică de a face inferenţe în identificarea obiectivă şi 
sistematică a caracteristicilor de care dispun mesajele”. 

Având în vedere că materialul cercetat se întinde pe o perioadă de 26 de 
ani, am recurs la metoda eşantionăriit, folosind pasul de eşantionare din 
zece în zece numere pentru cotidianele Gazeta Transilvaniei şi Tribuna. 
Pentru Telegraful român, care apare de trei ori pe săptămână, am ales pasul 
de eşantionare din cinci în cinci numere, astfel încât suprafeţele obţinute să 
poată fi comparate. Ambele eşantionări sunt relevante, întrucât întinderea 
măsurată reprezintă 10% din suprafaţa totală a Gazetei şi Tribunei şi 20% din 
cea a Telegrafului. 


Sup. totală | Sup. cercetată 
cmp cmp 
Gazeta 20 426 807,14| 2 042 680,71 10% 
Tribuna 10 785 585,00| 1078 558,50 10% 
Telegraful 5 493 543,75 1 098 708,75 20% 


4 Analiza de conţinut poate fi definită ca un set de proceduri sistematice şi obiective 
pentru studierea cantitativă a mesajelor; vezi Melvin L. DeFleur, Everette E. Dennis, 
Understanding Mass Comunication, Boston, Houghton Mifflin Company, 1991, p.517; 
Bernard Berelson, Content Analysis in Communication Research, Glencoe, The Free 
Press, 1952, p.220. 

5J. J. Van Cuilenburg, O. Scholten, G. W. Noomen, Ştiinţa comunicării, ediţia a I-a 
(prima ediţie 1998), trad. Tudor Olteanu, Bucureşti, Humanitas, 2000, p.126. 

6 Bernard Berelson, Content Analysis in Comunication Research, Glencoe, The Free 
Press, 1952, p.18. 

7 Ole R. Holsti, „Content Analysis for the Social Sciens and Humanities” în J. J. Van 
Cuilenburg, O. Scholten, G. W. Noomen, op. cit., p.127. 

8 Alexander Mintz, „The Feasibility of the Use of Saples in Content Analysis”, în 
Harold D. Lasswell (ed), The Language of Politics, Standford, The M.I.T. Press, 1965, 
p.127-153. 

Ca unităţi de analiză am ales articolul (unitate de context), tema 
(unitatea de înregistrare) şi suprafaţa în centimetri pătraţi (unitatea de 
numărare, infra cmp). Unităţile de înregistrare constituie categoriile şi 
subcategoriile corespunzătoare acelor subiecte pentru care cele trei 
publicaţii au alocat o pondere semnificativă din punctul de vedere al 
scopului urmărit pe parcursul cercetării. 

Studiul se desfăşoară pe două direcţii: una orizontală, care priveşte 
relaţiile comunităţii române cu puterea de la Budapesta, nemulţumirile, 
revendicările şi eventual proiectele de rezolvare a situaţiei socio-politice a 
românilor din Transilvania, şi alta verticală, care arată felul pozitiv sau 
negativ în care se raportează elitele ardelene vorbitoare de limba română la 
cele trei centre de putere - Viena, Budapesta, Bucureşti —, precum şi la 
celelalte chestiuni semnificative care apar în perioada primului război 
mondial, inclusiv propaganda care se face în această perioadă pentru 
susţinerea războiului. 

I) Pentru prima situaţie, a articolelor care se referă la probleme ce 
preocupă comunitatea românilor transilvăneni din punctul de vedere al 
drepturilor politice, culturale şi economice, am stabilit următoarele categorii 
şi subcategorii de analiză: 


A) Revendicări 
A1) Stoparea maghiarizării 
A2) Schimbarea legii electorale 
A3) Folosirea limbii române în şcoli 


B) Soluţii 
B1) Petiţii 
B2) Pasivism 


C) Vinovaţi 
C1) Maghiarii 
C2) Evreii 
C3) Instaurarea dualismului 
C4) Românii moderați 


D) Forme de autonomie 
D1) În cadrul Ungariei 
D2) În cadrul României 
D3) Prin federalizarea Imperiului Austro-Ungar 


E) Colonialismul intern 
E1) Budapesta are control asupra economiei prin pârghiile 
centralizatoare 
E2) Ungaria încearcă să colonizeze Transilvania 
E3) Biserica greco-catolică se lasă folosită de puterea ungară 

II) Studiul pe verticală, care ne indică felul pozitiv sau negativ al 
raportării elitei transilvane de limbă română la cele trei centre de putere, 
conţine următoarele categorii: 


Viena 
Budapesta 
Bucureşti 


Discursurile centrate pe unităţile de analiză folosite în cele două cazuri 
cercetate au fost intermediate de cele trei publicaţii prin patru tipuri de 
emiţători ai mesajului : I) instituţii (partide politice, asociaţii, şcoli, biserică, 
agenţii de presă); II) personalităţi (lideri ai puterii de la Budapesta, lideri ai 
comunităţii române); III) opinia cititorilor (scrisori publicate în cele trei 
ziare); IV) redacţia (articolele redactorilor). 


În urma parcurgerii celor trei publicaţii (dintre care Tribuna îşi 
încetează apariţia în 1903) se pot identifica două perioade: 

1892-1914 cereri, critici, căutări; 

1892-1914 perioada criticilor virulente la adresa puterii ungare şi a 
revendicărilor comentate pe larg, dar cu accente diferite; 

1914-1918 perioada loialității faţă de imperiu, aflat în război, în care 
nemulţumirile şi criticile se atenuează treptat până aproape la dispariţia lor 
totală, atât din cauza înăspririi cenzurii, cât şi a propagandei de război. 


Pentru subcategoriile A1 (stoparea maghiarizării sau ‘opression 
psychosys”) şi C1 (vinovaţi pentru situaţia grea a românilor sunt ungurii) au 
fost alocate spaţii largi, ca efect al campaniilor de presă care au avut loc atât 
în preajama trimiterii Memorandum-ului la Viena, cât mai cu seamă în 
perioada proceselor memorandiștilor, dar şi în momentele discutării sau 
adoptării unor legi care prin efectele lor ar fi putut atenta la drepturile 
comunităţii române sau la identitatea acesteia. 


Categoria A - Revendicări 

Nemulţumirile comunităţii române din Transilvania secolului al XIX- 
lea, aşa cum apar constant în paginile ziarelor, inclusiv în scrisorile primite 
de la cititori şi publicate apoi în rubrici speciale, se referă mai ales la 
discriminările consfinţite uneori prin lege. Stoparea maghiarizării, 
schimbarea legii electorale astfel încât minoritatea română din Ungaria să fie 
reprezentată proporţional cu numărul ei în legislativul de la Budapesta, dar 
mai ales folosirea limbii române în educaţie sunt principalele revendicări 
care apar în presa vremii. La categoria „revendicări” am luat în considerare 
toate pachetele informaţionale (articole, ştiri, comentarii) care se ocupă de 
aceste revendicări clasificate în următoarele subcategorii: 

A1) “stoparea maghiarizării” — această subcategorie include materiale 
care fie deplâng soarta comunităţii româneşti, fie comentează subiectul într- 
o formă generală, pornind de la un eveniment imediat. 


Graficul I. A1 - Stoparea maghiarizării 


Suprafaţa (cmp) 


E Gazeta 
E Telegraful 
Tribuna 


Graficul acestei funcţii (graficul I. A1) porneşte cu valori destul de 
ridicate pentru că începutul anului 1892 debutează cu a cincea conferință 
generală a Partidului Național Român, iar ziarele studiate preiau pe larg 
discursurile prilejuite de această acțiune. De pildă, spusele vicepreşedintelui 
comitetului electoral central Ioan Raţiu sunt ilustrative pentru funcţia A1: 
„cu toții prea adânc simțim crearea legii, fără bază morală, celei mai 
proaspete întru maghiarizarea noastră, înțeleg legea pentru azilele de copii. 
Să te miri că în era prezentă de naționalitate şi cultură, mai în centrul 
Europei civilizate, să se mai facă sforţări de desnaţionalizare şi prin 
octroarea unei limbi străine asupra pruncilor fragezi să se îngreuneze şi 
împiedece din partea statului progresul în cultură al cetăţenilor, susţinători 
ai acestui stat!”9. Este vorba de Legea nr. XV/1891, în legătură cu înfiinţarea 
grădiniţelor pentru copiii preşcolari. Protestul colectiv numit Memorandum, 
adresat împăratului Franz Ferdinand, a prilejuit de asemenea o discuţie 
referitoare la maghiarizarea forţată şi necesitatea opririi acestui fenomen. 
Textul Memorandum-ului, preluat în serial sau fragmentar de cele trei ziare 
studiate, Tribuna, Telegraful român şi Gazeta de Transilvania, face referiri 
directe la aceast subiect: „Încercarea de a ajunge la consolidarea statului 
ungar prin asigurarea dominaţiunii exclusive a poporului maghiar s-a 
dovedit zadarnică şi după opintiri făcute în timp de un pătrar de veac [...]. 


9 Tribuna, nr. 6, 9/21 ianuarie 1892. 

Salutea monarhiei, a patriei noastre mai restrânse şi chiar a poporului 
maghiar îndeosebi, cere să se pună capăt acestei stări de lucruri şi să se iee 
cât mai curând iniţiativă pentru asocierea internă a popoarelor, pentru ca, 
adunaţi cu iubire şi cu încredere împrejurul tronului, să emulăm cu toţii 
întru consolidarea şi fortificarea patriei comune”, 


Tabelul 1. Suprafeţele categoriei A1 -'stoparea maghiarizării” 


A1 Gazeta Telegraful Tribuna 
cmp 445 877,5 127 247,5 93 022 
% din 

suprafaţa 21,80 11,58 8,62 
cercetată 


Graficul II. Suprafeţele categoriei A1 


20,00 


10,004 i 


Telegraful 


Tribuna 


Gazeta Transilvaniei alocă un spaţiu dublu problemei “stopării 
maghiarizării' faţă de Telegraful român şi aproape triplu în comparaţie cu 
Tribuna, după cum rezultă din Tabelul 1. 

Pentru toate cele trei gazete luate în studiu, funcţia A1, „stoparea 
maghiarizării”, are unul dintre punctele de maxim în 1894, odată cu 
procesul Memorandum-ului, considerat de comitetul de conducere al PNR 
drept un „proces intentat naţiunei române”!!. Discursurile acuzaților sunt 
publicate pe larg, însoţite de comentarii binevoitoare la adresa lor, după o 


10 Tribuna, nr. 122, 30 mai/9 iunie 1892. 
11 Gazeta Transilvaniei, nr. 70, 24 martie/5 aprilie 1894. 

perioadă de critici intense referitoare la inoportunitatea trimiterii 
Memorandum-ului la tron apărute în Gazeta Transilvaniei şi Telegraful 
român. Procesul politic intentat conducătorilor PNR este astfel un prilej de 
coalizare a forţelor intelectuale româneşti din Ardeal. În apărarea sa, loan 
Raţiu declară că „Memorandul, pentru a cărui publicare şi răspândire 
suntem traşi ca nişte făcători de rele înaintea acestei bare judecătoreşti, nu 
cuprinde, precum v-aţi putut convinge, decât gravamintele poporului 
român, care ne-a trimis pe noi, ca să cerem scutul tronului pentru drepturile 
lui nesocotite şi călcate în picioare”!?. Discursul este redat în întregime în 
paginile Gazetei Transilvaniei, care de altfel devine portavocea acuzaților şi 
este, dintre cele trei ziare cercetate, cea mai activă în campania de apărare a 
liderilor români, după cum rezultă şi din graficul I. A1. 

Funcţia A1 este continuă pe toată perioada luată în calcul, ceea ce 
înseamnă că subiectul “stoparea maghiarizării' apare sistematic în 
preocupările elitei transilvane. Anul 1897 este un alt punct de maxim pentru 
Gazeta Transilvaniei, în vreme ce Tribuna şi Telegraful român nu acordă un 
interes substanţial în acest an temei A1. În 1897, guvernul Dezs6 Bânffy 
(1895-1899) a prezentat Camerei ungare un proiect despre stabilirea 
“numelor comunelor şi altor nume de localități’. Această lege era îndreptată 
„contra naționalităților nemaghiare, pentru că urmărea scopul de a se da 
numire maghiară tuturor oraşelor şi satelor din Ungaria” care până acum nu 
primiseră o astfel de denumire’. În decembrie 1897, la Arad şi Sibiu, 
alegătorii dietali au protestat împotriva acestui proiect legislativ, iar 
protestele lor scrise au fost trimise şi principalelor ziare: „Protestăm [...] cu 
toată energia în contra întreg sistemului de maghiarizare, inaugurat de 
actualul guvern, pe teren şcolar, bisericesc, administrativ, judiciar, cultural 
şi politic, cu un cuvânt pe toate terenele vieţii publice, şi-l condamnăm ca 
pe un sistem periculos care nu poate duce decât la turburarea şi mai mare a 
relaţiunilor dintre popoarele ce compun patria”!*. În perioada 1898-1899 
Tribuna şi Telegraful român înregistrează un alt punct de maxim, punct 
situat însă sub valoarea Gazetei Transilvaniei, care continuă să fie cea mai 
activă şi mai preocupată de acest subiect, deşi Tribuna era cotidianul 
Partidului Naţional Român. Din acest punct de vedere, Gazeta pare să fie cea 
mai radicală, continuând să fie inflexibilă şi după încetarea apariţiei 
Tribunei. În 1907 se observă noi valori maxime determinate în special de 
criticile şi comentariile făcute atât de politicienii români din Dieta ungară, 
cât şi de ziarişti şi alţi reprezentanţi ai cărturarilor transilvăneni pe marginea 
proiectelor de lege prezentate legislativului de contele Albert Apponyi, 
ministrul cultelor şi instrucţiunii publice. Urmează o scădere uşoară a 
funcţiei A1 datorată mai ales discuţiilor de împăcare'”, oficiale şi neoficiale, 


12 Gazeta Transilvaniei, nr. 106, 25/13 mai 1894. 

13 Teodor V. Păcăţian, Cartea de Aur..., vol. VIII, Sibiu, Tipografia Arhidiecezeană, 1915, 
p.27. 

14 Tribuna, nr. 269, 16-2 decembrie 1897. 

care au loc între fruntaşii români şi reprezentanţii partidului condus de 
Istvân Tisza în perioada 1910-1912, funcţia creşte apoi din nou, pe fondul 
eşecului negocierilor în cazul Gazetei şi o scădere a preocupărilor legate de 
tema maghiarizării la Telegraful român. Acest subiect dispare după 1914, 
odată cu începerea războiului. 

A2) schimbarea legii electorale — Această subcategorie am luat în 
considerare articolele, ştirile, comentariile şi discursurile oamenilor politici 
referitoare la necesitatea schimbării acestei legi, precum şi pe cele care 
analizează sistemul electoral din imperiu cu referire la implicaţiile diferitelor 
legi pentru naţionalităţile din monarhia bicefală sau materialele care deplâng 
situaţia românilor pornind tocmai de la legea electorală cu nr. XXXIII din 
1874, care conţine multe dispoziţii discutabile chiar şi pentru perioada istorică 
luată în discuţie: acordarea dreptului de vot se făcea numai pe bază de cens, 
iar în comunele urbane transilvane populate de maghiari censul era de trei 
până la şase ori mai mic decât în cele rurale locuite preponderent de români. 
Acelaşi cens din comunele rurale amintite era de opt-nouă ori mai ridicat 
decât cel aplicat în comunele din Ungaria. Circumscripţiile electorale erau 
astfel trasate încât îi dezavantajau pe români, existând chiar un amendament 
care prevedea obligaţia de a vota în altă localitate decât cea de reşedinţă. Până 
la începutul anilor 1900, românii se preocupă de schimbarea legii electorale, 
iar după această dată încep să discute tot mai intens despre necesitatea 
introducerii votului universal, promisă în primă instanţă în 1906 de premierul 
Alexander Wekerle. Alexandru Mocsonyi, citat de Tribuna, era convins la 
1892 că „dreptul electoral este pentru poporul nostru o pură ilusiune” şi că 
„tendinţa fundamentală a întregei noastre legislaţiuni electorale este chiar 
contrastul adevăratului sistem reprezentativ”, fiindcă, „dacă scopul acestuia 
este ca poporul să fie reprezentat în legislativă, atunci este în ciuda scopului 
când poporul nu este reprezentat. Aşa s-a luat refugiu, în contra uniunii 
Transilvaniei, în unităţile de stat cu emfază accentuată şi ţinută aşa de sus, la 
remediul, într-un stat unitar de tot caracteristic, al duplicităţii în legea 
electorală, dintre cari o lege, chiar şi abstrăgând de la unicul principiu adevărat 
democratic al sufragiului universal, deja cu privire la censul înalt nu se poate 
numi democratică, iar a doua, un rest al timpurilor feudale, pe care caracterul 
feudal numai într-atâta l-a dezbrăcat, întrucât punctul de vedere conducător, 
adică excluderea poporului nostru, a elementului celui mai numeros şi 
important în Transilvania, din dreptul electoral, prin legea electorală a permis 
aceasta”. În 1892 toate cele trei ziare, Gazeta Transilvaniei, Tribuna şi 
Telegraful român, acordă interes acestei teme, care este prezentă şi în 
Memorandum-ul trimis la Viena. Schimbarea sistemului electoral devine apoi 


15 Alexander Wekerle (1848-1921) — de trei ori prim-ministru: 1892-1905, 1906-1910 
(când este numit de Franz Josef în fruntea unui guvern de coaliţie) şi în perioada 
1917-1918, când încearcă să găsească soluţii de menţinere a imperiului bicefal. 
Werkele este primul şef de guvern maghiar burghez. 

16 Tribuna, nr.9, 12/24 ianuarie 1892. 

o temă marginală pentru Gazetă, până la începutul anilor 1900, în vreme ce 
pentru Telegraful român mai ales, dar şi pentru Tribuna, rămâne o preocupare 
sistematică cu vârfuri neaşteptate din partea Telegrafului la 1896, când 
Budapesta sărbătorea “mileniul”, şi în preajma anului 1900, când au loc alegeri 
dietale, pretext pentru reluarea problematicii legate de necesitatea reformei 
sistemului electoral. Începând cu 1906, Gazeta Transilvaniei acordă din nou 
spaţii importante pentru această temă, în vreme ce Telegraful român se ocupă 
doar marginal de chestiune, după cum rezultă din graficul I A2. 1906 
reprezintă, însă, un punct de inflexiune pentru ambele ziare. Explicaţia poate 
fi găsită în discursul împăratului Franz Josef, rostit în faţa legislativului 
budapestan reunit la 22 mai 1906 în palatul regal din Buda. Printre alte 
probleme ridicate de monarh se află, în premieră, şi cea a reformei electorale, 
mergând până la acordarea votului universal: „cea mai însemnată datorie a 
guvernului nostru este ca, lărgind drepturile politice asupra tuturor straturilor 
sociale, să introducă totalul naţiunii în şanţurile vieţii politice. Spre scopul 
acesta îşi va pregăti proiectele privitoare la liberul exerciţiu al dreptului de vot, 
ținând cont atât de cerinţele moderne ale ideii democratice, cât şi de apărarea 
caracterului naţional al statului maghiar”. Marile manifestații organizate la 
Budapesta de Partidul Social-Democrat în toamna anului 1907 l-au determinat 
pe preşedintele consiliului de miniştri Alexander Wekerle să-i ceară ministru- 
lui de interne, Gyula Andrâssy'5, întocmirea proiectului unei noi legi electo- 
rale. În locul votului universal Andrâssy propune introducerea aşa-numitului 
“vot plural”, recunoscând că acceptarea votului universal ar periclita 
menţinerea supremaţiei maghiare. Astfel, potrivit proiectului, cetăţenii erau 
separați în funcţie de cultură şi avere. Persoanele bine situate din aceste 
puncte de vedere urmau să dispună de mai multe voturi decât cele din 
categoriile sociale inferioare, care ar fi primit câte un vot la 12 persoane (adică 
12 persoane desemnau o alta, care ar fi votat în numele lor). Împotriva acestui 
proiect românii au organizat în mai multe localităţi din Transilvania acţiuni de 
protest, numindu-l, potrivit presei, „cel mai neomenos atentat în contra vieţii 
constituţionale“. În cele din urmă, această iniţiativă legislativă este uitată, 
odată cu anexarea Bosniei-Herţegovina de către Austro-Ungaria în toamna 
anului 1908, când atenţia opiniei publice este captată de acest eveniment. 

Preocuparea pentru reforma electorală revine însă mai ales în perioada 
1910-1914, în care au loc încercări de împăcare între guvernanţii unguri şi 
reprezentanţii Partidului Naţional Român. 


17 Telegraful român, nr. 52, 12/24 mai 1906. 

18 Gyula Andrâssy (1860-1929), ministru de interne al Ungariei (1906-1913), fiul 
fostului prim-ministru Gyula Andrâssy (1867-1871), ministru de externe al 
Imperiului Austro-Ungar în perioada 1871-1879, unul dintre artizanii dualismului. 

Graficul I A2 — schimbarea legii electorale 


Suprafaţa (cmp) 


EI Gazeta 
E Telegraful 
OTribuna 


Interesul liderilor români pentru votul universal este mai vechi, dar 
tema revine în actualitate odată cu adoptarea acestuia în Austria. Subiectul 
rămâne punctul central al negocierilor româno-ungare care au avut loc mai 
ales după 1910, aga cum arată şi Gazeta Transilvaniei: „reforma electorală e 
cel mai de căpetenie act al evoluţiei normale a Ungariei. De la felul rezolvării 
ei atârnă soarta poporului român pe cel puţin o jumătate de veac”!?. 


Tabelul 2. Suprafețele categoriei A2 — schimbarea legii electorale 


A2 Gazeta Telegraful Tribuna 
cmp 140 372,5 37 655 52 894 
% din 

suprafața 6,8 3,4 4,9 
cercetată 


19 Telegraful român, nr. 53, 1/12 iunie 1893. 

Graficul suprafețelor categoriei A2 — schimbarea legii electorale 


Gazeta 


Telegraful 


Tribuna 


Deşi modificarea legii electorale le-ar fi adus românilor din Transilvania 
beneficii politice importante, elita nu s-a ocupat prea mult de această temă 
în publicațiile cercetate. După cum se observă în Tabelul 2, suprafețele 
categoriei A2, Gazeta Transilvaniei alocă doar 6,8% din suprafaţă articolelor 
despre necesitatea modificării legii electorale, Tribuna 4,9%, iar Telegraful 
român doar 3,4%. Intelectualii români nu erau, agadar, foarte preocupați de 
realizarea acestor reforme, chiar dacă până la începerea războiului subiectul 
apare cu o oarecare continuitate în cele trei ziare. 

A3) folosirea limbii române în şcoli — Această subcategorie defineşte 
articolele, comentariile şi discursurile apărute în cele trei ziare cercetate, 
care se ocupă de revendicarea respectivă a liderilor români, ca şi de 
instrumentele legislative ce îi împiedicau pe românii din Transilvania şi 
Ungaria să aibă acces în justiţie în limba maternă sau să-şi folosească limba 
în şcoli confesionale sau comunale. Funcţia A3 porneşte pentru Gazeta 
Transilvaniei cu o valoare de maxim în 1893, când guvernul de la Budapesta 
a propus, potrivit unui ordin al ministerului de interne din 4 noiembrie 
1893, acordarea de subvenţii învăţătorilor şi preoţilor români cu condiţia ca 
aceştia să contribuie la liniştirea populaţiei româneşti, care manifesta în 
diverse locuri în favoarea cauzei memorandiştilor. Legea privind salarizarea 
învăţătorilor din 1893 este criticată pe spaţii mai mari în Gazetă, dar şi 
Telegraful român îi acordă spaţii importante, mai ales prin redarea 
discursurilor prelaţilor români în Casa Magnaţilor, camera superioară a 
parlamentului budapestan. Astfel, apare declaraţia mitropolitului Miron 
Romanul, care spunea între altele că „acest proiect de lege propriamente nu 
este întru atâta, ca să se amelioreze poziţiunea învăţătorilor, cât mai vârtos, 
ca să se restrângă drepturile autonome ale confesiunilor, cari au colorit 

naţional, sau, să o spun oblu, scopul acesta este ca să se răstoarne autonomia 
bisericilor naţionale”?. Telegraful român, ziar editat de Biserica Ortodoxă 
din Transilvania, este mai moderat în raport cu celelalte gazete cercetate, dar 
punctele sale de maxim se coordonează, în mare, cu cele ale Tribunei şi 
Gazetei de Transilvania. Păstrarea limbii române ca limbă de predare în 
scolile confesionale este o temă de discuţie permanentă în ziarele vremii, de 
aceea pe graficul I A3 apar valori mari (spaţii) pentru această subcategorie 
studiată. În 1899, Tribuna înregistrează un alt punct de maxim, fără ca acesta 
să fie motivat de o acţiune guvernamentală împotriva naționalităților sau de 
vreun eveniment de amploare al PNR, cum se întâmplă de obicei, potrivit 
regulii că publicaţiile dau atenţie unui subiect fie ca urmare a unei campanii 
de presă, fie ca reacţie la un eveniment important. Ziarele româneşti care 
apar în Ardeal la sfârşitul secolului al XIX-lea şi începutul veacului următor 
au, însă, de multe ori propria lor agendă, după cum se observă şi în cazul 
funcţiei A3. Tribuna, de pildă, atenționează în 1899 că „Şcoalele noastre 
poporale voiră să ni le închidă prin perfida lege a urcării lefurilor învăţăto- 
reşti. Biserica greco-catolică voiesc să o subjuge prin insidioasa autonomie 
catolică; biserica greco-ortodoxă vor s-o lipsească de mândra-i autonomie, 
plănuind atentatul faimos de-a restrânge drepturile ei autonome acordate şi 
sancţionate de Maiestatea Sa”?!. 


Din problemele actuale ale învăţătorimii noastre, de dr. I. Blaga 


„Pe ce să se sprijinească tăria noastră națională dacă nu pe 
limbă, datine şi artă naţională? Dar ce să zicem când limba ce o 
grăieşte şi scrie clasa cultă ne e falsificată, când istoria națională 
este cunoscută atât de puţin, şi când vedem că mulți încep a se 
îndrăgi de datine, de cântări şi încă de alte multe manifestaţiuni 
străine, mai mult decât de cele naţionale. Tinerii noştri care 
studiază pe la gimnazii străine se ştie, sunt din familii ţărăneşti, 
de la care nu se poate aştepta să li se deie sfaturile necesare în 
privința aceasta, fac maturitatea fără să fi citit vreo carte 
românească. Nu aşa se dobândeşte însă cultura trebuitoare 
clasei culte româneşti. [...] E adevărat că cel puțin 90 la sută din 
bărbaţii români culți şi-au luat învăţătura în şcoală străină, 
maghiară sau germană. În urmare, e natural că aceştia toţi 
rostindu-şi gândurile, tocmai în timpul până când li s-a dezvoltat 
sufletul, prin o limbă străină, să fi rămas în urma deprinderii, cu 
gândirea îndrumați cu fraseologia limbii străine; în fine e tot 
natural ca aceştia vrând să exprime ceva prin ideotisme, 


20 Tribuna, 19-31 ianuarie 1899. 
21 T. V. Păcăţian, op. cit., vol. VIII, p.146. 

idealisme, figuri, să se pună şi să traducă în limba în care au 
făcut şcoala”. (Telegraful român, An. L, nr. 55, 16/29 mai 1902) 


Temeri de acest fel sunt adesea exprimate în gazetele ardelene de limbă 
română, culminând uneori în lamentaţii de tot felul, dar cu toate acestea 
ţăranii înstăriți, preoţii, micii şi marii proprietari continuau să-şi trimită 
copiii în special la şcolile germane cele mai apropiate. Lucian Blaga 
povesteşte despre o tradiţie în acest sens în familia lui: „potrivit unei hotărâri 
părinteşti ce nu trebuia cercetată mai de aproape, şcoala începea de fapt 
pentru fiecare băiat de două ori. La vârsta de şase ani, băiatul urma timp de 
un an şcoala din sat. La şapte ani trecea la şcoala primară germană (la Sebeş), 
unde de dragul unui mai bun temei, era din nou înscris în cl. I. Anul şcolar 
din Lancrăm însemna astfel mai mult o obişnuire a mâinilor cu buretele de 
şters tăblița”??. Educaţia temeinică era importantă pentru ardeleni, iar 
spaţiile acordate în presă subiectului demonstrează acest lucru. 

Următorul punct de maxim pentru funcţia A3 este anul 1904, când 
Albert Berzeviczy, ministrul cultelor şi instrucției publice din cabinetul 
Tisza, propune proiectul de lege pentru modificarea „legilor şcoalelor”. Acest 
proiect „era foarte vătămător pentru şcoalele confesionale cu limbă de 
propunere nemaghiară, întru atâta că în el se dispunea, că la aceste şcoale 
are să fie în viitor şi limba maghiară limbă de propunere pentru anumite 
obiecte, şi că planul de învăţământ, manualele de şcoală şi bibliotecile 
şcolare au să fie în viitor cenzurate de ministrul de culte şi de instrucţiune 
publică şi la şcoalele confesionale nemaghiare”?. După observaţia Gazetei, 
„statul urmăreşte şi aici politica de a înlocui întrucât îi permit mijloacele 
bugetare şcoalele confesionale cu cele de stat”2. Proiectul Berzeviczy este 
abandonat din cauza crizei politice din această perioadă, pentru a fi realuat 
într-un moment mai prielnic. Interesul pentru acest subiect creşte din nou 
în perioada 1907-1908, când contele Albert Apponyi”, ministrul cultelor şi 
instrucţiunii publice, prezintă în şedinţa Dietei din 21 februarie 1907 două 
proiecte de lege: unul despre îmbunătăţirea salariilor învăţătorilor de la 
şcolile publice şi altul despre ‘raportul de drept şi salariile învăţătorilor de la 
şcolile comunale şi confesionale’. Aceste legi diferenţiau salariile 
învăţătorilor confesionali (asigurate de biserici şi congregaţii), care erau de 
800 de coroane anual, şi salariile învăţătorilor de stat, pentru care Legea 
Apponyi stabilea un cuantum de 1000-1200 de coroane anual. Statul încerca 
să-i ispitească pe cei plătiţi de comunitate sau biserică, precizând în lege că 


22 Lucian Blaga, Hronicul şi cântecul vârstelor, Chişinău, Hyperion, 1993, p.209. 

23 Gazeta de Transilvania, nr. 14, 20 ianuarie/2 februarie 1904. 

24 Ştefania Mihăilescu, Transilvania în lupta de idei, vol. II, Bucureşti, Silex, 1997. 

25 Albert Apponyi (1846-1933), conte, ministru al cultelor şi instrucţiunii publice 
(1906-1910), şef al delegaţiei ungare la Conferinţa de pace de la Trianon (1920). 

vor putea beneficia de ajutoare de la stat şi învățătorii confesionali care 
predau aritmetica, geografia, istoria şi lecţiile de drept civil în limba 
maghiară. Legea mai stipula că acolo unde 20% din copii sunt maghiari, 
acestora trebuie să li se asigure predarea în limba lor maternă, iar acolo unde 
numărul lor depăşeşte 50% predarea se va face în limba maghiară. 
Minoritățile Ungariei erau astfel discriminate. O discriminare care se va 
repeta, însă, în sens invers după ce maghiarii vor deveni minoritari în statul 
naţional român. lar legea învăţământului care funcţionează la începutul 
secolului XXI în România îi obligă pe copiii maghiari să învețe istoria şi 
geografia în limba română. Legile lui Apponyi au fost votate şi sancţionate 
de Franz Josef, deşi împăratul îşi exprimase rezervele faţă de acele paragrafe 
care lezau interesele naționalităților. Ca urmare a aplicării acestora, numărul 
şcolilor naționalităților din Ungaria a scăzut semnificativ. În preajma 
primului război mondial doar în 3321 de şcoli (20%) se mai preda în limba 
minorităţilor, faţă de 6000 de şcoli numărate în 1899. Numărul şcolilor medii 
ale naționalităților era de asemenea destul de redus: românii dispuneau de 6 
gimnazii, sârbii de unul, iar slovacii şi rutenii nu aveau nici unul. Dar în 
ciuda acestor măsuri luate de Budapesta pentru generalizarea limbii 
maghiare în şcoli, statisticile arată că în 1910 doar 22,5% din populaţie 
vorbea limba maghiară?. 


Graficul I A3 — folosirea limbii române în şcoli 


Suprafaţa (cmp) 


Gazeta 
E Telegraful 
Tribuna 


Gazeta 


A1906 
A1912 
A1914 


Timp (ani) 


Folosirea limbii române în şcoli revine în atenţia Gazetei de Transilvania 
şi a Telegrafului român în 1910, în campania pentru alegerile dietale, dar şi 


26 loan Mihu, Spicuiri din gândurile mele politice, culturale, economice, volum îngrijit 
de Silviu Dragomir, Sibiu, Tiparul Tipografiei Arhidiecezene, 1938, p.116. 

odată cu negocierile pe care le poartă premierul Istvân Tisza cu loan Mihu, 
avocat din Orăştie, care nu împărtăşeşte poziţia radicală a liderilor Partidului 
Naţional, dar care nu se situează nici pe poziţiile românilor pro- 
guvernamentali. În memoriul pe care îl supune dezbaterilor cu şeful 
guvernului de la Budapesta, loan Mihu punctează şi doleanţele românilor 
referitoare la educaţie, limba de predare în şcoli etc. Astfel, la punctul 11, 
avocatul din Orăştie formulează: „Să se dispună ca în şcolile primare de stat 
elevii noştri să fie împărtăşiţi şi cu instrucţia în limba maternă, într-un 
număr corespunzător de ore”, iar la punctul 12 scrie: „Să se asigure 
necondiţionat posibilitatea ca elevii ce aparţin confesiunei noastre să fie 
instruiți din religie, în toate institutele din ţară, prin catiheţi proprii şi în 
limba maternă”, şi nu în ultimul rând (punctul 14): „Institutele de 
învăţământ ce se vor creia din nou să fie tratate echitabil”. 


„Invidiez (...) aroganta vecinilor noştri, îi pizmuiesc până şi 
pentru limba lor, oricât ar fi ea de sălbatică, de-o frumuseţe ce 
nu are nimic omenesc, cu sonorități venind dintr-un alt univers, 
puternică şi corozivă, făcută pentru rugăciune, pentru răgete de 
furie şi pentru jeluiri, ieşită din infern ca să-i perpetueze 
accentul şi strălucirea. Măcar că nu cunosc în acestă limbă 
decât înjurăturile, ea îmi place nemăsurat, aş sta o veşnicie să o 
ascult, mă fascinează şi mă îngheaţă, mă pierd la farmecul şi la 
cruzimea ei, la toate acele cuvinte de nectar şi cianură, atât de 
adaptate la exigenţele unei agonii. Ar trebui să răposăm 
ungureşte — iar dacă nu, să renunţăm a mai muri“. (Emil Cioran, 
„Despre două tipuri de societate. Scrisoare către un prieten 
îndepărtat”, Istorie şi utopie, Bucureşti, Humanitas, 2002, p.13) 


Negocierile pe care le poartă Ioan Mihu cu István Tisza, deşi nu sunt 
oficiale, sunt comentate în presă, iar memoriul alcătuit de avocatul român în 
colaborare cu liderii mişcării naţionale române apare în Gazeta de 
Transilvania, fără ştirea sa, într-un moment în care tratativele puteau fi 
afectate de indiscreţii de acest fel. În cele din urmă negocierile eşuează, dar 
sunt reluate de data aceasta între primul ministru ungar şi reprezentanţii 
PNR, în perioada următoare, 1912-1914, când funcţia A3 are din nou un 
punct maxim de inflexiune, pentru Gazeta de Transilvania, care continuă să 
se ocupe de problematica şcolilor, de necesitatea independenţei acestora şi a 
folosirii limbii materne la predare, în vreme ce Telegraful român pare tot mai 
puţin critic faţă de puterea de la Budapesta şi acordă din ce în ce mai puţină 
importanţă problemelor legate de drepturile şi revendicărilor românilor. Este 
probabil o chestiune de tactică într-o perioadă sensibilă, în care şeful 
guvernului de la Budapesta se arată prietenos cu românii, deşi Partidul 


27 Tribuna, 19 septembrie/1 octombrie 1898. 

Naţional Român fusese înfrânt la alegerile din 1910 pe toată linia, reuşind să 
aducă în Parlament doar cinci deputaţi, iar trei dintre ei au câştigat fotoliile 
din Dietă datorită bunăvoinţei partidului de guvernământ care nu le-a pus 
contracandidaţi. 


Tabelul 3. Suprafeţele categoriei A3 — folosirea limbii române în şcoli 


A3 Gazeta Telegraful Tribuna 
cmp 217 865 68 173,5 135 260 
T 

T cio Sipta, 10,7 6,2 12,5 
cercetată 


Graficul suprafetelor categoriei A3 — folosirea limbii române în şcoli 


12.5% 


Telegraful 


Tribuna 


Tonul inofensiv al Telegrafului este sugerat gi de Tabelul 3. Suprafețele 
categoriei A3 înregistrează arii mici dedicate de ziarul Bisericii Ortodoxe 
problemei referitoare la folosirea limbii române în şcoli. Telegraful român 
dedică 6,2% acestui subiect, adică jumătate din suprafața alocată articolelor 
militante în Tribuna, care înregistrează 12,5%. Gazeta Transilvaniei acordă 
10,7% subiectului privitor la folosirea limbii române în şcoli. Tema este 
importantă pentru elita politică românească, deşi nu este menţionată prea 
des nici în lucrările Parlamentului de la Budapesta şi nici în ziarele vremii, 
după cum rezultă din Tabelul 3. 

Categoria B — Soluţii 

Românii ardeleni de la sfârşitul secolului al XIX-lea nu aveau la 
socială, economică sau culturală ca grup, ei se puteau însă realiza 
individual, fiindcă politica de maghiarizare dusă de guvernele ungare până 
la 1918 nu era una rasistă. Românii, ca şi celelalte minorităţi, aveau acces la 
educaţie, puteau face politică sau opta pentru orice altă carieră în armată, 
administraţie sau justiţie, dacă stăpâneau limba maghiară, dar nu aveau 
mijloace pentru a obţine drepturi colective şi erau marginalizaţi ca grup prin 
măsuri legislative discriminatorii. Marja lor de manevră era scăzută şi din 
cauză că aristocrația s-a maghiarizat de-a lungul secolelor, iar pătura elitelor 
economice şi culturale a rămas destul de subţire. Astfel că în ultimul deceniu 
al secolului al XIX-lea liderii românilor din Ungaria şi Transilvania 
considerau că singurul mijloc de a îmbunătăţi situaţia comunităţii lor era să 
ceară sprijinul monarhului, care „viaţa sa întreagă s-a arătat omul binelui şi 
al dreptăţii, domnitorul iubitor al păcii şi al adevărului“?2. Petiţionarismul şi 
pasivismul au fost pentru români principalele mijloace de rezolvare a 
revendicărilor în ultima parte a secolului al XIX-lea, iar apoi în anii 
premergători războiului — tratativele şi negocierile cu guvernul ungar. 

B1) petiţiile — Această subcategorie cuprinde articolele şi discursurile în 
care se dezbate chestiunea rezolvării problemelor naţionale din Transilvania 
prin petiţii şi memorii. Funcţia B1 este maximă în 1892 pentru Tribuna, în 
jurul căreia se grupaseră naţionaliştii pro-memorandişti, cu fluctuații medii 
în perioada 1897-1900, dar are valori scăzute atât în Telegraful român, care 
s-a opus trimiterii Memorandum-ului la Viena, cât şi în Gazeta Transilvaniei, 
care a criticat această decizie luată de tribunişti de pe poziţii legaliste: „cei 
tari în caracterul lor se vor grupa în jurul stindardului partidei naţionale de 
la 3 (15) Mai 1848 spre a lupta între marginile legii, cu demnitate şi 
abnegaţie, pentru a face să învingă sfânta noastră cauză“?. 


„Promovarea Memorandum-ului român la tron pe calea unui pere- 
grinariu la Viena tocmai în ajunul jubileului de 25 de ani al înco- 
ronării, totdeauna o am desaprobat, şi acesta o am şi spus respec- 
tivilor. Lucrul însa s'a întâmplat. Noi românii scim că chiar şi în- 
cercarea de a se presenta memorandul la coronă a fost mijlocul cel 
din urmă, să nu crade însă nime că acuma din partea românilor 
va urma doară revoluţiunea. Aceasta e imposibilitate. Românimea 
mai mult nu va face revoluțiune, destul am gustat din amarul 
anilor 1848-1849 şi din esperiențele câştigate atunci“. (George 
Barițiu în Telegraful român, nr. 57, 2/14 iunie 1892) 


28 Gazeta Transilvaniei, 2/17 ianuarie 1892. 
29 Telegraful român, 4/16 iulie 1892. 

În 1892 se discută în toate cele trei ziare cercetate problema Memoran- 
dum-ului, în Tribuna mai ales pe prima pagină, în Telegraful român şi Gazeta 
Transilvaniei mai mult pe pagina a doua şi în general negativ. loan Meţianu, 
episcop ortodox de Arad, preluat de Telegraful, spune că „Noi românii 
n-avem a cerca nimic în Viena. Elementele care au condus deputaţiunea îşi 
pierdeau toată reputaţiunea înaintea românilor în urma fiascului ce l-au 
îndurat dacă nu le veneau într-ajutor regretabilele demonstraţiuni de la 
Turda” (unde locuitorii maghiari au spart casa lui loan Raţiu şi au distrus tot 
ce au găsit acolo fără ca forţele poliţieneşti sau administrative să intervină; 
devastări asemănătoare s-au întâmplat şi la Şimleul Silvaniei, unde au fost 
bombardate cu pietre casele fruntaşilor români)”. Acţiunea memorandistă a 
fost privită de Telegraful aproape ca un afront adus clerului, care încă se mai 
considera a fi vârful de lance în lupta naţională: „Bietul popor fu adus acolo 
de a crede că inteligenţa română are decât subcerna o jalbă la tron, pentru că 
toate relele ce ne bântuiesc ca prin farmec să dispară. Ei deci nu-şi puteau 
închipui cum de mai sunt oameni cari se numesc români şi totuşi se opun 
subscernerei memorandului la tron”. 


„Astăzi acest popor, văzând şi judecând faptele şi resultatele, se 
va şti păzi în viitor de conducători nechibzuiţi. Dar mulţi ziceau 
că şi o simplă demonstraţiune nu avea să ne aducă nici un rău; 
din contră, ea avea să servească ca un semn de viață al 
poporului nostru şi putea să atragă atenţiunea cercurillor 
hotărâtoare asupra nostră. Aşa e. Însă atunci demonstrațiunea 
trebuia făcută cu cap şi ținută la înălțimea unui popor. Afară de 
aceasta un popor, ca orişi ce organism din lumea întreagă, se 
reprezintă prin organele sale naturale de representare. Poporul 
român însă, la subscenarea memorandului, numai prin organele 
sale de representare representat n-a fost. Prelaţii noştri, astăzi 
singurii capi legali ai poporului, căci o altă organisare naţională 
de lege recunoscută nu avem - nu numai din aşa numita 
delegaţie pentru subscederea memoriului de tron au lipsit, căci 
dânşii pentru vederile lor a priori suspectați, fură oarecum 
necesitati de a sta departe de conferința de astă iarnă. [...] Ceea 
ce li se poate însă imputa în tot casul dlor din comitetul național 
este că: au forțat cauza fără necesitate şi că au representat 
poporul român într-un mod de tot nedemn, mai fraternisând 
apoi în capitala imperiului încă şi cu elemente de valorea cea 
mai dubiosă. [....] în delegațiune au lipsit capii şi conducătorii 
naturali precum şi cei mai valoroşi dintre români şi prin urmare 


30 Telegraful român, 2/14 iunie 1892. 
31 Telegraful român, 4/16 iulie 1892. 

delegaţia nu a fost şi nu a putut fi privită ca representanta legală 
şi adevărată a românilor — asta numai poate esplica jurstarea că 
delegaţia nici n-a fost admisă la audienţă“. (Telegraful român, 
nr. 57, 1892, 2/14 iunie) 


La criticile de acest fel, Tribuna răspunde acuzând în mod direct 
fruntaşii Bisericii Ortodoxe Române, care editau Telegraful: „nimeni nu a 
servit maghiarismul cu mai puţină lipsă de ruşine şi cu mai puţină iubire 
pentru cauza sfântă a naţiunii ca prelatul din Sibiu (Miron Romanul), căzut 
asupra capului nostru ca un blestem... Prelatul a cărui viaţă întreagă este o 
pagină neagră în istoria bisericii române în loc să se pocăiască, cel puţin 
acum la bătrâneţe, comite abuz criminal printr-o foaie fondată de un apostol 
şi mare prelat al neamului nostru%?, servind prin ea interesele sugrumătorilor 
noştri”. 


Graficul I B1 — petiţii 


Suprafaţa (cmp) 


Gazeta 
E Telegraful 
Tribuna 


Gazeta 


Timp (ani) 


Tradiţia petiţionarismului ardelenesc este reluată în dezbateri, mai ales 
în Tribuna, şi în anii următori, iar în Telegraful şi Gazeta mai ales sub forma 
unor comentarii despre legalismul mişcării româneşti din Transilvania. 
Telegraful se preocupă totuşi constant de acest subiect, astfel încât un punct 
de maxim se observă în jurul anului 1910, când avocatul Ioan Mihu 
pregăteşte memoriul către premierul ungar István Tisza. Ideea petiţio- 
narismului ardelenesc se transformă radical la începutul secolului XX, când 
românii încep să negocieze cu puterea ungară. 


32 Telegraful român a fost fondat de Mitropolitul Andrei Şaguna în 1853. 
33 Tribuna, 11/23 iunie 1892. 

Tabelul 4. Suprafeţele categoriei B1 
— petiţiile ca mijloc de obținere a revendicărilor 


B1 Gazeta Telegraful Tribuna 
cmp 6090 48 472,5 129 348,5 
26 din dopat, 0,3 4,4 12,0 
cercetată i i i 


Graficul suprafețelor categoriei B1 
— petițiile ca mijloc de obținere a revendicărilor 


Telegraful 


Tribuna 


Atitudinea publicaţiilor cercetate faţă de problema petiţionarismului 
rezultă şi din suprafeţele alocate acestui subiect. Tribuna, care a susţinut Me- 
morandum-ul din 1892, are şi mai târziu un ton pozitiv legat de acest subiect 
şi dedică per total 12% din suprafaţă petiţionarismului, în vreme ce Gazeta 
aproape că neglijează această temă, pentru care alocă doar 0,3% din supra- 
faţă. Telegraful român, care ocupă 4,4% din suprafaţa sa cu articole despre 
petiţii, se raportează negativ la acestea, cel puţin în cele referitoare la Memo- 
randum. 

B2) pasivismul ca metodă de luptă politică - Această subcategorie 
include articolele care discută, comentează, argumentează sau contra- 
argumentează soluţia enunțată. Telegraful român face doar referiri negative 
la acest subiect, în vreme ce Tribuna şi Gazeta susţin până înspre 1904 
neparticiparea românilor la viaţa politică a Ungariei. În 1905 Conferinţa 
Naţională a PNR decide intrarea în activitate după 23 de ani de pasivism. 
Disputa pasivism-activism a fost intens mediatizată, fiindcă după 
suspendarea Dietei de la Sibiu (6 ianuarie 1866) consensul fragil care exista 
între fruntaşii români din Transilvania a încetat şi cele două curente politice 
din cadrul mişcării naţionale — “pasivismul' şi “activismul” — au apărut acum 

ca partide politice separate. Keith Hitchins observă că despărţirea s-a făcut 
de-a lungul unor coordonate religioase, fiindcă aşa-numiţii pasivişti erau 
mai ales intelectuali laici şi unii clerici, în special uniţi, ale căror simpatii 
erau îndreptate spre loan Raţiu şi George Barițiu, care aderau la două 
principii ce îi distingeau de activişti: că națiunea română trebuie de-acum 
înainte să se bazeze în primul rând pe propriile ei resurse şi să dezvolte o 
politică independentă pe direcţia austriacă, şi că ea nu trebuie să facă nimic 
care ar putea fi interpretat ca acceptare a noului regim din Transilvania**. 
Pasiviştii au fost deranjaţi de atitudinea oficială conform căreia de români se 
poate descotorosi cineva ori de câte ori nu mai are nevoie de ei, şi au socotit 
că nu mai pot accepta tutela austriacă aşa cum făcuseră generaţiile anteri- 
oare, cu toate că împrejurările în care se găseau îi obliga să caute favoarea 
împăratului. Odată cu impunerea acestei tactici, românii ardeleni conştien- 
tizează rolul de instrumentum regni pe care transilvănenii l-au jucat pentru 
Curtea de la Viena odată cu integrarea Transilvaniei în Imperiul 
Habsburgic??. 

Keith Hitchins crede că termenul de “pasivism' este impropriu, pentru 
că el a fost aplicat ca armă politică doar acelor acte ce ar fi putut recunoaşte 
din partea lor acordul austro-ungar: pasiviştii au continuat să ceară 
boicotarea alegerilor pentru dieta ungară, dar măsurile lor energice pe plan 
local dezminţeau aceste deziderate, astfel că ei nu erau mai puţin activi 
decât activiştii**. Semnul distinctiv al activiştilor era voinţa lor de a acţiona 
în cadrul sistemului existent, urmând decizia lui Andrei Şaguna (mitropolit 
al Ardealului între 1864-1873), potrivit căreia calea cea mai eficientă pentru 
apărarea realizărilor Dietei de la Sibiu şi deci a autonomiei Transilvaniei era 
cea a unei depline participări la viaţa politică a statului. Prin urmare, în timp 
ce nu erau mai puţin critici decât pasiviştii faţă de Ausgleicht, activiştii i-au 
îndemnat pe compatrioţii lor să desfăşoare o campanie electorală viguroasă 
şi după aceea să participe plenar la fiecare fază a activităţii parlamentare”. 
Cele două grupări ale elitei române din Transilvania se raportau în mod 
diferit, mai mult sau mai puţin direct, la cele două centre de putere, Viena şi 
Budapesta. Prin acţiunile lor, prin luările de poziţie din presa vremii, 
activiştii încercau să negocieze drepturile naţionalităţii române cu puterea 
de la Budapesta, în vreme ce pasiviştii, deşi erau conştienţi de importanţa 
instituţiilor ungare, refuzau să le accepte legitimitatea şi se raportau mai 
degrabă la Curtea Imperială de la Viena. 


34 Keith Hitchins, Ortodoxie şi naţionalitate, Andrei Şaguna şi românii din Transilvania 
1846-1873, trad. Aurel Jivi, Bucureşti, Univers Enciclopedic, 1995, p.185. 

35 Mathias Bernath, „Unirea bisericească: românii ca instrumentum regni“, în 
Habsburgii şi începuturile formării naţiunii române, Cluj, Dacia, 1994, p.36. 

36 Keith Hitchins, op. cit., p.186. 

37 Ibidem. 

Graficul I B2 — pasivismul ca metodă de luptă politică 


Suprafaţa (cmp) 


E Gazeta 
E Telegraful 
Tribuna 


Timp (ani) 


După cum rezultă din graficul I B2, Tribuna este cea care acordă spaţiul 
cel mai important pasivităţii cu argumentul că „în Transilvania pasivitatea 
nu s-a decretat numai din cauza legii electorale. Aceasta vine numai în 
rândul al doilea în socoteală, iar în rândul întâi vine tendinţa puterii statului 
de a-i anihila pe români politiceşte şi naţionaliceşte. [...] În Ungaria românii 
au rămas vreme îndelungată activi şi au decretat pasivitatea numai după ce 
s-a primit convingerea generală că aceeaşi tendinţă anihilatoare a străbătut 
pretutindeni, şi alegerile pentru români nu mai sunt decât sforţări zadarnice, 
consumatoare de puteri şi de avere şi demoralizatoare de popor”*%. Funcţia 
B2 înregistrează primul punct de vârf în 1892, când trimiterea Memoran- 
dum-ului la tron redeschide disputa cu activiștii a căror politică o face 
Telegraful român în modul cel mai direct cu putinţă: „Am susţinut şi 
susţinem că pasivitatea românilor este un lucru foarte binevenit guvernului. 
Era binevenită pasivitatea, când se decretase numai pentru Transilvania, 
pentru că cu ajutorul ei câştigă partidul de la putere cel puţin 50 de mandate 
de deputat foarte ieftine, iar prin aceea că s-a extins şi asupra cercurilor 
electorale din Ungaria, a căpătat guvernul de la Partidul Naţional un cadou 
de cel puţin 60 de mandate, care intrând românii în luptă sau nu le căpăta 
pe loc, sau îl costau milioane“. Gazeta Transilvaniei recunoaşte în parte 
slăbiciunile politicii de pasivitate, dar o susţine fără păreri de rău: 
„pasivitatea nu a fost păzită în cele mai multe locuri cum se cade, că foarte 
mulţi alegători români au mers la urne şi că pasivitatea numai în aceea s-a 
pronunţat, că românii n-au pus candidaţi naţionali”*. 


38 Tribuna, 12/24 ianuarie 1892. 
39 Telegraful român, 21 ianuarie/2 februarie 1892. 
40 Gazeta Transilvaniei, 15/27 ianuarie 1892. 

Tabelul 5. Suprafeţele categoriei B2 
— pasivismul ca metodă de luptă politică 


B2 Gazeta Telegraful Tribuna 
cmp 36 883 50 315 46 079,5 
oT 

% din supraf. 1,8 46 4,3 
cercetată 


Graficul suprafetelor categoriei B2 
— pasivismul ca metodă de luptă politică 


Telegraful 


Tribuna 


Pasivismul ca mijloc politic de luptă, deşi a fost folosit aproape un sfert 
de secol fără nici un fel de rezultate, nu a dat naştere la dezbateri serioase în 
presa vremii, iar acest lucru se poate observa şi din suprafeţele alocate de 
ziare acestui subiect: Gazeta Transilvaniei acordă doar 1,8% din suprafaţa sa 
articolelor despre pasivism, în vreme ce Tribuna şi Telegraful, de pe poziţii 
diferite, dedică peste 4% din suprafaţă acestei teme, care i-a ţinut pe românii 
ardeleni departe de politică atâţia ani. 

Pe toată perioada pasivităţii, 1881-1905, în Dieta de la Budapesta au fost 
aleşi deputaţi de naţionalitate română, cei mai mulţi însă în partida 
guvernamentală, dar unii, foarte puţini, din PNR sau pe baza programului 
partidului, după cum se poate observa în graficul următor: 

Graficul deputaţilor români aleşi în Dieta de la Budapesta 
în perioada 1881-1905 


Nr. deputaţi 


Dep. Guvernamentali 


E Dep. PNR/naţionalişti 


A1881 


Dep. Guvernamentali 


= 
co 
© 
= 
< 


A1887 
A1892 


Timp (ani) 


A1896 


A1881 | A1884 | A1887 | A1892 | A1896 | A1901 | A1905 | A1906 
E Dep. Guvernamentali 4 9 7 7 8 9 7 4 
E Dep. PNR/naţionalişti 1 3 1 0 3 1 8 13 


Pasivismul ca metodă de luptă politică se discută permanent în presă 
până în 1905, când liderii Partidului Naţional ajung la concluzia că această 
soluţie nu a dat nici un fel de rezultate. Deja în 1895 Tribuna recunoaşte 
indirect acest lucru: „când pasivitatea s-a votat la Mercurea cei ce o votam 
cu sinceră gândire speram că ea va dura 5-10 ani şi că după atâţia ani de 
pasivitatea cauza românească va triumfa. Nu s-a întâmplat însă aşa. Şi azi 
noi susţinem pasivitatea în toată a ei întindere”+!. Dar nici Tribuna, nici 
Gazeta Transilvaniei nu renunţă la propaganda pasivistă în ciuda eşecului 
acestei politici, pe care cele două ziare o susţin şi după 1900, când acest 
subiect înregistrează din nou punct de maxim. Gazeta Transilvaniei consi- 
deră astfel în 1902 că disputa pe marginea acestei teme ar fi sterilă: „În cei 
trei ani din urmă s-a pus la ordinea zilei într-o mare parte a presei noastre 
iarăşi discuţiunea asupra ‘activității’ şi “pasivităţii”, discuţiune ce şi-a pierdut 
însemnătatea ei reală şi a fost încuiată încă de la 1881. Iarăşi o pierdere de 
timp preţios, o dispută seacă şi nefructifieră, care oricum s-ar rezolva n-ar 
putea contribui întru nimic la schimbarea situaţiei, sub care geme azi 
poporul nostru, foarte uşor ar putea însă să-i strice, încurcându-l şi 
dezbinându-l fără de nici un scop“. Înaintea deciziei PNR de renunțare la 
pasivitate, subiectul capătă parcă mai puţină importanţă în ziarele care fac 
obiectul acestei cercetări, iar conferinţa partidului de la începutul anului 
1905 ajunge la concluzia că a păstra pasivitatea „când un număr foarte 
însemnat al alegătorilor nu o vor observa ar trece la sinamăgire deşartă; 
luând apoi în considerare că demoralizarea moravurilor politice care 


41 Tribuna, 6/18 aprilie 1895. 
42 Gazeta Transilvaniei, 9/22 martie 1902. 

ameninţă poporul nostru prin felul de luptă al partidelor străine, numai prin 
intrarea partidului nostru naţional în activitate se va putea delătura şi 
împiedica”*, 


Categoria C — Vinovaţi 

Românii ardeleni s-au considerat mereu victime ale istoriei neprie- 
tenoase, ale centrului uzurpator (indiferent dacă acesta se afla la Budapesta 
sau la Bucureşti), victime ale politicii ungare sau ale unor cercuri de interese 
care ar avea misiunea să marginalizeze Transilvania. Dacă nu sunt ceilalţi de 
vină pentru situaţia lor grea, atunci cu siguranţă destinul este responsabil 
pentru ceea ce li se întâmplă. Ideea că românii sunt loviți de blestem, “de un 
blestem al adâncurilor, a străbătutu toată cultura ardelenească după 1700”, e 
identificată de Cornel Ungureanu în Mitteleuropa periferiilor“. La sfârşitul 
secolului al XIX-lea şi începutul următorului, gazetele vremii caută mereu 
tapi ispăşitori pentu încercările grele prin care trece comunitatea 
românească din Transilvania, dând senzaţia că ardelenii se simt bine doar în 
dramă şi că nu au capacitatea de a se smulge din cotidianul resemnării. 

C1) ungurii sunt de vină - Această subcategorie defineşte toate 
articolele, comentariile şi discursurile din care rezultă că maghiarii sunt de 
vină pentru ceea ce li se întâmplă rău românilor. Toate cele trei ziare studiate 
acordă spaţii mari acestei teme, de fapt cercetarea făcută asupra Telegrajului 
român, Gazetei Transilvane şi Tribunei arată că cele mai întinse suprafeţe se 
regăsesc la această subcategorie. Pentru Telegraful este o metodă de a trece în 
plan secund colaboraţionismul prelaţilor cu guvernele ungare, iar pentru 
celelalte este o formulă de a menaja clasa politică română ineficientă şi 
adesea neputincioasă în faţa aparatului politicii ungare cu tendinţe de 
asimilare. Oscilaţiile din graficul I C1 nu au legătură întotdeauna cu 
evenimentele din epocă, dar tema capătă mai multă consistenţă ca reacţie la 
diversele acţiuni ale cabinetului de la Budapesta. 


43 T.V. Păcăţian, op. cit., vol. VIII, p.172. 
44 Cornel Ungureanu, Mitteleuropa periferiilor, laşi, Polirom, 2002, p.202. 

Graficul I C1 - ungurii sunt de vină 
pentru situația grea a românilor din Transilvania 


Suprafaţa (cmp) 


Gazeta 
EI Telegraful 
Tribuna 


Gazeta 

A1914 


Acest grafic se corelează cu I A1 şi are vârfuri asemănătoare, pentru că 
maghiarii sunt de vină pentru alcătuirea Memorandum-ului din 1892, 
pentru suspendarea Partidului Naţional Român în 1893, pentru procesul 
memorandiștilor din 1894, pentru introducerea căsătoriei civile şi pentru 
legile bisericeşti din 1894, pentru legea modificării numelor localităţilor din 
1897, pentru procesul Cărţii de Aur din 1902, pentru decesul Tribunei în 
1903, pentru criza politică ce începe în 1903 prin cererea deputaţilor ungari 
de a avea propria armată, pentru neregulile înregistrate la fiecare alegeri 
parlamentare, pentru legile şcolare ale lui Apponyi din 1907, pentru eşuarea 
tratativelor de împăcare în 1914. Pentru această funcţie Telegraful român 
înregistrează suprafeţele cele mai mici, în vreme ce Tribuna, organul PNR, 
acordă spaţii însemnate criticii aduse maghiarilor până spre sfârşitul seco- 
lului al XIX-lea, iar Gazeta Transilvaniei este mereu la pândă pentru a culege 
nu doar abuzurile şi greşelile celor care deţin puterea, ci şi iniţiativele bune 
ale ungurilor, pe care le plasează în peisaje negative: „se ştie că mari interese 
pretinse strategice şi specifice ungureşti ne-au impus sarcini enorme, 
aservirea noastră economică pe 50 de ani pentru strângerea celor 2 milioane 
de florini contractate pentru construirea căii ferate pe valea Oltului”%. 
Această cale ferată este, după cum se ştie, funcţională şi astăzi, dar la 1892 
părea pentru ardeleni o extravagantă inutilă. În viziunea Telegrafului român 
una dintre urgentele românilor ar fi trebuit să fie contracararea capitalului 
ungar pentru că „maghiarii voiesc să paralizeze băncile nostre, care peste tot 
stau bine, şi să împedece de a se face altele noi; vor a pune mâna pe micii 
noştri agricultori şi pe inteligenţia de la sate, care interesaţi într-o privinţă 


45 Gazeta Transilvaniei, 7/19 octombrie 1892. 

ori alta, nu se vor mai putea mişca bine în afacerile nostre româneşti [...] şi 
mai mulţi domnişori unguri fără de căpătâi caută să-şi afle la aceste bănci 
subzistenta de azi pe mâine”. 


„Născut dincolo de Carpaţi, nu l-ai putut cunoaşte pe jandarmul 
ungur, teroare a copilăriei mele transilvane. Când zăream 
vreunul, chiar de departe, intram în panică şi o luam la goană: 
era străinul, duşmanul; a uri înseamnă a-l urî. Din cauza lui, îi 
uram pe toți ungurii cu o patimă curat ungurească. Nu e nevoie 
să-ți spun mai mult ca să pricepi cât mă pasionau. Mai pe urmă, 
schimbându-se împrejurările, n-am mai avut motive să-l 
duşmănesc. Cu toate acestea, multă vreme încă, nu-mi puteam 
imagina un opresor fără să mă gândesc la tarele şi fascinația lor. 
Cine se revoltă, cine se răzvrăteşte? Arareori sclavul, ci aproape 
întotdeauna asupritorul sclavului.“ (Emil Cioran, „Despre două 
tipuri de societate. Scrisoare către un prieten îndepărtat“, Istorie 
şi utopie, Bucureşti, Humanitas, 2002, p.12) 


Discursul anti-maghiar se intensifică, însă mai ales în campaniile 
electorale, după cum se observă din graficul I C1, astfel că apar puncte de 
maxim în jurul anului 1896, 1901, dar mai puţin în 1905 şi 1906, când 
Partidul Naţional participă la alegeri. Funcţia C1 creşte însă din nou în 1911 
şi apoi în perioada 1913-1914, când au loc tratativele româno-ungare, 
tratative privite cu suspiciune în presă. 


„Ungurii sunt excelenți cunoscători ai tiraniei, pentru că au 
practicat-o cu o competenţă inegalabilă: ar putea depune 
mărturie minoritățile fostei Monarhii. Pentru că au ştiut, în 
trecutul lor istoric, să facă pe stăpânii atât de bine, ei erau, în 
epoca noastră, mai puţin dispuşi decât orice altă națiune a 
Europei Centrale să suporte sclavia; de vreme ce-avuseseră 
gustul poruncii, cum să nu-l aibă pe cel al libertăţii? Trăgându- 
şi forta din tradiția lor de precursori, cunoscători ai meca- 
nismului impilării şi intoleranţei, s-au ridicat împotriva unui 
regim nu mult diferit de cel rezervat de ei înşişi altor popoare. 
Noi (...) neavând până acum şansa de a fi opresori, nu o putem 
avea nici pe aceea de-a fi răzvrătiți“. 


46 Telegraful român, 30 martie/11 aprilie 1895. 

(Emil Cioran, „Despre două tipuri de societate. Scrisoare către 
un prieten îndepărtat”, Istorie şi utopie, Bucureşti, Humanitas, 
2002, p.12-13) 


Relele de care se fac vinovaţi în discursurile publicaţiilor nu-i afectează 
însă pe români în conştiinţa naţională, scrie Tribuna la 1896, fiindcă românii 
sunt dotați cu o rezistenţă deosebită: „Ştim că guvernul Tisza a voit să ne 
zdrobească cu desăvârşire. S-a dus însă Tisza şi noi am rămas. Guvernul lui 
Werkele apoi ne-a dizolvat comitetul şi partidul naţional. S-a dus şi Werkele 
şi noi tot am rămas aceea ce am fost, partid bine organizat şi bine închegat. 
Guvernul lui Bânffy merge mai departe şi ne reneagă chiar şi existenţa ca 
români. Dar se va duce şi Bânffy, şi se vor duce şi alţii mulţi după dânsul, iar 
noi vom rămâne pururea aceea ce am fost şi suntem, popor deştept şi conştiu 
de drepturile ce ne compet. Ei vor cădea rând pe rând, iar noi ne vom ridica, 
căci nu acela e tare, care are puterea în mână şi abuzează de ea folosind-o, 
ci acela care poate şi ştie să reziste tuturor ispitelor. Am rezistat până acum, 
să rezistăm şi mai departe...". Strategia rezistenţei în surdină adoptată 
adesea de românii de dincolo şi de dincoace de Carpaţi a fost mereu un 
balast în dezvoltarea şi modernizarea poporului român, propagând tehnica 
strădaniei minime, fără inovaţii politice, în aşteptarea miracolului care 
trebuie să se întâmple. 


Tabelul 6. Suprafeţele categoriei C1 
— ungurii sunt de vină pentru situaţia grea a românilor din Transilvania 


C1 Gazeta Telegraful Tribuna 
cmp 544 523 203 708,5 192 008 
7 din supra: 26,7 18,5 17,8 
cercetată i i i 


47 Tribuna, 7/19 octombrie 1896. 

Graficul suprafețelor categoriei C1 — ungurii sunt de vină 
pentru situația grea a românilor din Transilvania 


25,01 

“Ungurii sunt de vină’ este o temă comodă pentru toate publicaţiile 
studiate, în ciuda cenzurii care funcţiona eficient în Imperiul Habsburgic şi 
care în Transilvania era aplicată cu mare stricteţe de organele ungare de 
cercetare. Suprafeţele dedicate acestei teme sunt semnificativ mai mari faţă 
de celelalte şi argumentează o dată în plus periferialitatea politică a româ- 
nilor ardeleni. Mai mult de un sfert (26,7%) din suprafaţa Gazetei Transil- 
vaniei este alocată acestui subiect, pe care îl tratează pe o suprafaţă aproape 
la fel de însemnată Telegraful român (18,5 %) şi Tribuna (17,8 %). 

C2) evreii sunt de vină — Această subcategorie adună articolele negative 
despre evrei. Comentariile nu sunt preponderent antisemite, iar imaginea 
este în genere negativă prin asociere cu maghiarii, pentru că cei mai mulţi 
dintre ei se considerau unguri de confesiune israelită. Aproape 5% din 
populaţia Ungariei (fără Croaţia şi Slovenia) aparţinea comunităţii mozaice, 
iar 75 % dintre ei declarau maghiara ca limbă maternă. În acelaşi timp, 7% 
dintre maghiari declarau în 1910 că aparţin confesiunii evreieşti“. Evreii 
erau priviţi cu antipatie nu doar pentru că se lăsau asimilați fără să opună 
rezistenţă, ci şi pentru că ei erau mai bine situaţi material. O explicaţie 
pentru ascensiunea lor economică şi socială în epocă o dă Nicolas M. Nagy- 
Talavera, care pune în legătură acest fenomen cu modernizarea fără 
precedent a economiei ungare: „datorită ritmului dezvoltării elita avea 
nevoie de ajutor. Dar pentru a ajunge la efectivele necesare din armată, 


48 Paul Lendvai, Ungurii, trad. de Maria şi lon Nastasia, Bucureşti, Humanitas, 2001, 
p.341. 

industrie, comerţ, meşteşuguri şi administraţie, ea nu a apelat la țărănimea 
maghiară. Se temea, pe drept cuvânt, că odată ce țărănimea maghiară şi-ar fi 
dezvoltat propria clasă de mijloc şi propria intelectualitate, mai devreme sau 
mai târziu această nouă burghezie indigenă ar prelua conducerea ţării şi ar 
uzurpa puterea clasei conducătoare”%. Acesta ar fi motivul pentru care 
puterea de la Budapesta s-ar fi îndreptat către abia asimilaţii evrei şi 
germani. Evreii au format o clasă de mijloc industrială, comercială şi 
meşteşugărească în sensul occidental al cuvântului, iar germanii au 
completat cu abnegaţie rândurile naţiunii ungare în armată, administraţie şi 
birocraţie. Ambele grupuri au devenit forţa motrice a maghiarizării”. În 
ţinuturile mărginaşe ale Ungariei, în cuprinsul cărora naţionalităţile formau 
majoritatea covârşitoare, ungurii evrei funcționau ca ‘emisari ai culturii 
maghiare, pentru că în multe sate slovace şi româneşti medicii şi micii 
negustori evrei erau singurele persoane care ştiau ungureşte”!. Antipatia faţă 
de evrei a crescut şi mai mult în ultimele decenii ale secolului al XIX-lea, 
când marile familii de bancheri şi industriaşi evrei controlau în mare măsură 
sistemul financiar şi marea industrie: mai mult de jumătate dintre 
proprietarii de întreprinderi comerciale şi 85% dintre directorii şi 
proprietarii băncilor erau evrei:?. În primul deceniu după 1900, numărul 
evreilor în administraţie a crescut la peste 5% (fără cei convertiți). În 
Parlamentul de la 1910 erau 84 de deputaţi (unul din cinci) de origine 
evreiască. În primul război mondial, pe lângă generalul Hazai mai existau în 
guvern cel puţin cinci miniştri şi nouă secretari de stat de origine evreiască, 
iar primarul Budapestei începând cu 1913, Ferenc Heltai, se trăgea de 
asemenea dintr-o familie evreiască". 

Înmulțirea evreilor în aparatul politic şi administrativ de la Budapesta 
îi determină pe liderii de opinie transilvăneni să-i socotească duşmani şi, 
chiar mai mult, să inducă ideea că maghiarii ar fi doar instrumentele 
acestora. Astfel, la 1892, Tribuna consideră că „ovreii sunt cei mai 
înverşunaţi potrivnici ai naționalităților din Ungaria“ pentru că „agresiunea 
maghiarilor în contra naționalităților s-a întețit cu deosebire în urma 
asmuţirii din partea ovreilor. Uşor de impresionat şi de împinşi într-o 
direcţie sau alta — ca orice popor politiceşte necopt - maghiarilor nu le-a 
trebuit mult timp până să fie influenţaţi de îndrăzneţii semiţi care în 
interesul lor propriu (subl. Tribunei) hrănesc în conaţionalii lor curentul 
şovinist“*4. Tot la 1892, Gazeta Transilvaniei îşi îndeamnă cititorii să se 
opună „unui popor asiatic”, adică „ovreismului, care fuge de muncă şi ne 


49 Nicolas M. Nagy-Ialavera, Fascismul în Ungaria şi România, trad. Măriuca Stanciu şi 
Ecaterina Geber, Bucureşti, Hasefer, 1996, p.23. 

50 Ibidem. 

51 Ibidem, p.346. 

52 Ibidem, op. cit., p.343. 

53 Ibidem, p.350. 

54 Tribuna, 14/26 mai 1892. 

strică obiceiurile, care astăzi, durere, a făcut tributare toate cercurile 
scumpei noastre patrii”. „Zdrobirea naţionalităţii popoarelor conlocuitoare 
şi mai ales a naţionalităţii noastre“ se face de către maghiari sub influenţa 
evreilor, susține Gazeta, scuzând astfel măsurile politicii budapestane: 
„singura mângâiere ne este că acest fenomen este un curent bolnăvicios, o 
boală febrilă trecătoare, care nu corespunde poporului maghiar original, ci e 
susținută şi alimentată prin străinii renegaţi, amalgamaţi cu maghiarii “*. 
Tribuna este însă cel mai vehement ziar dintre cele studiate, punctul de vârf 
înregistrându-se în anul 1900 fără o explicaţie cauzală imediată, doar fiindcă 
ei „pretutideni sunt în tabăra contrarilor egalei îndreptăţiri naţionale, că 
sprijinesc şi ajută pe cei ce asupresc naţionalităţile, că uneltesc necontenit 
în contra năzuinţelor de împăciuire şi că ei sunt cei ce intrighează mai mult 
în politică nutrind discordia şi aţâţând ura dintre popoarele împărăției”. 


Graficul I C2 — evreii sunt de vină pentru situația grea a românilor 


Suprafaţa (cmp) 


Gazeta 
E Telegraful 

După cum se observă în graficul I C2, articolele despre evrei apar cu 
oarecare regularitate până în 1914, dar, deşi toate au o conotaţie negativă 
prin asocierea acestei minorităţi la politica ungară, ele nu îndeamnă la 
violenţă, ci se menţin la nivelul explicaţiei “ţapului ispăşitor”. „Modul de 
tratare a evreilor — scria Moses Gaster în 1894, la nouă ani după expulzarea 
sa din România ca evreu indezirabil — constituie un fel de barometru politic 
şi social, cu ajutorul căruia se poate constata, cu oarecare exactitate, pentru 
toate ţările, starea intelectuală şi morală a fiecărei epoci“. Ungaria a fost 


55 Gazeta Transilvaniei, 15/27 ianuarie 1892. 

56 Gazeta Transilvaniei, 10/22 ianuarie 1892. 

57 Tribuna, 17/30 martie 1900. 

58 Moses Gaster, Memorii (fragmente). Corespondenţă, ediţie îngrijită de Victor 
Eskenazy, Bucureşti, Hasefer, 1998, p.XIII. 

pentru evrei o ţară primitoare la sfârşitul secolului al XIX-lea, iar populaţia 
semită nu a format un grup etnic separat sau o minoritate naţională, ci a fost 
parte constitutivă a naţiunii politice, de confesiune mozaică”. Acest concept 
a fost consfințit juridic în 1895 printr-o lege care includea religia mozaică în 
categoria confesiunilor ocrotite de stat. Prima consecinţă a acestei soluţii 
politico-juridice a fost asimilarea în statisticile etnice, structurate după limbi 
materne, a evreilor cu maghiarii“. 


Tabelul 7. Suprafeţele categoriei C2 
— evreii sunt de vină pentru situația grea a românilor 


C2 Gazeta Telegraful Tribuna 
cmp 25 265 20 500 66 032 
EA 

% din supraf. 1,2 1,9 6.1 
cercetată 


Graficul suprafețelor C2 
— evreii sunt de vină pentru situația grea a românilor 

Presa transilvăneană de limbă română nu privea cu îngăduinţă strategia 
de integrare a evreilor în marea masă a maghiarilor într-o perioadă în care 
Budapesta încerca să pună în practică maghiarizarea naționalităților prin 
mijloace legale, juridice, de presiune sau chiar de ademenire a celor de altă 
etnie decât maghiarii. Pentru români acest fenomen era judecat nu doar ca 
un precedent periculos, ci şi ca o trădare din partea unui grup minoritar care 


59 Paul Lendvai, op. cit., p.341. 
60 Ibidem. 

prefera privilegiile în locul luptei pentru “egala îndreptăţire.. Cu toate 
acestea, suprafeţele acordate de cele trei publicaţii acestei teme sunt relativ 
mici: 1,2% din suprafaţa Gazetei cuprinde articole negative la adresa evreilor 
şi 1,9% din suprafaţa Telegrafului, în vreme ce Tribuna face unele excese 
antisemite, 6,1% din suprafaţa ziarului fiind acoperită de astfel de articole. 


„Evreul e un psiholog minunat şi un cunoscător temeinic al 
moralei creştineşti; şi acestor două calităţi poate mulţumi toate 
succesele obținute în aservirea popoarelor locuitoare în Europa. 
Evreul cu instinctul, care formează caracteristica rasei sale, a 
mirosit că din toate statele europene nici unul singur nu este atât 
de acomodat pentru întemeierea unei Palestine moderne ca 
Ungaria; şi aceasta din două cauze: 


Prima cauză este de căutat în caracterul poporal al maghiarilor. 
Ungurul ca şi polonul este semeţ, ambițios, înzestrat cu o doză 
bunicică de grandomanie şi de dor de mărire; iar amăsurat 
acestor calităţi nu ştie păstra şi cruța absolut de loc, din care 
cauză nici când nu se ştie ajunge cu ceea ce are; aceste calități 
în sine îl predestinează deja pe maghiar ca să ajungă în 
dependenţă financiară şi economică de la un alt popor, care ştie 
cruța şi păstra şi are puține pretenţii. 


A doua cauză pentru care Ungaria foarte bine se potrivea ca 
pradă pentru evreimea internaţională este de căutat în 
relațiunile etnografice ale acestei țări. O ţară în care locuiesc 8 
popoare diferite şi în care se află nu mai puţin de 7 confesiuni 
este par excelence potrivită pentru semănarea de ceartă şi 
discordie între concetăţenii statului aparținători diferitelor 
popoare şi astfel există toate condițiunile pentru a pescui în ape 
tulburi“. (Eugen de Lemeny, Telegraful român, 19 iunie/21 iulie 
1901) 


Articolele din ziarele româneşti care apar în Transilvania în perioada 
1892-1914 sunt pline de clişee, care nu exprimă neapărat un neadevăr, ci un 
adevăr parţial ridicat la rang de adevăr general“, de tipul „evreii au pus mâna 
pe finanţele ţării“, „evreii sunt speculanţi“, „evreii sunt intriganţi“ etc. 
Stereotipurile ca „ansamblu de convingeri împărtăşite faţă de caracteristicile 
personale, de trăsăturile de personalitate şi de comportament, specifice unui 


61 Andrei Oişteanu, Imaginea evreului în cultura română, Bucureşti, Humanitas, 2001, 
p.15. 

grup de persoane“, caracterizează comentariile din presa ardeleană: 
„Evreimea care s-a făcut stăpână pe întreaga viaţă comercială şi industrială a 
ţării; leghionul de funcţionari de stat şi administrativi; şi inconştinţa 
naţională a burghezilor germani lipsiţi de sprijinul natural al unui ţinut 
împrejmuitor omogen - acestea sunt cauzele şi explicarea cuceririlor 
maghiare atât de ieftine“. Walter Lippmann, inventatorul' noţiunii de 
stereotip în accepțiunea ei socio-psihologică, a demonstrat că oamenii 'defi- 
nesc înainte de a vedea'*, iar această definire se face pe baza unor prejudecăţi 
care există în mediul social şi cultural existent. Elita intelectuală din Ardeal 
nu s-a ridicat deasupra acestor prejudecăţi, ci mai degrabă le-a cultivat, după 
cum rezultă din graficul I C2. Simplificările cu care operează presa 
transilvăneană îi aşează pe evrei pe primul loc într-un clasament al celor 
responsabili pentru situaţia marginală frustrantă în care se găsesc românii. 
Gazeta Transilvaniei îi face vinovaţi pe evrei pentru emigrările în masă de la 
începutul secolului XX atât printre români, dar mai ales printre maghiari: 
„Fiii lui Israel [...] vin la noi că aici e pământ bun, apă bună, popor prost 
şi ţară rău cârmuită. N-aş scrie aceste rânduri dacă n-aş iubi poporul maghiar, 
poporul acela care e silit să ia lumea în cap, să plece la America, să facă loc 
aici acestor părăsiţi aduşi de vânt [...]. Deodată numai ne trezim că ţara ia 
aspect jidovesc. După câţiva ani de odihnă aici, în ţara noastră, sunt făcuţi 
baroni şi nobili. În Parlamentul ţării 40 de deputaţi sunt jidovi. În comitatul 
Nitra majoritatea viriliştilor sunt jidovi. Presa aproape întragă e în mâini 
jidoveşti. Negoţ, industrie — tot jidovesc“*, iar Tribuna susţine acest punct de 
vedere notând că „îţi stă mintea în loc gândindu-te cum după toate formele 
legale jidovii săvârşesc munca de ruinare a mulţimii neştiutoare“6. Con- 
cluzia formulată de Gazetă este că „forţa evreismului speculant se manifestă 
tocmai în politica asimilantă care-i face cu putinţă să pescuiască în turbure“, 
că „nu-i speranţă de-ndreptare“ şi că în aceste condiţii “antisemitismul 
creşte şi se lăţeşte din ce în ce mai mult în toate ţările şi la toate popoarele 
monarhiei, chiar şi la aceia care se folosesc de evrei pentru scopurile lor poli- 
tice”®, în vreme ce Telegraful român crede că toleranța ungară faţă de evrei 
ar fi un semn de slăbiciune: „Fericiţi-vă cu jidovii, cu patrioţii voştri cei mult 
lăudaţi, care se declară în gura mare maghiari, numai ca să vă poată pune 
mâna pe averile de tot felul şi la urmă să vă silească a vă tăia împrejur”. 


62 Jacques-Philippe Leyens, Vincent Yzerbit, Georges Schadron, Stereotypes and Social 
Cognition, London, Sage, 1994, p.12. 

63 Gazeta Transilvaniei, 22 septembrie/5 octombrie 1913. 

64 Vincent Yzerbyt, Georges Schadron, „Stereotipuri şi judecată socială“, în Richard Y. 
Bourhis, Jacques-Philippe Leyens (ed), Stereotipuri, discriminare şi relaţii între 
grupuri, trad. Doina Tonner, laşi, Polirom, 1997, p.99. 

65 Gazeta Transilvaniei, 15/28 ianuarie 1910. 

66 Tribuna, 19 mai/1 iunie 1902. 

67 Gazeta Transilvaniei, 17/30 martie 1900. 

68 Telegraful român, 29 iunie/11 iulie 1896. 

C3) instaurarea dualismului este de vină pentru înrăutățirea situaţiei 
românilor din Transilvania şi Ungaria este o temă curentă în perioada 1892- 
1914, iar graficul acestui subiect oscilează înregistrând puncte de maxim 
similare cu graficele IA1, IA2, IA3, IC1. Aceleaşi evenimente care determină 
creşterea funcţiilor A1, A2, A3 sau C1 duc la o creştere relativă a suprafeţei 
articolelor alocate subiectului ‘dualismul este de vină” pentru că, din punctul 
de vedere al ziarelor vremii, „întreg sistemul politic inaugurat în urma 
pactului din 1867 exclude de pe toate terenele vieţii de stat chiar şi ideea 
egalei îndreptăţiri a naționalităților şi a egalităţii de drept în genere. Acest 
sistem avu drept firească urmare zdrobirea temeliei însăşi discreditând 
direct opera pactului”s?. 


Graficul I C3 - instaurarea dualismului este de vină 
pentru înrăutățirea situației românilor din Transilvania 

Telegraful român, chiar dacă alocă spații mai mici decât celelalte ziare 
studiate pentru tema ‘dualismul este de vină’, e mai virulent decât cu alte 
subiecte. Publicația Bisericii Ortodoxe este mai curajoasă în acest caz, din 
două motive: pentru că, fiind o temă abstractă, nu atacă direct puterea de la 
Budapesta, şi pentru că dualismul a fost în această perioadă o temă 
dezbătută de pe poziții critice chiar de unele cercuri influente de la 
Budapesta sau de ziarele maghiare, fiindcă multe dintre ele militau pentru 
desprinderea Ungariei de monarhia bicefală. 


69 Telegraful român, 16 februarie/1 martie 1906. 

Tabelul 8. Suprafețele categoriei C3 — instaurarea dualismului este de vină 
pentru înrăutățirea situației românilor din Transilvania 


C3 Gazeta Telegraful Tribuna 
cmp 18 680 8487 23 512,5 
% din 

suprafaţa 0,9 0,8 2,2 
cercetată 


Graficul suprafeţelor categoriei C3 — instaurarea dualismului este de vină 
pentru înrăutățirea situației românilor din Transilvania 

Spațiile acordate categoriei “instaurarea dualismului este de vină 
pentru înrăutățirea situaţiei românilor din Transilvania şi Ungaria sunt 
foarte mici, dar graficul este continuu, ceea ce ne arată că tema a rămas 
actuală, chiar dacă interesul elitei faţă de ea a scăzut: Gazeta Transilvaniei se 
ocupă doar în 0,9% din suprafaţa sa de acest subiect, în proporţie similară 
Telegraful acordă 0,8% din suprafaţa sa subiectului “instaurarea dualismului 
este de vin pentru înrăutățirea situaţiei românilor din Transilvania şi 
Ungaria, iar Tribuna 2,2%. 


Categoria D - Forme de autonomie 

Autonomia nu a fost între 1892 şi 1918 subiect de dezbatere în presa 
română din Transilvania, deşi programul Partidului Naţional Român a 
păstrat acest deziderat până la începutul secolului XX. Monitorizarea celor 
trei ziare arată că tema autonomiei apare foarte rar în articolele vremii, iar 
din punct de vedere sociologic aceste apariţii sunt nesemnificative. Interesul 
pentru autonomie este scăzut fiindcă agenda publică avea alte urgenţe, dar 

şi din cauză că elita română nu avea la îndemână mijloacele necesare pentru 
a atinge acest obiectiv. 

Totuşi elita intelectuală din Transilvania a fost preocupată după 1867 de 
recuperarea autonomiei principatului, iar Partidul Naţional Român a 
menţinut în programul său această revendicare până în 1905, când, odată cu 
renunțarea la pasivitatea politică, a înlocuit recâştigarea autonomiei Transil- 
vaniei cu autodeterminarea naţională. 

Atitudinea intelectualilor ardeleni faţă de autonomie s-a schimbat 
începând cu ultimul deceniu al secolului al XIX-lea. Conferinţele naţionale ale 
PNR din 1884 şi 1887 au inclus recâştigarea autonomiei pe lista obiectivelor 
partidului, dar fruntaşii români ajunseseră să-şi dea seama că autonomia 
Transilvaniei nu mai servea intereselor lor70. Astfel, deşi delegaţii conferinţei 
PNR din 1890 sunt de acord în unanimitate pentru menţinerea programului 
din 1881, care acorda prioritate recâştigării autonomiei, totuşi nici raportul 
comitetului executiv asupra activităţii sale după conferinţa din 1887 şi nici 
raportul comitetului însărcinat cu stabilirea noilor priorităţi ale partidului nu 
menţionează autonomia pierdută a principatului”!. Liderii mişcării politice 
române din Ardeal îşi schimbă treptat modul de abordare a chestiunii 
autonomiei, iar cele două documente principale care apar la sfârşitul secolului 
al XIX-lea, Replica, elaborată în 1891 de un grup de studenţi universitari 
români pentru a combate politica ungară faţă de naţionalităţi, şi Memoran- 
dum-ul care cere intervenţia împăratului pentru schimbarea stării de fapt din 
Transilvania, se referă la autonomia care s-ar fi putut obţine prin federalizare: 
„asocierea internă a popoarelor, adunaţi împregiurul Tronului“72. 

D1) autonomia în cadrul Ungariei — Tribuna, ca foaie oficială a PNR, 
s-a ocupat mai mult decât celelalte ziare studiate de acest subiect, dar 
funcţia D1 nu este reprezentativă nici pentru acest cotidian. Valorile maxime 
apar în 1892, datorită dezbaterilor legate de Memorandum, şi în perioada 
1895-1897, fiindcă tribuniştii au participat activ la organizarea aga- 
numitului Congres al Naţionalităţilor care s-a ţinut la Budapesta în august 
1895, unde au venit alături de români reprezentanţii sârbilor şi slovacilor. 
Delegații celor trei minorităţi au declarat la acest Congres că scopul lor 
principal este autonomia naţională, argumentând nu ca până atunci, prin 
recurs la istorie sau la diplome imperiale, ci referindu-se la ‘dreptul natural! 
şi la contribuţia prin impozite pe care o aduceau permanent la bugetul 
Ungariei”5. 


70 Keith Hitchins, Afirmarea naţiunii: mişcarea națională românească din Transilvania, 
1860-1914, trad. Sorana Georgescu-Gorjan, Bucureşti, Edit. Enciclopedică, 2000, 
p.326. 

71 Actele conferinței Partidului Naţional Român ţinută la 27 şi 28 Octomvrie 1890 în 
Sibiu, Sibiu, 1891, p.9-10, 19-41, în Keith Hitchins, Afirmarea naţiunii..., p.326. 

72 Memorandumul Românilor din Transilvania şi Ungaria către Maiestatea Sa Imperială 
şi Regală Apostolică Francisc Iosif, Sibiu, 1892, p.22-23. 

73 Keith Hitchins, Afirmarea naţiunii..., p.328-329. 

Din punctul de vedere al tribuniştilor, autonomia Transilvaniei ar fi fost 
o soluţie de împăcare: „Numai autonomia va face pace între români şi 
maghiari””+ şi în acelaşi timp de salvare a românilor: „ceea ce putem, ce 
trebuie să facem este: a lua zbirilor unei miserabile şi imorale politice orice 
pretext de a-şi putea pune ghiarele pe prada ce-o caută; a întări conştienţa 
poporului că autonomia este ideea modernă care ne va salva pe toate 
terenele şi a întări în fiecare om conştienţa responsabilităţii””5. Explicaţiile 
pe care le găseşte Tribuna sunt, însă, mai complexe: „trebuie să-i facem pe 
unguri a recunoaşte că, luptând pentru autonomia Ardealului, nu ţintim la 
dezmembrarea statului, cum ei ne acuză azi, ci voim să creăm o situaţie care 
să corespundă sentimentului comun al majorităţii cetăţenilor acestei ţări”76. 
În disputa pentru renunţarea la pasivitate şi deci la prevederea din 
programul PNR referitoare la autonomie, Tribuna s-a situat mereu pe poziţii 
radicale: „A abzice că rasimul existenţei noastre ca români în regatul ungar, 
de autonomia Transilvaniei, pe motivul că aceasta ar fi un vis, o utopie, ar 
însemna o capitulare în faţa curentului şovinist, în faţa utopiei maghiarizării 
tuturor popoarelor din Ungaria (subl. tr.)”7. 

Autonomia Transilvaniei în cadrul Ungariei nu mai este o temă 
frecventă la sfârşitul secolului al XIX-lea în gazetele vremii. Presiunile 
politice exercitate de guvernul de la Budapesta schimbaseră agenda 
Partidului Naţional, care conştientizase imposibilitatea obţinerii autonomiei 
şi se orientase tot mai mult spre obţinerea de drepturi colective pentru 
comunitatea românilor din Ardeal, mai cu seamă după 1905, când partidul 
renunţă oficial la pasivism şi modifică programul PNR. 


Tabelul 9. Suprafeţele categoriei D1 
- autonomia Transilvaniei în cadrul Ungariei 


D1 Gazeta Telegraful Tribuna 
cmp 23 360 14 125 32 287 
% din 

suprafața 1,1 1,3 3,0 
cercetată 


74 Tribuna, 20 noiembrie/2 decembrie 1894. 
75 Tribuna, 1/13 martie 1895. 

76 Tribuna, 16/28 decembrie 1895. 

77 Tribuna, 15/25 ianuarie 1903. 

Graficul suprafețelor categoriei D1 
- autonomia Transilvaniei în cadrul Ungariei 


Telegraful 


Tribuna 


Obţinerea autonomiei în cadrul Ungariei era o ipoteză de lucru destul 
de rar folosită de intelectualii români, care preferau federalizarea imperiului 
oricărei alte forme politice de autonomie. Această situaţie se observă şi din 
tabelul 9: Gazeta şi Telegraful dedică în jur de 1% din suprafaţa lor acestui 
subiect, iar Tribuna 3%. 


D2) autonomia Transilvaniei în cadrul României — Această categorie 
este foarte puţin reprezentată, după cum se poate vedea şi în tabelul 10: 
Gazeta Transilvaniei acordă 0,2% din suprafaţă acestui subiect, care însă 
pentru celelalte publicaţii nu există. 


Tabelul 10. Suprafeţele categoriei D2 
— obținerea autonomiei Transilvaniei în cadrul României 


D2 Gazeta Telegraful Tribuna 
cmp 4180 375 (0) 

% din 

suprafața 0,2 0,0 0,0 
cercetată 


Din punct de vedere sociologic, apariţia acestei teme nu poate fi luată în 
considerare, fiindcă spaţiile alocate categoriei D2 sunt nesemnificative în 
raport cu spaţiul total şi cu apariţiile celorlalte subiecte. Consemnăm totuşi 
această chestiune, pentru că în istoriografia românească i se acordă un loc 
însemnat. În Transilvania însă, astfel de idei erau „exprimate în mare taină”, 

după cum notează Hitchins, explicând că reprezentanţii PNR “doreau să evite 
acuzele de neloialitate” care puteau aduce prejudicii ireparabile cauzei lor?. 

La 1892, Ioan Slavici, admirator al monarhiei habsburgice şi nostalgic 
de la Bucureşti al imperiului defunct, scrie că „Românii numai în România 
pot să se dezvolte în toată libertatea. Astfel, în timp de câteva decenii 
România a devenit cea mai cultă parte din poporul român şi, prin urmare, 
centrul firesc al vieţii culturale române””*, iar Vasile Lucaciu confirmă la 
1894 că „Bucureştiul este centrul şi inima întregului românism”8. 
Consideraţiile pe marginea unei potenţiale uniri cu Regatul sunt însă extrem 
de rare în ziarele care apar în Transilvania în perioada dinaintea Primului 
Război Mondial, deşi aluzile nu lipsesc cu desăvărşire, după cum arată şi 
monitorizarea. În 1903 Tribuna aduce în discuţie alternativa pe care o au 
românii din Transilvania, dacă nu li se acordă atenţia cuvenită, semn că 
cenzura nu era chiar atât de aspră: „Până acum lupta naționalităților din 
Ungaria s-a învârtit în jurul temei următoare: să convingă guvernul unguresc 
că nemaghiarii nu voiesc stat în stat, nu voiesc îmbucăţirea şi răsturnarea 
Ungariei ci întărirea şi ridicarea ei prin aceea că fiecare naţionalitate să îşi 
aibă drepturile sale naţionale asigurate, puse în vigoare şi respectate. Să 
convingă tronul că loialitatea popoarelor nemaghiare este tot atât de sinceră 
şi profundă ca în trecut, dar tendinţele guvernelor şoviniste de a maghiariza 
Ungaria nu pot fi suferite [...]. Luând acum în considerare că sârbii şi 
românii au frați peste hotare (subl. Tribunei), cine poate să garanteze că în 
momentele critice nu vor căuta sprijin şi aceste popoare acolo? Noi, românii, 
suntem contra ori-şi-cărui amestec în afacerile noastre interne. Atragem 
numai atenţia maghiarilor asupra faptului cunoscut de toată lumea, că 
naţionalităţile nemaghiare din Ungaria toate pot găsi la un moment critic 
sprijin la fraţii din afară, numai maghiarii sunt orfani în Europa”. 

Consideraţiile de acest fel sunt evitate poate şi din cauza autocenzurii, 
dar şi din raţiuni politice şi practice: proiectele unioniste ar fi fost taxate 
drept iredentiste, iar cei care le-ar fi proiectat ar fi suferit rigorile legii. Pe de 
altă parte, platforme articulate pe relaţia cu Bucureştiul au lipsit cu 
desăvârşire poate şi fiindcă păreau utopice pentru fruntaşii ardeleni. 

D3 - autonomia Transilvaniei prin federalizarea Imperiului Austro- 
Ungar este o temă care, deşi nu înregistrează suprafeţe importante, se 
discută cu oarecare consecvență în toate cele trei ziare luate în studiu. 
Telegraful român se ocupă de acest subiect fie în termeni neutri, fie judecând 
critic sau practic-raţional imposibilitatea federalizării monarhiei, în vreme 
ce Tribuna se află pe poziţii militante, iar Gazeta Transilvaniei se raportează 


78 Keith Hitchins, Ortodoxie şi Naţionalitate, op.cit., p.83. 

79 loan Slavici, “Românii din Regatul Ungar şi politica maghiară”, 1892, în I. Slavici, 
Românii de peste Carpaţi, Bucureşti, Edit. Fundaţiei Culturale Române, 1893, p.7. 

80 Tribuna, 27 februarie/11 martie 1894. 

81 Tribuna, 14/17 februarie 1903. 

pozitiv la proiectele federative apărute în epocă, dar în articole succinte, 
acordând 1% din suprafaţa sa acestui subiect. În schimb, Telegraful şi 
Tribuna dedică fiecare aproape 7% temei 'autonomia Transilvaniei prin 
federalizarea Imperiului”. 


Tabelul 11. Suprafeţele categoriei D3 — autonomia Transilvaniei 
prin federalizarea Imperiului Austro-Ungar 


D3 Gazeta Telegraful Tribuna 
cmp 20 110 75 192,5 73 580 
% din 

suprafaţa 1,0 6,8 6,8 
cercetată 


„Imperiul habsburgic poate dăinui în permanenţă sub o singură 
formaţiune politică: federalizarea naţională”, scrie Tribuna, care aduce 
adesea în sprijinul său argumente preluate din gazete străine, aşa cum în 
iunie 1897 publică un fragment din Frankfurter Zeitung: „Dacă există vre-un 
stat cu dispoziţie firească spre federalism, atunci acela e Austro-Ungaria, cu 
mozaicul său de popoare. Şi dacă în monarhia habsburgică domneşte o 
continuă ceartă naţională, aceasta provine numai de acolo că e guvernată 
centralistic în loc să se lase fiecărei naţionalităţi însuşirea sa proprie, după 
principiul egalei îndreptăţiri, şi să i se garanteze o liberă dezvoltare”; şi un 
alt fragment din Grazer Extrablatt în care accentuează că „germanul trebuie 
să fie federalist dacă vrea să fie iarăşi domn în casa sa”. Federalizarea 
monarhiei este pentru tribunişti o modalitate de salvare în faţa 
maghiarizării: „|două piedici ameninţă] viitorul şoviniştilor de a nu se putea 
întrupa niciodată şi care stau în strânsă legătură, anume rezistenţa 
naționalităților [...] şi federalismul, care bate la uşile ţării şi ameninţă a 
înghiţi ca un balaur pe nefericita maghiarime înainte de a se fi întrupat”. 
Tribuna se ocupă consecvent de tema federalizării, pe care o susţine 
necondiţionat plecând de la premisa că „magbhiaria e o utopie, pe când 
federalismul e o cerinţă a timpului modern pentru statele cu mai multe 
popoare”. Telegraful român nu intră în jocul speculațiilor de la mijlocul 
anilor 1890 pe tema federalizării, iar când subiectul nu mai e de actualitate, 
în perioada dinaintea începerii primului război mondial, analizează, sub 
semnătura lui Teodor V. Păcăţian, la rece, de ce federalizarea monarhiei nu 
avea şanse de izbândă: „Austria n-a avut niciodată şi nici n-a putut să aibă 


82 Tribuna, 1/18 octombrie 1898. 
83 Tribuna, 10/22 iunie 1897. 

84 Tribuna, 10/22 iunie 1897. 

85 Tribuna, 2/14 aprilie 1898. 

86 Ibidem. 

scopul de a jertfi hegemonia maghiarizării, respectiv supremaţia ei, şi n-a 
voit niciodată să înlocuiască hegemonia maghiară cu o federaţie a popoarelor 
ţării. [...] Dacă Austria ar fi avut intenţiunea să facă aici de fapt un stat 
federativ putea să-l facă de atâtea ori, dar mai uşor în anii 1849-1868, în 
epoca în care maghiarimea era zdrobită, iar Austria dispunea de putere 
absolută. [...] Interesul Austriei e numai acela, să rămână Ungaria în 
continuă dependenţă, pentru ca să rămână asigurată, de o parte puterea 
dinastiei, de altă parte interesele economice ale Austriei”27. Pentru Telegraful 
român, atât de timorat de puterea de la Budapesta şi de cenzură, 
federalizarea ar fi putut fi, însă, luată în seamă la sfârşitul anului 1918: 
„Revoluţia europeană [...] în care ne aflăm cu toţii azi pare a voi să realizeze 
în Austro-Ungaria intenţiile anului 1848. [...] Pentru a se putea croi azi ce 
atunci nu s-a putut, vedem un membru al revoluţiei în Austro-Ungaria, ce 
începând de jos nu numai cu transformări democratice, ci şi cu gândul de a 
înfiinţa pe baza raporturilor democratice, şi prin intermediul Polonezilor şi 
al Românilor, dezrobind deocamdată naţiunile, caută o unire cu Balcanii 
prin federaţie balcanică şi danubiană”%. 

Gazeta Transilvaniei este preocupată de subiectul federalizării 
monarhiei mai ales înainte de 1905, când românii ardeleni au renunţat la 
politica de pasivism şi la planurile de autonomie a Transilvaniei. Gazeta este 
la fel de entuziastă ca Tribuna în privinţa acestui subiect, după cum rezultă 
din graficul I D3. 


87 Telegraful român, 20 mai/2 iunie 1908. 
88 Telegraful român, 11/24 octombrie 1918. 

Graficul I D3 - obținerea autonomiei Transilvaniei 
prin federalizarea Imperiului Austro-Ungar 

La 1903, Gazeta Transilvaniei constată că „Dualismul e pe ducă şi se 
pregăteşte în monarhia noastră ceva despre care azi nu ne putem da încă 
seama cum se cade că ce e şi ce mai poate fi. Acum, la începutul noului 
period de schimbări interioare în monarhie, ce se anunţă prin aceea, că în 
Ungaria dualismul a primit o lovitură mortală, iar în Austria federalismul îşi 
ridică capul cu cutezare, acum, zicem, la începutul acestui period, au făcut 
şi fac gură numai maghiarii care sunt stăpâni obsedaţi ai situaţiei în ţară”%. 
Gazeta susţine cauza federalistă ca şi cum nu ar exista nici un dubiu că ar 
putea fi pusă în practică, întrebându-se retoric cum ar putea fi ferită Ungaria 
„de a se infecta cu ideile federaliste [...] mai ales când bine ştim, că mizeriile 
naţionale din Austria se găsesc toate şi în partea ungară a monarhiei, numai 
cu deosebirea că aici nemulţumirea este suprimată în mod forţat şi artificial, 
ceea ce face ca ea să fie şi mai îngrijorătoare”%. Pentru a da mai mare greutate 
subiectului Gazeta, la fel ca Tribuna, preia articole din presa internaţională, 
franceză sau germană. Supravieţuirea Austriei ar fi improbabilă în absenţa 
federalizării, scrie Deutsches Volksblatt: „centralismul a învins numai statul 
federativ feudal, pe care îl proiectase Hohenwart, ca mandatar al feudalilor 
din Boemia, dar în faţa acelui stat federativ, care vrea să facă din diferitele 
grupări ale ţării un întreg organic şi care, recunoscând principiul autonomiei 
naţionale, respectă drepturile fiecărui popor, în faţa acestui federalism, ideea 
centralismului a capitulat deja, pentru că numai într-un astfel de stat 
federativ sunt cuprinse garanţiile pentru existența Austriei (sublinierea 
Gazetei Transilvaniei)”"!. 


89 Gazeta Transilvaniei, 19 octombrie/1 noiembrie 1903. 
90 Gazeta Transilvaniei, 31 martie/ 12 aprilie 1898. 
91 Gazeta Transilvaniei, 12/24 mai 1899. 

Categoria E - Colonialismul intern 

E1) Budapesta are control asupra economiei prin pârghiile centra- 
lizatoare; 

E2) Ungaria încearcă să colonizeze Transilvania; 

E3) Biserica greco-catolică se lasă folosită de puterea ungară. 


La această categorie am inclus câteva dintre temele cercetate, care s-au 
dovedit însă reprezentative doar pentru câte una dintre publicaţiile 
cercetate. Iniţial, studiul pe care mi l-am propus includea şi alte categorii, la 
care am renunţat pe parcurs pentru că fie nu erau omogene, fie nu erau 
funcţii continue, iar din punctul de vedere al analizei de conţinut nu erau 
reprezentative. Astfel, categoriile E1 şi E2 se regăsesc doar în Tribuna, în 
vreme ce categoria E3 este prezentă numai în publicaţia Bisericii Ortodoxe, 
Telegraful român. Cercetarea a urmărit aceste subiecte, dar şi altele în toate 
cele trei ziare. Printre categoriile luate în calcul iniţial au mai fost: “Biserica 
Ortodoxă se lasă folosită de Budapesta’ şi “Biserica Ortodoxă subminează 
acţiunile Partidului Naţional! — aceste două teme se regăsesc atât în Gazeta 
Transilvaniei, cât şi în Tribuna, dar pe spaţii nesemnificative din punct de 
vedere sociologic. Rezultă că aceste două cotidiane nu se ocupau cu metodă 
de tacticile Bisericii Ortodoxe Române din Transilvania sau, în orice caz, nu 
şi-au propus să descrie în amănunt complicităţile şi dilemele sugerate de 
purtătorii de cuvânt ai BOR (inclusiv prin Telegraful român) şi să le reia de 
câte ori se iveau anumite semne de întrebare. 


„În Transilvania, ideea de libertate este formulată şi garantată 
prin oficializarea libertăţii religioase — problemă esenţială într- 
un stat multiconfesional, în timp ce în Ţările Româneşti liber- 
tatea religioasă este sau pare de la sine înțeleasă, fără a necesita 
o politică legiferată consecventă.” (Adrian Marino, Libertate şi 
cenzură în România: începuturi, Iaşi, Polirom, 2005, p.198) 


E3) Biserica greco-catolică se lasă folosită de puterea ungară — Pe de o 
parte, Tribuna, ca organ de presă al Partidului Naţional, nu voia să 
accentueze anumite conflicte cu reprezentanţii Bisericii Ortodoxe, iar pe de 
alta nici Gazeta, nici Tribuna nu puteau să submineze direct BOR, în 
condiţiile în care la sfârşitul secolului al XIX-lea şi începutul celui de-al XX- 
lea preoţii ortodocşi formau o parte importantă a elitei. În schimb Telegraful, 
scris şi conceput de liderii Bisericii Ortodoxe din Transilvania, a atacat 
constant în perioada 1892-1918 Biserica Greco-Catolică, alocând peste 10% 
din suprafaţa publicaţiei acestor atacuri, după cum rezultă şi din Tabelul 12. 

Tabelul 12. Suprafeţele categoriei E3 
— Biserica greco-catolică se lasă folosită de puterea ungară 


E3 Gazeta Telegraful Tribuna 
cmp 0 117 443,5 1013 
% din 

suprafața 0,0 10,7 0,1 
cercetată 


Rivalitatea dintre cele două biserici s-a perpetuat până în zilele noastre, 
când Biserica Ortodoxă se opune cu argumente pe care le numeşte istorice 
retrocedării clădirilor care au aparţinut înainte de instaurarea regimului 
comunist Bisericii Greco-Catolice. Prezenţa Bisericii Române Unite cu Roma 
în Ardeal a împărţit până în 1948 credincioşii cu cei ai Bisercii Ortodoxe. 
‘Schisma’ de la 1700, percepută şi azi traumatic de partea ortodoxă, le-a 
deschis românilor ardeleni calea spre Occident. Al. Cistelecan crede chiar că 
„Biserica Română Unită cu Roma a reprezentat primul program de 
europenizare a românilor, de integrare a lor în Occident, mult mai articulat 
şi mai profund decât acţiunea occidentalizantă a fanarioţilor şi devansând cu 
mult acţiunea de racordare a bonjuriştilor”*?. Telegraful român, şi atunci, şi 
acum, se raportează de pe poziţii conflictuale cu Biserica Greco-Catolică. La 
sfârşitul secolului al XIX-lea însă, adversitatea BOR era mult mai puţin 
reținută decât în anii 2000: „Propaganda papistaşă este în serviciul 
curentului pus la cale pentru desnaţionalizarea noastră”%*, „Acum când 
această biserică “unică mântuitoare' stă să-i 'mântuiască” pe Românii greco- 
catolici, aşa încât nici urmă să nu mai rămână de ei pe faţa pământului, să-i 
înghită în organismul ei”%, pentru că, scrie Telegraful, „Românii catolici şi 
uniţi sunt mai accesibili pentru maghiarizare. Între ortodoxie şi 
maghiarizare este o mare distanţă; aceasta o ştiu şi maghiarii bine, de aceea 
ura şi persecuția faţă de românii ortodocşi este nu numai naţională, dar şi 
confesională; de aci urmează că românii uniţi au fost totdeauna mai cruţaţi, 
sau şi dacă mai nu chiar cruţaţi, dară mai puţin persecutaţi”%. Telegraful 
român încearcă să-şi convingă publicul cititor că greco-catolicii sunt nu doar 
favorizați, ci şi răsfăţaţi din cauza confesiunii lor. Demonstrația pe care o 
face cu oarecare consecvență Telegraful (vezi graficul funcţiei E3 — “Biserica 
Greco-Catolică se lasă folosită de puterea ungară”) ar vrea să convingă că 
Biserica Unită cu Roma s-ar fi raliat cu puterea de la Budapesta împotriva 
etnicilor români, argumentele sunt însă subţiri, iar demonstrațiile 
neconvingătoare: „Mai înainte numirea de “papistaş' la poporul român era 


92 Al. Cistelecan, „Greco-catolicismul la români”, în Provincia, II, august-septembrie 
2001, nr. 8-9. 

93 Telegraful român, 17/29 martie 1898. 

94 Telegraful român, 1/15 noiembrie 1898. 

95 Ibidem. 

ceva odios din punct de vedere confesional şi preoțimea unită se ferea a se 
identifica cu ei; astăzi puntea de trecere s-a făcut pod şi podul s-a lărgit; 
preotul unit se simte fericit să predice la altarul unei biserici romano- 
catolice; poporul unit tace şi nu mai este simţitoriu, ba el însuşi sare peste 
puntea unirei şi se face de-a dreptul romano-catolic, pe când la începutul 
uniunei nici tunurile din Bucov nu erau în stare a-l mişca din cercul 
convingerilor sale religioase”%. 


Graficul I-E3 — Biserica Greco-Catolică se lasă folosită de puterea ungară 

E1) Budapesta are control asupra economiei prin pârghiile 
centralizatoare - La această temă am reținut articolele care critică 
centralizarea aplicată de guvernele ungare, aceste articole acoperind, potrivit 
tabelului 13, peste 8% din suprafața Tribunei. 


Tabelul 13. Suprafeţele categoriei E1 — Budapesta are control 
asupra economiei prin pârghiile centralizatoare 


E1 Gazeta Telegraful Tribuna 
cmp 1000 600 88137 
% din 

suprafața 0,04 0,05 8,18 
cercetată 


Ca în orice provincie periferică autoritățile centrale se impun în ciuda 
rezistenței populaţiei autohtone. O descriere a acestei situaţii oferă articolul 
„Comitatele” apărut în 1894 în Tribuna: „din vremuri vechi încă, comitatele 


96 Telegraful român, 17/29 aprilie 1897. 

au jucat un rol hotărâtor în viaţa publică a Ungariei. Având o autonomie 
destul de largă, mai ales până ce nu s-au dat atâtea puteri discreţionare — şi 
nici o răspundere — fişpanilor, fiecare comitat era un fel de cetate, la zidurile 
căreia voinţa guvernelor trebuie să se oprească [...] Azi comitatele, cu întreg 
aparatul lor administrativ, sunt ajutorul cel mai eficace al guvernului pentru 
a face cu populaţia ce vrea. Şi, ceea ce este mai detestabil, poate oprima 
voinţa populaţiei salvând adesea chiar şi aparențele că ar face ingerinţe””. 

E2) Ungaria încearcă să colonizeze Transilvania se referă la articolele 
care semnalează intenţia de colonizare a Transilvaniei, dar şi la cele preluate 
din presa maghiară care trasează noile planuri de colonizare. Tribuniştii se 
revoltă în faţa acestora pe aproape 9% din suprafaţa revistei (vezi tabelul 14), 
menţionând mai ales condiţiile inegale: „coloniştii maghiari, importaţi 
printre români, sunt tractaţi din partea guvernului ca un fel de plante sub 
sticlă, scutite prin fel de fel de favoruri, dăruite cu moşii bogate, cu ajutoare 
băneşti, cu credite ieftine, cu venituri bogate pentru şcoale şi biserici. Aşa că 
românilor din ţinuturile atinse li se îngreunează în favorul maghiarismului 
atât concurenţa economică, cât şi cea, mult mai importantă, culturală. Este 
evident scopul urmărit de guvern prin această politică de colonizare. Voind 
să plăsmuiască între români insule maghiare, bogate şi prospere şi ocrotite 
de puterea statului, guvernul voeşte să slăbească viaţa românească [...]'*%. 
Colonizarea provinciilor periferice reprezintă una dintre metodele clasice 
aplicate de metropolă pentru a menţine o stare de ‘dependentă structurală'%, 
iar Tribuna observă în 1901 că „naționalităților li s-a luat orice posibilitate de 
a influenţa mersul administraţiei şi de a ocupa funcţii prin comitate”100, 


Transilvania cu ochii spre Viena şi spatele spre Bucureşti 


II) Raportarea faţă de centrele de putere 


Studiul pe verticală ne indică felul pozitiv sau negativ al raportării elitei 
transilvane de limbă română la cele trei centre de putere: 


1. Viena 
2. Budapesta 


3. Bucureşti 


97 Tribuna, 21 februarie/5 martie 1893. 
98 Tribuna, 21 februarie/5 martie 1893. 
99 Michael Hechter, Internal Colonialism: The Celtic Fringe in British National 
Development, 1536-1955, Londra, Routledge and Kegan Paul, 1973, p.33-34. 
100 Tribuna, 1/14 decembrie 1901. 


75 


Centru şi periferie în discursul politic 


Cercetarea pentru aceste categorii este similară celei folosite anterior, cu 
deosebirea că în acest caz folosim doar Gazeta Transilvaniei şi Telegraful 
român, cele două publicaţii care apar neîntrerupt în perioada 1892-1918. 
Articolele referitoare la cele trei categorii sunt fie pozitive, fie negative. Presa 
transilvăneană de la sfârşitul secolului al XIX-lea era o presă angajată, de 
opinie, care nu ţinea cont de principiul imparţialităţii ca standard 
profesional, iar articolele erau rareori neutre. Chiar şi relatările pe teme fără 
importanţă pentru naţionalităţi dezbătute în Dieta de la Budapesta erau 
trecute într-un registru sau altul. 

Pentru analiza pe verticală am cercetat Telegraful român şi Gazeta 
Transilvaniei în perioada 1892-1918, folosind pasul 10 pentru eşantionarea 
cotidianului Gazeta şi pasul de cinci pentru Telegraful, care apare de trei ori 
pe săptămână. În urma prelucrării datelor se poate observa că Viena este o 
categorie văzută în mare parte pozitiv de către publicaţiile cercetate, spre 
deosebire de categoria Budapesta care este valorizată mai degrabă negativ. 
Categoriei Bucureşti i se dedică un spaţiu mult mai restâns decât celorlalte, 
cu articole preponderent negative în Gazeta Transilvaniei şi relativ 
echilibrate în Telegraful român. 


Viena - centrul românilor ardeleni 
La categoria Viena am luat în considerare articolele care fac referire la 
împărat, la politica dusă de Curtea de la Viena sau la tradiţiile habsburgilor 


şi influenţa acestora asupra românilor din Transilvania. 


Tabelul 15. Suprafeţele categoriei Viena 


Viena cmp % 
Gazeta 357 405 17,50 
Telegraful 225 752,3 20,55 

Graficul suprafețelor categoriei Viena 


20.55% 


EI VIENA 


Gazeta 


Telegraful 


Gazeta Transilvaniei şi Telegraful român acordă suprafeţe relativ egale 
articolelor despre Viena, după cum se observă în Tabelul 15 şi în graficul 
aferent acestui tabel. Telegraful, cu peste 20% din suprafaţă dedicată Vienei, 
este, totuşi, mai generos decât Gazeta, care la rândul ei alocă peste 17% din 
suprafaţă acestei categorii. Însă spre deosebire de Telegraful, Gazeta 
Transilvaniei are 30% dintre articole negative şi 70% pozitive. Telegraful, mai 
moderat şi întotdeauna mai puţin critic faţă de putere, oricare ar fi ea, este 
în proporţie de 91% pozitiv în articolele despre Monarhie sau Coroană şi 
doar în 9% dintre cazuri discursul său este negativ, după se poate vedea şi 
în graficul II 1 — „Discursul apreciativ al publicaţiilor pentru categoria 
Viena”. 


Graficul II 1 — Discursul apreciativ al Telegrafului român 
şi Gazetei Transilvanei pentru categoria Viena 


Telegraful Român 


9% 


EI Viena (+) 
EI Viena (-) 

Gazeta de Transilvania 


EI Viena (+) 
EI Viena (-) 


Viena este “Centrul lumii” pentru românii ardeleni, aşa cum scrie Ioan 
Slavici şi cum rezultă şi din discursul apreciativ din Gazeta Transilvaniei şi 
Telegraful român. Viena este locul unde se întâmplă toate lucrurile, este 
locul unde împăratul ia decizii importante, decizii care trebuie respectate de 
către popoarele monarhiei. Intelectualii români din Transilvania privesc nu 
doar cu venerație şi respect către tronul habsburgilor, ci uneori şi cu 
răspundere sau, alteori, foarte rar, chiar pe un ton critic. 

Împăratul nu greşeşte, el este nevoit de alţii să ia hotărâri nedrepte. 
Telegraful român încearcă să păstreze această imagine mitizată a suveranului 
în mai mare măsură decât Gazeta Transilvaniei. Ambele publicaţii sunt, însă, 
prin tradiţie angajate pe linia pro-vieneză. Politica împăratului este apărată, 
explicată şi împărtăşită de Telegraful român, chiar dacă această politică nu 
este favorabilă românilor: „Cunoaştem noi cu mult mai bine inima 
părintească a domnitorului nostru, care deopotrivă îşi iubeşte toate 
popoarele credincioase şi deopotrivă ar voi să le vadă mulţumite şi fericite 
pe toate. A dovedit-o aceasta chiar şi în trecutul mai recent, când n-a putut 
odată cu capul să se învoiască la maghiarizarea armatei, tocmai de a nu face 
nedreptate naționalităților nemaghiare. Şi ştim noi bine că şi dacă ar fi să-şi 
dea Coroana consimţământul şi sancţionarea la aducerea unor legi noi, 
menite să ne despoaie de drepturile avute, nu o face decât numai silită de 
împrejurări şi de motive constringente - fără voie deci şi cu inima 
îndurerată”!*!, Telegraful român, care este de obicei împăciuitor, ia uneori 
tonul fiului care-şi dojeneşte părintele şi critică politica Vienei: „S-a făcut 
mare greşală, după părerea noastră, că nu s-a căutat să se lege o anumită 
înţelegere cu naţionalităţile nemaghiare, pentru că Coroana şi guvernul nu 
puteau să aibă oameni mai de încredere de cum ar fi fost deputaţii 
naţionalişti. Aceştia ar fi votat toate necesităţile de stat, contingentele de 
recruți cerute de interesele de mare putere ale monarhiei, bugetul, legea 
nouă electorală, dacă era pusă pe baze drepte şi ar fi înconjurat obstrucţia. 
Lăsându-le lor mână liberă, guvernul putea apoi mai cu succes să lupte în 


101 Telegraful român, 1/14 aprilie 1904. 

contra opoziţiei maghiare [...]”1%. Gazeta Transilvaniei este mai tranşantă 
atunci când explică poziţia incorectă a puterii de la Viena (vezi şi graficul 
II 1 — Discursul apreciativ al Telegrafului român şi Gazetei de Transilvania 
pentru categoria Viena). La fel ca Telegraful, Gazeta pare să dialogheze cu 
Împăratul şi ceilalţi responsabili vienezi: „Nu le luaţi maghiarilor nimic din 
drepturile lor, dar daţi-ne şi nouă, naţiunilor oprimate, toate drepturile lor. 
Luaţi-le maghiarilor toate privilegiile şi nu ne daţi nici nouă nici un 
privilegiu. Faceţi legi şi instituţii, cari să asigure în mod egal tuturor 
neamurilor din monarhie şi mai ales din Ungaria dreptul desăvârşit la limba 
lor, la cultura lor, la naționalitatea lor, la economia lor şi la protecţia şi 
sprijinul deopotrivă al statului”!%3. Criticile celor două publicaţii sunt de fapt 
sfaturi şi explicaţii. Nimic brutal sau agresiv nu perturbă dialogul în familie 
pe care Telegraful şi Gazeta îl propun. Totuşi din când în când acestea îi 
sugerează împăratului că naţionalităţile ar trebui să se bucure de drepturi 
egale dacă îşi doreşte o monarhie puternică, fiindcă „numai aşa vom avea o 
dinastie puternică ale cărei neamuri vor apăra cu energie integritatea sta- 
tului, hotarele monarhiei, prestigiul şi gloria tronului”!*. Cu toate acestea, 
nu de puţine ori puterea de la Viena este suspectată de naivitate sau 
credulitate, făcând fără să vrea jocurile incorecte ale Budapestei: „O vorbă 
aruncată de Bismark, care spusese că Habsburgii trebuie să se razime pe 
maghiari, a prins. S-a înjghebat dualismul. Naţiei ungare i s-a dat întreg 
statul unguresc”19%. 

Pe toată perioada cercetată, Telegraful şi Gazeta au discursuri 
preponderent pro-monarhice. Aproape până spre sfârşitul primului război 
mondial, Viena rămâne pentru românii ardeleni centrul puternic care ar 
putea schimba soarta Transilvaniei. Articolele apărute între anii 1892-1918 
în cele două publicaţii sugerează o disponibilitate fără limite a românilor faţă 
de împăratul care le-a întors spatele. Capitala Imperiului este pentru 
ardeleni singurul loc în care se pot lua decizii favorabile pentru ei, şi de 
aceea sunt gata să aştepte oricât momentul prielnic. Fidelitatea lor e fără 
margini şi are motive să fie aşa, după cum scria loan Slavici la o sută de ani 
de la desfiinţarea şerbiei: „Maghiarii pot să ne amărască zilele, pot să ne 
împingă în duşmănie, dar nu ne vor face să uităm că prinţul Eugen de Savoia 
ne-a scăpat de jugul turcesc, împăratul Iosif al II-lea ne-a făcut pe noi înşine 
şi împăratul Francisc Iosif I ne-a dat stăpânirea asupra pământului muncit de 
noi”. Pentru Slavici, ca şi pentru publiciştii Gazetei şi Tribunei, Împăratul era 
absolvit de orice vină legată de marginalizarea politică şi economică a 
transilvănenilor: „E mai presus de toată îndoiala că Curtea de la Viena nu în 
urma rezistenţei pasive a maghiarilor, ci văzând că nu se poate răzăma pe 


102 Telegraful român, 18/31 mai 1910. 

103 Gazeta Transilvaniei, 22 martie/4 aprilie 1914. 
104 Ibidem. 

105 Ibidem. 

românii, pe sârbii, pe germanii şi pe slovacii care le dedeau ajutor partidului 
independentist şi celui 48-ist, a fost nevoită să-nceapă cu fruntaşii leali ai 
maghiarilor negocierile terminate cu nenorocitul pact dualist”.196 


Budapesta — un centru nedorit 


Categoria Budapesta ocupă, după cum se vede în Tabelul 16, o pondere 
mult mai mare decât Viena. Gazeta Transilvaniei alocă un spaţiu dublu 
articolelor referitoare la Budapesta, faţă de cele care vizează puterea de la 
Viena: 34,58% faţă de doar 17,50%. La Telegraful român procentele sunt mai 
apropiate: 25,77% însumează articolele despre Budapesta şi 20,50% cele 
despre Viena. 


Tabelul 16. Suprafeţele categoriei Budapesta 


Budapesta cmp % 
Gazeta 729 160 34,58 
Telegraful 283 098 25,77 


Graficul suprafetelor categoriei Budapesta 


25,77% 


m BUDAPESTA 


BUDAPESTA 


Telegraful 


Cantitatea mare de articole care se referă la Budapesta este, însă, 
caracterizată de discursul preponderent negativ la adresa puterii de la 
Budapesta. Spre deosebire de categoria Viena aici ponderile sunt inverse: 
Telegraful român are 74% din articolele categoriei Budapesta negative şi 26% 
pozitive, iar la Gazeta Transilvaniei 90% din suprafaţa dedicată categoriei 
Budapesta este negativă şi doar 10% pozitivă, după cum se observă şi în 
graficul II 2. 


106 Ioan Slavici, „Lumea prin care am trecut”, în Închisorile mele. Amintiri. Lumea prin 
care am trecut, Bucureşti, Albatros, 1998, p.405. 

Graficul II 2 — Discursul apreciativ al Telegrafului român 
şi Gazetei de Transilvania pentru categoria Budapesta 

Până la începutul războiului, imaginea puterii ungare în presa de limbă 
română din Transilvania era preponderent negativă, în ciuda cenzurii şi a 
precauţilor pe care le luau publiciştii, dar mai ales conducerile gazetelor, 
pentru a evita situaţiile falimentare şi închiderea ziarului, cum s-a întâmplat 
în cazul Tribunei de Sibiu după 20 de ani de existenţă: „motivul care a făcut 
inevitabilă sistarea era acela, că în multe procese de presă intentate acestei 
foi au fost croite amende în sume foarte mari, care s-au încasat din cauţiunea 
foii, astfel că foaia rămăsese fără cauţiune, fiind întreagă sechestrată, şi fără 
cauţiune nu mai putea să apară. Dar rămăsese foaia şi fără redactori, pentru 
că, după cum se spunea în cuvântul de adio [29 aprilie 1903, când s-a tipărit 
ultimul număr al Tribunei - n.a.], «unii dintre redactori şi colaboratori se 
aflau în puşcărie, alţii stăteau gata să plece la puşcărie, iar capitalele toate 
sleite, cauţiunea confiscate»”.107 

TŢapul ispăşitor al elitei ardelene de limbă română era, fără îndoială, 
guvernul de la Budapesta. Tot ceea ce nu reuşeau să facă românii era din 
vina Budapestei, a guvernului de acolo, a ungurilor care plănuiau să scoată 
din uz cuvântul ‘român’. Mai răi decât ungurii nu erau decât evreii trăitori la 
Budapesta: “Este adevărat că nu socialiştii fac anarchia în Ungaria, ci 
sistemul de guvernare, ce domneşte aici de un lung şir de ani. Este adevărat 


107 Teodor V. Păcăţian, Cartea de aur..., vol. VIII, p.167-168. 

că acest sistem de guvernare nu şi-a bătut niciodată capul cu adevăratele 
trebuinţe morale sau materiale ale poporaţiunii, ci a făcut numai politică de 
interese, din care s-a îngrăşat o nouă oligarhie, care a ajuns la putere în 
Parlament; că aceasta a observat-o mai întâi jidovimea şi a intrat în alianţă 
cu ăst sistem esplorator”!%. Pentru românii ardeleni aparţinători elitei, 
lucrurile erau destul de simplificate în epocă. Alb şi negru, fără nuanţe, fără 
complicaţii în explicaţii, astfel erau creionate articolele despre Budapesta în 
Gazeta Transilvaniei şi Telegraful român, cu argumente cât se poate de facile: 
„Maghiarii se identifică tot mereu cu statul, în numele statului pretind 
privilegii pentru rasa lor, pornirile lor tiranice faţă de nemaghiari le declară 
de probleme de stat [...], iar persecuțiile lor le declară de apărare proprie, 
pentru care trebuie să recurgă la baionetă”.1% 


La moartea lui Bánffy 


„Marele zdrobitor de naţionalităţi de odinioară, fostul ministru 
prezident Kálmán Tisza — inauguratorul sistemului de asuprire 
în politica maghiară față de naţionalităţi şi mai ales față de 
români, ca cei mai numeroşi şi mai îndărătnici în acceptarea 
ideilor “patriotice”, - nu a avut ucenici mai buni în măiestria de 
a guverna ‘cu pumnul” decât Tabajdy Károly, comite suprem la 
Arad, şi pe Bánffy Dezső, comite suprem al comitatului Bistriţa 
Năsăud. Ambii au devenit celebri prin modul de a ‘conduce’ 
comitatele româneşti în fruntea cărora i-a pus stăpânul şi 
maestrul lor Tisza Kálmán, pe care chiar l-au întrecut în modul 
de a sdrobi pe bieții români”. (Telegraful român, LIX, nr. 52, 
14/27 mai 1911) 


Telegraful român este, din punct de vedere cantitativ, mai puţin critic 
decât Gazeta, după cum se vede şi din graficul II 2, dar după 1914 ambele 
publicaţii renunţă la tonul negativ atunci când dezbat subiectul “Budapesta”. 
Fireşte că această transformare a discursului depreciativ într-unul apreciativ 
se face atât din cauza cenzurii care devine mai agresivă sau a serviciilor 
secrete care reuşesc să infiltreze agenţi de influenţă în redacţii, dar şi sub 
impactul războiului care, cel puţin pentru români, devine un factor coeziv. 
Necesitatea apărării imperiului este o stringenţă pentru români. Sextil 
Puşcariu, aflat în 1914 în vacanţă la Marea Neagră, se întoarce acasă în 
Ardeal imediat după ce citeşte ziarele şi află că Franz Iosif a proclamat 
mobilizare generală. Monarhia era mai importantă, pentru mulţi români din 
elita Transilvaniei, decât conflictul de uzură cu ungurii. Totuşi, articolele şi 


108 Gazeta Transilvaniei, 10/22 februarie 1898. 
109 Gazeta Transilvaniei, 21 octombrie/3 noiembrie 1900. 

notele care apar în perioada 1914-1918 exagerează poziţia românilor 
ardeleni: „a fost scris ca adevărata înfrățire româno-maghiară să se 
înfăptuiască în momentele acestea măreţe de apărare a existenţei şi mult 
iubitei noastre patrii”!!0. Gazeta Transilvaniei, una dintre publicaţiile cele 
mai critice din Transilvania înainte de război, devine, cu o echipă nouă, un 
ziar supus cenzurii. În 1917 Gazeta scrie că „Națiunea maghiară are misiune 
mare de îndeplinit împreună cu neamul românesc. Pentru neamul românesc, 
iarăşi nu este alt mod de fericire, decât înfrăţirea cu maghiarii. Să se deie 
fiecăruia aceea ce e al lui şi atunci, înţelegându-ne unii cu alţii, unindu-ne 
în bună înţelegere, nici porţile iadului nu ne vor birui”!1!. Din asupritorii 
naționalităților maghiarii devin pentru Telegraful român „în cel mai înalt 
sens al cuvântului iubitori de libertate deoarece apără chiar şi libertatea 
străină”!!?. Gazeta motivează schimbarea discursului publicaţiilor de limbă 
română în 1915: „Având în vedere interesele superioare ale monarhiei, din 
care facem parte şi pentru care sângerează astăzi sute de soldaţi români pe 
câmpurile de luptă în nădejdea unor vremuri mai bune, ziarele noastre şi-au 
impus o rezervă în ce priveşte lupta purtată în timp de pace pentru realizarea 
postulatelor noastre naţionale. Pe lângă aceasta, ziarele noastre sunt supuse 
unei cenzuri severe, căreia trebuie să ne conformăm, dacă nu voim să 
periclităm existenţa ziarelor noastre a căror apariţie este astăzi mai mult ca 
orişicând o necesitate pentru cei rămaşi acasă”!1î. Gazeta Transilvaniei 
susţine însă că redacţiile şi ziariştii au dreptul „neobligaţi de nimeni” să-şi 
spună „cuvântul franc atunci când interesele de existenţă ale partidului 
nostru le cer aceasta”!14. Din când în când tonul prea moale al Gazetei este 
scuzat chiar în paginile ei: „suntem pas de pas stingheriţi în activitatea 
noastră prin ştergeri prea dese din partea cenzurei”115. 

Cea mai mare parte a suprafeţelor pozitive despre Ungaria apar în 
perioada războiului din cauza colaboraţionismului noii echipe redacţionale, 
dar şi din cauza aparatului de cenzură care devine tot mai eficace. Ponderea 
negativă a articolelor despre guvernul ungar, despre politicienii de la 
Budapesta, este dată de politicile de asimilare şi marginalizare a 
naționalităților, politici formulate consecvent în perioada studiată de 
puterea ungară, în absenţa unei opoziții susţinute din partea românilor. 


Bucureşti — un centru îndepărtat 


Publicaţiile de limbă română care apar în Transilvania de la sfârşitul 
secolului al XIX-lea până la sfârşitul primului război mondial nu erau foarte 


110 Gazeta Transilvaniei, 10/23 ianuarie 1917. 

111 Ibidem. 

112 Telegraful român, 21 ianuarie/3 februarie 1917. 
113 Gazeta Transilvaniei, 3/16 ianuarie 1915. 

114 Ibidem. 

115 Gazeta Transilvaniei, 19 ianuarie/1 februarie 1916. 

interesate de viaţa politică de la Bucureşti. Totuşi, suprafeţele ocupate de 
articolele dedicate Bucureştiului sunt semnificative. După cum se observă în 
Tabelul 17, Gazeta Transilvaniei a alocat 4% din totalul suprafeţei relatărilor, 
ştirilor şi articolelor care dezbat probleme legate de politica guvernului 
român, de obiceiurile politicienilor de la Bucureşti, în vreme ce Telegraful 
român se ocupă în 8% din suprafaţa sa de aceste subiecte. 


Tabelul 17. Suprafețele categoriei Bucureşti 


Bucureşti cmp % 
Gazeta 87 675 4 
Telegraful 89 717 8 


Graficul suprafetelor categoriei București 


E BUCUREŞTI 


BUCUREŞTI 


Telegraful 


Nu doar suprafețele alocate de cele două publicaţii sunt diferite, ci şi 
proporția discursului pozitiv/negativ din fiecare în parte. Telegraful român 
pare mai prietenos cu puterea de la Bucureşti, deşi discursul său este destul 
de îndulcit şi în relaţia cu Budapesta: astfel, 58% din articolele despre 
România sunt negative, iar 42% pozitive, spre deosebire de Gazeta 
Transilvaniei care are 87% dintre articole negative şi doar 13% la sută 
pozitive (vezi şi graficul II 3): 

Graficul HI 3 — Discursul apreciativ al Telegrafului român 
şi Gazetei de Transilvania pentru categoria Bucureşti 


Telegraful Român 


42% 


EI Bucureşti (+) 
m Bucureşti (+) 


58% 


Gazeta de Transilvania 


Bucureşti (+) 
29% 


EI Bucureşti (+) 
E] Bucureşti (-) 


Bucureşti ( - ) 
71% 


Discursul negativ alocat categoriei Bucureşti se accentuează după 
începerea războiului, când ardelenii din armata împăratului luptă împotriva 
românilor, încălcând tradiția impusă de primul rege al românilor: 
„Ferdinand s-a urcat pe tron, jurând la timp augustului său unchi că va urma 
politica de fidelitate faţă de Austria, Ungaria şi Germania. Primul său act de 
guvernământ a fost călcarea jurământului. Al doilea, declaraţia de război 
către fosta sa aliată Austro-Ungaria. Rezultatul? Nimicirea României”!!6. 
Explicaţia găsită de Telegraful român pentru decizia Bucureştiului de a lupta 
împotriva Puterilor Centrale este bazată pe mentalități şi legături: 
„Împrejurarea că România s-a alăturat la duşmanii noştri se atribuie faptului 
că ea în privinţa mentalităţii şi culturii a rămas bizantină, ori mai bine zis 
moscovită, deoarece Moscova e moştenitoarea Bizanţului”!7. 


„Ferdinand şi Maria cerşesc azi mila ursului de la nord, iar 
poporul zace în mizerie [...]. Sub cuvânt că vin să ne 
desrobească, au încălcat patria noastră, regatul Ungariei, spre a 
înşela lumea asupra adevăratei lor stări din România, unde 


116 Gazeta Transilvaniei, 5/18 ianuarie 1917. 
117 Telegraful român, 21 ianuarie/3 februarie 1917. 

țăranul român cu adevărat cuvânt este robul boierului, iar în 
realitate n-au avut alt scop, decât să ne arunce şi pe noi în 
mizerie, la fel cu soarta ţăranului român, spre a se procopsi de 
pe urma noastră, prin acapararea moşiilor şi moşioarelor 
noastre, căci de fapt nu le ardea de ardeleni, ci de Ardeal! Din 
fericire pentru noi, armatele noastre au făcut dreptate. Sperăm 
că vom fi scutiţi pe viitor de aceşti pseudo-eliberatori [...] 
Declaraţia episcopului loan Papp, ‘La Arad trăieşte un episcop, 
care nu-i doreşte!” tălmăceşte simțământul întregului popor 
românesc din Ungaria [...]. Românul din Ungaria îşi iubeşte 
patria sa şi îşi respectă jurământul său, dat iubitului său rege 
[...]. Românii din Ungaria nu suferă de boli molipsitoare de toate 
soiurile, ca săracii ţărani din România. Noi, românii din 
Ungaria, suntem oameni liberi, nu robi, ştim carte mai multă 
decât cei din România şi nu avem 85 la sută analfabeți [...]. 
Cultura românească nu vine de peste Carpaţi, rubla n-are curs 
la noi. Adevărata cultură românească a pornit întotdeauna din 
Ardeal [...]. Ardealul nu este şi nu va fi de închiriat”. (Gazeta 
Transilvaniei, 5/18 ianuarie 1917) 


Textele de acest tip erau probabil încurajate de propaganda de război, 
dar ideile exprimate nu sunt noi, regăsindu-se şi la unii fruntaşi 
transilvăneni stabiliţi la Bucureşti. Totuşi, cele două publicaţii adoptă acest 
discurs depreciativ în special după 1916. Pe de altă parte, este evident că 
publicaţiile transilvănene nu puteau vorbi despre o eventuală unire a 
românilor, chiar dacă se gândeau la ea. Aceste gazete nu doar că nu vorbesc 
despre aşa ceva, din cauze cât se poate de obiective, dar merg mai departe şi 
neagă, uneori pe ton peiorativ, o astfel de perspectivă, cum face şi Telegraful 
român: „cei ce se bat cu gândul să ia Ardealul, fie fugari de la noi, fie 
politicieni de frunte din regatul român, nu ne fac nouă, celor din Ardeal, nici 
un bine, ci din contră, ne agravează numai situaţia şi ne împiedică să 
ajungem la puţinul ‘mai bine’, la care credem noi că vom putea ajunge după 
război”!18. Telegraful crede că „în lupta asta a fraţilor nu există idealism 
adevărat, bazat şi real, decât în conştiinţa curată şi ferită de influenţe străine 
şi asfixiante a românilor din monarhia austro-ungară”, 


[...] când vreun nenorocit de ai noştri, deocamdată fără patrie, 
face exerciţii de stil prin vreo gazetă rusofilă din Bucureşti, se 
spune că Ardealul vorbeşte. Pentru că, vezi Doamne, Ardealul e 
Şchiopu, Tăslăuanu, e Mota şi ceilalți câțiva certaţi cu legea şi cu 


118 Telegraful român, 15/28 decembrie 1915. 
119 Telegraful român, 19/2 octombrie 1917. 

morala, iar nu milioanele rămase acasă, nu sutele de mii 
aflătoare pe câmpul de război, nu aceia, cari nu vorbesc, ci 
muncesc şi jertfesc pentru a patriei lor glorie [...]. Se face deci 
numai abuz de numele bun al Ardealului, când se spune că el e 
reprezentat prin cei câţiva laşi şi fugari de-ai noştri care nu l-au 
reprezentat nici aici — cel mult dacă l-au exploatat — şi cu atât 
mai puțin pot să-l reprezinte în altă țară, unde n-au fost trimişi 
din partea Ardealului, ci s-au furişat singuri, cei mai mulți pe căi 
lăturalnice, părăsind Ardealul, pe care ar vrea acum, ca alții, 
să-l cucerească şi să-l predee lor în stăpânire. Vai însă de bietul 
Ardeal, când ar ajunge la mâna Lucacilor, Drumarilor, 
Şchiopilor şi al Indrieşilor! [...]. Se abuzează la Bucureşti dacă 
se spune că atunci când scrie un fugar dintre ai noştri la gazetă 
vorbeşte Ardealul — pentru că Ardealul cel adevărat nu vorbeşte, 
ci munceşte şi jertfeşte din greu în bani şi vieţi omeneşti. 
(Telegraful român, 1/14 octombrie 1915) 


Articolele despre România şi despre politica Bucureştiului apar mai ales 
după începerea războiului, până atunci apariţiile acestei teme nefiind 
nesemnificative pentru Gazeta Transilvaniei şi foarte puţine pentru 
Telegraful român. De altfel, de pe agenda oficială a liderilor ardeleni lipeşte 
cu desăvârşire orice referire la România, în primul rând din precauţie, 
pentru a evita orice acuzaţii de subminare a puterii de stat. Dar acest subiect 
nu apare nici pe agendele neoficiale, în corespondenţa sau memoriile 
fruntaşilor transilvăneni, care păreau mult mai preocupaţi de rezolvarea 
situaţiei lor prin mijloace legale, în interiorul Imperiului. 

Toate lucrurile importante se întâmplă la centru, fiindcă centrul este 
bogat şi puternic, rafinat şi cult, iar drumul spre fericire al ceror aflaţi aici 
este mult mai scurt decât al celor de la margine. În schimb, marginea este 
săracă şi dispreţuită, departe de civilizaţie şi uitată de aceasta. Palatele sunt 
în centru, bordeiele la margine. Geniile fug spre centru, iar revoltaţii se 
refugiază la periferie. De aceea, centrul este excesiv şi marginea anemică, 
centrul porunceşte şi marginea se supune, centrul proiectează jocul şi 
periferia îl execută. 

Relaţia dintre centru şi periferie s-a modificat treptat de-a lungul 
istoriei, dar schema de funcţionare este aceeaşi, cu menţiunea că centrul nu 
se mai comportă acum ca un suveran absolutist, ci îmbracă haina de 
protocol a democraţiei, cerând periferiilor servicii diplomatice, militare sau 
politice şi oferind în schimb ajutoare economice sau sprijin în diferite 
organisme internaţionale. Centrul rămâne încă locul unde se hotărăşte soarta 
multor periferii. Centrul este ofensiv, dar seducător, marginea în defensivă, 
adesea instabilă şi frustrată. 

Aflată mereu la margini de imperii, loc de trecere de la o civilizaţie la 
alta, pe drumul ce leagă Occidentul de Bizanţ, Transilvania a trăit şi în ultimii 
ani ai secolului XX starea de graniţă, de data aceasta cu Uniunea Europeană. 
Lucrurile s-au schimbat, dar Transilvania - alterată de naţionalismele 
ultimelor secole - continuă să fie puntea dintre Est şi Vest. Provincie a 
României Mari, principat cu autonomie glisantă între otomani şi habsburgi 
sau parte a Austro-Ungariei, Transilvania are încă valenţe de periferie. Dar 
relaţiile stabilite în timp între această provincie şi centrele de putere la care 
ea se raporta nu erau mereu unidirecţionale şi ele nu descriu doar un proces 
mecanic univoc. Traiectoria istorică sinuoasă a Transilvaniei sugerează că 
raportul 'centru-periferie' în acest context nu este întotdeauna cel dintre 
progres şi reacțiune şi că Transilvania este fie în căutarea unui centru 
binevoitor, fie în construirea propriei centralităţi. Această pendulare i-a dat 
probabil Transilvaniei acel “fior dramatic’ de care vorbeşte Mircea Zaciul!. 

Prin aşezarea geografică, situaţia economică, politică şi culturală 
Transilvania austro-ungară respectă definiţia de periferie dată de Stein 
Rokkan şi Derek Urwin?. În descrierea celor doi politologi, o periferie este 
dependentă, având un mic control asupra propriei soarte şi posedând 


1 Mircea Zaciu, Ca o imensă scenă, Transilvania, Bucureşti, Editura Fundaţiei Culturale 
Române, 1996, p.496. 

2 „În termeni geografici ‘periferia’ poate fi definită formal ca un element într-un spaţiu 
arhetipal în care aceasta este subordonată autorităţii centrului. În acest arhetip 
centrul reprezintă reşedinţa autorităţii, iar periferia aşezările geografice aflate la o 
distanţă mare de centru, dar sub controlul teritorial al acestuia”, Stein Rokkan, Derek 
W. Urwin, Economy, Territory, Identity, California, SAGE Publications, 1983, p.2. 

minime resurse de apărare a specificităţii sale împotriva presiunilor din 
afară. Este adesea un teritoriu “cucerit”, ca un fel de colonie, reprezentată prin 
oficiali (adesea străini şi neprietenoşi) care nu sunt înţelegători cu dorinţele 
periferiei şi care primesc dispoziţii de la centrul îndepărtat. Transilvania ca 
parte a Imperiului Austro-Ungar corespunde acestei prezentări: are o 
economie slab dezvoltată, depinde în mare măsură de fluctuaţia pieţei 
imperiale, neavând la îndemână mijloacele necesare de a interveni în acest 
mecanism. Marginalitatea provinciei se manifestă în domeniile distincte ale 
vieţii sociale: politică, economie, cultură: „periferia va tinde să aibă o cultură 
marginală, fără instituţii proprii unite şi distinctive, cultura sa va fi fragmen- 
tată şi parohială. Neintegrarea sa completă într-un sistem general de comu- 
nicare şi identitate este dominant de-a lungul teritoriului definit politic, iar 
abilitatea provinciei de a rezista absorbției rămâne slabă şi precară”*. 


„Conştiința istorică mi se pare a fi componenta dominantă a 
spiritului transilvan. Împreună cu ea s-a vorbit nu o dată despre 
eticism, militantism, predispozitie spre intelectul benedictin, de 
unde subsumarea esteticului la istoric, etic, cultural etc. Vin 
acestea din formaţia culturală, vin ele din straturile ţărăneşti de 
unde cresc toţi scriitorii Transilvaniei care rămân, în fond, toată 
viața lor nişte țărani-cărturari? Nu trebuie neglijată aici nici 
comunicarea cu Occidentul, refuzul spiritului «balcanic», socotit 
inferior şi păgubitor pentru spirit, refuzul citadinului ca formă a 
oprimării (căci oraşul era «străin»), dar identificarea cu tot 
spațiul românesc, aderarea la o orăşenizare superioară, visul 
unei cetăţi-bibliotecă, loc de instruire şi afirmare cărturărească. 
E oare o întâmplare că Ovid Densuşianu, fiu al unei vechi familii 
de învățați ardeleni, face elogiul acestui oraş, focarul de cultură 
şi tehnică, de ştiinţă şi civilizaţie? Oraşul, să nu uităm, e pentru 
țăranul român spaţiul unde şi-a dus copilul la învăţătură şi, cu 
tot sentimentul de «dezrădăcinare» (explicabil istoriceşte), cu 
literatura sa atât de răspândită la ardeleni, respectul pentru 
oraşul-citadelă a şcolii nu slăbeşte”. (Mircea Zaciu, Ca o imensă 
scenă Transilvania, Bucureşti, Editura Fundaţiei Culturale 
Române, 1996, p.23) 


Caracteristicile periferiei enunțate de Rokkan şi Urwin corespund în 
mare parte Transilvaniei de la sfârşitul secolului al XIX-lea. 

Publicaţiile de limbă română care apar în Ardeal se referă mereu la 
modalităţile de marginalizare a provinciei, amintind că „prea adesea chiar 


3 Stein Rokkan, Derek W. Urwin, Economy, Territory, Identity, London, SAGE 
Publications, 1983, p.2. 

maghiarii ardeleni s-au plâns cu drept cuvânt că interesele ardelenegşti sunt 
neglijate, că în privinţa industriei, comerţului, agriculturii, mijloacelor de 
comunicaţie, pentru Ardeal nu se face nici a zecea parte din ceea ce se face 
pentru Ungaria proprie şi nici a suta parte din ceea ce se face pentru 
Budapesta”?. 

Cu cât o regiune este mai îndepărtată de ‘centru’ cu atât are posibilităţi 
mai mici de acces la mijloacele de dezvoltare ale centrului. Astfel, când ne 
referim doar la dimensiunea orizontală a periferiei, putem considera 
periferia în termeni geografici ca un spaţiu îndepărtat al unui teritoriu 
controlat de centru?. Din acest punct de vedere, marginalitatea este 
percepută în egală măsură atât de elitele maghiare, cât şi de cele româneşti, 
cele din urmă având în plus şi o serie de frustrări care decurg din statutul lor 
de minoritate. De aceea, orice argument folosit de maghiari pentru a descrie 
starea precară a Transilvaniei este preluat de români pentru a-şi legitima 
plângerile şi pentru a construi o strategie de propagandă naţională. Una 
dintre metodele acestei propagande face apel la ‘mărturia’ părţii adverse, 
pentru a da greutate şi importanţă subiectului. Spre exemplu articolul 
„Ardealul”, apărut în publicaţia de limbă maghiară Kolozsvăr, care descrie 
cât de marginalizată a devenit Transilvania după Ausgleich, a fost preluat la 
începutul anului 1893 în întregime sau fragmentar de mai toate periodicele 
de limbă română: „suntem rămaşi afară din cultură, pentru că marea parte a 
Ardealului şi astăzi cade afară din căile civilizaţiunii. Suntem rămaşi în 
privinţa economică pentru că pământul nostru e cu mult mai sărac, ca 
natura să poată suplini lipsele ce provin din necultivare. Avem comori şi nu 
le putem afla, iar dacă ici-colea le mai aflăm şi noi am dori să le prefacem în 
valoare: mii de greutăţi se pun în calea întreprinzătorului. (...) Ardealul în 
urma uniunii (acordul de creare a dublei monarhii din 1867 - n.a.) a fost 
scos cu forţa din cursul dezvoltării sale istorice şi s-a contopit cu viaţa ţării 
nouă (Ungaria). Dar nepreţuita binecuvântare de care ne-am împărtăşit prin 
actul uniunii n-a putut-o apăra, ca neajunsurile produse prin ruperea cu 
dezvoltarea istorică să nu-i fie stricătoare”?. 

Elitele maghiare din Transilvania observă o oarecare marginalizare, 
după alipirea provinciei la Ungaria, dar nu caută soluţii de ‘refacere’ a 
autonomiei pierdute, cum ar vrea românii ardeleni. Modernizarea în 
viziunea maghiarilor este strâns legată de statul naţional ungar, în vreme ce 
pentru românii trăitori în Ardeal modernizarea înseamnă obţinerea 
autonomiei politice, economice şi culturale în cadrul mai larg al Imperiului. 

Cele două comunităţi resimţeau marginalitatea diferit: în vreme ce 
maghiarii se plângeau de problemele economice apărute, comunitatea 
românilor ardeleni era marginalizată din toate punctele de vedere. Lipsa 
mijloacelor materiale, sărăcia în care trăia o mare parte a comunităţii 


4 Tribuna, 15/27 ianuarie 1893. 
5 Stein Rokkan, Derek W. Urwin, op.cit., p.3. 
6 Tribuna, 2/14 martie 1896. 

româneşti afecta în mod direct capacitatea de mobilizare politică a acesteia, 
după cum remarca economistul Bogdan Băiulescu la sfârşitul secolului al 
XIX-lea: „o mare parte din locuitorii români nu posedă nici un petec de 
pământ, şi când ştim că alt număr considerabil în poporul nostru posedă 
numai atât de puţin încât nu-şi poate acoperi nici trebuinţele sale proprii, 
când cunoaştem cât de primitiv se cultivă şi cât de puţin productiv este 
pământul în multe părţi, ne mai putem oare mira că numărul poporaţiunii 
noastre descreşte văzând cu ochii?”7. Această descreştere a comunităţii 
româneşti era pusă cel mai adesea pe seama emigrației pe care elita 
transilvană încerca să o descurajeze. În articolul „Politica cea mai bună, 
economia naţională”, apărut în Gazeta Transilvaniei, Gheorghe Barițiu 
atrăgea atenţia că „în Transilvania nu avem nici un om de prisos, cu singura 
excepţiune de nişte trântori, leneşi şi pierde vară, şi de acei domnişori care 
au învăţat de la părinţii şi străbunii lor să trăiască numai din sudoarea altora, 
iară ei să încalece pe toţi”?. 

Politica de colonizare dusă de Budapesta faţă de Transilvania 
accentuează sărăcirea comunităţii româneşti şi tendinţa membrilor acesteia 
spre emigrare prin măsurile administrative adoptate. Publicistul Ioan Costin 
constată în 1895 că „despărţirile urbariale, proporţionarea şi în urmă în 
unele locuri chiar comasarea au fost atâtea ocaziuni bine venite ca poporul 
să fie scurtat în proprietatea sa. Dacă ne-am pune să adunăm cu 
scrupulozitate datele, cu deosebire de la despărţirea urbarială, am afla 
adevărate jafuri, am afla crime, cum s-a răpit fără temere de Dumnezeu şi 
frică de legi proprietatea poporului. Aşa s-a purces la despărţirea urbarială 
cu respectul legii, întocmai cum se face cu legea despre egala îndreptăţire a 
naţionalităţilor”*. În 1908, Gheorghe Maior caracteriza noua politică de 
colonizare agricolă ca având scopul „de a ne sparge rândurile, ca colonizările 
de odinioară din Banat, care erau menite să ne şteargă de pe faţa 
pământului“!0. Era vorba despre colonizarea cu maghiari pe proprietăţile 
statului, în ţinuturile locuite de naţionalităţi, politică iniţiată de Kâlmân 
Tisza (prim-ministru în perioada 1875-1890), prin crearea „Fondului pentru 
colonizări”. 

Din punct de vedere economic nu doar comunitatea românească era 
rămasă în urmă, ci întreaga economie a Transilvaniei, care era dependentă de 
cea a Ungariei, devenind sursă de materii prime pentru industriile care se 
dezvoltau la centru. În acelaşi timp însă, ardelenii au beneficiat în ultimele 
decenii ale secolului al XIX-lea de efectele benefice ale industrializării. 
Astfel, dacă după 1867 proporţia orăşenilor cu ocupaţii de natură industrială 


7 Bogdan Băiulescu, Despre necesitatea promovării şi protecţionării meseriilor între 
români, Sibiu, 1884, p.15. 
8 Gazeta Transilvaniei, 19 tebruarie/2 martie 1897. 
9 loan Costin, „Clădiri pe moşiile extravilane”, în Adaos la Foaia Poporului, III, 1895, 
n: 33; 
10 G. Maior, citat de Gheorghe Zane, Studii, Bucureşti, Edit. Eminescu, 1980, p.309. 

şi de comerț era relativ scăzută: între 10-20% (Aiud, Alba Tulia, Sfântu 
Gheorghe) sau chiar peste 30% (Bistriţa, Braşov, Cluj, Sibiu), în mai multe 
oraşe ale Transilvaniei proporţia celor care lucrau în industrie sau comerț a 
crescut în 1910 la 30-40% în Aiud, Alba Iulia, Sfântu Gheorghe, Deva şi 
chiar la peste 40% în Bistriţa, Braşov, Cluj, Târgu Mureş, Sibiu”. Această 
creştere economică este, după cum arată statisticile vremii, corespunzătoare 
cu nivelul de dezvoltare înregistrat în Ungaria Superioară şi ţinuturile aflate 
la vest de Tisa. 

Apropierea şi conexiunile pe care Ardealul le avea cu centrele 
industriale din Imperiu au ajutat la dezvoltarea economică a provinciei, în 
ciuda colonizării interne aplicate programatic de la Budapesta. 


„Comerţul dintre membrii de la periferie tinde să fie monopolizat 
de membrii de la centru. Creditul este monopolizat şi el. Când 
apar posibilităţi comerciale, bancherii, managerii şi antreprenorii 
tind să fie recrutați din centru. Economia periferică este forțată să 
se dezvolte în complementaritate cu centrul şi devine astfel 
dependentă de pieţele externe. În general, această economie se 
bazează pe un singur export primar, fie el de produse agricole sau 
minerale. Mişcarea forței de muncă de la periferie este 
determinată în mare de forțe exogene periferiei. În mod tipic, 
există o mare migraţie şi mobilitate a muncitorilor de la periferie 
ca răspuns la fluctuațiile de prețuri ale produselor primare 
exportate. Dependenţa economică este susținută de măsuri 
juridice, politice şi militare. Se manifestă o lipsă relativă de 
servicii, un standard de viaţă scăzut şi un nivel înalt de frustrare, 
măsurate de indicatori precum alcoolismul, printre membrii 
grupurilor periferice. Există discriminare naţională pe baza 
limbii, religiei sau a altor forme culturale. Astfel, toate diferențele 
economice dintre centru şi periferie sunt legate cauzal de 
diferenţele lor culturale”. (Michael Hechter, Internal Colonialism: 
The Celtic Fringe in British National Development, 1536-1955, 
Londra, Ed. Routledge&Kegan Paul, 1975, p.33-34) 


Transilvania a fost rând pe rând ignorată de Viena, Budapesta, 
Bucureşti, dar folosită de toate aceste centre în jocurile politice şi de 
configurare a puterii în Imperiu până la destrămarea sa, şi în România după 
1918. Putem astfel descrie ‘dimensiunea verticală” a periferiei fiindcă spaţiul 
despre care vorbim este „determinat de oameni, mai mult decât prin teritoriu 


11 Mihály Mózes, „Evoluție urbană şi schimbare a modului de viaţă”, în Transilvania 
văzută în publicistica istorică maghiară. Momente din istoria Transilvaniei în revista 
Historia, Miercurea Ciuc, Pro-Print, 1999, p.227. 

şi distanţă”!?. Pe orizontală marginalitatea unei zone este dată de distanţa 
faţă de centru, iar pe verticală periferialitatea este dată de interacţiunea 
dintre centru — compus dintr-un ansamblu de instituţii cu rol de decizie — şi 
periferie — proiectată în acest sistem de interacţiune, care este alcătuită dintr- 
un alt set de participanţi care au o influenţă foarte redusă asupra grupului 
central şi asupra luării deciziilori?. Stein Rokkan si Derek Ww. Urwin Modelul abstractal procësetor deiinteractiuhė 
consideră că ambele tipuri de periferii, orizontale şi verticale, pot fi incluse și rezistența în sistemele teritoriale pe scară 
în orice analiză a structurilor centru-periferie. De altfel, într-o lucrare de largă 

referință a politologului norvegian: Dimensions of State Formation and 

Nation-Bilding, Stein Rokkan oferă o tipologie a diverselor relaţii posibile 

între centrele teritoriale şi periferiile anexe, examinând gradul de ‘specific 

central”, gradul de “integrare a periferiei', puterea “agenţilor de standardizare” 


Figura 2.1 


etc. pentru epoca de formare a statelor naţionale din vestul Europei!?. Unul Sistem 
dintre modelele de bază pe care le propun Rokkan şi Urwin (fig 2.1) descrie ADMINISTRATIV-MLITAR 
procesele de integrare, dar şi de rezistenţă într-un anumit teritoriu, în relaţia mediu: coercije fizică 
că i 1015 e3 i i organizare: armată, poliție, agenți administrativi 

centru-periferie!5. In acest model conceptele-cheie pentru structurile cale dacia a 
centrale sunt reprezentate de distanţe, dimensiunea resurselor şi canalele de 
comunicaţii INTEGRARE TERITORIALĂ 

a E 7 R z T T -administrativă 

In mod obişnuit centrele controlează volumul tranzacţiilor între ș -subordonare 7 

I a is i i A i ga vpi A , Sistem -alianțe ale elitelor Sistem 
deţinătorii resurselor de-a lungul unui teritoriu şi tind să fie cât mai aproape EcoNONC stimat: 
de sursele bogate ale zonei, având în acelaşi timp capacitatea de a domina -penetrarea noilor teritorii cu servicii -penetrarea mesajelor în noile 
£ A s A n A ii i A A teritorii 
fluxul comunicaţional prin difuzarea acestuia într-o limbă standard şi prin mediu: barter, schimburi, bani 
. . . .. . . dice Aero o . organizare: oraș mediu : scris 

controlul diverselor instituţii. Prin contrast, periferia îşi controlează cel mai elite: artizani, comercianți, burghezi organaro: religie locale, Eee, 


școli 
elite: preoți, oameni de știință 


bine propriile resurse, tinde să se izoleze faţă de alte regiuni şi are contribuţii 
minime la fluxul de comunicaţii din teritoriu. Adaptând modelul de bază al 
celor doi politologi pentru a vizualiza rolul şi locul Transilvaniei Piele ile o pie dala 
habsburgice de la sfârşitul secolului al XIX-lea obţinem o schemă similară, a lil E Ta 
complicată însă de dubla centralitate a monarhiei (fig.2.2). 

Această schematizare sugerează că atât geografic, dar mai cu seamă 
politic şi administrativ, monarhia funcționa după modelul păpuşilor ruseşti. 
Centrul necontestat al Imperiului rămâne Viena, care îşi controlează 


SEPARARE TERITORIALĂ 
-rezistență 


MENȚINEREA UNEI -contra imobilizare MENȚINEREA UNEI 
ECONOMII DISTINCTE IDENTITĂȚI DISTINCTE 
-autarhie -limbă separată 


-dezvoltare alternativă 
-piețe 


-școli distincte 
-biserici proprii 


COMUNITATEA PERIFERICĂ 


12 S. Rokkan, D. W. Urwin, op.cit., p.3. 

13 S. Rokkan şi D. W. Urwin descriu astfel alternativa punctului de vedere spațial sub 
forma periferiei verticale, unde există posibilitatea comparării grupurilor de actori de- 
a lungul teritoriului studiat şi în acelaşi timp în centrul şi la periferia acestuia. 

14 Stein Rokkan, „Dimensions of State Formation and Nation-Bilding”, în Charles Tilly, 
The Formation of National State in Western Europe, Princeton, NY, 1975, p.562-600. 

15 S. Rokkan, D. W. Urwin, op. cit, p.15. 

Figura 2.2 Interacțiune și rezistență 


Sistemul militar administrativ 


VIENA 


mediu: coercitiv 
organizare: armată, buget, agenți administrativi 
elite: ofițeri, oficiali, birocrați 


INTEGRARE 
-politică 
-administrativă 
-economică 


-teritorială SEPARARE 


-teritorială 
-administrativă 
-politică 
-economică 
-militară 


Sistem administrativ 


BUDAPESTA 


mediu: coercitiv 
organizare: poliție, agenți administrativi 
elite: ofițeri, oficiali, politicieni, birocrați 
tendință de colonizare în teritoriile subordonate administrativ 


INTEGRARE TERITORIALĂ 
-administrativă 
-subordonare 
Sistem -alianțe ale elitelor 
ECONOMIC 
-invadarea cu servicii și acțiuni 
economice a teritoriului subordonat 


mediu: barter, schimburi, bani 
organizarea orașelor din Transilvania 
(teritoriu subordonat) în beneficiul 
centrului (Budapesta) 

elite: bancheri, comercianți, burghezi 


INTEGRARE ECONOMICĂ 
-creșterea dependenței 


MENȚINEREA UNEI 
ECONOMII DISTINCTE 


-autarhie SEPARARE TERITORIALĂ 
-dezvoltare alternativă -rezistență 
-piețe -contra imobilizare 


TRANSILVANIA 


Sistem 
CULTURAL 
propaganda naționalistă în 
provincii 


prin intermediul legislației, presei, 
şcolilor, bisericii 
elite: preoți, învățători, scriitori, ziariști 


STANDARDIZARE 
-lingvistică 
-religioasă 


MENȚINEREA UNEI 
IDENTITĂȚI DISTINCTE 
-limbă separată 
-literatură proprie 
-școli și biserici proprii 

teritoriile istorice, fiecare cu propriile centre de greutate, dar şi cu periferiile 
aferente. După compromisul de la 1867, care inaugurează imperiul bicefal, 
Viena rămâne capitala monarhiei, dar împăratul este nevoit să accepte 
concurenţa Budapestei, care de acum încolo va deveni a doua capitală. 
Totuşi afacerile externe, ministerul de război şi finanţele comune rămân în 
subordinea lui Franz Joseph, care de altfel îi şi numeşte pe şefii acestor 
ministere. Controlul parlamentar va fi asigurat, însă, de aşa-numitele 
Delegații formate din reprezentanţii numiţi de parlamentele de la Viena şi 
Budapesta. Fiecare delegaţie cuprinde 60 de membri, dintre care 20 aleşi de 
camerele superioare (Camera Seniorilor din Austria şi Camera Magnaţilor 
din Ungaria) şi 40 desemnaţi de camerele inferioare. Orice lege trebuia să 
întrunească majoritatea voturilor fiecărei delegaţii şi să obţină “sancţiunea” 
împăratului pentru a putea fi pusă în practică!?. 


Istoricul A. J. P. Taylor observă că sistemul Delegaţiilor, care reprezenta 
„expresia cea mai înaltă a monarhiei comune”, a rămas doar un model 
teoretic, pe de o parte pentru că liderii de la Budapesta îl boicotau pe motiv 
că în acest fel le este încălcată suveranitatea, iar pe de altă parte fiindcă 
împarătului îi convenea această situaţie în care delegaţiile se rezumau la 
rolul deliberator, iar Franz Joseph lua hotărârile finale. Astfel, „maghiarii 
refuzând să coopereze cu restul popoarelor din imperiu, ajutau la restaurarea 
puterii împăratului”. 


„Pe hârtie statul era denumit Monarhia Austro-Ungară şi uneori 
i se spunea Austria; cu un nume, deci, la care renunțase printr- 
un jurământ oficial solemn, dar pe care-l păstra în toate 
chestiunile de ordin sentimental, ca semn că sentimentele sunt la 
fel de importante ca şi dreptul constituţional şi că prescripțiile nu 
reprezintă de fapt adevăratele lucruri serioase în viaţă. Era, 
potrivit constituţiei sale, un stat liberal, dar era condus în chip 
clerical. Era condus în chip clerical, dar se trăia în el la modul 
liberei cugetări. În faţa legii, toți cetăţenii erau egali, dar desigur 
nu toţi erau cetăţeni. Avea un parlament, care se folosea în mod 
viguros de libertatea sa, dar care era de obicei ținut închis; dar 
exista de asemenea şi un codicil privind stările excepționale, cu 
al căruia statul se descurca fără parlament, şi de fiecare dată 
când toată lumea începea să se bucure de absolutismul existent, 
coroana decreta că acum statul trebuie iarăşi să se administreze 


16 Delegaţiile celor două parlamente, de la Viena şi de la Budapesta, se întruneau în 
fiecare an, ţinându-şi şedinţele alternativ în cele două capitale, îndeosebi pentru a 
vota bugetul ministerelor comune. 

17 A. J. P. Taylor, Monarhia habsburgică 1809-1918, O istorie a Imperiului Austriac şi a 
Austro-Ungariei, Bucureşti, All, 2000, p.118. 


97 


Centru şi periferie în discursul politic 


la modul parlamentar.” (Robert Musil, Omul fără însuşiri, vol. I, 
trad. Mircea Ivănescu, Bucureşti, Univers, 1995, p.55) 


Puterea Vienei şi rolul ei de decizie este adus în discuţie de George 
Schöpflin atunci când aminteşte de una dintre ultimele hotărâri irefutabile 
ale împăratului, luate se pare împotriva voinţei sale: „În 1914, Franz Joseph 
nu a avut nevoie de vreun acord parlamentar ca să declare războiul. Războiul 
era parte din ceea ce era rezervat împăratului. Drept pentru care legitimarea 
era o dificilă mixtură de vechi şi nou, iar loialitatea personală a suveranului 
nu era suficient de dinamică pentru a se opune noilor pretenţii radicale de a 
accede la putere emise în numele poporului-văzut-ca-naţiune”!ă. 

Oficialii ungari s-au opus cât au putut declanşării războiului după 28 
iunie 1914 — dată la care a fost asasinat moştenitorul coroanei habsburgilor. 
Premierul Istvân Tisza (1903-1905 şi 1913-1917) considera momentul ca 
nepotrivit şi pretextul ca insuficienti?. Împăratul însuşi ura războaiele, 
„fiindcă ştia că le poate pierde”? şi era un pacifist în adevăratul sens al 
cuvântului, dar se lăsase convins de statul său major şi de argumentele 
generalului Conrad von Hötzendorf, prieten al defunctului arhiduce. Pentru 
el, ca şi pentru ministrul de externe imperial, contele Berchtold, acest lucru 
putea fi prilejul visat de a zdrobi Serbia şi de a rezolva definitiv problema în 
avantajul Austriei. Spiritul războinic care stăpânea guvernul de la Viena, dar 
şi opinia publică vieneză, l-au determinat pe Împărat să ia o hotărâre care va 
marca definitiv destinul Imperiului. 


„Cum a fost posibil ca un prinţ, care în 1870 fusese îndeajuns de 
înțelept ca să nu-şi ia revanşa atacând Prusia, să fie atât de 
curajos pentru a declanşa un război în scopul de a-şi răzbuna un 
nepot pe care îl detesta cordial?” (Jean Bérenger, Histoire de 
L'empire des Habsbourg, Paris, Arthéme Fayard, 1990, p.487) 


Pierre Renouvin constată că originea comună a crizelor din primul 
deceniu al secolului XX se găseşte în fenomenul creşterii sentimentului 
naţional în cea mai mare parte a ţărilor europene: „două consecințe ale 
acestui fapt erau potenţial periculoase: mişcările minorităţilor naţionale, în 
particular cele din Balcani, şi sentimentul marilor puteri europene de a fi 


18 George Schöpflin, „Europa centrală: o modernitate eşuată”, în Provincia, anul II, nr. 4, 
aprilie 2001. 

19 Paul Lendvai, Ungurii. Timp de un mileniu învingători şi înfrânți, trad. Maria şi loan 
Nastasia, Bucureşti, Humanitas, 2001, p. 368. 

20 Paul Morand, Doamna Albă a Habsburgilor, trad. Nadia Farcaş, Bucureşti, Compania, 
2001, p.174. 

amenințate în integritatea lor naţională de către vecini —- un sentiment 
deosebit de puternic în Germania — de vreme ce împăratul Wilhelm al II-lea 
se arăta convins că războiul era inevitabil pentru că Franţa îl dorea”?!. 
Războiul nedorit de Franz Joseph izbucneşte aşadar de la un incident 
local, la rigoare regional, cvazineprevăzut, cauzat de resentimentele sârbilor 
faţă de Austria%. Asasinarea moştenitorului coroanei habsburgilor este una 
dintre formele subterane de revoltă ale sârbilor din Bosnia-Herţegovina, 
provincie anexată de Austria în 1908 şi revendicată de Serbia. Reformele pe 
care le plănuia arhiducele Franz Ferdinand erau privite cu îngrijorare de 
mişcarea pan-slavistă de la Belgrad şi cu antipatie de sârbii bosniaci. 
Prezumtivul moştenitor, cunoscut pentru vederile sale reformiste şi liberale, 
proiecta un trialism în favoarea slavilor de sud, dar pentru naţionaliştii sârbi 
acest plan risca să ducă la o ‘Iugoslavie’ de care ar fi profitat Habsburgii”. 
Bosnia-Herţegovina, zonă periferică pitorească în care extravaganţele 
istoriei au degenerat în drame încă neepuizate, era înainte de primul război 
mondial „singura expresie teritorială a monarhiei comune, ultima relicvă a 
marii Monarhii habsburgice care domnise odată într-un imperiu unit”?4, 
fiind dependentă de ministerul de finanţe comun al imperiului bicefal. 
Exponente ale imperiului muribund, cele două provincii au beneficiat 
de toate avantajele stăpânirii habsburgice: clădiri publice impozante, barăci 
model pentru armata de ocupaţie, bănci, hoteluri, cafenele, surse de 
aprovizionare cu apă pentru centrele administrative şi ofiţeri scăpaţi de sub 
grija imperiului. Dincolo de aceste avantaje însă, populaţia Bosniei- 
Herţegovina trăia în mizerie, neluminată de cultura centrului [avea foarte 
puţine şcoli şi după unele aprecieri peste 80% dintre locuitori erau 
analfabeţi?5]. În fapt, Bosnia-Herţegovina a fost tratată de guvernul de la 
Viena ca un Reichsland, încă înainte de anexarea ei propriu-zisă?. Centrul 
imperial a exercitat asupra acestei periferii o acţiune modernizatoare prin 
coerciţie, în vreme ce teritoriul marginal al monarhiei a răspuns prin 
încercări de rezistenţă şi în cele din urmă prin gestul radical al 
naţionaliştilor sârbi care prin ricoşeu a declanşat primul război mondial. 


21 Pierre Renouvin, La Premiére Guerre Mondiale, Paris, Presses Universitaires de 
France, 1965, ediţia a 9-a, 1998, p.10. 

22 George Schöpflin, Europa centrală: o modernitate eşuată, Provincia, anul II, nr. 4, 
aprilie 2001. 

23 Jean-Louis Dufour, Crizele Internaţionale. De la Beijing (1900) la Kosovo (1999), trad. 
Şerban Dragomirescu, Bucureşti, Corint, 2002, p.71. 

24 Jean Bérenger, op. cit., p.489. 

25 A. J. Taylor, op. cit., p.133. 

26 Ibidem, p.134. A. J. Taylor susţine de asemenea că administratorii trimişi de Habs- 
burgi au blocat orice încercare de a stabili un sistem de învăţământ sau de auto- 
guvernare şi că ministrul de finanţe comun al Austro-Ungariei (Kallay) ar fi interzis 
vreme de peste 20 de ani circulaţia Istoriei Serbiei, pe care el însuşi o scrisese. 

Sistemul tip matrioşă al imperiului a continuat să funcţioneze până în 
1918, în ciuda opoziţiei elitei politice maghiare, concentrată asupra 
construirii statului maghiar naţional. Existau o serie de pârghii prin care 
Viena îşi menținea supremaţia asupra Budapestei, care la rândul ei încearca 
să-şi extindă controlul dincolo de teritoriul său istoric. Potrivit concepţiei 
dualiste, statul era considerat unitar în privinţa reprezentanţei diplomatice, 
armatei comune şi prin politica vamală şi financiară comună. Prin aceste 
instituţii Viena îşi exercita potenţialul integrator. În opoziţie, Budapesta îşi 
consolida structuri proprii administrative şi chiar militare cu intenţia de a 
submina unitatea statală a imperiului. Schema 2.2 plasează Transilvania în 
dependenţă directă de Budapesta, fiindcă Ausgleich-ul a însemnat pierderea 
autonomiei politico-instituţionale a provinciei şi includerea ei în 
Transleithania, partea ungară a monarhiei dualiste. 

Transilvania fusese şi până la 1867 periferia Imperiului Habsburgic, iar 
în cursul istoriei a fost margine oscilantă a otomanilor şi habsburgilor, 
având, însă, mereu instituţii politice şi administrative proprii, precum şi 
diverse grade de autonomie. Ausgleich-ul a curmat această tradiţie, pe care o 
revendică nostalgic şi astăzi mulţi transilvăneni. Ideea de autonomie 
glisează în discursurile elitelor maghiare şi româneşti în funcţie de condiţia 
de minoritate, respectiv majoritate a acestora. Dacă la sfârşitul secolului al 
XIX-lea şi începutul celui de-al XX-lea românii ardeleni erau cei care militau 
pentru autonomie, un secol mai târziu maghiarii transilvani sunt cei care 
proiectează şi argumentează autonomii: personale, culturale şi chiar 
teritoriale. Şi atunci, şi acum sunt aduse în discuţie modele funcţionale din 
lumea occidentală. Federalizarea sau confederalizarea unui spaţiu chiar mai 
larg decât cel al monarhiei dunărene a fost, şi este şi astăzi, o soluţie propusă 
atât de teoreticieni, cât şi de politicieni pentru Uniunea Europeană. 

Federalizarea Imperiului Austro-Ungar era în viziunea românilor 
ardeleni, dar şi în proiectele unor austrieci sau maghiari, nu doar o 
modalitate de a pune pe baze mai eficiente structura administrativă a 
monarhiei, ci şi o cale pentru rezolvarea “chestiunilor naționale’ tot mai 
presante în perioada care a urmat revoluțiilor de la 1848. 

Monarhia dunăreană a habsburgilor ar fi putut deveni ea însăşi o mare 
federaţie, după cum credeau Ion Maiorescu, Nicolae Bălcescu, liderul 
revoluţionarilor cehi Frantisek Palacky, pastorul sas Stephan Ludwig Roth 
sau Lajos Mocsáry, şeful partidului independentist (marginalizat spre 
sfârşitul secolului al XIX-lea de propriul partid din cauza viziunii sale prea 
liberale), care sub influenţa lui Lajos Kossuth susţinea că unirea popoarelor 
într-o confederație ar fi fost cea mai potrivită cale de emancipare a naţiunii 
maghiare şi a celorlalte naţiuni aflate sub dominaţia habsburgică. Pe aceeaşi 
poziţie se afla şi moştenitorul tronului de la Viena, Franz Ferdinand, care, 
realizând probabil imposibilitatea punerii în practică a acestui proiect, îi 
făcea în 1913 mărturisiri destul de pesimiste prietenului său, generalul 
Margutti: „Trăiesc şi voi muri pentru federalism, este unica mântuire a 
monarhiei, dacă mai poate s-o mântuie ceva. Dualismul este în zilele noastre 

un regim cu totul învechit, el intră în categoria absurdităţilor, anomaliilor”?. 
Federalismul nu a fost, însă, nicicând o soluţie acceptabilă pentru elita 
politică de la Budapesta. Strategia sa integratoare viza la sfârşitul secolului 
al XIX-lea doar constituirea statului naţional din care făcea parte şi 
Transilvania - ca ‘teritoriu istoric al Ungariei”. 

Abia după Tratatul de la Trianon, prin care un sfert din populaţia 
maghiară a Ungariei habsburgice a fost atribuită României, maghiarii au 
lansat aşa-numita doctrină transilvanistă, revendicând autonomia principa- 
tului. De atunci nu au lipsit ocaziile în care liderii ungurilor din Ardeal să 
evoce nostalgia imperiului şi necesitatea autonomiei. În 2005, reprezen- 
tantul aripii moderate a Uniunii Democrate a Maghiarilor din România 
(UDMR) amintea comunităţii sale cu ocazia comemorării Revoluţiei din 1848 
că „Azi maghiarii doresc acelaşi lucru ca acum 150 de ani: libertate, 
egalitate, fraternitate. Dar şi autonomie, şi o vom obţine'”2%. Fără să explice 
soluţiile prin care comunitatea ungară din România ar putea deveni 
autonomă, Béla Markó, preşedintele UDMR, le cerea maghiarilor să rămână 
uniţi argumentând că „numai împreună putem parcurge drumul propus. 
Politica ne poate opune unii altora, politicienii ne pot învrăjbi cu ocazia 
vreunui referendum sau ne pot ţine departe unii de alţii, ne pot ţine la 
distanţă maghiari de maghiari, aşa cum în baza unor legi ne-a putut despărţi 
fierăstrăul Trianonului. Dar suntem, totuşi, o naţiune. Ne confruntăm, 
adesea, cu probleme, griji şi nevoi diverse, şi aici, în Transilvania, şi în 
Ungaria, şi aiurea, dar totuşi suntem una şi aceeaşi naţiune“? Discursul 
maghiarilor din Transilvania secolului XXI repetă dilemele şi dorințele 
românilor ardeleni din secolul al XIX-lea. În 2006, liderul UDMR a devenit 
şi mai răspicat în exprimarea nemulțumirilor, deşi formațiunea sa se afla la 
guvernare pentru a doua oară de la căderea regimului comunist: „de multe 
drepturi au fost privaţi maghiarii din Transilvania în secolul al XX-lea, multe 
drepturi avem de redobândit noi, acum, în secolul al XXI-lea. Ceea ce 
înaintaşii noştri au pierdut, trebuie să recâştigăm noi, acum. lar ceea ce 
străbunii noştri ne-au lăsat moştenire, trebuie să păstrăm”. Pentru Uniunea 
Democrată a Maghiarilor din România necesitatea luptei comune pare 
aproape la fel de stringentă ca şi pentru Partidul Naţional Român înainte de 
1918, deşi lucrurile sunt mult schimbate, după cum recunoaşte chiar Béla 
Markó: „nu există adevăr mai important decât unitatea maghiarilor, nici un 


27 Congresul de la Berlin din 1878 trece Bosnia-Herţegovina sub administrare austro- 
ungară, deşi teritoriul rămâne sub suzeranitatea Imperiului Otoman. Vreme de 30 de 
ani Austria a administrat Bosnia fără să o anexeze. În 1908 însă, în cinstea jubileului 
împăratului, ministrul de externe, contele Aehrenthal, a hotărât brusc şi unilateral 
anexarea propriu-zisă, incitând în acest fel conflictul latent cu Serbia şi puternica sa 
protectoare, Rusia, şi provocând o criză internaţională. 

28 Din discursul ţinut la Târgu Mureş de Béla Markó, preşedintele UDMR, la 15 martie 
2005, fluxul Agenţiei Mediafax, 15 martie 2005. 

29 Ibidem. 

interes, nici o nemulţumire, nici o supărare, nici o nerăbdare nu 
împuterniceşte pe nimeni să spargă această unitate. Ceea ce am obţinut până 
în prezent, am obţinut împreună! Mai avem mult de redobândit, e drept, dar 
totuşi am recucerit deja o parte a moştenirii strămoşilor. Pe ogoarele noastre 
noi arăm, noi semănăm, noi secerăm, din nou. Problema este de-acum dacă 
ne ajunge cât secerăm, dacă putem trăi din cât culegem. Nu putem, şi avem 
datoria să schimbăm lucrurile, să facem ca pământul nu doar să ne aparţină, 
dar să şi ne ţină! În pădurile noastre cântă din nou pasărea noastră, am 
redobândit peste trei sute de mii de hectare de păduri în judeţele secuieşti. 
Dar degeaba e a noastră pasărea aceea, fiindcă tot pasărea omului sărac este. 
Avem datoria să schimbăm şi aceste stări. Trebuie să asigurăm un trai demn 
pensionarilor, tinerilor aflaţi la început de carieră, tuturor oamenilor. Am 
redobândit multe şcoli şi clădiri, dar mai avem multe de reprimit. 
Funcţionarii de la ghişee ştiu din nou ungureşte, iar pe cei care nu cunosc 
limba maghiară, trebuie să-i punem să înveţe. Şi polițistul, şi poştaşul, toţi 
cei care mănâncă pâinea noastră. Fiindcă de-acum aşa trebuie să vedem 
lucrurile: cel care este funcţionar aici, în Ţinutul Secuiesc, mănâncă pâinea 
noastră. La urma urmei îşi ia salariul din impozitul nostru, al secuilor, nu din 
alte surse. Apoi atunci să poftească să vorbească şi în limba maghiară, iar 
dacă nu ştie, şi e funcţionar, să înveţe”. 

Pentru liderii comunităţii maghiare din Transilvania, integrarea în 
Uniunea Europeană ar putea rezolva problemele minoritare care au 
zdruncinat sute de ani această provincie în care marginalizarea a fost mereu 
o politică a centrelor, care şi-au anexat-o vreme de secole: „Eu am încredere 
în dăinuirea maghiarilor din Bazinul Carpatic — declară Béla Markó la 15 
martie 2006 —, şi nutresc convingerea că noi trebuie să intrăm cât mai repede 
în Uniunea Europeană, pentru că atunci vom fi din nou cu adevărat 
împreună cu Ungaria. Mulţi nu ştiu, de pildă, că în Uniunea Europeană 
primarii sau consilierii locali vor fi aleşi nu numai prin votul celor care au 
cetăţenia ţării, ci prin votul tuturor care trăiesc aievea în acea comună, acel 
oraş, acel judeţ. Eu cred că în Uniunea Europeană viaţa noastră se va 
schimba foarte mult. Dar asta, fireşte, nu ajunge. Mai avem multe deziderate 
de realizat. Trebuie să dobândim dreptul ca în treburile noastre să putem 
decide noi înşine. Fie că e vorba de şcoală, sau de ce se va întâmpla cu satele, 
oraşele, pământurile, pădurile noastre. Avem nevoie de autonomie! (...) 
Pentru autonomie trebuie să muncim, să luptăm, ea trebuie construită 
cărămidă cu cărămidă. Avem forţa, avem cunoştinţele, avem mijloacele 
politice necesare pentru aceasta! Noi nu mai putem fi ignoraţi, azi, în 
România, fără noi nu ar exista majoritate guvernamentală, nu ar exista 
stabilitate”3!. Liderii majorităţii de la Bucureşti au respins, însă, mereu, 
autonomia revendicată de maghiari, chiar şi în formele ei cele mai 


30 Discursul ţinut de preşedintele UDMR la Târgu Secuiesc, la 15 martie 2006, 
www.udmr.ro. 
31 Ibidem. 

inofensive, cum e cea culturală, argumentând că lucrurile se vor rezolva 
pentru toată lumea odată cu aderarea României la Uniunea Europeană: „vom 
trăi cu toţii într-o Europă unită şi vom fi cetăţeni europeni. Indiferent de 
etnie. Români, unguri, francezi, italieni sau bulgari, vom face parte cu toţii 
din acelaşi spaţiu al libertăţii, clădit pe valorile noastre comune, un spaţiu al 
toleranţei, al diversităţii şi al respectului reciproc”*?. 

Uniunea Europeană devine astfel spaţiul utopic al rezolvării tutoror 
problemelor transilvane, pretext pentru majoritatea politică de a nu merge 
mai departe cu soluţiile pentru comunitatea maghiară şi motiv pentru cei din 
urmă să amâne revendicările autonomiste. Şi pentru unii, şi pentru ceilalţi 
va conta dezbaterea europeană despre regionalism, subsidiaritate şi 
oportunitatea transformării UE într-o federaţie de state. 


Modernizare şi periferie. 
Uniunea Europeană şi Europa de Sud-Est 


Nu întâmplător, poate, primul care s-a gândit la o uniune europeană, 
imediat după 1918, ca la o sarcină politică de actualitate a fost contele 
austriac Coudenhove Kalergi, care a luat ca model constituţia federală a 
Statelor Unite ale Americii. În perioada interbelică, însă, cursul istoriei a 
favorizat prea mult recrudescenţa naţionalismului, iar Kalergi împreună cu 
puţinii adepţi ai Statelor Unite ale Europei au rămas, după cum notează 
Altiero Spinelli”, „profeţi neascultaţi într-o lume în care erau reluate 
pregătirile pentru o nouă ciocnire armată între naţiuni. Sămânţa nu fusese 
totuşi aruncată în zadar”*, fiindcă la începutul secolului XXI liderii statelor 
occidentale sunt tot mai interesaţi de proiectul federal al Uniunii Europene. 
Reţinerile de această dată vin mai degrabă din partea statelor mici şi a noilor 
membri din zona centrală şi sud-estică a continentului, care nu se pot detaşa 
de traumele istorice mai vechi. Oamenii de stat din această parte a Europei 
au fost adesea preocupaţi în perioada discuţiilor privitoare la extinderea 
către est a Uniunii Europene de viitorul identităţilor naţionale, argu- 
mentând, cum face şi premierul sloven în 2002, că „subiectul conservării 
identităţii are o importanţă deosebită pentru ţările care vor să facă parte din 
Uniunea Europeană, multe dintre ele fiind capabile să realizeze pe deplin 
identitatea lor naţională abia după colapsul lumii bipolare la începutul 
anilor 1990. Statele candidate mai mici se tem că intrând în UE ele ar putea 
fi expuse unui proces incontrolabil de pierdere a identităţii lor naţionale”%. 


32 Călin Popescu Tăriceanu, fluxul Agenţiei Mediafax, 15 martie 2005. 

33 Constantin Graur, Cu privire la Franz Ferdinand, Bucureşti, Adevărul, 1935, p.233. 

34 Altiero Spinelli (1907-1986) este coautor al Manifestului de la Ventotene, unul dintre 
textele cele mai coerente şi ferme asupra organizării federale europene. 

35 Altiero Spinelli, „Europenismul”, în Secolul 20 (Europele din Europa), 10-12, 1999, 
1-3, 2000, p.286. 

Şi politicienii de la Bucureşti, Budapesta sau Sofia şi-au exprimat nu de 
puţine ori spaimele în discursuri despre “integrare demnă’ (Ion Iliescu, 
preşedintele României, şi Adrian Năstase, primul ministru în 2000 şi 2001), 
despre suveranitatea naţională sau despre capacitatea Ungariei de a avea o 
viteză de dezvoltare mai mare decât cea a Uniunii Europene (premierul 
ungar Ludovic Orban în 2000 şi 2005). Aşa-numita “integrare demnă” dorită 
de liderii post-comunişti ai României la începutul secolului XXI se adaugă 
la o sumă de alte probleme, unele ţinând de dileme rezolvate cu întârziere, 
altele de mentalitatea politicienilor de la Bucureşti, şi nu puţine de 
modernizarea întârziată care afectează structurile administrative, economice 
şi politice. 


„Astăzi este foarte răspândită opinia că Europa Centrală şi de 
Est, sau mai exact întreg teritoriu de la est de Rin, dintre Franţa 
şi Rusia deci, se caracterizează în materie de cultură politică 
printr-un fel de înapoiere originară. Se invocă specificul arierat, 
antidemocratic al raporturilor sociale din aceste teritorii, 
duritatea metodelor politice, caracterul îngust, meschin şi violent 
al naţionalismului; se spune că în acest teritoriu puterea politică 
se află în mâinile marilor latifundiari aristocrați, ale 
capitaliştilor monopolişti şi ale clicilor militare, de care aceste 
tări nu se pot debarasa pe cont propriu; se afirmă că acest 
teritoriu este o pepinieră a tot felul de filosofii politice confuze şi 
mincinoase. Toate acestea par a sugera probabilitatea că 
popoarele şi ţările din acest teritoriu sunt structural incapabile 
de o dezvoltare democratică de tip vest-european. Această 
prezentare porneşte de la anumite fapte reale, dar concluzia sa 
finală induce într-o gravă eroare. Este însă eminamente aptă de 
a justifica acest gest de lehamite cu care să te eschivezi de 
obositoarele şi incomodele probleme ale consolidării acestui 
teritoriu şi de a motiva cele mai contradictorii propuneri de 
soluționare caracterizate printr-o singură trăsătură comună: 
faptul că sunt deopotrivă superficiale şi periculoase”. (Istvân 
Bibó, „Mizeria micilor state est-europene”, în István Bibó, Jenő 
Szűcs, Între Occident şi Răsărit, trad. Gheorghe Popovici, 
București, Kriterion, 1999, p.45) 


Politicile încâlcite cu tente naționalist-extremiste, temerile nejustificate 
ale oamenilor de stat din sud-estul Europei, democraţia târzie din această 
regiune îl determină pe istoricul George Schöpflin să vorbească despre 
modernizarea incompletă a ţărilor sud-est europene, una dintre consecinţele 
acestei modernizări amânate fiind şi „dependenţa faţă de ceea ce este văzut 
ca puternicul Vest”. Această percepţie „este exacerbată de necazul statelor 

mici de a fi mai puţin capabile să condenseze putere culturală, datorită 
mărimii lor, şi de a fi caracterizate de niveluri mult mai înalte de insecuritate 
culturală — teama de a fi incapabile să îşi reproducă propria cultură - decât 
comunităţile culturale numeroase”, Aflate în afara graniţelor Uniunii 
Europene sau la marginea Uniunii, fostele colonii sovietice din centrul şi 
estul continentului respectă în mare modelul 'centru-periferie” atât pe 
orizontală, ţinând cont de distanţa geografică faţă de “centru” — reprezentat de 
comunitatea statelor dezvoltate ale continentului -, cât şi pe verticală date 
fiind condiţiile pe care ţările foste comuniste trebuie să le îndeplinească 
pentru a face parte cu adevărat din familia europeană. Configuraţia 
modelului conceput de Urwin şi Rokkan poate fi adaptată şi în aceste 
condiţii, schimbându-se, însă, substanţial, pe dimensiunea sa verticală: 


36 Jarnez Drnovsek, „Identităţile naţionale au nevoie să fie adaptate şi să 
supravieţuiască”, în International Herald Tribune, 1 octombrie 2002. 

Figura 2.3 


Sistem 


- Constituţia Europeană 


- Apărare comună 

- Monedă unică - Justiție: Haga, Strasbourg 
- Politică externă - elite: birocraţi, oficiali 

- Birocraţie 


MENȚINEREA UNEI 
ECONOMII DISTINCTE 


INTEGRARE 
CONSTRUCȚIA SISTEMULUI 
ECONOMIC CONTRUCȚIA SISTEMULUI 
POLITIC 
-extinderea comerțului și a -consolidarea democraţiei 
sist.economic de piaţă -metode anticorupţie 
-monedă unică -justiție independentă 
-desființarea barierelor vamale -presa liberă 
elite: oameni de afaceri, -extinderea politicilor de protecție a 
birocrați, reprezentanți ai corporațiilor minorităților 
multinaționale 
MODERNIZARE STANDARDIZĂRI 
- schimburi economice -democratice 
-creșterea dependenţei -legislative 
INTEGRARE 
CONDIȚIONATĂ 


MENȚINEREA UNEI 
IDENTITĂȚI POLITICE 


DISTINCTE 
- mediu de afaceri viciat -competiție dură la nivel 
- controlul statului asupra politic 
economiei -controlul presei 
- dezvoltarea pieţelor STATE CANDIDATE -sistem juridic deficitar 


alternative (Rusia, Asia ) (Ro.) 


Principala diferenţă între modelul iniţial propus de Urwin şi Rokkan şi 
adaptarea noastră - în contextul Uniunii Europene - este direcţia 
integratoare care de data aceasta se modifică. ‘Periferia’ este cea care vrea să 
fie integrată, iar 'centrul' pune condiţii politice şi economice pentru că 
Uniunea Europeană nu tinde să devină un imperiu în sensul propriu al 
cuvântului. 


„termenul de imperiu a fost de regulă folosit pentru a desemna 
un sistem politic ce cuprinde teritorii întinse, cu o centralizare 
relativ înaltă, al cărui centru, întruchipat deopotrivă în persoana 

împăratului şi în instituţiile politice centrale, a constituit o 
entitate autonomă. În plus, deşi imperiile se bazau de regulă pe 
legitimarea tradițională, au avut adesea o orientare politică şi 
culturală mai largă, virtual universalistă, dincolo de orientarea 
oricăreia dintre părțile sale componente”. (Sahmuel N. Eisen- 
stadt, „Empires”, în International Encyclopedia of the Social 
Sciences, V New York, Macmillan and Free Press, 1968, p.41) 


Conform schiţei pe care am propus-o (fig. 2.3), Uniunea Europeană este 
interesată să integreze zonele periferice ale continentului doar în măsura în 
care acestea reuşesc să se adapteze la valorile şi modelele democratice 
politice şi economice propuse de UE. Răspunsul statelor candidate este 
destul de timid, ţările periferice păstrând identități proprii, chiar originale, 
atât în ceea ce priveşte sistemul democratic, cât mai cu seamă în privinţa 
celui economic, domeniu în care diferenţele dintre statele membre ale UE şi 
candidaţii la aderare sunt foarte mari, în primul rând din cauza reflexelor 
etatiste ale celor din urmă, dar şi a situării şi situaţiei lor periferice pe tot 
parcursul istoriei. 

O explicaţie în privinţa diferenţelor sistemelor democratice este dată de 
“teoriile modernizării, care argumentează că dezvoltarea economică 
(măsurată prin produsul intern brut, urbanizare şi industrializare etc.) ar 
putea conduce la transformarea societăţii; această ‘nouă’ societate ar putea 
astfel produce schimbări politice care să ducă la democraţie sau la 
consolidarea acesteia. Dacă ţările sunt mai puţin dezvoltate şi nu sunt 
capabile să urmeze procesul modernizării, motivele trebuie căutate în 
problemele economice interne. 

O alternativă la această ipoteză este furnizată de teoriile sistemului 
mondial global ‘the world-system theories’, care s-au dezvoltat la începutul 
anilor 1970 în jurul concepţiei lui Immanuel Wallerstein:t. Teoriile de acest 
tip pornesc de la analiza capitalismului făcută de Marx şi susţin că poziţia 
unei ţări în sistemul internaţional al diviziunii muncii este esenţială pentru 
înţelegerea dezvoltării sale sociale şi politice. În conformitate cu această 
abordare a fost dezvoltat sistemul mondial în care localizarea centrului bogat 
şi dominant sau a periferiei subordonate şi sărace reprezintă un factor 
determinant pentru dezvoltarea democraţiei. Dacă o ţară nu este capabilă să 
devină democratică, cauzele vor fi atât de ordin intern cât şi extern, conform 
teoriei sistemului mondial. 


37 George Schöpflin, „Europa de sud-est: definirea conceptului”, în Provincia, anul II, 
nr. 8-9, august-septembrie 2001. 

38 Daniel Lerner, The Passing of Traditional Society, Glencoe, Ilinois, Free Press, 1958; 
Seymour Martin Lipset, „Some Social Requisites of Democracy: Economic 
Development and Political Legitimacy”, în American Political Science Review, vol.53, 
1959, p.69-105. 

Ipotezele modernizării sugerează deci că există o relaţie nemijlocită 
între dezvoltare şi democraţie. Acţionând însă ambele pârghii şi forțând, 
după metoda 'băţul şi morcovul”, statele candidate să-şi consolideze atât 
economia, cât şi sistemul democratic, Uniunea Europeană încearcă să 
integreze regiunea marginală a continentului, regiune în care modernitatea 
este mai degrabă întârziată decât incompletă. Integrarea este benefică pentru 
toate părţile: semiperiferia estică a continentului devine stabilă politic şi 
economic şi în acest fel unda de şoc de la margine poate fi nu doar atenuată, 
ci chiar absorbită prin politici de administrare a conflictelor şi crizelor de 
orice fel. 

Din punct de vedere istoric, procesul construcţiei naţiunii în această 
zonă a fost lent şi neregulat şi în nici unul dintre statele Europei de Sud-Est, 
în care George W. Hoffman include Albania, Bulgaria, România, Ungaria şi 
ţările din fosta Iugoslavie?*, nu poate fi vorba despre o continuitate în 
organizarea statală. Schimbările care au avut loc în aceste ţări, ritmul acestor 
schimbări, dar şi decalajul faţă de statele occidentale ar putea fi explicate 
urmărind succcesiunea evenimentelor după cum urmează: relaţiile centru- 
periferie în perioada construcţiei-naţionale; creşterea centrelor şi impactul 
acestora asupra periferiei în timpul luptei pentru libertate naţională în 
secolul al XIX-lea, ceea ce a influenţat în mare măsură problemele veacului 
XX; şi cu bătaie lungă relaţile centru-periferie în perioada socialistă. 
Schimbările în perioada de după cel de-al doilea război mondial în toate 
naţiunile din sud-estul Europei, datorate relaţiilor sociale şi politice care au 
influenţat industrializarea, urbanizarea şi într-o mare măsură transformarea 
maselor, au afectat din nou drastic relaţiile dintre centru şi periferie. 

În condiţiile secolului XXI, semnificaţia distanțelor scade, iar 
mondializarea devine un proces de redefinire a relaţiilor dintre centru şi 
periferie. Regiuni, ţări, chiar zone întregi tind să fie excluse din această nouă 
împărţire a cărţilor. De pildă participarea Europei de Est la fluxurile 
internaţionale a scăzut şi mai mult după 1990 (2,9% în 1994), eforturile 
consimţite pentru a trece la economia de piaţă fiind departe de a declanşa 
spirala virtuoasă care asociază creşterea cu modernizarea“!. 

Pe termen lung însă, această spirală ar putea funcţiona, ţinând cont de 
impulsurile integratoare care vin dinspre Uniunea Europeană (sub formă de 
fonduri condiţionate de reforme economice şi instituţionale), de graniţa în 
mişcare a UE care se deplasează spre est, dar şi de tendinţele federaliste ale 
Uniunii care tind să pună sub control statul naţional glorificat încă de liderii 
statelor sud-est europene, cu nostalgii şi temeri istorice. „Respingerea 


39 Immanuel Wallerstein, The Modern World System: Capitalist Agriculture and the 
Origins of the European World-Economy in the Sixteenth Century, volume I, New York, 
Academic Press, 1974. 

40 George W. Hoffman, „Variations in Centre-Periphery Relations in Southeast Europe”, 
în Jean Gottman, Centre and Periphery, London, Sage Publications, 1980, p.111-135. 

41 Ibidem, p.112. 

federalismului ar însemna întoarcerea la naționalismul respingător”, spunea 
fostul preşedinte al Comisiei Europene, Jacques Delors. Dar soluţia este 
încă analizată, discutată şi disputată. Cancelarul german Gerhard Schröder 
a făcut o propunere concretă de federalizare a Uniunii Europene în 2002 prin 
care Comisia Europeană ar urma să se transforme în guvernul UE, 
Parlamentul UE ar deveni suveran inclusiv în chestiunile bugetare, iar 
Consiliul de Miniştri ar fi a doua cameră a Parlamentului European”. 
Modelul german a fost susţinut imediat după lansarea făcută de cancelarul 
german în faţa partidului său, SPD, de Slovacia, Austria şi Belgia, în timp ce 
Franţa, Danemarca, Finlanda, Luxemburg par dispuse să sprijine mai 
degrabă modelul “Europei naţiunilor'*. Nici România nu este foarte 
încântată de transformarea Uniunii Europene într-o federaţie, după cum 
sugera în 2001 primul ministru Adrian Năstase: “deocamdată o schimbare 
radicală a structurii UE poate provoca respingere în anumite state, aşa încât 
trebuie căutată o formulă intermediară bazată pe respectarea identităţilor, a 
solidarităţii dintre toţi cetăţenii UE şi a legăturii transnaţionale, eliberată de 
orice prejudicii istorice”+. Cu toate acestea, există o abordare românească 
privind federalizarea ‘structurată a Uniunii Europene care urmăreşte: 
depăşirea conceptualizării în termenii statului naţional, asumarea unor 
standarde ale UE cu o dimensiune constituţională, definirea unor politici 
flexibile în raporturile economice cu Uniunea, lăsarea deschisă a şanselor 
României de a se integra în UE în ciuda slabelor ei performanţe economice 
şi sociale şi a distanţei care o separă astăzi de civilizaţia Uniunii, activarea 
politicii externe prin realizarea unor alianţe cu actorii politici din UE 
interesaţi într-o Europă federală structurată”. Autorii acestui „Concept 
românesc al Europei federale”, Adrian Severin (fost ministru de externe şi 
preşedinte al Adunării parlamentare a OSCE) şi analistul politic Gabriel 
Andreescu sunt de părere în final că cel puţin pentru „primul orizont de 
timp statele să aibă siguranţa (confortul) recunoaşterii identităţii şi 
intereselor fireşti”+. Această formulă de încheiere este şi una de apărare într- 
un stat în care orice dezbatere legată de regionalism sau federalism naşte 
reacţii disproporţionate din partea puterii. O mostră a acestor reacţii în lanţ 
a apărut în 2001, după ce grupul de intelectuali adunaţi în jurul revistei 


42 Robert Boyer, „Cuvintele şi realităţile”, în Serge Cordellier, Mondializarea dincolo de 
mituri, Bucureşti, Editura Trei, 2001, p.26. 

43 Brent Nelsen, Alexander Stubb, The European Union, Boulder, Lynne Riennner 
Publishers, 1994, p.51. 

44 Le Monde, 8 mai 2001. 

45 Grete Tartler, „Viitorul Europei”, în Secolul 21, Globalizare şi Identitate, nr. 7-9, 2001, 
p.131. 

46 Adrian Năstase, „The Future of Europe - A Romanian Vision”, Colocviul IRRI, 
Bruxelles, 26 iunie 2001. 

47 Gabriel Andreescu, Adrian Severin, „Un concept românesc al Europei Federale”, în 
Studii Internaţionale, nr.6, 2001, p.3-40. 

48 George W. Hoffman, op. cit., p.40. 

Provincia lansa un memorandum privind regionalizarea României pe baza 
documentelor Uniunii Europene“. Premierul Adrian Năstase a fost primul 
care i-a ameninţat pe cei care au venit cu propunerea că „o nouă încercare 
de intrare în zona acţiunii va fi judecată cu legea şi, dacă va fi cazul, vor 
interveni şi instituţii ale statului“%. Europenismul şi judecata democratică a 


49 Mai mulţi intelectuali români şi maghiari din Transilvania au adresat (8 decembrie 
2001) Parlamentului şi conducerilor principalelor partide politice un document 
intitulat „Memorandum către Parlament pentru construcţia regională a României“ în 
zece puncte: 1. Propunerile de faţă au în vedere dezvoltarea armonioasă a României, 
ținând cont de identitatea istorică, economică şi social-culturală a regiunilor ei. În 
accepțiunea noastră, proiectul construcţiei regionale a României nu are nimic în 
comun cu secesionismul sau cu iredentismele de orice natură. De aceea, considerăm 
că orice abordare în acest sens este simplistă şi urmăreşte să deturneze diversionist 
discuţiile publice aprofundate şi responsabile despre viitorul ţării noastre raportat la 
experienţele europene. 2. Participarea noastră în dezbaterea despre viitorul Uniunii 
Europene ca sistem federativ, unde regiunile constituţionale precum Scoţia, 
Catalonia, Flandra, Valonia, Bavaria etc. ocupă un loc aparte, poate contribui la 
cunoaşterea mai precisă a acelei structuri instituţionale în care dorim să ne integrăm. 
Modelul regional, aşa-numit nivel mijlociu de guvernare (meso-government), 
serveşte, în opinia noastră, redobândirii identităţii noastre europene. 3. Considerăm 
drept principiu de bază al construcţiei regionale alocarea unor competenţe 
administrative şi politice entităţilor teritoriale şi nu comunităţilor naţionale sau 
etnice, acestea din urmă beneficiind, în modelul regional, de garanţii politice şi 
juridice pentru asigurarea intereselor lor specifice. 4. Sistemul administativ 
ultracentralizat, preluat aproape neschimbat după 1989, favorizează corupţia şi 
birocraţia şi amplifică lipsurile inerente ale administraţiei bazate pe unităţi mici, 
numeroase şi excesiv de costisitoare. Pe de altă parte, ideea descentralizării este 
conținută într-un cadru conceptual juridic enunțat atât prin angajamentele 
internaţionale la care România este parte, cât şi prin elemente de armonizare 
europeană a legislaţiei interne. 5. Propunem o reformă administrativă care să 
redefinească statutul entităţilor teritoriale existente şi să introducă noi forme 
administrative şi politice. Construcţia acestora poate porni de la regiunile de 
dezvoltare sau de la provinciile istorice. 6. Propunem, din aceeaşi perspectivă, 
discutarea înfiinţării unor consilii regionale sau a parlamentelor provinciale 
localizate în reşedinţe regionale sau capitale provinciale. 7. Credem că, pe lângă 
atribuţiile politice, economice şi culturale ale autorităţilor regionale, exercitate 
conform principiului subsidiarităţii şi celorlalte norme uzuale în Uniunea 
Europeană, trebuie avută în vedere şi o descentralizare radicală a politicii 
informaţionale. Studiourile regionale de televiziune pot juca un rol deosebit în 
modelarea spaţiului public din regiunile României. 8. Asumarea pe baze civice a 
identităţilor regionale contribuie, în regiunile multietnice cum sunt Banatul, 
Transilvania sau Dobrogea, la formarea unei identități transetnice prin care pot fi 
depăşite atât nostalgiile, temerile sau escaladările extremist-naţionale, cât şi 
naţionalismele voalate care de multe ori se folosesc de o frazeologie civică şi 
democratică. 9. O nouă construcţie regională implică şi o nouă construcţie politică, 
ce nu se poate înfăptui fără o reformă constituţională, în consens cu principiile de 
bază ale constituţiei europene, în curs de elaborare. 10. Propunerile de faţă se bazează 
pe criteriile republicanismului, care înseamnă guvernare cu consimţământul celor 
guvernaţi, şi ale democraţiei participative. De aceea, orice decizie structurală trebuie 

liderilor politici de la Bucureşti nu pot trece pragul “statului naţional! şi al 
“identităţii naţionale primejduite'. Nici preşedintele Ion Iliescu, aflat atunci 
la ultimul mandat, nu a reuşit să depăşească discursul naţionalist când s-a 
referit la dezbaterea intelectualilor clujeni: „Sunt sigur că, în covârşitoarea 
lor majoritate, cetăţenii români sunt nedumeriţi şi chiar îngrijoraţi de 
punerea în discuţie, în numele europenismului, a caracterului naţional şi 
unitar al statului român. Un stat este în esenţa sa un mecanism de 
solidaritate naţională şi socială, un instrument al dezvoltării şi al promovării 
interesului public“*!. Elita politică din Bucureşti s-a manifestat, la nivelul 
intenţiei şi al limbajului, faţă de neomemorandişti, cum îi numeşte analistul 
politic Dan Pavel pe intelectualii care au propus 'regionalizarea României”, 
cam la fel cum au făcut-o cu 100 de ani în urmă politicienii de la Budapesta. 

Kâroly Hieronymi, deputat în Dieta ungară, numit apoi preşedinte al 
Curţii de Conturi în 1892 şi ulterior ministru de interne, le spunea 
alegătorilor săi din Jimbolia, referindu-se la Memorandum-ul adresat 
Împăratului de către românii din Transilvania la 1892, că „cererile acestea au 
de scop în parte covârşitoare să slăbească statul maghiar, să-i paralizeze 
întreg organismul. Dar a realiza aceea ce ei cer, nu se poate decât cu prețul 
disolvării statului maghiar. Încetarea uniunii ardelene, modificarea în mod 
federalistic a legilor de la 1867, organizarea poporului român şi reprezen- 
tarea lui separată pe baze teritoriale sunt pretenţiuni, asupra cărora nici nu 
se discută, şi orice agitaţie făcută în favorul acestor idei, este trădare de 
patrie”52. 


să fie rezultatul unui referendum, organizat, după caz, la nivel regional sau naţional, 
după o discuţie publică de anvergură, în aşa fel încât populaţia să fie cu bună credinţă 
informată despre situaţiile similare europene şi despre şansele acestui tip de 
administraţie. Prezentul text a fost trimis Biroului Permanent al Parlamentului 
României, conducerilor Partidului Social Democrat, Partidului Naţional Liberal, 
Partidului Democrat, Uniunii Democrate a Maghiarilor din România, Partidului 
Naţional Țărănesc Creştin şi Democrat, precum şi Parlamentului European şi 
Comitetului Regiunilor.“ 

50 Fluxul Agenţei de presă Mediafax, 14 decembrie 2001. 

51 Fluxul Agenţiei de presă Mediafax, 21 decembrie 2002. 

52 Teodor V. Păcăţian, Cartea de aur sau Luptele politice naţionale ale românilor de sub 
coroana ungară, vol. VII, Sibiu, Tiparul Tipografiei Arhidiecezale, 1913, p.555. 

Teama existențială pentru comunitate 


Din această situaţie derivă cea mai pregnantă caracteristică a 
psihismului politic lipsit de echilibru din Europa Centrală şi de 
Est: teama existențială pentru comunitate. Viaţa tuturor a fost 
umbrită de o putere de stat străină, lipsită de rădăcini, 
manifestată ba sub forme europene, ba în chip de insuportabilă 
opresiune, care — indiferent dacă se numea împărat, ţar sau 
sultan — priva aceste comunităţi de cei mai buni dintre fiii lor, 
deoarece le oferea carieră celor mai talentați şi temniță sau 
spânzurătoare celor mai drepţi dintre ei. Tulburările iscate în 
chestiunea frontierelor istorice şi etnice n-au întârziat a stârni şi 
o atmosferă de duşmănie între popoare şi a le determina, în 
funcţie de ocaziile ivite, să experimenteze unele pe pielea altora 
ceea ce învățaseră de la împărați, sultani şi țari. Toate au învăţat 
ce înseamnă să ştii că locurile sacre ale istoriei naționale sunt 
periclitate, pierdute sau încăpute pe mâini străine şi 
duşmănoase; că poporul tău sau o parte din el trăieşte sub 
stăpânire sau opresiune străină. Toate aveau teritorii pentru care 
se temeau pe bună dreptate sau le revendicau la fel de 
îndreptăţit şi nu exista printre ele nici unul care să nu fi fost 
aproape de nimicirea parțială sau totală. Pentru un vest- 
european, a-l auzi pe un bărbat de stat al oricăreia dintre micile 
națiuni est-europene că vorbeşte despre „moartea națiunii”, sau 
despre „nimicirea națiunii”, înseamnă vorbărie goală, căci un 
vest-european îşi poate imagina exterminarea, subjugarea sau 
asimilarea lentă, dar “nimicirea” pur politică de la o zi la alta 
rămâne pentru el o simplă imagine emfatică — pe când pentru 
naţiunile est-europene ea constituie o realitate palpabilă. Aici nu 
este nevoie de exterminarea sau expulzarea unei națiuni; pentru 
ca ea să se simtă periclitată este suficient să-i conteşti existența, 
cu suficientă forță şi violenţă. (István Bibó, „Mizeria micilor state 
est-europene”, în István Bibó, Jenő Szűcs, Între Occident şi 
Răsărit, trad. Gheorghe Popovici, Kriterion, Cluj, 1999, p.49; 
„Mizeria micilor state est-europene” pentru prima dată în 1946 
în săptămânalul Új Magyarország). 


Politologul maghiar István Bibó încearcă să pună un diagnostic 
politicienilor din statele mici ale Europei de Sud-Est, explicând de unde vine 
teama lor pentru comunitatea naţională şi preocuparea exagerată pentru 
statul naţional şi identitatea naţională. Datele istorice pe care se bazează 
Istvân Bib6 sunt, însă, modificate de noile aranjamente internaţionale din 
care fac parte la începutul secolului XXI statele din această zonă dornice să 

fie parte a comunităţii europene, dar cu toate acestea ‘teama pentru 
comunitate’ nu poate fi depăşită cu uşurinţă de elitele politice 
contemporane. 

Geografia variabilă din Europa Centrală şi de Sud, frontierele glisante, 
hărţile imaginare pe care fiecare naţiune din acest spaţiu le proiectează 
nostalgic sau încearcă să le claseze în sertare care pot fi oricând deschise, 
identitățile puse mereu sub semnul întrebării pe drumul construcţiei 
fragmentate a unei modernităţi târzii, tranziţia dificilă spre democraţie şi 
economie de piaţă sunt tot atâtea piese dintr-un puzzle care se cere mereu 
reorganizat la marginea unui sistem stabil intrat în postmodernitate, dar 
permeabil şi extensibil prin strategiile sale integratoare, care sunt, încă, 
relativ gripate şi nu pot pune pe linia de plutire fostele state comuniste cu 
inerţii desfăşurate la nivel politic şi economic. 

Lupta comunităţilor lingvistice pentru autodeterminare politică, pentru 
dreptul de a dispune de propria soartă, începută odată cu Revoluţia 
Franceză, nu se opreşte nici după ce “principiul naționalităților a 
transformat în prima parte a secolului al XIX-lea harta politică a Europei. 
Ultimele decenii ale acestui secol readuc în scenă revendicările naţionale, 
bazate în special pe chestiunile lingvistice şi etnice, revendicări care 
afectează în egală măsură atât statele naţionale deja constituite, cât şi 
imperiile multinaționale. Apar, astfel, mişcări autonomiste în Catalonia şi 
Ţara Bascilor, în Marea Britanie mişcarea irlandeză militează pentru 
revenirea la limba galică şi ia naştere Sinn Fein (noi înşine), care de atunci 
încoace revendică independenţa Irlandei; curentele naţionaliste, protestatare 
şi autonomiste devin tot mai active în Italia (Sardinia), Germania (Boemia), 
Franţa (Bretania), Suedia (Norvegia), dar mai ales în imperiile Habsburgic, 
Țarist, Otoman. 

În Europa anilor 1880-1914 aspiraţiile naţionale pun sub semnul 
întrebării stabilitatea juridică şi politică a continentului, la fel ca în perioada 
1850-1870, când prăbuşirea sistemului lui Metternich în ajunul Războiului 
Crimeii a produs aproape două decenii de conflict: războiul Piemontului şi 
Franţei împotriva Austriei din 1859, războiul pentru Schleswing-Holstein 
din 1864, războiul austro-prusian din 1866 şi războiul franco-prusian din 
1870. Sfârşitul secolului al XIX-lea repune în discuţie echilibrul continental 
proiectat de Bismark în spirit de Realpolitik - conform acestei politici 
relaţiile dintre state sunt determinate de puterea brută, iar cel mai puternic 
trebuie să triumfe. 

Realpolitik — politica externă bazată pe calculul puterii şi al interesului 
naţional — a făcut posibilă unificarea Germaniei, devenind astfel cea mai 
puternică ţară din Europa. Acum, pentru prima dată, centrul Europei era 
destul de solid pentru a exercita presiuni asupra periferiei, iar geografia 
crease o dilemă insolvabilă, după cum se exprimă Kissinger, argumentând că 
potrivit tuturor tradiţiilor Realpolitik-ului era probabil să apară coaliţii 
europene care să îngrădească puterea potenţial dominantă, în creştere, a 
Germaniei. Din cauza poziţiei sale geografice, ea era permanent ameninţată 
de ceea ce Bismark numea Je cauchemar des coalitions — coşmarul coaliţiilor 
ostile, vizând împresurarea sa. De fapt, încercând să se protejeze împotriva 
unei coaliţii a tuturor vecinilor săi, fie ei la est sau la vest, Germania îi şi 
ameninţa pe fiecare în parte, grăbind formarea acestor temute coaliţii. 

Sistemul internaţional s-a modificat, însă, exact în sensul acestor temeri 
ale noii puteri continentale şi Europa a început să fie măcinată de două mari 
seturi de animozităţi: duşmănia dintre Franţa şi Germania, şi ostilitatea 

crescândă dintre imperiile austro-ungar şi ţarist!. Curând aceste antagonisme 
se transformă în alianţe diplomatico-militare adverse: Tripla Alianţă şi Tripla 
Înţelegere, care pe fondul luptelor pentru autodeterminare a naţiunilor 
demonstrează că ordinea internaţională era tot mai greu de păstrat. 

Intensificarea mişcărilor naţionale are loc într-un context cu totul diferit 
de cel dinaintea anilor 1880: aşa cum imperialismul tribal a răsărit din 
ambițiile frustrate ale ţărilor care nu-şi primiseră partea în expansiunea 
neașteptată a anilor optzeci, tot astfel tribalismul a apărut ca naționalismul 
acelor popoare care nu participaseră la emanciparea naţională şi nu-şi 
realizaseră suveranitatea într-un stat naţional?. Hannah Arendt observă că ori 
de câte ori cele două frustrări se întâlneau, ca în Austro-Ungaria 
multinațională şi în Rusia, mişcările pannaţionaliste îşi găseau în chip firesc 
solul cel mai fertil. Mai mult, întrucât Monarhia Dualistă adăpostea atât 
naţionalităţi iredentiste slave, cât şi germane, panslavismul şi pangermanis- 
mul s-au concentrat încă de la început spre distrugerea ei, iar Austro- 
Ungaria a devenit centrul real al mişcării pannaţionaliste?. Astfel, concepţia 
despre naţiune are tendinţa să evolueze, atât în cazul naţiunilor constituite, 
cât şi în cazul celor care abia aspiră spre acest ideal, de la patriotism la 
naționalism, de la sentimentul de apartenenţă la o entitate politico-juridică 
la un sentiment de respingere a celorlalţi“. 


Variabile şi parametri în sistemul internaţional 
de la începutul secolului XX 


Evenimentele din jurul anului 1900 precipită diplomaţiile europene, 
multe date se schimbă, se fac multe calcule, precauţiile actorilor sunt, însă, 
legate doar de rolul pe care îl joacă fiecare şi de locul pe care şi-l pregăteşte 
fiecare în parte. Pentru a analiza tabloul în mişcare al perioadei care precede 
şi pregăteşte primul război mondial propunem în continuare o schemă care 
să determine variabilele şi constantele care intră în jocul relaţiilor 
internaţionale. Variabilele unui sistem sunt izvoarele schimbării, valorile lor 
fluctuează în funcţie de reacţiile indivizilor, colectivităţilor şi instituţiilor 
faţă de desfăşurarea evenimentelor, după definiţia lui Rosenau’, în vreme ce 
parametrii (constantele) îşi au originea în deprinderi împământenite şi în 
raţiuni ce ţin de istorie. Parametrii, pe lângă faptul că sunt de durată, impun 


1 Henry Kissinger, Diplomaţia, trad. Mircea Ştefănescu, Radu Paraschivescu, Bucureşti, 
ALL, 1998, p.122-123. 

2 Hannah Arendt, Originile totalitarismului, trad. Ion Dur, Mircea Ivănescu, Bucureşti, 
Humanitas, 1994, p.302. 

3 Ibidem, p.303. 

4 Jean Michel Galliard, Anthony Rowel, Histoire du Continent Européen, Paris, Edition 
du Seuil, 1998, p.243. 

5 James Rosenau, Turbulence in World Politics: A Theory of Change and Continuity, 
Princeton, Princeton University Press, 1990, p.64-66. 

aceleaşi condiţii tuturor componentelor sistemului şi — prin aceasta — 
stabilesc limitele între care acţionează variabilele. Parametrii unui sistem 
constituie sursele continuității — normele, procedurile şi instituţiile apărute 
şi testate printr-o lungă experienţă, ce reprezintă aşa-zisele ‘dictate ale 
istoriei” şi care, astfel, exercită presiuni împotriva oricăror evoluţii care ar 
putea determina transformări fundamentale. Altfel spus, parametrii sunt 
regulile de bază şi principiile organizatorice ale unui sistem, cele ce stabilesc 
obiectivele, mijloacele şi resursele la îndemâna celor ce joacă un rol în 
sistem, inclusiv mecanismele de constrângere. Cea mai mare parte a 
activităţilor desfăşurate în majoritatea sistemelor se conformează — de cele 
mai multe ori — regulilor şi, în felul acesta, dau forţă parametrilor sistemului. 
Asemenea activităţi pot produce modificări în viaţa membrilor sistemului 
dar tot ele sunt cele ce menţin şi structurile sistemului. De obicei inerția ce 
caracterizează parametrii sistemului predomină asupra iniţiativelor şi aspi- 
raţiilor spre mai multă variabilitate. Consultând o literatură diversă, Zinnes 
a identificat un număr de şapte variabile esenţiale pentru funcţionarea 
oricărui sistem internaţional: I) numărul de naţiuni; II) distribuirea puterii 
între naţiuni; III) obiectivele naţiunilor; IV) tipurile de guvernare şi factorii 
de decizie din cadrul naţiunilor; V) reglementările şi obiceiurile ce domină 
în relaţiile dintre naţiuni; VI) tiparele relaţiilor ce au loc între naţiuni; VII) 
percepțiile naţiunilor una despre cealaltă. 

În perioada care precede primul război mondial (la fel ca şi în perioada 
celei de-a doua conflagrații), variabilele devin predominante: numărul 
naţiunilor care luptă pentru autodeterminare este în creştere, soluţiile 
căutate de acestea modifică treptat cutumele relaţiilor interstatale, 
reglementările existente în sistemul european de securitate sunt date peste 
cap, iar confruntarea devine tot mai mult metoda standard a diplomaţiei, 
pentru că „echilibrul puterii menţinuse libertăţile statelor, nu pacea 
Europei“. Minoritățile din imperiile Austro-Ungar, Rus şi Otoman erau tot 
mai nemulţumite de situaţia în care se găseau, iar în proiectele lor de 
autodeterminare au început să angreneze şi masele care în această perioadă 
deveniseră conştiente de identitatea lor naţională. Mişcările naţionale 
favorizează şi accentuează variabilele provocând în acelaşi timp o relaxare a 
parametrilor care nu mai pot menţine status quo-ul de până atunci. La finele 
primului deceniu al secolului XX, echilibrul de forţe degenerase şi 
provocase formarea unor coaliţii ostile a căror rigiditate, după cum notează 
Kissinger, era egalată doar de disprețul nesăbuit pentru consecinţe cu care 
fuseseră înfiinţate. Rusia era legată de o Serbie mustind de facţiuni naţiona- 
liste şi chiar teroriste şi care, neavând nimic de pierdut, nu manifesta nici 
urmă de interes faţă de riscurile unui război generalizat. Franţa îi dăduse 


6 Dina A. Zinnes, „Prerequistes for Study of Sistem Transformation”, în Ole R. Holsti, 
Randolph M. Siverson şi Alexander L. George (coord.), Change in the International 
System, Boulder, Colorado, Westview, 1980, p.9-13. 

7 Henry Kissinger, op. cit., p.147. 

carte albă unei Rusii nerăbdătoare să-şi recapete prestigiul şi stima de sine 
după războiul ruso-japonez. Germania făcuse acelaşi lucru pentru o Austrie 
dornică până la disperare să-şi protejeze provinciile slave de agitația pusă la 
cale de Serbia, la rândul ei sprijinită de Rusia. Analiza aceluiaşi Kissinger 
ajunge la concluzia că „naţiunile europene îşi îngăduiseră să devină 
prizonierii unor clienţi balcanici fără scrupule”?. 


„Marele Război a fost consecința inevitabilă a încurajărilor 
oferite de Germania Austro-Ungariei în politica ei de penetrare în 
Balcani, combinată cu măreața idee pangermană a unei ‘Europe 
de Mijloc’ germanizate. Pe vremea lui Bismark aşa ceva nu s-ar 
fi întâmplat nici în ruptul capului. Ceea ce a avut loc a fost 
rezultatul noii ambiţii a Germaniei de a face față unei sarcini 
mult mai dificile decât cea a lui Bismark, în condiţiile în care nu 
avea la dispoziție un Bismark”. (Vasiliev Tcharykow, Glimpses of 
High Politics, London, 1931, p.271) 


Pentru actorii scenei internaţionale a anilor 1900 contau doar acţiunile 
statelor, care procedau în conformitate cu interesele lor naţionale, calculate 
în termenii condiţiilor geopolitice, un punct de vedere care nu ţinea cont în 
nici un fel de aspiraţiile şi proiectele cetăţenilor. Această abordare, denumită 
în teoria relaţiilor internaţionale realism politic, presupune că o caracte- 
ristică intrinsecă a statelor este capacitatea de a mobiliza oamenii pentru 
asigurarea sprijinului necesar înfăptuirii politicii lor, lăsând la o parte 
fenomenele micro, care în esenţă nu erau luate în calcul pentru cursul eveni- 
mentelor. Liderii marilor puteri, ai începutului de secol XX, credeau că atâta 
timp cât statele naţionale deţineau o autoritate centrală pe care o exercitau 
prin intermediul colectivităţilor macro, comportamentul la nivel micro era 
insuficient pentru a domina autoritatea şi condiţiile impuse de state şi, în 
felul acesta, nivelul micro nu avea consecinţe la nivel macro. Dezvoltarea 
ideologiilor naţionaliste pe continentul european, precum şi evoluţia 
micronaţionalismelor?, au determinat modificări subtile, dar care s-au 


8 Ibidem, p.173. 

9 În resentimentul naţionalismului faţă de ceea ce este străin şi superior celui autohton 
rezidă forţa sa şi a micronaţionalismului (ca manifestare motivată şi de rezistenţă la 
presiunea “fratelui mai mare’). După argumentarea lui Hroch, substanţialitatea 
oricărui tip de naționalism este dată de fenomenologia sa în care există trei faze: faza 
A — în care apare şi se manifestă un interes pentru explorarea culturii unei naţiuni, 
faza B — în care începe agitația naționalistă a intelectualilor ce merg mai departe cu 
studiul etnografic şi trezesc conştiinţa naţională, şi faza C -— apariţia unei mişcări 
naţionale de masă. Miroslav Hroch, „National Self-Determination from Historical 
Perspective”, în Sukumar Periwal, Notions of Nationalism, Budapesta-London-New 
York, Central University Press, 1995, p.65-82. 

dovedit substanţiale pentru balanţa echilibrului european. În istoria ulti- 
mului secol Realpolitik şi-a dovedit, ignorând transformările şi orientările 
care apăreau la nivel micro-social, de mai multe ori ineficienţa. Incapaci- 
tatea strategilor începutului de secol XX de a lua în calcul interacţiunile care 
aveau loc la acest nivel a arătat că marile puteri reuşiseră să transforme o 
criză balcanică secundară într-un război mondial. 


Autodeterminare, autonomie, federalism 


În Cisleithania, cea mai gravă problemă era conflictul germano-ceh din 
Boemia. Deşi germanofonii erau în defensivă, cei care au făcut să eşueze 
negocierile din 1890 au fost Tinerii Cehi. În 1897, când contele Badeni”, 
şeful cabinetului de la Viena, a luat măsuri prin care funcţionarii germani 
erau obligaţi să ştie ceha, s-a ajuns la o adevărată criză de regim, pe motiv că 
germanii din Boemia nu fuseseră consultaţi. Parlamentul vienez a fost scena 
unor scandaluri interminabile, naţionaliştii germani au pus la cale o serie de 
răzmeriţe în imperiu, iar împăratul a ratat încă o dată împăcarea cu cehii 
atunci când l-a concediat pe contele Badeni. În Dalmația, sârbo-croaţii 
revendicau egalitatea limbii lor cu italiana şi cereau alipirea Dalmației, 
precum şi a portului Fiume, la regatul Croaţiei. În Croaţia, în ciuda acordului 
din 1868 semnat între Ungaria şi Croaţia, prin care prima dobândeşte un mai 
mare grad de autonomie!?, agitația reizbucneşte odată cu formarea unui 
partid favorabil unirii tuturor slavilor din Sud într-o “Iugoslavie” ce urma să 
fie asociată Monarhiei. Spre deosebire de Croaţia, unde o serie de partide, 
cum era cel al lui Starcevict*, aveau programe radicale îndreptate împotriva 
controlului Vienei cât şi Budapestei, în Transilvania nu exista, însă, nici un 
grup care să susţină formarea unui stat independent sau unirea cu 
România!. Cu toate acestea, mişcarea naţională din Ardeal era în anii care 
preced primul război mondial în căutarea unor soluţii care să răspundă atât 


10 Jean Bérenger, Histoire de l’Empire des Habsbourg, Paris, Arth6me Fayard, 1990, p.484 

11 Kazimierz Felix von Badeni (1846-1909), aristocrat polonez, născut în Galiţia, prim- 
ministru al Austro-Ungariei în perioada 1895-1897, cunoscut ca un susţinător al 
naţionaliştilor slavi. Numirea sa în fruntea guvernului austriac a simbolizat 
întreruperea controlului german asupra Imperiului Habsburgic, fiindcă în aceeaşi 
perioadă ministrul de externe şi cel al finanţelor proveneau tot din aristocrația 
poloneză. 

12 Acordul (Nadgoba) dintre Ungaria şi Croaţia conferă acesteia din urmă o autonomie 
limitată, cu un legislativ propriu (Sabor), este recunoscută drept limbă oficială croata, 
drapelul croat poate fi arborat împreună cu cel ungar, dar Banul, cel mai important 
demnitar al ţării, este numit de la Budapesta, de unde sunt controlate şi finanţele 
tării. 

13 Ante Starcevic, preşedinte al Partidului Dreptăţii, formaţiune care susținea drepturile 
croaților şi aspira la o Croaţie independentă. 

14 Barbara Jelavich (1983), Istoria Balcanilor, secolul al XX-lea, vol. II, trad. Mihai-Eugen 
Avădanei, laşi, Institutul European, 2000, p.77. 

emancipării comunităţii româneşti, cât şi provocărilor naţionalismului 
maghiar aflat în expansiune. 


„Imperiul Austriac a avut marea şansă de a transforma Europa 
Centrală într-un stat puternic şi unitar. Însă austriecii erau, din 
păcate, divizați la rândul lor între un naționalism arogant 
pangerman şi propria misiune central-europeană. Ei nu au 
reuşit să construiască o federație a unor naţiuni egale, iar eşecul 
lor este răspunzător de dezastrul întregii Europe. Nemulţumite, 
celelalte naţiuni ale Europei Centrale au pulverizat Imperiul în 
1918, fără a realiza faptul că, în ciuda soluţiilor sale inadecvate, 
el era de neînlocuit. După primul război mondial, Europa 
Centrală a fost transformată, prin urmare, într-o regiune a 
statelor mici, slabe, a căror vulnerabilitate a asigurat mai întâi 
victoriile lui Hitler şi, în final, triumful lui Stalin. Poate că acesta 
este motivul pentru care aceste state par să fie întotdeauna, în 
memoria europeană, sursa unor pericole inepuizabile”. (Milan 
Kundera, „Un Occident Kidnappe ou la tragedie de l'Europe 
Centrale”, în Le Débat, 27 noiembrie 1983, tradus în Europa 
Centrală. Nevroze, dileme, utopii, Adriana Babeţi, Cornel 
Ungureanu, laşi, Polirom, 1997, p.226) 


În ciuda revendicărilor şi a nemulțumirilor grupurilor minorităţilor din 
Monarhie, diversitatea comunităţilor lingvistice din Imperiul Austro-Ungar 
nu declanşase fenomene politice insolvabile pe parcursul secolului al XIX- 
lea. Cosmopolitismul prinsese teren, supraviețuind iluminismului şi 
concurând cu ideea de naţiune politică în sens francez sau cu cea de etno- 
naţiune în accepţiune germană. Au fost cazuri în care confruntările 
doctrinare au culminat cu războaie civile sau cu revoluţii liberal- 
naţionaliste, înăbuşite prin forţă militară, dar au fost şi împrejurări în care 
elitele politice ale imperiului au discutat proiecte de reformare a statului'5. 
Doctrina statului-naţiune promovată de Franţa fusese repede acceptată în 
regiunile Europei Centrale, urmând să joace un rol semnificativ în 
subminarea administraţiei imperiale. Astfel, dacă la nivelul politicii 
interstatale Austro-Ungaria se confrunta cu ţări ca Franţa şi Germania, în 
interior ea avea să facă faţă din ce în ce mai greu nemulțumirilor venite 
dinspre diversele comunităţi lingvistice şi religioase. Deosebirile de vederi 
politice între cele două jumătăţi ale monarhiei contribuiseră şi ele la 
declanşarea crizei identitare, autorităţile de la Viena şi de la Budapesta 


15 Victor Neumann, „Semnificaţii ale gândirii politice în Europa Centrală şi de Est”, în 
Sfera Politicii, nr. 46, 49, 50, 1997. 

multiplicând disfuncţionalităţile printr-o gestionare ineficientă'6. Apetitul 
scăzut pentru democratizarea instituţiilor în Ungaria şi eforturile de maghia- 
rizare ale guvernelor de la Budapesta prin promovarea doctrinei naţionaliste 
au obligat elitele comunităţilor din imperiu să găsească soluţii de reorga- 
nizare a monarhiei. 

Naţiunile Europei Centrale aveau, practic, de ales între două posibili- 
tăţi: integrarea, pe principii democratice, într-un cadru statal mai mare, 
imperial, chiar federal, sau făurirea (întârziată) a naţiunii în condiţiile riva- 
lităţii cu celelalte popoare vecine sau chiar cu cele de pe pământul ţării naţi- 
unii respective”. Prima cale, cea a integrării, a avut adepţi renumiţi, precum 
prinţul polonez Czatorsky, cel care şi-a asumat răspunderea conducerii 
diplomaţiei ţariste, sau istoricul Frantisek Palacky'*, marele luminător al 
naţiunii cehe, de partea maghiară Szechenyi!'*, Deák% şi Andrássy”! tatăl şi 
de partea română Aurel C. Popovici şi Vaida Voevod. Cea de-a doua cale, a 
stabilităţii independente, clădită pe suveranitatea naţională, se prezenta ca o 
posibilitate mult mai atrăgătoare şi din multe puncte de vedere mai modernă, 
într-o perioadă al cărei profil fusese format de Revoluţia Franceză şi 
romantism. Secolul care a urmat Congresului de la Viena a subminat treptat 
principiul, până atunci valabil, al legitimităţii dinastic-feudale, conducând 
apoi aproape în mod automat la o apreciere crescândă a valorilor 
democraţiei şi a ideii de stat naţional. 


I) Românii ardeleni şi soluţia federală 
Ideea federalizării este prezentă în gândirea politică central şi est- 
europeană încă de la jumătatea secolului al XIX-lea, dar rămâne mereu o 


16 Ibidem. 

17 Pierre Kende, „Trei căi posibile pentru micile naţiuni est-europene”, în Altera, nr. 7, 
anul IV, 1998, p.23. 

18 Franisek Palacky (1798-1876), fondatorul istoriografiei cehe moderne şi influent lider 
al mişcării naţionaliste din Boemia secolului al XIX-lea, propune în Idea státu 
rakouského (1865; „Ideea de stat austriac”) un federalism nu pe principiul naţiona- 
lităţilor, ci pe cel al provinciilor istorice ale Imperiului Habsburgic. 

19 István Széchenyi (1791-1860), scriitor şi politician reformator, în scrierile sale Hitel 
(1830; „Credit”), Világ (1831; „Lumina”) şi Stadium (1833) explică necesitatea 
modernizării economiei şi problema neimplicării aristocrației maghiare în 
adevăratele probleme ale societăţii. Loial curţii de la Viena, Széchenyi a condamnat 
încercarea Budapestei de a maghiariza teritoriile pe care le administra şi susţinea că 
libertatea generează progres economic. 

20 Ferenc Deâk (1803-1876), membru al Dietei de la Budapesta, apoi ministru al Justiţiei 
în perioada revoluţiei de la 1848. Ferenc Deâk l-a convins pe Franz Joseph de 
necesitatea reconcilierii cu ungurii atât în conversații private cât şi la negocierile 
oficiale. Celebrul său articol „Easter Article” din 16 aprilie 1865 a formulat termenii 
viitorului Compromis (Ausgleich) din 1867 care a pus bazele monarhiei duale. 

21 Gyula Andrássy (1823-1890), prim-ministru ungar şi ministru de externe al Austro- 
Ungariei (1871-1879), a sprijinit crearea monarhiei duale. 

tentaţie, o utopie intelectuală, fiindcă strategii săi nu au găsit o forţă 
integratoare suficient de puternică pentru a se opune tendinţelor centrifuge 
ale naţiunilor din centrul continentului. Multe exemple practice 
demonstrează că federalismul, chiar dacă nu este o formă de guvernare 
superioară celor monolitice şi chiar dacă nu are prea multe de oferit statelor 
mici şi omogene cultural, cum sunt cele din această parte a Europei, poate fi 
un foarte bun instrument de menţinere a unui echilibru democratic în 
competiţia sănătoasă şi solidaritatea benevolă dintre entităţile regionale şi 
guvernul central, atunci când pluralismul este definitoriu pentru o societate 
dată??. În ultimele decenii ale Monarhiei Habsburgice ideea federalistă la 
care au aderat mulţi intelectuali ardeleni era una dintre soluţiile eficiente 
pentru recuperarea dimensiunilor etnice şi în acelaşi timp pentru eliminarea 
disproporţiilor naţionale din imperiu. Discuţia referitoare la punerea în 
practică a acestui proiect implică „două serii de fapte”: una referitoare la 
forţele centrifuge, cealaltă la cele integratoare?. În primul caz, remarcă Virgil 
Nemoianu, Partidul Social Democrat, care era unul dintre cele mai puternice 
partide muncitoreşti din Europa care precede primul război mondial, nu se 
mai opunea unui model transnaţional, de asemenea o mare parte a 
burgheziei evreieşti se simţea mai sigură în cadrul creat de garanţiile 
constituţionale prevăzute de sistemul habsburgic (Nemoianu argumentează 
că din acest punct de vedere burghezia evreiască nu se deosebea prea mult 
de anumite mişcări naţionale care căutau mai degrabă să obţină avantaje 
pentru propria elită sau pentru grupurile etnice în general decât să distrugă 
monarhia, de pildă slovenii sau românii, şi într-o anumită măsură chiar 
cehii, croații şi maghiarii)?+. În al doilea caz, forţele socio-politice care susţin 
unitatea sunt în general grupate în jurul tronului: „cancelaria imperială cu 
aura sa ceremonios protocolară constituia în Imperiul Austriac târziu unicul 
focar eficient de convergenţă a loialității civice”25. Armata, birocraţia, siste- 
mul judecătoresc, ca „embleme ale uniformităţii ce acopereau întreg impe- 
riul”, aveau sarcina să „occidentalizeze popoarele negermanice, înregimen- 
tându-i pe toţi, pretinzându-le supunere faţă de edictele coroanei”? şi 
constituiau forţele integratoare ale imperiului. La acestea se adaugă mişcarea 
neoconservatoare, al cărei adept este şi moştenitorul tronului, Franz 


22 Peter C. Ordeshook, Olga Shvetsova, „Federalism şi elaborare constituţională”, în 
Altera, anul IV, 1998, nr. 7, p. 8 

23 Virgil Nemoianu, România şi liberalismele ei, Bucureşti, Edit. Fundaţiei Culturale 
Române, 2000, p.111. 

24 Ibidem, p.112. 

25 Carl E. Schorske, Viena fin-de-siecle, trad. Ioana Ploeşteanu şi Claudia Ioana 
Doroholschi, laşi, Polirom, 1998, p.20. 

26 William M. Johnston, Spiritul Vienei. O istorie intelectuală şi socială 1848-1938, trad. 
Magda Teodorescu, laşi, Polirom, 2000, p.57. 

27 Printre consilierii moştenitorului tronului se numărau contele Ottokar Czernin, Milan 
Hodza, Alexandru Vaida Voevod, generalul Konrad von Hotzendorf, József Kristâfty 
şi, o perioadă, contele Khuen-Hedervary, contele Jaroslav Thun, Heinrich Lammasch. 

Ferdinand”, mişcare menită să conserve coeziunea dublei monarhii şi în 
acelaşi timp să modernizeze imperiul. 

Proiectul propus de Aurel C. Popovici pentru federalizarea Austro- 
Ungariei? era un concept constituţional detaliat care ar fi urmat să 
înlocuiască dualismul instaurat în 1867 cu o structură federativă alcătuită 
din şaisprezece state, formate pe baza frontierelor etnice cu largi autonomii 
interne, după modelele american şi elveţian. Popovici nu analizează însă, în 
lucrarea sa Die Vereinigten Staaten von Gross-Osterreich, două chestiuni 
vitale pentru formarea unui stat federal: capacitatea acordului federal de a se 
autorealiza şi rolul partidelor politice în acest acord?*. Planul lui Popovici 
este totuşi unic datorită ecoului pe care l-a suscitat în întreaga Europă, el 
fiind acceptat ca document de lucru în cercurile neoconservatoare din jurul 
lui Franz Ferdinand, dar şi — nu în ultimul rând — pentru implicaţiile sale 
geopolitice%. Aurel C. Popovici preconiza că după federalizarea bazinului 
danubian şi după stabilirea riguroasă a suveranităţilor locale, noul stat ar fi 
putut să se extindă paşnic prin asocierea micilor state balcanice, inclusiv a 
României, după modelul american*!. În Transilvania, dar şi în Vechiul Regat, 
au fost exprimate o serie de puncte de vedere care susțineau proiectul 
federalizării. Gazeta Transilvaniei argumentează astfel că naţiunile din 
bazinul Dunării ar intra bucuroase sub protecţia împăratului habsburgic, 
dacă Austria ar renunţa la „principiul ei avitic divide et impera şi dacă ar 
trata toate popoarele sale deopotrivă, aşa cum îi tratează pe maghiari şi pe 
polonezi”, iar Tribuna consideră că „toate popoarele din monarhie trebuie 
să găsească în statul federativ garanţiile unei existenţe naţionale, libere şi 
autonome”, că „Austro-Ungaria nu este şi nu poate fi o putere germană sau 
maghiară, ci doar o putere care să reprezinte totalitatea naţiunilor sale” şi că 


28 Aurel C. Popovici, Stat şi naţiune. Statele unite ale Austriei Mari, Bucureşti, Fundaţia 
pentru Literatură şi Artă „Regele Carol II“, 1939, trad. Petre Pandrea, reeditată la 
Bucureşti, Albatros, 1997. 

29 William M. Chandler, „Federalism and Political Parties”, în Herman Bakvis, William 
M. Chandler, Federalism and the Role of the State, Toronto, University of Toronto 
Press, 1987, p.149. 

30 Virgil Nemoianu, op. cit., p.115. 

31 „Aproape toate statele balcanice care se întind până la coasta Mării Egee sunt 
preocupate de ideea unei uniuni între ele. Cred că fiecare dintre aceste state ar fi fost 
bucuroase, dacă ar fi avut posibilitatea pe care o au maghiarii, să trăiască într-o uniune 
cu Austria. Austria trebuie prin urmare să ducă în interior o politică de cea mai largă 
libertate naţională şi de autonomie, căci numai o asemenea politică poate să-i asigure, 
pe de o parte, o sinceră stare de mulţumire şi de devotament a propriilor naţiuni, iar, 
pe de altă parte, poate constitui o premisă logică şi cinstită a unei politici orientale 
dusă cu succes. (...) Uniunea Americii de Nord era constituită la început numai din 13 
state. Astăzi ea se compune din 45. Şi toate aceste state au venit pe urmă (...) de bună 
voie. De ce oare? Pentru că forţa de atracţie firească pe care au exercitat-o pretutindeni 
libertatea, autonomia şi posibilitatea de dezvoltare a Statelor Unite a fost de-a dreptul 
irezistibilă”, Aurel C. Popovici, op. cit., p.373-374. 

32 Gazeta Transilvaniei, 7/19 mai 1898. 

„au reuşit maghiarii de la 1860 şi până azi să împiedice federalismul, dar 
l-au amânat numai, căci azi el se impune, ca singura salvare a monarhiei”*. 
Un imperiu organizat pe principiul naționalităților, credeau tribuniştii cu 15 
ani înaintea apariţiei lucrării lui A. C. Popovici, „ar reprezenta o uriaşă 
putere” care ar putea oferi un “adăpost firesc pentru naţiunile lui” şi „cel mai 
rezistent instrument” împotriva unei agresiuni din partea Rusiei*. Unitatea 
românilor era concepută de cei mai mulţi reprezentanţi ai elitei româneşti 
din imperiu doar sub coroana habsburgilor, George Popovici, deputat 
parlamentar din Bucovina, sau Aurel cavaler de Onciul, editor al revistei 
Privitorul, care apărea în Austria, argumentau în cuvântările lor că popoarele 
odată eliberate de sub dominaţia otomană ar cădea victimă fie 
panslavismului, fie pangermanismului dacă nu s-ar pune sub protecţia 
Austriei. Senatorul I. N. Şoimescu din România scria de asemenea în cartea 
sa România, Rusia şi Întreita Alianţă (Bucureşti, 1889) că „federalismul 
constituţional şi civilizator al austriecilor” i-ar feri pe români şi pe celelalte 
popoare din sud-estul Europei de „unitarismul despotic şi mistuitor al 
moscoviţilor”3. Profesorul V. A. Urechia, mulţi ani preşedinte al Ligii 
Culturale a Românilor, credea în acelaşi fel, că o „Federaţiune Carpato-Bal- 
canică” ar fi de natură să garanteze existenţa statului român”. Federalizarea 
Austro-Ungariei rămânea, însă, un proiect greu de realizat în condiţiile poli- 
tico-istorice ale epocii: absenţa stabilităţii politice, dar mai ales problematica 
împărţire teritorială, care ar fi trebuit să fie prima condiţie care precede 
federalizarea?, erau obstacole insurmontabile în calea reconstruirii monar- 
hiei pe baze federaliste. Proiectul lui Aurel C. Popovici, bine documentat, 
inspirat pe alocuri de The Federalist Papers şi de anumite opinii jefferso- 
niene*%, include şi o serie de contradicții tipice oricărui conservatorism+, 


33 Tribuna, 25 februarie/9 martie 1898. 

34 Tribuna, 10/22 februarie 1898. 

35 Ştefania Mihăilescu, Transilvania în lupta de idei (partea II şi III), Bucureşti, Silex, 
1997, p.63. 

36 Ştefania Mihăilescu, op. cit, p.63. 

37 Nicolae Cosăscescu, Românii şi slavii din Imperiul Austro-Ungar, în „Liga Română”, 
Bucureşti, 1898, p.641. 

38 „Federaţia este ca o căsătorie: nu trebuie contractată în condiţiile existenţei unor 
probleme nerezolvate, deoarece prin însăşi existenţa ei crează o perspectivă nouă şi, 
odată cu ea, nenumărate probleme noi — deci în nici un caz nu te scuteşte de rezolvarea 
indiferent căror probleme rămase în suspensie. Orice viitoare federaţie va putea 
funcţiona doar dacă în problema frontierelor se va realiza în prealabil stabilitatea 
minimă, care este condiţia psihologică preliminară a federalizării. Naţiunile se unesc 
în federaţii numai şi numai atunci când fiecare dintre ele are suficient de pierdut 
pentru a simţi nevoia securităţii oferite de federaţie”, István Bibó, „Mizeria micilor 
state est-europene”, în István Bibó, Jenő Szűcs, Între occident şi răsărit, volum îngrijit 
de Gheorghe Popovici, trad. Gheorghe Popovici, Bucureşti, Kriterion, 2000, p.80. 

39 Virgil Nemoianu, op. cit., p.119. 

40 „Contradicţie exacerbată de agresivitatea verbală a lui Aurel C. Popovici. El era 
partizanul unui sistem statal puternic, înzestrat cu o autoritate care să-i îngăduie să 

ignorând în acelaşi timp tabloul internațional al vremii în care Viena liberală 
era nevoită să țină seama nu doar de modelul său cosmopolit-luminist, ci şi 
de deciziile luate la Paris, dar mai ales la Berlin. Astfel, pentru a păstra 
aparanţele, dar şi pentru a se proteja în fața expansiunii Germaniei, Austro- 
Ungaria acceptase în termeni destul de dezavantajoşi cooperarea în cadrul 
Puterilor Centrale“!. 

Problemele dublei monarhii erau accentuate nu doar de chestiunea 
naționalităților, ci mai cu seamă de birocrația supradimensionată‘?, de eşecul 
reformelor şi criza autorității administrative. Victor Neumann demonstrează 
într-unul din studiile sale că percepția autorului Statelor Unite ale Austriei 
Mari nu intra în consonanţă cu aceea a gândirii politice vest-europene nici 
în privinţa idealului de naţiune, nici în privinţa aspirațiilor federaliste, Die 


modeleze societatea, fiind însă în acelaşi timp ostil intervenţiei statului în chestiunile 

sociale şi favorabil descentralizării. Popovici invoca un stat şi o guvernare puternice şi 

deopotrivă slabe”, Virgil Nemoianu, op. cit., p.118; „Statul federal este anume o formă de 
stat, centralistă, tocmai în măsura în care poate fi garantată stabilitatea şi puterea unui 
imperiu; iar federalist sau descentralizat în măsura în care este neapărat nevoie pentru 

dezvoltarea liberă a naționalităților ajunse la majorat”, A. C. Popovici, op.cit., p.221 

Tratatul tripartit semnat la 20 mai 1882 între Monarhia dualistă, Imperiul German şi 

Italia prin care se forma alianţa defensivă denumită Tripla Alianţă cuprindea opt 

articole, dintre care 2, 3 şi 4 erau “de o importanţă decisivă”, după cum spune Erich 

Zöllner în Istoria Austriei, trad. Adolf Ambruster, vol II, Bucureşti, Edit. Enciclopedică, 

1997, p.523. Italiei i s-a asigurat sprijinul celor doi parteneri aliaţi în cazul unui atac 

francez neprovocat, Italia obligându-se la un sprijin similar. Obligaţia era valabilă şi în 

cazul în care unul sau doi membri ai tratatului ar fi fost atacat/atacaţi de două sau mai 
multe puteri (în textul tratatului acestea nefiind nominalizate). Celelalte două partenere 
promiteau o neutralitate binevoitoare în cazul în care una dintre puterile alianţei s-ar fi 

văzut îndemnată să poarte un război pentru apărarea propriei sigurante. Zöllner (p.524) 

subliniază că Italia a tras cele mai însemnate foloase din acest tratat, ea asigurându-şi 

ajutorul ambelor partenere împotriva unei agresiuni franceze, în timp ce ea era obligată 
doar la păstrarea unei neutralităţi în cazul unui atac al Rusiei asupra Austriei. Monarhia 
duală era, de fapt, de două ori dezavantajată, fiindcă în 1887 Bismark a încheiat 
contractul de reasigurare cu Rusia, care trebuia să asigure neutralitatea acesteia în cazul 
unei agresiuni franceze împotriva Germaniei, contraserviciul fiind neutralitatea 

Germaniei în cazul unui atac al Monarhiei Habsburgice asupra Rusiei. O oarecare 

completare a fost făcută printr-un tratat defensiv austro-român semnat în octombrie 

1883 şi reînnoit în 1913, Germania alăturându-se acestei alianţe defensive. 

42 W. M. Johnston, op. cit., p.60, descrie dimensiunea pe care a luat-o înainte de primul 
război mondial birocraţia austriacă, simbolizată prin panglica roşie. Astfel, la Viena 
douăzeci şi şapte de funcţionari se ocupau de achitarea fiecărei taxe. Exemplul 
anecdotic preluat din Archibald Colquhoun şi Ethel Colquhoun, The Whirlpool of 
Europe: Austria-Hungary and the Habsburgs, Londra, 1907, p.210 este ilustrativ în 
această privinţă: în jurul anului 1905 un dispecer de teren, judecat pentru neglijenţă, 
a fost achitat după ce avocatul său le-a prezentat juraţilor treizeci de tomuri, 
declarând: 'regulamentul, de a cărui nerespectare este acuzat clientul meu, se află în 
aceste treizeci de volume’. 

Vereinigten Staaten von Gross-Osterreich, precum şi alte scrieri ale sale, fiind 
impregnate de idei şovine şi xenofobe, care vin în contradicţie cu statutul 
multicultural al imperiului şi cu încercarea formulării propriei doctrine 
federaliste. Nemoianu explică înclinația lui Popovici spre noul val de rasism 
şi atacurile acestuia împotriva levantinilor balcanici, evreilor, triburilor şi 
raselor străine de cultura europeană prin apropierea autorului Statelor Unite 
ale Austriei Mari de tradiţia politică xenofobă a lui Eminescu, pe care îl 
admira, şi în parte a unor personalităţi de avangardă de care s-a lăsat 
influenţat: contele de Gobineau, Vacher de Lapouge, Houston Stewart, 
Chamberlain, Julius Langbehn, Otto Ammon şi Ludwig Woltmann, care se 
bucurau de un anumit prestigiu în viaţa intelectuală a epocii. 

Amintind despre proiectul ardeleanului A. C. Popovici în vasta sa lucrare 
Istoria Austriei, Zöllner cataloghează propunerile autorului Die Vereinigten 
Staaten von Gross-Osterreich drept bine intenţionate, arătând „dorinţa fierbinte 
după o soluţie cât se poate de justă a problemei naţionale austriece”, dar, 
subliniază istoricul austriac, aceste propuneri „suferă din pricina faptului că 
forţa de rezistenţă a realităţilor politice era strivitor de superioară 
realizabilităţii acestora” şi de faptul că soluţia propusă era o chestiune 
subiectivă, autorul nearătând calea practică de ajungere la această soluţie“. 

Ideile lui Popovici au fost susţinute de mulţi lideri ardeleni şi apreciate, 
în prima fază, de unii politicieni din Regat, dar cu cât trecea timpul proiectul 
federal care preconiza formarea Statelor Unite ale Austriei Mari avea tot mai 
puţini aderenţi. Când Simion Mehedinţi îi vorbeşte lui Titu Maiorescu 
despre „idealul unirii noastre cu Habsburgii”, profesorul Maiorescu numeşte 
această idee „monstruoasă”. La insistenţele lui Mehedinţi care-i reaminteşte 
că „gândul federării noastre cu Austria” fusese susţinut cu multă căldură de 
Ion Maiorescu, tatăl, Titu Maiorescu răspunde: „ceea ce putea fi idealul 
tatălui meu, al unui transilvănean la 1848, nu poate fi idealul unui român în 
1918"%. Un simpatizant al ideilor federale în primul deceniu al secolului 
XX, Take Ionescu, se răzgândeşte, şi într-o conversaţie cu Stere, care a rămas 
până la sfârşit un adept al uniunii cu Austria, spune ironic „decât ministru 
de externe la Viena, cu intrarea României la Habsburgi, mai bine vroi să fiu 
chelner la Chicago!”%. Retroactiv, chiar şi Alexandru Vaida Voevod, unul 
dintre cei mai activi militanţi federalişti din imperiu, apropiat al 
moştenitorului coroanei Austro-Ungare, cel care, la sfârşitul anului 1918, a 
redactat celebra declaraţie de autonomie a Transilvaniei, pe care a citit-o în 
parlamentul ungar, scria: „aveam impresia despre atmosfera politică a curţii 


43 Virgil Nemoianu, op. cit., p.116. 

44 Erich Zöllner, op. cit., p.538. 

45 Romulus Seişanu, Take Ionescu, Bucureşti, Universul, 1930, p.294. 
46 Ibidem. 

vieneze, că parcă toţi austriecii de marcă, în frunte cu Beck”, Lueger* şi 
ceilalţi, bucuros ar fi acţionat în favoarea schimbării imperiului, dar nu 
aveau putinţa cum şi cu cine să o facă. Toţi erau complotişti, pentru 
susţinerea împărăției habsburgilor nu puteau, însă, acţiona fără sprijinul 
împăratului şi nu cutezau să ia nici o iniţiativă contra voinţei lui. Astfel, 
nimeni nu cuteza să ia poziţie ori să pledeze în public pentru schimbările 
necesare ca să nu-l supere pe Franz Joseph”. 

Reformarea Monarhiei duale prin federalizarea ei a fost ratată atât din 
cauza sistemului politic care nu a reuşit să se modernizeze, cât mai cu seamă 
din pricina împrejurărilor externe şi a morţii prinţului moştenitor. Virgil 
Nemoianu observă că efortul federaliştilor de la începutul secolului XX de a 
menţine într-o anumită formă conglomeratul politic al Europei Centrale s-a 
dovedit deplin justificat, iar eşecul lor, de-a dreptul tragic5. 

Nenumăratele proiecte federale concepute în Europa Centrală în ulti- 
mul veac şi jumătate n-au rezistat concurenţei statului naţional, acum, însă, 
se profilează o nouă abordare a ideii, care, susţinută de structurile Uniunii 
Europene, devine tot mai atractivă pentru statele din această regiune”. 


II) De la autonomia teritorială la autonomia politică 

Mulţi ani după Compromisul din 1867, elitele transilvane au susţinut 
revenirea la autonomia principatului, deşi în sine această autonomie nu le-a 
folosit prea mult românilor ardeleni, care în mod individual aveau aceleaşi 
drepturi ca maghiarii sau saşii, dar revendicau drepturi colective, drepturi 
care, în opinia intelighenţei transilvane, nu puteau fi obţinute dacă Transil- 
vania nu redevenea autonomă. Declaraţia de la Blaj (15 mai 1848), prin care 


47 Max Wladimir von Beck (1854-1943), premier al Austriei, sub a cărui administraţie a 
fost introdus votul universal pentru bărbaţi şi reprezentarea proporţională a 
minorităţilor în parlament, în jumătatea austriacă a monarhiei Austro-Ungare. 

48 Karl Lueger (1844-1910), cofondator şi lider al Partidului Social Creştin Austriac şi 
primar al Vienei din 1897. Aproape un deceniu după aceea, capitala Austriei cunoaşte 
guvernarea demagogică social-creştină în care se vor regăsi toate elementele anatemi- 
zate de liberalismul clasic: antisemitismul, clericalismul şi socialismul municipal. 

49 Liviu Maior, Al. Vaida Voevod, Între Belvedere şi Versailles, Însemnări, memorii, 
scrisori, Cluj-Napoca, Sincron, 1993, p.99-100. 

50 Virgil Nemoianu, op. cit., p.123. 

51 Proiectul ministrului german de externe Joschka Fischer privind „Federaţia 
europeană” consideră între altele că principiul subsidiarităţii va ajunge la rang 
constituţional şi că viitoarea federaţie „găsind soluţia la problema deficitului de 
democraţie, va deveni pentru cetăţenii săi absolut transparentă şi inteligibilă”, 
Joschka Fischer, „Federaţia europeană”, în Provincia, nr. 9, mai 2000. Modelului 
propus de şeful diplomaţiei germane i se opune, însă, un altul formulat de ministrul 
de interne francez Jean-Pierre Chevenement, susţinător al conceptului unei Uniuni 
de state naţionale. 

se proclama autonomia politică a naţiunii române şi se afirma dreptul său la 
reprezentare în Dieta Transilvaniei şi în guvern proporţional cu populaţia?, 
le-a servit fruntaşilor români drept model pentru autonomia pe care doreau 
să o legifereze. Astfel, autonomia românilor şi autonomia Transilvaniei vor 
forma până în ultimul deceniu al secolului al XIX-lea esenţa programului 
românilor ardeleni. Acest ataşamentul al românilor faţă de autonomia Tran- 
silvaniei le va afecta, însă, modul de abordare a celorlalte probleme*. 
Refuzul lor de a se implica în politica activă, ca formă de protest împotriva 
uniunii cu Ungaria, le-a tăiat, practic, liderilor ardeleni orice punți de nego- 
ciere cu puterea de la Budapesta şi deci orice posibilitate de a obţine faci- 
lităţi pentru comunitatea românilor. 

Ardelenismul promovat de Şaguna a fost abandonat fără să fie înlocuit 
cu altceva, iar vreme de aproape jumătate de secol intelectualitatea română 
din Transilvania s-a retras de pe scena politică, lamentându-se argumentat, 
dar ineficient, incapabilă să schiţeze programe sau strategii viabile. Abia în 
ultimul deceniu al secolului al XIX-lea s-a produs o schimbare în atitudinea 
românilor faţă de autonomia Transilvaniei. Deşi conferințele naţionale din 
1884 şi 1887 au inclus conştiincios recâştigarea autonomiei pe lista 
obiectivelor, fruntaşii români ajunseseră să-şi dea seama că autonomia Tran- 
silvaniei nu mai servea intereselor lor*, aşa că au înlocuit această revendi- 
care cu ideea unei autonomii naţionale care nu mai depindea de existenţa 
unui principat transilvan. Maturizarea liderilor ardeleni are loc odată cu 
publicarea celor două documente prin care intelectualii români din Ardeal 
şi-au prezentat viziunea asupra viitorului: Replica* şi Memorandum-ul**. 
Autorul principal al Replicii, Aurel C. Popovici, era preocupat încă din 1891, 
anul când a fost redactată, de două chestiuni pe care le va analiza şi în 
următorul sfert de veac — autonomia naţională şi federalismul —, care din 
punctul său de vedere erau strâns legate. Concluzia Replicii era că românii 


52 Marea adunare a românilor ardeleni de la Blaj (15 mai 1848) adoptă Petiţiunea 
Naţională, program care cuprinde 16 puncte principale: reprezentarea românilor în 
Dietă, utilizarea limbii române în legislaţie şi administraţie, scoaterea Bisericii 
Ortodoxe Române de sub autoritatea ierarhiei bisericii sârbe, desfiinţarea iobăgiei, 
desfiinţarea breslelor, libertăţi pentru activităţile comerciale şi industriale, libertatea 
cuvântului, desfiinţarea cenzurii, libertate personală şi de întrunire, gardă naţională, 
impozit după venit, amânarea discuţiei despre anexarea Transilvaniei la Ungaria 
până după convocarea unei adunări la care românii să fie reprezentaţi proporţional. 
Se alcătuieşte un organ executiv pentru îndeplinirea hotărârilor de la Blaj: Comitetul 
Naţional Român cu sediul la Sibiu. 

53 Keith Hitchins, Afirmarea naţiunii: mişcarea națională românească din Transilvania 
1860-1914, Bucureşti, Edit. Enciclopedică, 2000, p.324. 

54 Ibidem, p.326. 

55 Chestiunea română în Transilvania şi Ungaria: Replica junimii academice române din 
Transilvania şi Ungaria la „Răspunsul” dat de junimea academică maghiară 
„Memoriului” studenţilor universitari din România, Sibiu, 1892. 

56 Memorandumul Românilor din Transilvania şi Ungaria cătră Maiestatea Sa Imperială 
şi Regală Apostolică Francisc Iosif I, Sibiu, 1892. 

pot fi o naţiune liberă, egală cu maghiarii, doar dacă cele două popoare sunt 
separate din punct de vedere politic, iar românii îşi câştigă teritoriul naţional 
propriu în monarhia habsburgică”? . În apărarea drepturilor naţionale autorul 
Replicii nu acordă prea multă importanţă argumentării istorice şi constitu- 
tionale. Spre deosebire de acest document, Memorandum-ul încearcă să gă- 
sească rezolvarea chestiunii româneşti printr-un procedeu consfințit de 
vreme: intervenţia împăratului”. Schimbarea tacticii Partidului Naţional 
Român este apreciabilă, autorii Memorandum-ului renunțând la revendi- 
carea autonomiei Transilvaniei, dar cerând în schimb împăratului să adopte 
o soluţie federalistă pentru problema naționalităților din imperiu prin 
„asocierea internă a popoarelor, adunaţi împregiurul Tronului”5. Înlocuirea 
autonomiei teritoriale cu cea politică pare să fie tot mai agreată în rândul 
liderilor români. Vasile Goldiş încearcă să demonstreze eficienţa acestei 
mutări de accent atunci când militează pentru activism: „Autonomiştii 
voiesc realizarea programului naţional, căci el cuprinde autonomia 
Ardealului, aşadar ei trebuie să voiască şi întărirea poziţiunii noastre politice 
şi, prin urmare, nu pot nici contra activităţii electorale, dacă se vor convinge 
că această activitate înseamnă pentru noi de fapt o întărire politică. (...) Este 
cu mult mai uşoară delăturarea acestei piedici atunci, dacă programul nostru 
politic s-ar lărgi înlocuindu-se autonomia teritorială a Ardealului prin 
autonomia naţională a tuturor românilor de sub coroana Sfântului Ştefan”. 


„Cuvântul autonomie este o spaimă pentru centraliştii riguroşi 
din capitala Ungariei. A da naționalităților autonomii național- 
politice înseamnă, zic ei, a federaliza Ungaria şi ideea 
federalismului trebuie respinsă. Am putea cita cuvinte de ale lor 
arzând de flăcări şi rostite în contra acestei idei. Nici o 
concesiune să nu se facă aşadar ideii autonomiste, aceasta-i 
urmarea silogismului politic maghiar, şi anume pe nici un teren. 
Din contră, cu cât vom reuşi mai bine a ne feri de concesiuni, cu 
atât mai bine vom introduce în aceste instituţii influența statului 
centralizator, cu atât mai siguri vom putea fi că prețul luptei ce 
o ducem pentru maghiarizare va fi aşa cum îl visăm. Nu putem 
fi deci surprinşi când reprezentanţii nenorocitei idei şi ai statului 
naţional-maghiar fac tot ce pot pentru a-şi realiza gândurile de 
mai sus. Dar ce putem, ce trebuie să facem este: a lua zbirilor 
unei mizerabile şi imorale politici orice pretext de a-şi putea 
pune ghearele pe prada ce-o caută; a întări conştiența poporului 


57 Replica, op. cit., p.144, 151. 

58 Keith Hitchins, op. cit., p.327. 

59 Memorandumul, op. cit., p.22-23. 

60 Vasile Goldiş, Corespondenţă (1888-1934), Scrisori trimise, vol. I, ediţie îngrijită de 
Gheorghe Şora, Cluj-Napoca, Dacia, p.136, Scrisoare trimisă lui Aurel Halic, 
publicată ulterior în Tribuna Poporului, 22 aprilie/5 mai 1900. 

că autonomia este ideea modernă care ne va salva pe toate 
terenele şi a întări în fiecare om conştiinţa responsabilităţii”. 
(Tribuna, nr. 48, 1/13 martie 1895). 


La Conferinţa Partidului Naţional din 1905, care a proclamat activismul 
drept politică oficială, delegaţii au renunţat şi la recâştigarea autonomiei 
Transilvaniei în favoarea autodeterminării naţionale, liberă de tradiţia 
istorică şi de precedentele constituţionale. Cu toate acestea chestiunea 
autonomiei a continuat să fie discutată în ziarele vremii, iar liderii 
ardelenilor nu au renunţat de fapt la această idee niciodată. În 1913 Gazeta 
Transilvaniei voia să convingă că aşa stau lucrurile: „consecvent cu sine 
însuşi, tineretul de acum zece ani, urmărind o politică reală, voia să rupă cu 
orice romantism politic şi în foaia lui se putea citi cererea după o revizuire 
a programului naţional şi abolirea fantasmei cu autonomia Transilvaniei. 
Dar din inconştientul instinctului naţional s-a ridicat atunci o rezistenţă 
împotriva acestei cereri şi programul naţional a rămas cu punctul său 
introductiv nealterat”!. Prea puţin pragmatici, dar resentimentari, românii îi 
atenționează pe maghiari fără nici un fel de scrupule: „să fim noi Românii 
numai o jumătate de veac sub dominație politică autonomă, să fim noi 
stăpâni peste marele aparat de funcţionari publici de tot soiul — nici urmă nu 
ar rămâne din toate acele oraşe ungurești, cari nu sunt împregimuite de sate 
cu locuitori maghiari”*?. Amenințarea a fost pusă în practică, încet dar sigur, 
după 1918. Iar fruntaşii ardeleni deveniți parlamentari la Bucureşti au 
refuzat pentru multă vreme etnicilor maghiari ceea ce cu puţină vreme în 
urmă nu primiseră ei înşişi din partea politicienilor ungari“. 


III) Autodeterminarea şi întoarcerea ardelenilor cu faţa spre Bucureşti 

Până în 1914, federalismul ca soluţie la chestiunea românească şi ca 
garanţie a autonomiei românilor fusese înlocuit de elanul irezistibil spre 
autodeterminare“. Odată cu revenirea lui István Tisza la putere în 1913, 


61 Gazeta Transilvaniei, 14/27 aprilie 1913. 

62 Gazeta Transilvaniei, 22 septembrie/5 octombrie 1913. 

63 Este interesantă comparaţia pe care o face Vilmos Ágoston, „Dubla conştiinţă 
transilvană”, în Provincia, nr. 10, aprilie 2000, între dezbaterile parlamentare de la 
Budapesta (1914) în care deputatul ardelean Teodor Mihali prezintă cererile 
românilor în 11 puncte, cereri respinse în cele din urmă de legislativul budapestan, 
şi dezbaterile parlamentare de la Bucureşti (1921) când Károly Kós formula pro- 
gramul transilvanismului sau în 1924, când se discuta legea învăţământului şi când 
reprezentanții minorităţii nu erau lăsaţi nici măcar să-şi expună poziţia. Este citată 
astfel intervenţia lui Hans Otto Roth, reprezentant al saşilor, care voia să le 
amintească deputaţilor felul în care Maniu a apărat în faţa Parlamentului Ungariei, în 
februarie 1907, dreptul la învăţământ în limba română, dar Roth a fost întrerupt 
brusc: „nu ne obligă pe noi ceea ce s-a petrecut în Parlamentul unguresc”. 

64 Keith Hitchins, op. cit., p.342. 

şeful Partidului Naţional al Muncii şi-a reluat planul de împăcare a 
naționalităților, concentrându-se mai cu seamă asupra tratativelor cu 
românii, pe care îi considera elementul cheie pentru orice reglementare de 
durată, atât datorită numărului lor (16% din populaţia Ungariei) şi 
organizării lor politice, cât şi rezistenţei acestora la maghiarizare. Tisza 
urmărea să facă pace cu minoritățile printr-o strategie care avea ca obiectiv 
prioritar formarea statului maghiar unitar, însă în urma tratativelor 
naţionalităţile ar fi obţinut unele avantaje pe care şeful guvernului de la 
Budapesta era gata să le ofere în schimbul liniştii sale şi a cabinetului său. 
Politicianul ungar era nemulţumit de activitatea Partidului Naţional Român 
şi de colaborarea acestuia cu Bucureştiul, dar în acelaşi timp Tisza îi 
considera pe liderii români prea exigenţi şi radicali pentru negocieri atât de 
sensibile, de aceea a apelat la Ioan Mihu, mare moşier şi boier, care era 
acceptabil fiindcă era un moderat respectat care se ţinuse departe de 
grupările politice şi se arătase dispus să lucreze în cadrul constituţional 
existent. De partea cealaltă, reprezentanţii comunităţii române îl apreciau 
de la distanţă şi cu oarecare răceală pe Ioan Mihu. Mitropolitul Meţianu 
spunea, de pildă, că „Dr. Mihu se bucură de cea mai înaltă încredere atât din 
partea noastră, cât şi din partea tuturor Românilor. Dl. Mihu nu ocupă nici o 
funcţie şi e prin urmare absolut independent, şi e cunoscut ca unul dintre 
cei mai oneşti şi de bine oameni ai noştri”s6. 

Conducătorii PNR erau, însă, destul de sceptici în privinţa acestor 
tratative, dar fiindcă nu aveau o strategie proprie, au fost nevoiţi să o accepte 
pe cea a premierului ungar. luliu Maniu este de acord cu tratativele dintre 
Mihu şi Tisza, dar este „sigur că guvernul nu va face nimic pentru sanarea 
gravamintelor noastre”? şi se întreabă, într-o scrisoare trimisă lui Mihu, cu 
ce scop a pornit în negocieri premierul ungur: „Vrea guvernul de fapt să 
împlinească pretenziunile, cari se vor înşira în memoriul ce veţi prezenta, 
sau doreşte numai să se formeze cu ştirea lui un partid nou românesc cu un 
program mai supărător pentru Unguri, cari apoi va avea să lupte şi mai 
departe pentru ca rând pe rând să valideze ce va putea din el în viitorul mai 
apropiat sau când va veni timpul ‘oportun’? În primul caz sunt gata a lua 
parte la lucrările pregătitoare pentru a Vă oferi materialul necesar pentru 
pertractările intermediare cu guvernul în scopul de a găsi un modus vivendi 
pentru prezent între guvern şi Români, natural respectând pe deplin 
disciplina de partid şi solidaritatea Partidului Naţional Român. În cazul al 
doilea, însă, cred că orice pierdere de timp va fi zadarnică. Partidul Naţional 


65 OL, ME, 1904. XIV. 152/3384: Raportul prefectului comitatului Hunedoarei, 29 iulie 
1904. 

66 Interviu acordat de Mitropolitul loan Meţianu în Lupta, Budapesta, 4/17 august 1910. 

67 Scrisoare trimisă de Iuliu Maniu lui loan Mihu, datată 3 august 1910, Blaj, în Ioan 
Mihu, Spicuiri din gândurile mele, ed. îngrijită de Silviu Dragomir, Sibiu, Tiparul 
Tipografiei Arhidiecezane, 1938, p.131. 

Român, poporul românesc, nu va putea sacrifica nimic din programul său 
fără a primi de fapt contravalori vrednice de suferinţele trecutului şi apte de 
a asigura pentru viitor viaţa naţională a poporului român”. Deputatul Aurel 
Vlad, un apropiat al boierului Mihu, se arată şi el destul de neîncrezător în 
privinţa unui rezultat satisfăcător al tratativelor cu Tisza: „Eu din parte-mi 
sunt sceptic, nu prea am încredere în succesul acţiunei, cu toate acestea cred 
că ar fi o greşală a ne pune pe punctul de vedere al rigidului non 
possumus”6%. Vasile Goldiş este printre puţinii reprezentanţi ai elitei arde- 
lene care îl încurajează deschis pe Mihu, fiind convins că „s-ar putea alcătui 
un program care să poată fi acceptat chiar şi de conducătorii politici serioşi 
ai ungurilor”, dar atenţionând că „idealul maghiar este dinastia naţională 
maghiară şi independenţa desăvârşită, ceea ce numai prin detronare şi prin 
descompunerea imperiului se poate ajunge, până atunci lupta noastră va fi o 
luptă curat defensivă pentru conservarea fiinţei noastre etnice”70. 


„Concluzia lui Vaida [Alexandru Vaida Voevod] e: că negocierile 
nu trebuesc întrerupte fără cauză serioasă. Trebue însă 
continuate numai pentru câştigarea unor avantagii adminis- 
trative, căci numai de acelea ne oferă guvernul ‘um die Romănen 
zu ködern’: ‘Ziehen Sie die Verhandlungen hinaus, so wird dies 
nur Ihr Vorteil sein. Gehen Sie aber nicht in die Laube. Es gibt 
doch nur Eines, das allgemeine, gleiche, gemeindeweise Wahl- 
recht. Und das wird kommen! [pentru a-i momi pe români. Tă- 
răgănați tratativele, aceasta va fi numai spre avantajul dumnea- 
voastră. Nu vă lăsaţi însă traşi pe sfoară. Nu există decât una: 
dreptul de vot universal, egal şi pe comune. Şi el va veni]. Acest 
răspuns, la drept vorbind, aşteptat cu o legitimă curiozitate, nu 
mă mulţumeşte deloc. Dacă înţeleg bine citatele germane, repro- 
duse în scrisoarea lui Vaida, mi se pare că cu mai mult temeiu 
pot presupune că Viena, fidelă vechiului său dicton divide et 
impera, nu vede cu ochi buni acţiunea primului ministru, decât 
s-ar putea crede că aceea ar fi fost pusă la cale din “porunca” 
Vienei, cum se presupunea din partea multor oameni de-ai 
noştri. Adevărat că cu privire la votul universal se spune 
apodictic: “und das wird kommen”. Mie însă îmi vine să zic în 
continuare: Aber fragt nur nicht, wann und wie! [...] În fine, pe 
un ton pesimist, cu oareşicare resemnare, Vaida scrie: «Ceva real 


68 Ibidem, p.133. 

69 Scrisoare trimisă de Aurel Vald lui Ioan Mihu, 8 august 1910, Orăştie, în Ioan Mihu, 
op. cit., p.137. 

70 Scrisoare trimisă de Vasile Goldiş lui Ioan Mihu, 20 iulie 1910, Arad, în loan Mihu, 
op. cit., p.107. 

nu ni se va da nici la capătul vremii. Nouă numai o schimbare 
de sistem ne poate ajuta»”. (loan Mihu, Spicuiri din gândurile 
mele, ediţie îngrijită de Silviu Dragomir, Sibiu, Tiparul 
Tipografiei Arhidiecezane, 1938, p.37-38) 


Deşi majoritatea liderilor politici români nu credeau în eficienţa 
tratativelor pe care le purta Ioan Mihu cu guvernul budapestan, aceştia şi-au 
dat concursul pentru realizarea documentului de lucru pe care Mihu urma 
să-l prezinte lui Tisza”!. Cu acest memoriu, mişcarea naţională intră într-o 
nouă fază a dezvoltării sale, acceptând, pe de o parte, negocierile politice ca 
mijloc de rezolvare a problemelor politico-sociale şi sintetizând, pe de altă 
parte, cererile comunităţii româneşti, după principiul autodeterminării, care 
va juca un rol important în relaţiile internaţionale după primul război 
mondial. Principiul autodeterminării este expresia dreptului popoarelor de a 
dispune de propriul teritoriu. Pierre Kende găseşte două puncte de referinţă 
în definirea comunităţilor care pot revendica dreptul la autodeterminare”: 
primul are caracter politic, fiindcă putem vorbi despre un popor de sine 
stătător doar în cazul unei comunităţi umane ajunse la un nivel de 
organizare politică şi de conştiinţă de sine, datorită cărora se poate trezi la 
conştiinţa colectivă a comunităţii — nu doar prin profeţi —, cu unicitatea sa 
colectivă de natură naţională sau teritorială sau de orice fel. Este şi cazul 
românilor transilvăneni, care au conştientizat nu doar apartenenţa lor la 
comunitatea de limbă şi interese ci au început să facă un pas înainte 
acceptând politica activă şi negocierile cu partea ungară. Al doilea punct de 
referinţă menţionat de Kende în definirea comunităţilor care pot cere auto- 
determinarea pe baze întemeiate se referă tocmai la specificitatea de grup 


71 Comitetul executiv al Partidului Naţional a aprobat textul memoriului care prevedea: 
1) autonomie politică — dreptul de a organiza şi administra un partid politic pe aceeaşi 
bază ca celelalte partide; introducerea votului universal sau, dacă acest lucru nu se 
putea face imediat, extinderea dreptului de vot şi crearea a 50 de circumscripţii 
electorale româneşti; 2) autonomie administrativă — numirea de funcţionari români în 
ţinuturile locuite de români şi folosirea limbii române în toate organele 
administrative şi juridice care intrau în contact direct cu cetăţenii; 3) autonomia 
bisericii - conducerea treburilor interne în conformitate cu normele garantate de 
dreptul civil şi canonic şi sprijin financiar de la stat în aceeaşi proporţie cu cel 
acordat bisericilor protestante; 4) autonomia învăţământului — dreptul bisericilor şi 
comunităţilor de a înfiinţa şi întreţine şcoli elementare; folosirea limbii române ca 
limbă de predare în toate şcolile elementare care aveau în grijă copii români; 
construirea a trei şcoli medii pe banii statului; înfiinţarea unei secţii române în cadrul 
Ministerului Religiei şi Educaţiei; 5) autonomie economică — acordarea de subsidii de 
stat în mod regulat pentru dezvoltarea ținuturilor locuite de români, vezi loan Mihu, 
op. cit., p.159-164 

72 Pierre Kende, „Autodeterminare în Europa de Est ieri şi azi”, în Altera, I, 1995, nr. 1, 
p.38. 

care poate susţine definiţia de popor, fiindcă nu orice comunitate diferită 
poate aspira cu temei spre autodeterminare (în interiorul multor naţiuni 
putem găsi subdiviziuni bazate pe deosebiri regionale, sociale sau culturale), 
doar în cazul în care conştiinţa individualităţii distincte precede orice dife- 
renţă atunci — şi numai atunci — aceasta contribuie la constituirea ca popor”. 

Comunitatea care doreşte autodeterminarea trebuie să demonstreze că 
are voinţă şi putere. Românii transilvăneni aveau de partea lor voinţa, dar nu 
ştiuseră de-a lungul deceniilor care au urmat Revoluţiei de la 1848 să-şi 
negocieze puterea. Expectativa în care au stat liderii români mai bine de 
jumătate de veac, incapacitatea lor de a găsi soluţii viabile pentru propria 
comunitate constituie la începutul secolului XX un handicap major în 
obţinerea autodeterminării. Pentru declararea dreptului la autodeterminare 
nu este suficientă afirmarea individualităţii politice distincte, ea trebuie 
completată în mod necesar cu o anumită greutate politică. De aceea românii 
ardeleni încercau, ce-i drept cu multă întârziere, să găsească mijloacele, pâr- 
ghiile politice, care ar fi putut să dea conţinut pretenţiei de autodeterminare. 

Capacitatea unei comunităţi de a obţine autodeterminarea, remarcă 
argumentat Kende, nu este doar o chestiune cantitativă, ci este o problemă 
de organizare practică şi de posibilitate de acţiune politică. Românii 
transilvăneni aveau o pondere numerică însemnată, dar în negocierile cu 
executivul ungar nu aveau nici un alt atu important, diplomaţia 
bucureşteană nejucând prea apăsat cartea minorităţilor din imperiu, deşi, cel 
puţin cât a durat alianţa cu Puterile Centrale, România putea încerca să 
jongleze în acest sens dacă şi-ar fi propus o strategie clară de politică externă. 
Dar lucrurile erau mult mai complicate”+, şi chiar dacă cele două partide 
importante din Regat, liberal şi conservator, au acordat o anumită atenţie 
chestiunii naționalităților din Ungaria, acest lucru era făcut din calcule 
politice. În această situaţie liderii românilor ardeleni nu aveau nici un 
instrument prin care să influenţeze deciziile de la Budapesta, singura lor 
speranţă până în 1914 era moştenitorul tronului, Franz Ferdinand, care 


73 Ibidem. 

74 Tratatul cu Austro-Ungaria nu a fost niciodată supus ratificării Parlamentului de la 
Bucureşti. Aderarea României la Tripla Alianţă s-a făcut sub forma unui tratat 
bilateral cu Austro-Ungaria (30 octombrie 1883). Proaspeţii aliaţi au convenit să-şi 
vină în ajutor dacă ar fi atacați de Rusia, deşi numele acesteia nu a fost menţionat, şi 
s-au angajat să nu intre în nici o alianţă îndreptată împotriva unuia dintre statele lor. 
Germania a aderat în aceeaşi zi la înţelegere printr-un act separt. Regele Carol şi 
primul ministru lon C. Brătianu au insistat ca aranjamentul să fie ţinut secret, 
temându-se să nu stârnească un val de proteste în rândul politicienilor şi al opiniei 
publice, care era preponderent filo-franceză. 

75 Liberalii şi conservatorii erau dispuşi să se folosească de situaţia grea a românilor 
transilvăneni pentru a intra în grațiile electoratului şi pentru a se discredita reciproc, 
dar au găsit astfel şi un bun prilej de a întări poziţia României în cadrul Triplei 
Alianțe şi de a-şi promova obiectivele de politică externă în Europa de Sud-Est. Vezi 
Keith Hitchins, op. cit., p.284 şi urm. 

cocheta cu ideea federalizării Imperiului. Odată cu moartea sa şi declanşarea 
războiului, revendicările transilvănenilor au rămas în suspensie, iar 
reprezentanţii Partidului Naţional oscilau între Viena şi Bucureşti, dar îşi 
făceau datoria pe front servind Imperiul. Cei plecaţi în Regat, fie de frica 
războiului, fie datorită ideilor lor unioniste, erau acuzaţi de trădare în ziarele 
vremii, ziare care abandonaseră (şi din pricina cenzurii) programul 
naţional” şi se pronunţau negativ în legătură cu Regatul: „Românii din 
Transilvania şi Ungaria nicicând n-au apelat la ajutorul (celor din România) 
şi n-au cerut să-i mântuiască din nici o robie — pur şi simplu pentru că noi 
am avut şi avem o soartă de sute de ori mai bună decât poporul din România. 
Starea noastră culturală, economică, socială şi politică este dovedită cu date 
nerăsturnabile ca fiind cu mult superioară cetăţenilor din România”. 
Opiniile de acest fel au fost reluate după integrarea Transilvaniei în Regat 
chiar de fruntaşii ardeleni care primiseră funcţii în executivul bucureştean. 
Astfel, Alexandru Vaida Voevod făcea, trecând într-un alt palier, o 
comparaţie similară: „grandomania 'grofilor' unguri, în contactul lor politic 
şi convenţional, era democratică, în comparaţie cu aceea a protipendadei 
parveniţilor politici bucureşteni”?8. 

Soarta Transilvaniei a fost determinată în cele din urmă de aranja- 
mentele internaționale”, ideea unirii tuturor etnicilor români într-un singur 
stat venea în principal din Regat, mai ales dinspre Partidul Naţional Liberal 
(din care se trăgeau principalii arhitecţi ai unirii Principatelor Dunărene), 
ardelenii erau în număr restrâns interesaţi de acest deziderat, iar 
conservatorii preferau o alianţă sigură cu Puterile Centrale în schimbul 
măririi teritoriului. Ideea României Mari a învins odată cu prăbuşirea 
imperiilor, în 1917-1918. Unirea Transilvaniei cu România a fost posibilă pe 
de-o parte datorită acordului cu Antanta şi pe de altă parte datorită situaţiei 


76 Gazeta Transilvaniei, care are o orientare filo-germană în ultimii ani ai războiului, 
scrie în 1916 că „faţă de refugiații ardeleni, noi ne-am fixat de la început punctul 
nostru de vedere. Dacă în această sângeroasă dramă europeană ei au preferat să-şi 
părăsească postul plin de răspundere, ei şi-au scris singuri sentința de moarte. În 
momentul trecerii graniţei ei înşişi au rupt toate legăturile cu noi, iar punându-se mai 
târziu în servicul unor mişcări contrare intereselor noastre şi ale patriei, i-am 
considerat de oameni cari, conştient ori inconştient, au trădat interesele acestei 
patrii”, Gazeta Transilvaniei, 22 ianuarie/4 februarie 1916. 

77 Gazeta Transilvaniei, 12/25 ianuarie 1917. 

78 Alexandru Vaida Voevod, Memorii, vol. II, ed. îngrijită de Alexandru Şerban, Cluj- 
Napoca, Dacia, 1995, p.15. 

79 Transilvania a fost promisă României de puterile Antantei, mai întâi pentru a obţine 
neutralitatea ei şi apoi pentru a o îndemna să se alăture aliaţilor împotriva Puterilor 
Centrale. Încă din 1914 — potrivit lui Alexandru Marghiloman - de la Petersburg se 
comunicase că, în schimbul unei alianţe, Rusia se angaja să garanteze, în cazul 
victoriei, alipirea la România a Transilvaniei, Bucovinei şi Basarabiei de Nord, în 
Alexandru Marghiloman, Note politice, vol.I, ed. îngrijită de Stelian Neagoe, 
Bucureşti, Edit. Machiavelli, 1994, p.166-167. 

revoluţionare din Ungaria anului 1918, unde viaţa politică se radicalizase. 
Liderii ardeleni negociau, încă la finele anului 1918, cu noul guvern ungar, 
cerând pe 9 noiembrie „preluarea puterii depline de guvernare asupra teri- 
toriilor locuite de români în Țara Ungurească şi Ardeal”%. Negocierile care 
au urmat au eşuat, lăsând chestiunea transilvană spre rezolvare Conferinţei 
de Pace de la Paris. Câteva zile mai târziu conducerea Partidului Naţional a 
lansat manifestul „Cătră popoarele lumii”, proclamând hotărârea naţiunii 
române de „a-şi înfiinţa pe teritoriul locuit de dânsa statutul său liber şi 
independent”!. Consiliul a convocat apoi Marea Adunare Naţională la 1 
decembrie la Alba Iulia pentru a vota unirea românilor din Transilvania, 
Banat şi Ungaria cu România, afirmând autonomia provizorie a teritoriilor 
ardelene, iar cu acestă ocazie a fost înfiinţat Marele Sfat Naţional Român, 
care a numit o zi mai târziu organul său executiv: Consiliul Diligent. În inte- 
riorul Consiliului existau două curente contrare: unul care susţinea menti- 
nerea autonomiei transilvane şi altul care propunea unirea necondiționată. 

Nemulţumirile şi criticile fruntașilor ardeleni la adresa politicii 
Regatului, dilemele lor din perioada Consiliului Diligent demonstrau o dată 
în plus că elita transilvană nu era pregătită pentru abandonarea idealului său 
mai vechi, autonomia, iar componenta regionalistă a Partidului Naţional se 
va preocupa şi în perioada interbelică de proiecte politice federaliste şi 
autonomiste. 


80 Ion Popescu Puţuri, Augustin Deac, Unirea Transilvaniei cu România: 1 decembrie 
1918, Bucureşti, Edit. Politică, p.623. 
81 Ibidem, p.654. 


136 


(IM)POSIBILA FEDERALIZARE A IMPERIULUI 
HABSBURGIC 


Ultimul deceniu al secolului al XIX-lea a fost martorul naşterii 
partidelor politice de masă şi al unei radicalizări crescânde, sociale şi 
naţionale, în toată Europa est-central-răsăriteană, unde rivalitatea etnică, 
naţionalismele şi crizele identitare iau forme noi, iar liderii naționalităților 
marginalizate experimentează modele, teoretice şi practice, pentru aşezarea 
lor egală alături de naţionalităţile care deţin puterea în Imperiul Habsburgic. 
Una dintre soluţii, propusă şi susţinută de Aurel C. Popovici, este 
federalismul — o formulă menită să reformeze monarhia aflată în declin, dar 
în acelaşi timp o metodă prin care grupurile etnice din ce în ce mai 
nemulţumite de hegemonismul germano-austriac şi maghiar să-şi poată 
dobândi identitatea culturală şi politică dorită. 


„În Elveţia, o țară federală, zeci de cantoane formează aproape 
nişte țări separate. Au culturi şi tradiţii distincte, deşi trăiesc 
împreună. Toate statele naţionaliste centralizate şi-au ucis 
provinciile, culturile şi limbile (dialectele). Este adevărat că 
Imperiul din centrul Europei a fost deosebit în toate privințele, 
din cauza tendinţelor naţionaliste. Dar cred că naționalismul 
este o noțiune relativ nouă care a acţionat în detrimentul 
anumitor regiuni şi provincii, proliferând în națiunile proaspăt 
create. Probabil că e necesară o reducere pentru ca aceste 
regiuni, provincii, națiuni să nu ajungă la forme care le-ar 
dăuna în viitor. Independenţa naţională poate ameninţa 
regiunile individuale. Dar anumite regiuni şi provincii nu 
consideră neapărat o primejdie acea formă imperială de 
centralizare care este favorabilă unităţii prin pluralitate. 


Fiind de origine română, m-am gândit mereu, împreună cu alții, 
că sângeroasa împărțire care a separat Transilvania, România şi 
Ungaria a fost poate originea catastroficului conflict şi a căderii 
Imperiului federal. Este adevărat, şi alte țări au trecut prin aceeaşi 
situație, dar neînțelegerea criminală care a existat între România, 
Transilvania şi Ungaria a devenit poate una din cauzele majore 
ale colapsului confederației pluraliste”. (Eugene Ionesco, 
„Imperiul Austro-Ungar — precursor al confederației Europei 
Centrale?”, în Europa Centrală. Nevroze, dileme, utopii, ed. 
Adriana Babeţi, Cornel Ungureanu, laşi, Polirom, 1997, p.254). 

Adepții români ai federalismului, prin proiectele lor sau prin aderarea 
la alte proiecte din epocă, au încercat să susţină şi să stimuleze ideea 
naţională. Nicolae Bălcescu şi Dumitru Brătianu au fost cuceriţi de Giuseppe 
Mazzini, care la mijlocul secolului al XIX-lea făcea planuri pentru 
înfăptuirea unei Europe federale democrate şi republicane, având la bază 
statul naţional. Ideea unităţii poporului român, panromânismul, cum îl 
numea Bălcescu, era scopul tuturor planurilor de federalizare la care ar fi 
urmat să participe teritoriile româneşti. Pacea nu se va putea stabili în 
regiunea Dunării de Jos, spunea Bălcescu într-o scrisoare către Ion Ghica, 
dacă nu se va întemeia o federaţie bazată pe principiul egalităţii naţiunilor 
conlocuitoare. „Trebuie recunoscute trei naţiuni de sine stătătoare: cea 
maghiară, cea iugoslavă, cuprinzând pe croaţi, dalmaţi, sloveni şi sârbi, şi 
cea română, cuprinzând pe românii din Transilvania, Banat şi Ungaria, la 
care se vor adăuga românii din celelalte provincii româneşti. Determinarea 
teritoriului naţional se va face pe cale plebiscitară, urmându-se indicaţiile 
majorităţii. Fiecare naţiune se va îngriji de administraţia internă, culte, 
justiţie, finanţe locale şi instrucţie publică, care sunt de competenţa statului 
naţional, fără ca guvernul federal să se poată amesteca în acest domeniu 
domestic. Federaţiei îi revine conducerea politicii externe, apărarea 
teritoriului şi rezolvarea chestiunilor comerciale şi financiare de interes 
general“!. 

În secolul al XIX-lea au existat numeroase proiecte de federaţii şi 
confederaţii din care românii urmau să facă parte, multe dintre ele fiind 
propuneri ale reprezentanţilor români pentru federaţii româno-maghiare, ca 
posibilă rezolvare a problemei naţionale în teritoriile din Transilvania şi 
Ungaria locuite de români. Dumitru Brătianu şi Simion Barnuţiu au fost 
principalii adepţi ai acestei formule. Ion Maiorescu, de pildă, susţine un 
proiect de dimensiunea celor gândite de Mazzini, în care propune Dietei din 
Frankfurt la 1848 crearea unei federaţii dunărene care să cuprindă spaţiul 
dintre Marea Baltică şi Marea Neagră, incluzându-i şi pe români şi pe unguri, 
totul sub conducerea Germaniei: „O astfel de Ungarie, explica Maiorescu, 
legată prin alianţă ofensivă şi defensivă cu România şi alipite amândouă de 
Germania printr-o legătură de stat, înlătură pericolul panslavismului, asigură 
Răsăritul Europei şi câştigă Germaniei o influenţă necesară ce i se cuvine 
până la Marea Neagră”?. Cel care a făcut cel mai laborios, fundamentat şi 
argumentat proiect federalist este Aurel Popovici, neobosit teoretician şi 
practician al chestiunii naţionale, convins că rezolvarea problemei naţionale 
a românilor din afara graniţelor regatului este posibilă numai în cadrul unui 
Imperiu Habsburgic federalizat. 

În căutarea soluţiilor pentru unitatea naţională, ideile federaliste au 
jucat un rol pozitiv, chiar dacă nu determinant, iar toate proiectele de acest 


1 George Ciorănescu, Românii şi ideea federalistă, Bucureşti, Edit. Enciclopedică, 1996, 
p.33. 
2 Ibidem, p.40. 


138 


(Im)posibila federalizare a Imperiului habsburgic 


fel au avut ca punct de plecare Transilvania. Ideea federalistă a fost, astfel, 
formulată şi în Memorandum-ul din 1892, în care se cerea ca „sistemul de 
guvernare să fie reformat în patria noastră, astfel ca să se asigure drepturile 
odată câştigate şi să se ţină seama de interesele legitime ale tuturor 
popoarelor ce compun statul ungar poliglot (...) să se ia cât mai curând 
iniţiativa pentru asocierea internă a popoarelor şi cu încredere împrejurul 
Tronului să emulăm cu toţii întru consolidarea şi fortificarea patriei 
comune“. Mult mai devreme, Andrei Şaguna a propus de asemenea 
satisfacerea aspirațiilor naționalităților pe căi constituţionale. În timpul 
revoluţiei de la 1848 el ajunsese să vadă în federalizarea monarhiei mijlocul 
cel mai bun de armonizare a intereselor dinastiei cu cele ale naționalităților, 
şi, după cum notează Keith Hitchins, Şaguna trebuie socotit printre cei 
dintâi români susţinători ai „Austriei Mari“€. 

În concepţia sa despre o „Austrie unită“, înaltul ierarh transilvănean a 
combinat atât elemente de centralism, cât şi de federalism. Andrei Şaguna ar 
fi dorit să extindă în întreaga monarhie un cod de legi austriac uniform sau 
o constituţie ca mijloc de eliminare a privilegiilor locale, care, în concepţia 
sa, şi-au pierdut orice valabilitate în epoca modernă şi erau doar obstacole în 
calea progresului social. În acelaşi timp el a dorit să păstreze un grad sufi- 
cient de autonomie provincială pentru a îngădui diferitelor naţionalităţi să- 
şi urmeze propria lor dezvoltare pe baza caracterului lor distinct şi în cadrul 
general istoric şi geografic, care devenise parte integrantă a existenţei lor. 
Acesta a fost motivul principal al susţinerii de către Şaguna a autonomiei 
transilvănene şi a eforturilor de a insufla o „conştiinţă transilvăneană“ 
tuturor locuitorilor principatului. Mai vehement, Simion Bărnuţiu răspunde 
pe 25 martie 1848 propagandei unioniste maghiare printr-un manifest în 
care cerea mai întâi recunoaşterea românilor din imperiu ca naţiune liberă şi 
egală cu celelalte, conform principiilor enunțate de revoluţia din 1848, şi 
apoi discutarea unirii cu Ungaria: „Numai după ce va fi constituită şi 
organizată națiunea română, pe temeiul libertăţii egale, atunci să se facă 
federăciune cu ungurii, pentru apărare comună, cum face o naţiune liberă cu 
altă naţiune liberă. Fără condiciunea libertăţii egale românii să nu păşească 
la nece un gen de uniune, ci să se unească cu naţiunile care recunosc 
libertatea naţiunilor şi o respectează în fapt“.6 


3 Vasile Netea, Istoria Memorandumului românilor din Transilvania şi Ungaria, 
Fundaţia Regele Mihai, Colecţia Transilvania, p.142-143. 

4 Keith Hitchins, Ortodoxie şi Naţionalitate. Andrei Şaguna şi românii din Transilvania, 
1846-1873, trad. Aurel Jivi, Bucureşti, Univers Enciclopedic, 1995, p.115. 

5 Ibidem, p.185. 

6 Simion Bărnuţiu, Discursul ţinut în catedrala din Blaj la 2/14 maiu 1848, în George 
Ciorănescu, Românii şi ideea federalistă, Bucureşti, Edit. Enciclopedică, 1996, p.8. 

Contextul politic al epocii 


La sfârşitul secolului al XIX-lea şi începutul veacului XX, elita politică 
românească din Transilvania căuta modalităţile de construire a unei 
identități culturale şi politice prin care să răspundă discursului naţionalist 
maghiar şi politicii de maghiarizare coordonate de la Budapesta. Redarea 
autonomiei Transilvaniei şi federalizarea Imperiului Habsburgic au fost cele 
două soluţii prin care inteligența ardeleană a încercat să susţină ideea 
naţională, în cadrul legislativ al vremii. Ambele proiecte urmăresc acelaşi 
scop: evoluţia identităţii naţionale din stadiul incipient în care se preocupă 
doar de sine şi de rezolvarea problemelor de moment la un stadiu mai 
dezvoltat în care să poată developa chestiunile mari pe termen lung, în 
perspectiva evoluţiei politice şi sociale a imperiului?. 

În anii 90 ai secolului al XIX-lea sistemul dualist se dovedea tot mai 
incapabil să gestioneze crizele sociale şi politice din imperiu. Compromisul 
din 1867 încheiat între reprezentanţii dinastiei habsburgice şi maghiarii 
conduşi de Ferencz Deák a marcat în multe privinţe o dominație a politicii 
ungare asupra imperiului, dominație care a spulberat speranţele de 
autonomie ale românilor din Transilvania. Prin Acordul de creare a Dublei 
Monarhii, Transilvania încetase să mai existe ca unitate politică separată, iar 
românii deveniseră din populaţie majoritară a fostului principat una din 
minoritățile naţionale ale Ungariei. Sistemul înfiinţat la 1867 şi menţinut de 
împăratul Franz Joseph nu satisfăcea practic diferitele minorităţi din imperiu 
şi, cu excepţia germanilor, a nobilimii poloneze, a nobilimii maghiare care 
prefera încă status-quo-ul, toate celelalte grupuri sociale şi naţionale cereau 
la sfârşitul secolului al XIX-lea reforme serioase care să restabilească toate 
naţiunile istorice în dreptul lor statal. 

Instaurarea dualismului este interpretată de elita naționalităților 
nemaghiare din imperiu, dar şi de mulţi politicieni austrieci, drept cauză a 
principalelor crize politice şi sociale din monarhie. De asemenea, mulţi 
istorici central şi est europeni consideră că dualismul a fost germenele morţii 
Imperiului Habsburgic. Există însă şi păreri contrare care susţin că soluţia 
dualismului nu era mai periculoasă decât oricare alt aranjament 


7 În clasificarea făcută de Miroslav Hroch mişcărilor naţionale românii ajung, odată cu 
problematizarea identităţii naţionale, în stadiul al treilea al existenţei lor naţionale, 
având un potenţial de acţiune „de masă”. Periodicizarea pe care o face Hroch 
defineşte succesiv aspectele unei mişcări naţionale care trece de la starea incipientă 
a descoperirii rolului legitimator al culturii, prin trezirea conştiinţei naţionale, la o 
mişcare naţională de masă. Pentru teoria celor trei etape vezi Miroslav Hroch, Social 
Preconditions of National Revival in Europe. A Comparative Analysis of the Social 
Composition of Patriotic Groups among the Smaller European Nations, trans. by Ben 
Fowles, Cambridge, Cambridge University Press, 1985. 

8 Piotr S. Wandycz, Preţul libertăţii. O istorie a Europei central-răsăritene din Evul 
Mediu până în prezent, Bucureşti, Edit. All, 1998, p.186. 

constituţional cu condiţia ca Franz Joseph să fi avut voinţa şi inteligenţa de- 
a evolua şi de a realiza, atunci când era necesar, un compromis cu celelalte 
naţiuni istorice, restabilind vechile structuri federale ale monarhiei, care 
constituiseră adevărata ei forţă în trecut?. Dar norma după care s-a condus 
împăratul a fost, până spre sfârşitul vieţii sale, prudenţa, astfel încât a 
preferat să păstreze compromisul din 1867, cu riscul de a trezi nemulţumirea 
celorlalte naţionalităţi, nemulţumire care la sfârşitul secolului al XIX-lea şi 
începutul celui următor s-a acumulat şi a crescut treptat după principiul 
bulgărelui de zăpadă. 


„[...] conflictele naţionale, care pe drept atrăgeau asupra lor 
atenţia Europei şi care astăzi sunt complet greşit prezentate, 
erau aşa de violente încât din cauza lor maşinăria statului se 
gripa şi se oprea de mai multe ori pe an, dar în intervale şi pauze 
oamenii se înțelegeau de minune între ei şi-şi vedeau de treburi 
de parcă nu s-ar fi întâmplat nimic [...]. Oamenii acționau în 
această țară — uneori cu patima dusă la paroxism şi la ultimele 
ei consecinţe — totdeauna altfel de cum gândeau sau gândeau 
altfel de cum acționau. Kakania era statul cel mai în vârstă; era 
statul care într-un fel sau altul nu se mai întrecea decât pe sine 
însuşi în longevitate, între fruntariile lui erai liber în sens 
negativ”. (Robert Musil, Omul fără însuşiri, vol. I, trad. Mircea 
Ivănescu, Bucureşti, Univers, 1995, p.55-56) 


Nici cele două naţiuni care deţiuneau puterea în stat, austro-germanii şi 
maghiarii, nu erau mulţumite de regimul instaurat în 1867, fiindcă sistemul 
dualist funcţiona greoi, nu avea la îndemână instituţii proiectate pentru 
această inovaţie politică, iar democratizarea celor existente şi a vieţii politice 
din monarhie era în contradicţie cu principiile hegemonice ale dualismului. 
Cercurile conducătoare maghiare considerau în anii 90 ai secolului al XIX- 
lea compromisul drept un simplu tratat de alianţă, încheiat cu scopul 
satisfacerii obligaţiilor din Sancţiunea Pragmatică, dar mai cu seamă pentru 
asigurarea independenţei statului ungar. Afacerile de interes comun din 
monarhie erau tot mai des văzute ca fiind temporare, urmând ca ele să treacă 
sub controlul exclusiv al părţii maghiare, în măsura consolidării sale în 
cadrul pactului. 

Pe fondul crizei liberalismului din Austro-Ungaria, la începutul ultimei 
decade a secolului al XIX-lea, un nou sistem politic s-a instalat în imperiu şi 
o nouă clasă politică s-a impus atât la Viena, cât şi la Budapesta. Partidele 
tradiţionale, apărute în urma Revoluţiei din 1848, liberalii şi conservatorii, 


9 Jean Berenger, Histoire de l’Empire des Habsbourgs, Paris, Librairie Artheme Fayard, 
1990, p.480. 

la care se adaugă partidele naţionaliste din Austria şi Ungaria, vor fi nevoite 
să ţină cont acum de Partidul Social Democrat, de Partidul Creştin Social şi 
de mişcarea pangermanistă al cărei ideal era Germania Mare, şi care repune 
în discuţie existenţa monarhiei. În capitala Ungariei autoritatea lui Kâlmân 
Tisza este în declin după cei 15 ani în care a deţinut puterea şi a impus 
Partidul Liberal, condus de marii proprietari funciari, la cârma Ungariei. 

Tisza a reuşit în perioada cât a fost şeful guvernului să întărească cen- 
tralizarea prin lărgirea atribuţiilor prefecţilor şi ale comisiei administrative 
prezidate de aceştia în defavoarea autonomiei departamentelor. Consoli- 
darea dominaţiei atât faţă de Austria, cât şi fată de naţionalităţi era, însă, 
platforma comună a liberalilor aflaţi la putere şi a partidelor de opoziţie, 
chiar dacă proiectele tactice erau diferite, scopul rămânea mereu identic. Din 
acest motiv, armata imperială şi regală comună întregii monarhii şi loială 
dinastiei, întru totul străină Ungariei, era motiv de conflict permanent între 
Viena şi Budapesta şi pretext de scandal perpetuu pentru naționalismul 
ungar. Armata, considerată de împărat principalul pilon al supravieţuirii 
monarhiei, constituia pentru politicienii maghiari un veşnic subiect de 
dispută. 


„Comună şi una, aşa cum este ea, trebuie să rămână armata 
mea, forța puternică ce apără monarhia austro-ungară împotriva 
oricărui duşman. Credincioasă jurământului ei, armata mea 
întreagă trebuie să-şi continue drumul, îndeplinindu-şi cea mai 
sfântă dintre datorii, pătrunsă de un spirit de unitate şi armonie 
care respectă particularităţile naționale şi serveşte particula- 
ritățile fiecărui popor spre binele marelui întreg”. (fragment 
dintr-un ordin de zi dat în 1903 de Franz Joseph în Jean-Paul 
Bled, Franz Joseph, trad. Smaranda Bedrosian, Bucureşti, Edit. 
Trei, 2002, p.542) 


Sub presiunea Vienei, Tisza a fost nevoit în 1888 să prezinte în 
parlament un program de reformă a armatei, proiect în care era prevăzută 
modernizarea recrutării, dar şi impunerea limbii germane ofiţerilor în 
rezervă, aşa cum pretindea împăratul. Discutarea legii militare a dezlănţuit 
agitația naționalistă nu numai în parlament, ci şi pe stradă, şi acesta a fost 
momentul în care Tisza a început să piardă teren, dar guvernul său a căzut 
pentru că nu reuşise să rezolve problemele sociale şi politice serioase legate 
de menţinerea marii proprietăţi funciare şi a dezvoltării industriale, pe 
fondul sărăcirii micii nobilimi (gentry) şi al creşterii proletariatului 
industrial şi agricol. Urmarea a fost că în 1892 Franz Joseph l-a numit în 
fruntea cabinetului ungar pe Alexander Wekerle, partizan al reformelor, care 
a fost, până în 1918, singurul preşedinte de origine burgheză al consiliului 
ungar. 

În aceeaşi măsură, dar din motive diferite şi sub alte pretexte, liberalii 
pierdeau teren şi la Viena, cedând, încet dar sigur, dreptul de a participa la 
viaţa publică socialiştilor, naţionaliştilor slavi, antisemiţilor pangermanici, 
antisemiţilor social-creştini. Liberalii n-au reuşit nici să integreze aceste noi 
mişcări în ordinea legală, nici să le satisfacă cerinţele. Schorske descrie în 
Viena fin-de-siecle cum grupările aflate în conflict, deşi aveau paradisuri 
diferite, împărțeau acelaşi iad: conducerea clasei mijlocii liberale austro- 
germane”, Astfel, în anii 1890, utilizând când urna de vot, când obstrucţia 
parlamentară, când demonstrațiile şi conflictele de stradă, mişcările 
antiliberale paralizau statul şi-i îndepărtau pe liberali din poziţiile de 
conducere pe care le dobândiseră cu doar treizeci de ani înainte. Situaţia 
devenea paradoxală pentru burghezii liberali, fiindcă avuţia lor sporea, în 
vreme ce puterea lor politică era în declin. Autorul celebrei Viena fin-de- 
siècle ilustrează elocvent această situaţie explicând că burghezia liberală 
domina viaţa profesională şi culturală a Imperiului, în timp ce puterea ei 
politică devenise ca şi inexistentă: „înalta burghezie vieneză, într-o măsură 
mai mare chiar ca împăratul pe care îl slujea cu atâta loialitate, domnea fără 
să poată conduce“!!. 

Pe fondul acestui peisaj aflat în mişcare, elita politică românească din 
Transilvania contabiliza nemulţumirile şi reproşurile la adresa guvernului 
ungar, începând cu 1879, când Parlamentul maghiar a adoptat legea potrivit 
căreia predarea limbii ungare devenea obligatorie în şcolile elementare 
româneşti confesionale ortodoxe şi unite — prima dintr-o serie de legi menite 
să pună de acord educaţia naționalităților cu ideea Ungariei ca stat naţional 
maghiar!? — continuând cu legea din 1883 care impunea limba maghiară ca 
limbă de predare în şcolile medii ale naționalităților şi cu alte acte normative 
care subminau autonomia bisericilor româneşti. 

Prin acţiunile sale, guvernul de la Budapesta urmărea extinderea 
controlului administraţiei maghiare asupra profesorilor şi preoţilor, pe care 
îi considera principalii oponenți ai politicii de asimilare. 


„În ciuda 'şovinismului lingvistic maghiar” (Moritz Csáky), în 
ciuda interdicţiilor şi proceselor de presă emanate de la 
autorități, în ciuda unor abuzuri sângeroase izolate, trebuie să 
spunem două lucruri de bine despre unguri: maghiarizarea sau 
asuprirea naționalităților nu a fost niciodată condiţionată 
«etnico-rasial», ci cultural. Atributul ungarismului a fost numai 
şi numai limba! Orice om care adera la ungarism avea de fapt, 


10 Carl E. Schorske, Viena fin-de-siecle. Politică şi cultură, trad. Claudia Ioana 
Doroholschi şi Ioana Ploeşteanu, laşi, Polirom, 1998, p.281. 

11 Ibidem, p.282. 

12 Keith Hitchins, România 1866-1947, trad. George G. Potra şi Delia Răzdolescu, 
Bucureşti, Humanitas, 1996, p.211. 

indiferent de origine, aceleaşi şanse. Şi: era vorba atunci în 
general de hotărâri politice şi naţionale, care nu aveau incidenţă 
asupra persoanei şi nu penetrau sfera vieții particulare. De 
aceea, ele nici nu pot fi aduse la acelaşi numitor cu măsurile 
colective şi teroriste din statele succesoare din perioada 
interbelică şi postbelică”. (Paul Lendvai, Ungurii, trad. Maria şi 
Ion Nastasia, Bucureşti, Humanitas, 1999, p.313) 


Răspunsurile intelectualităţii româneşti din Transilvania la experienţele 
politice din cele două capitale ale imperiului au fost adesea divergente, 
reprezentanţii românilor erau pe măsura acestora fie preventivi şi rezervaţi, 
fie adepţi ai pasivismului, fie activişti înnăscuţi şi revoluționari, dar cu toţii 
legalişti. Deşi aveau scopuri şi idealuri comune, totuşi de cele mai multe ori, 
în istoria zbuciumată a principatului, elita sa politică şi culturală a fost 
divizată. 

În interiorul mişcării politice române, care cuprindea la sfârşitul 
secolului al XIX-lea noi militanţi proveniţi din rândurile clasei mijlocii şi ale 
țărănimii, existau două tendinţe, una exponentă a ideilor pasiviste, 
reprezentată de vechea generaţie, în frunte cu Ion Raţiu, şi alta grupată în 
jurul Tribunei din Sibiu, formată din Septimiu Albini, fraţii Brote, Vasile 
Lucaciu, care încă din 1893 insistau pentru abandonarea pasivismului şi 
pentru participarea activă a românilor în luptele parlamentare. Promotorii 
neoactivismului cereau abandonarea luptei pentru redobândirea autonomiei 
Transilvaniei, care fusese scopul principal al pasivismului. Teoreticianul 
acestei noi mişcări, Vasile Goldiş, argumenta, folosind o logică simplă, că 
„putem să facem tot ce făceam în pasivitate. Pentru ce pe lângă aceasta să nu 
facem şi ce se poate face în activitate?“1%. Disputa inteligenţei române din 
Ardeal a luat sfârşit, formal, în 1905, la Conferinţa Partidului Naţional, unde 
majoritatea delegaților a votat pentru participarea la viitoarele alegeri 
parlamentare şi a renunţat la cererea autonomiei principatului, revendicare 
care a fost înlocuită cu cererea de recunoaştere a românilor ca „individua- 
litate politică“ şi de acordare a unor garanţii legale pentru „dezvoltarea lor 
etnică şi constituţională“. 

Modificarea punctului de căpătâi al programului Partidului Naţional 
Român era un compromis pe care politicienii români îl făceau sub presiunea 
vremurilor, în ciuda acţiunilor naţionaliştilor maghiari, dar pe fondul 
mişcărilor pangermaniste şi panslaviste. Această mutare, prin care 
inteligenţa ardeleană sacrifica principala sa ţintă de după instaurarea 
dualismului, urmărea rezolvarea problemelor naţionale printr-un proiect pe 
termen mai lung. În acest fel elita politică românească din Ardeal este 
obligată, printr-un joc ale cărui reguli ea însăşi le-a impus, dar la care se 


13 Vasile Goldiş, Scrieri social-politice şi literare, Timişoara, Facla, 1976, p.80. 

adaugă şi multe necunoscute, unele imprevizibile, să iasă din vechile 
sabloane etnice şi identitare şi să adere la proiecte mai generoase. Odată 
trasată această ecuaţie cu variabile nedeterminate, promotorii autonomiei 
naţionale au căzut de acord că federalismul era cadrul constituţional pentru 
dezvoltarea acesteia. 


Împăratul — stâlpul monarhiei şi garantul reformării ei 


În 1906, data la care a apărut Die Vereiningten Staaten von Gross- 
Osterreich, federalizarea Monarhiei Habsburgice devenise un loc comun 
pentru politicienii români!“, care gândeau că singura soluţie pentru 
realizarea autonomiei era federalizarea imperiului, care se zbătea nu doar 
datorită crizei politice şi economice, ci şi din cauza unei lipse tot mai 
accentuate de legitimare. Împăratul părea singurul liant între grupările şi 
tendinţele divergente din interiorul monarhiei, dar imobilismul său, venerat 
şi contestat până şi de anturajul său familial, era catastrofal, fiindcă nişte 
reforme curajoase i-ar fi putut satisface pe cei care ţineau la ideea unui mare 
stat dunărean!*. Cunoscând fragilitatea monarhiei, Franz Joseph avea nevoie 
de instituţii care să poată face faţă atât curentelor centrifuge care veneau din 
partea partidelor naţionaliste, cât şi mişcărilor naționalităților nemulţumite 
de statutul lor în cadrul sistemului dualist. Dar împăratul nu era dispus să 
guverneze împotriva guvernelor de la Viena şi Budapesta, şi cu trecerea 
timpului Franz Joseph devenea un partizan din ce în ce mai înverşunat al 
status quo-ului şi al dualismului atâta vreme cât era vorba despre un dublu 
centralism şi Austro-Ungaria se putea sprijini pe dinastie, armată, 
administraţie. 

Conceptul de politică rituală poartă amprenta clară a tradiţiei habsbur- 
gice. Cancelaria imperială cu aura sa ceremonios protocolară constituia în 
Imperiul Austriac târziu unicul focar eficient de convergenţă a loialității 
civice!6, la care au subscris şi românii — aceştia, şi după instaurarea dualis- 
mului, au continuat să se raporteze Curţii de la Viena, încercând să justifice 
acest „act de trădare“ făcut împotriva lor: „noi suntem de bună credinţă, că 
Majestatea sa, care a accentuat alipirea tradiţională a poporului român, nu o a 
făcut numai din paradă fără din convingerea ce o are şi o a câştigat atât de când 
conduce destinele acestei mari monarhii, cât şi din istorie, care nu poate 
înregistra nici un act de trădare săvârşit de neamul nostru“. 

Gazetele vremii sunt pline de declaraţii de loialitate faţă de împărat, 
prin care românii cer protecţie suveranului, plângându-se de asuprirea 
maghiară: „Speranţa de scăpare o vedem şi acum ca totdeauna în înălțimea 


14 Keith Hitchins, op.cit., p.221. 
15 Jean Berenger, op.cit., p.460. 
16 Carl E. Scorske, op.cit., p.20. 
17 Telegraful Român, nr. 93, 16 septembrie 1890. 

tronului. Românii au vărsat sânge pentru dinastie, românii au fost totdeauna 
neclintiţi în credinţa lor către tron şi nu se poate ca ungurii să-i nimicească 
şi asuprească sub masca, că ei sunt singurii stâlpi ai tronului. Fină acum le- 
a succes de minune bine a-şi face şi aici în toate trebşoarele şi au încurcat şi 
itele dincolo în cealaltă parte a monarhiei, e o altă întrebare dacă nu se vor 
deochia odată. Lumea întreagă nu o pot pune nici ei la cale. Şiretenia e o 
armă puternică, dar ea e o armă mai puţin durabilă. Poate că şi naționaliștii 
din Austria să prindă de veste de pericolul în care sunt împinşi, poate că şi 
noi aici să venim odată ca să ne înţelegem noi între noi şi să restabilim 
solidaritatea atât de necesară, şi atunci ungurii vor avea să-şi facă seama cu 
noi ca un factor, care nu e de desconsiderat”!s. 

Devotamentul faţă de împărat îl determină pe George Barițiu să critice 
momentul ales pentru trimiterea delegaţiei memorandiste la Viena: 
„Promovarea Memorandumului român la tron pe calea unui peregrinariu la 
Viena tocmai în ajunul jubileului de 25 de ani al încoronării, totdeauna o am 
dezaprobat, şi acesta o am şi spus respectivilor. Lucrul însă s-a întâmplat. 
Noi românii ştim, că chiar şi încercarea de a se prezenta memorandumul la 
coroană a fost mijlocul cel din urmă, să nu creadă însă nimeni că acuma din 
partea românilor va urma revoluţiunea. Acesta e imposibilitate. Românimea 
mai mult nu va face revoluţiune, destul am gustat din amarul anilor 1848- 
1849 şi din experienţele câştigate atunci“. 

Românii au perseverat cu tenacitate în redactarea ceremonioaselor 
memorii către 'drăguţul de împărat, cel puţin până la Memorandum, dar şi 
după aceea, aşteptând în continuare o schimbare providenţială în bine din 
direcţia palatelor Hofburg şi Belvedere. În pofida gesturilor spectaculoase de 
contestare şi bravadă ale unor lideri dezamăgiţi ca Avram Iancu şi Papiu 
Ilarian, sau a tendinței de a trece în Principate cu gândul că în Ardeal nu se 
mai poate face nimic, imaginarul social va reuşi totuşi, ca în atâtea alte 
rânduri, să arunce de pe umerii împăratului responsabilitatea nedreptăţirii 
românilor ardeleni”. Periodic şi necondiţionat, românii îşi întorceau privirea 
către împărat, care, ca un profet care nici nu prevede, nici nu poate hotări 
liber ce urmează să facă, îi neglija mereu pe aceşti supuşi loiali pentru care 
„Patria şi tronul, dinastia de Habsburg, sunt lucruri scumpe, cele mai 
scumpe din viaţa poporului nostru român'?!, fiindcă „rar este o dinastie în 
Europa cea bătrână care să poată să se reazeme cu atâta siguranţă pe credinţa 
popoarelor ca dinastia noastră“?, iar „Simţămintele dinastice au fost stelele 


18 Telegraful Român, nr.26, 5/17 martie 1891. 

19 Telegraful Român, nr. 70, 7/19 iulie 1892. 

20 Sorin Mitu, Geneza identităţii naționale la românii ardeleni, Bucureşti, Humanitas, 
1997, p.50, pentru această atitudine de loialitate a românilor faţă de Împărat, vezi şi 
Liviu Maior, Memorandumul. Filosofia politico-istorică a petiţionarismului românesc, 
Cluj, Edit. Fundaţiei Culturale Române, 1992, şi de acelaşi autor, Alexandru Vaida 
Voevod între Belvedere şi Versailles (însemnări, memorii, scrisori), Cluj, Sincron, 1993. 

21 Telegraful Român, nr. 92, 1/13 septembrie 1890. 

22 Telegraful Român, nr. 78, 24 iulie /5 august 1890. 

conducătoare în politica românilor, totdeauna vânjoasele braţe ale românilor 
deasupra sunt gata a prinde armele pentru tronul habsburgilor, pieptul 
feciorilor noştri stau gata în faţa gloanţelor duşmane“%. 

Loialitatea pe care o genera Casa de Habsburg se baza pe susţinerea, 
întărirea şi punerea în practică a celor două principii cunoscute sub 
denumirile de Kaisertreue - devotamentul faţă de persoana împăratului — şi 
Hausmach - construcţia simbolică a persoanei împăratului — aceste două 
componente ale patriotismului dinastic fiind substitutul patriotismului 
austriac mărturisit de naţionalităţile Imperiului dinastiei Habsburgice. 

Devotamentul faţă de monarh a fost piesa de legătură care a ţinut unit 
imperiul şi a făcut ca grupurile etno-naţionale să caute rezolvări pentru 
problemele lor nu prin secesiune, ci prin dialog cu reprezentanţii tronului. 
Loialitatea faţă de împărat devenise într-un fel parte din sacrificiu nations, 
care îi transforma pe cehi, croaţi, sârbi, români în „austrieci“2. Era un modus 
vivendi al naționalităților, care mai sperau în reformarea imperiului, dar care 
căutau în acelaşi timp soluţii alternative pentru idealurile lor. Acest model 
de complementaritate, care păstrează şi cultivă fidelitatea faţă de împărat, 
propunând simultan formulele constituţionale de păstrare a identităţii 
naţionale, este punctul de plecare al proiectului de federalizare făcut de 
Aurel C. Popovici”. 


Salvarea monarhiei şi garantarea drepturilor minorităților 
prin federalizarea imperiului. 


Doctrina politică a Austriei Mari, aşa cum este descrisă în lucrarea lui 
Aurel C. Popovici, Die Vereiningten Staaten von Gross-Osterreich, apărută în 
1906 la Leipzig, se află în opoziţie cu sistemul dualist, despre care autorul 
scrie că „a purtat în el, dintru început, germenele disoluţiei“?6. Acest sistem 
era ineficient nu doar prin construcţia instituţiilor sale care se corelau cu 
mare greutate sau prin pârghiile birocraţiei supercentralizate care încuraja şi 
susținea maghiarizarea, ci şi prin raportarea politicului şi executivului la 
instanţa supremă”. Potrivit lui A. C. Popovici dualismul ar fi putut avea rost 


23 Telegraful Român, nr. 93, 4/16 septembrie 1890. 

24 Jacque Le Rider, Modernitatea vieneză şi crizele identităţii, trad. Magda Jeanrenaud, 
Edit. Universităţii Alexandru loan Cuza, 1995, p.23. 

25 Aurel C. Popovici, Stat şi națiune. Statele unite ale Austriei Mari, trad. de Petre 
Pandrea, Bucureşti, Fundaţia pentru Literatură şi Artă „Regele Carol II”, 1939, 
reeditată la Bucureşti, Edit. Albatros, 1997. 

26 A. C. Popovici, op.cit., p.143. 

27 A. C. Popovici argumentează ineficienţa sistemului dualist prin „lipsa unui guvern 
central, lipsa unui parlament şi lipsa unui aparat juridic al imperiului, care să 
funcţioneze în toată regula, sunt suficiente ca să dovedească oricărui om care are bun 
simţ că cele două părţi ale imperiului se vor înstrăina şi nu pot să nu se înstrăineze 
din ce în ce mai mult, până în momentul când o despărţire definitivă nu va mai putea 
fi înlăturată”. 

atâta timp cât ar mai fi existat o cât de mică speranţă că germanii şi maghiarii 
vor rămâne stăpâni pe cele două principate, adică „atâta timp cât mai există 
o oarecare perspectivă că se putea înfăptui germanizarea în Austria şi 
maghiarizarea în Ungaria. Sau, în sfârşit, atâta timp cât se putea presupune 
că acest dualism ar fi în stare să mulţumească, cel puţin, pe maghiari. Toate 
aceste premise au pierdut demult orice valoare. De aceea nici dualismul nu- 
şi mai găseşte azi nici o justificare“28. 

Renunţarea la sistemul dualist era condiţia necesară, chiar dacă nu 
suficientă pentru reformarea imperiului şi refacerea Austriei Mari. Aurel C. 
Popovici proiectează această reformă plecând de la federalizarea monarhiei 
pe baza principiului naționalităților şi de la păstrarea monarhului ca centru 
vital de putere al statului, astfel încât acesta să poată legitima cu ajutorul 
accesoriilor sale istorice şi de imagine noua faţă a Austriei, atât suspuşilor 
săi, cât şi marilor puteri europene, fiindcă Marea Austrie avea dubla misiune 
de a conserva imperiul şi de a proteja micile naţiuni din sud-estul Europei 
de pericolul pangermanismului, de care A. C. Popovici nu se teme prea tare, 
şi de pericolul panslavismului aflat în creştere: „oricare va fi politica 
urmărită de Rusia în Extremul Orient, aspiraţiile ei în Sud-Estul Europei 
rămân aceleaşi. Realizarea lor poate fi numai amânată; despre o renunțare la 
ele nici nu poate fi vorba“2. 


I) Autonomie teritorială şi autonomie personală 

Cu aceste motivații la care adaugă o lungă serie de nemulțumiri ale 
minorităţilor din Ungaria faţă de puterea budapestană, de multe ori de pe 
poziţii radical-naţionaliste, fruntaşul român propune federalizarea 
monarhiei pe baza principiului naționalităților, intrând astfel în controversă 
cu federaliştii austro-marxişti, adepţi ai federalismului pe principii istorice. 
În sprijinul punctului său de vedere A. C. Popovici îl citează pe autorul 
monografiei referitoare la rasele şi naţionalităţile din Austro-Ungaria, 
Bertrand Auerbach, argumentând că cercurile guvernamentale cele mai 
autorizate „au făcut o dogmă intangibilă din «unitatea» şi «indivizibilitatea» 
Ungariei, păcat numai că naţionalităţile subjugate n-au avut niciodată 
aceeaşi credinţă în această necesitate metafizică“30. 


28 A. C. Popovici, op.cit., p.160. 

29 Ibidem, p.163. Chiar dacă A. C. Popovici recunoaşte existenţa ambelor pericole — 
panslavist şi pangermanist - îl subliniază mai degrabă pe primul dintre acestea: 
„Tumultuoasa afirmare a principiilor naţionale pe de o parte, adânca umilire la care 
sunt expuse acum experienţele nenorocite cu germanizarea şi maghiarizarea pe de 
altă parte - iată izvoarele de unde au ieşit ideile fantastice ale panslavismului care 
astăzi devine un pericol real” (p.173); sau „tendinţele de germanizare ale împăratului 
Iosif II au dat o puternică impulsiune naşterii principiului naționalităților, căci au 
trezit conştiinţa naţională a popoarelor, amenințate în existenţa lor”. 

30 A. C. Popovici, op.cit., p.274. 

31 Ibidem, p.222. 

Liderul român nota că proiectul federalist nu poate fi pus în practică în 
absenţa delimitării teritoriilor etno-lingvistice, căreia i se opun apărătorii 
privilegiilor anacronice: „în locul teritoriilor «istorico-politice» trebuiesc 
create tocmai cele «naţional-politice». Fiecare naţionalitate trebuie să ştie 
odată pentru totdeauna şi în mod evident care sunt graniţele sferei ei de 
drepturi. Aceasta este o condiţie imperioasă pentru soluţionarea tuturor 
problemelor relative la starea naționalităților din întregul nostru imperiu“*!. 
De cealaltă parte, principalii teoreticieni ai chestiunii naţionale din cadrul 
austro-marxismului, Karl Renner şi Otto Bauer, erau adepţii unui federalism 
pe principii istorice, plecând însă de la aceeaşi idee de prezervare a 
Imperiului Habsburgic. Practic, cei doi propuneau un „federalism personal“ 
în care sfera vieţii naţionale (limba şi cultura) era complet separată de 
instituţiile administrative şi de cele economice. La baza acestui tip de 
federalism stătea principiul autonomiei personale, un principiu foarte 
dezbătut în statele Europei democratice după cel de-al doilea război mondial 
şi care între timp a câştigat teren în ţările occidentale ale continentului:?. 

Cel care a propus teoria autonomiei naţionale pentru fiecare individ, 
legată de persoană şi nu de teritoriu, a fost Karl Renner, de două ori cancelar, 
în 1918 şi în 1945, şi primul preşedinte al celei de-a doua republici austriece, 
până la moartea sa în 1950. Statul urma să fie împărţit în teritorii naţionale 
diferite de ţările istorice, din moment ce fiecare land adăpostea, în medie, 
două sau trei minorităţi. Fiecare locuitor avea să fie recenzat într-un Kataster, 
în care se declara de bunăvoie pentru o naţionalitate liber aleasă. El urma să- 
şi aleagă reprezentanţii, iar monarhia ar fi devenit, după proiectul lui 
Renner, o federaţie de comunităţi pentru toate problemele culturale, în 
vreme ce prerogativele economice şi militare erau încredințate unui stat 
naţional. Aceeaşi idee a autonomiei naţional-culturale este sugerată şi de 
Otto Bauer, a cărui ţintă politică este, însă, un stat socialist federativ care să 
înlocuiască formula imperială. Bauer dezvoltă teza „autonomiei naţionale 
extrateritoriale“, bazată pe protecţia naționalităților şi prezervarea acesteia 
indiferent de teritoriul pe care se află minoritățile. Asigurarea drepturilor 
micilor popoare din imperiu ar fi pus capăt, în viziunea lui Bauer, luptelor 


32 Principiul autonomiei personale poate fi aplicat într-o regiune eterogenă din punct de 
vedere naţional, unde trăiesc amestecate mai multe grupuri naţionale. Locuitorii care 
doresc se asociază, astfel, în funcţie de afinitatea lor naţională şi nu de locul de 
rezidenţă, pentru a-şi administra împreună şi în totală independenţă propriile lor 
chestiuni naţionale, statul mărginindu-se, în acest aranjament, la administrarea 
problemelor comune tuturor naționalităților. Principiul autonomiei personale nu se 
bazează, aşadar, pe configuraţia geografică a unei regiuni date, ci pe opţiunea 
individuală. Vezi pentru această temă şi T. B. Bottomore, Austro-Marxism, Oxford, 
Clarendon, 1976; D. Erdstein, J. Droz, L’ Europe Centrale, Evolution Historique de 
ľIdee de «Mitteleurope», Paris, Payot, 1960; Otto Bauer, Mapping the Nation, Londra, 
Gopal Balakrishnam, 1996, după ediţia din 1924. 

pentru accesul la putere în noul stat şi în acelaşi timp ar fi stopat tendinţele 
centrifuge la nivelul întregului organism politic. 

Proiectele lui Renner şi Bauer încercau să concilieze statul 
multinațional cu menţinerea identităţilor naționalităților. Federalismul, 
despre care este vorba aici, se exprimă oarecum la bază şi face să coexiste 
principiul teritorial, cu care se identifică interesul statal general, cu 
principiul personal, el însuşi parte a intereselor comunitare naționale”. În 
acest fel, chestiunea frontierelor care trebuiau retrasate, în cazul federalizării 
imperiului pe baze naţionale, putea fi depăşită, fiindcă aşa cum pomeneşte 
şi Istvân Bib6 în cartea sa despre Mizeria micilor state central europene, 
frontierele naţiunilor din Imperiul Habsburgic erau nelămurite, teritoriul 
revendicat de imaginarul naţional al fiecărui grup de populaţie fiind mai 
vast decât cel de care dispunea în realitate. 


II) Proiectul federal al lui Aurel C. Popovici 

Pentru autorul român al Statelor Unite ale Austriei Mari, accesul 
naționalităților imperiului la un stat naţional simbolic era esenţial în ciuda 
dificultăţilor concrete de punere în practică a trasării unor frontiere mai 
mult sau mai puţin subiective. Aurel C. Popovici respingea ideea 
federalismului istorico-tradiţional, pe motiv că vechile entităţi istorico- 
politice nu mai puteau legitima cererile etnice, sociale, economice ale 
naţionalităţilor*“. 

De aceea, Popovici încearcă să demonstreze că doar federalismul pe 
baza principiului naţionalităţii ar putea fi o soluţie justă: „adevărata fiinţă a 
acestui principiu - aplicat la noi — nu este separatismul, nici iredentismul, 
ci tendinţa popoarelor odată trezite la conştiinţă să formeze individualităţi 
politice autonome, pe teritoriile lor naţionale, înlăuntrul monarhiei; atunci 
nu este permis să se plece în rezolvarea acestor chestiuni, nici dintr-un 
punct de vedere unilateral, privitor la întrebuinţarea limbii materne, nici din 
acela al măsurilor administrative. Aceste probleme noi le-am caracterizat 
drept probleme constituţionale. Deci ele pot fi judecate şi tranşate numai din 
punctul de vedere al unei modificări constituţionale, care să privească 
întreaga monarhie“5. Principiul naționalităților astfel expus urmărea 
constituirea unor state autonome în cadrul monarhiei, plecând de la premisa 
„un stat, o naţiune“. În paralel însă, Karl Renner formula dreptul individual 
la autodeterminare, propunând un principiu de organizare a statului în care 


33 Stephane Pierre-Caps, La federalism personnel în La Multinational. Avenir des 
minorites en Europe Centrale et Orientale, Paris, Odile Jacob, 1995, p.264. 

34 Robert A. Kann, The Multinational Empire. Nationalism and National Reform in the 
Habsburg Monarchy, 1848-1918, vol. II, New York, Octogon Books, Fourth Edition, 
1983, p.198. 

35 A. C. Popovici, op.cit., p.221-222. 


150 


(Im)posibila federalizare a Imperiului habsburgic 


popoarele puteau dispune de ele însele, un drept care era până acum 
apanajul exclusiv al dreptului internaţional public şi care devine acum 
principiul unui contract social a cărui autolimitare este însoţită de garanţii 
constituţionale în cadrul statului multinațional. 

Independenţei naţionale, fondatoare a statului naţiune, i se substituie 
autonomia naţională, în care dreptul popoarelor de a dispune de ele însele 
este exercitat chiar în interiorul statului, în funcţie de un drept de opţiune 
individual. Aurel C. Popovici nu era prea departe de principiul de 
autodeterminare formulat de Renner atunci când scria că „se impune 
monarhiei noastre o constituţie care, pe de o parte să recunoască şi să 
garanteze individualitatea naţional-politică a diferitelor sale naţiuni, iar pe 
de altă parte să asigure cu adevărat unitatea şi forţa imperiului. Națiunea 
trebuie să poată ajunge, pe baza unor relaţiuni reale, la convingerea fermă că 
Imperiul Habsburgic este unica garanţie adevărată a păstrării individualităţii 
naţionale“37. Recunoaşterea naţiunilor este perfect compatibilă cu 
menţinerea echilibrului politic al statului în situaţia în care constituţia 
stipulează modalitatea lor de a coexista. Legislaţia imperiului era însă 
deficitară la acest capitol, iar artizanul român al federalizării monarhiei nu 
se baza pe această legislaţie în proiectul său: „niciodată această reformă nu 
va putea fi efectuată pe cale parlamentară (...). Marea neînțelegere istorică, 
între popoarele Imperiului Habsburgilor, poate fi aplanată după sfânta 
dreptate pentru toate părţile în litigiu numai de un judecător imparţial“*8. 

În înţelegerea lui Popovici, doar împăratul putea decide schimbarea 
sistemului politic al monarhiei: „pentru a asigura viitorul imperiului, trebuie 
să ieşim din formalismul mărunt al legalităţii, pentru a ajunge în domeniul 
dreptului; vom fi nevoiţi să spargem labirintul acesta putrezit, pentru ca 
dreptul tuturor popoarelor din imperiu să se poată desfăşura în mod liber. 
Atunci vom putea exclama cu contele Clam-Martiniz (Heinrich Clam 
Martiniz, 1863-1932, om de stat austriac, deputat, cancelar al Austriei între 
1916-1917; prieten al arhiducelui Franz Ferdinand): «cele hotărâte, pe cale de 
decret de către împărat, îmi sunt mai plăcute, cele hotărâte de o oligarhie 
parlamentară»“5%. Autorul român al proiectului de federalizare a imperiului 
înţelegea astfel că formula alegerilor libere, chiar după o eventuală reformă 
a legii electorale, este nerelevantă într-un sistem în care nivelul de 
organizare politică nu este suficient de evoluat. 

În statele aflate în curs de modernizare, alegerile servesc doar pentru 
intensificarea puterii forţelor sociale de dezbinare şi adeseori reacționare şi 
dispariţia autorităţii publice. „În trasarea unui guvern care urmează să fie 
condus de oameni peste alţi oameni — avertiza Medison în The Federalist, 
nr. 51 — marea dificultate este următoarea: mai întâi trebuie să dai 


36 Stephane Pierre-Caps, op.cit., p.262. 
37 A. C. Popovici, op.cit., p.225. 

38 Ibidem, p.298. 

39 Ibidem, p.301. 

guvernului posibilitatea să-i controleze pe guvernaţi şi apoi să-l obligi să 
controleze“. Dar în ţările aflate în curs de modernizare, guvernele se află în 
imposibilitatea de a îndeplini prima funcţie şi mult mai puţin pe a doua, 
problema primordială nefiind libertatea, ci crearea unei ordini publice 
legitime”. Împăratul ar fi urmat, potrivit ecuaţiei lui Popovici, să instaureze, 
eludând instituţiile legislative, sistemul federalist, şi tot împăratul, prin 
încrederea şi puterea de care se bucura, ar fi urmat să legitimeze acest 
sistem. De aceea, în centrul întregului edificiu construit de A. C. Popovici se 
afla împăratul, care urma să rezolve atât divergenţele dintre imperiu şi 
statele componente, cât şi cele dintre statele monarhiei: „Împăratul este 
sacru, inviolabil şi nu este responsabil; Împăratul exercită puterea 
guvernamentală (puterea federală) prin guvernul imperial şi funcţionarii 
subordonați acestuia; Răspunderea pentru guvernul imperial o are 
preşedintele lui; Împăratul numeşte şi destituie pe preşedintele guvernului 
imperial, numeşte după propunerea preşedintelui, în toate funcțiunile şi 
serviciile imperiale, dacă legea nu dispune altfel; Împăratul numeşte 
guvernele diferitelor state naţionale, precum şi pe funcţionarii lor 
superiori...“4!. Aurel C. Popovici schiţa un sistem politic care să sporească 
puterea şi autoritatea împăratului. În această formulă, autorul Statelor Unite 
ale Austriei Mari se baza pe loialitatea tradiţională a naționalităților faţă de 
curtea imperială, în pofida opoziţiei tot mai accentuate a liderilor 
minorităţilor faţă de strategiile monarhului. 

Pe împărat ar fi vrut Aurel Popovici să-l convingă în primul rând că prin 
autoritatea cuvântului său poate schimba „ordinea dualistă devenită 
odioasă“. De aceea atenţia deosebită acordată de Popovici limbii federale şi 
poziţiei împăratului — investit cu toate prerogativele recunoscute în ordinea 
internă a monarhiilor constituţionale — căuta să măgulească cercurile de la 
Viena”. Guvernul federal urma să gestioneze puterile: judecătorească, 
legislativă şi executivă, iar la art. 12 se arată că „împăratul, împreună cu 
guvernul său, exercită întreaga putere în imperiu“%. La fel, „puterea 
legislativă a imperiului este exercitată în comun de a) împărat; b) camera 
deputaţilor; c) senat“*. Statele componente aveau propriile parlamente, 
guverne şi instanţe judecătoreşti“; „Imperiul garantează statelor naţionale 
teritoriul lor, autonomia lor, în măsura în care ea nu este limitată prin 
constituţia imperiului şi constituţiilor lor speciale“. Planul lui A.C. 
Popovici urma să fie pus în practică printr-o lovitură de stat dată de 


40 Samuel P Huntington, Ordinea politică a societăţilor în schimbare, trad. Horaţiu 
Stamatin, Iaşi, Polirom, 1999, p.16. 

41 A. C. Popovici, op.cit., p.293. 

42 G. Ciorănescu, op. cit., p.76. 

43 A. C. Popovici, op. cit., p.291. 

44 Ibidem, p.290. 

45 Ibidem, p.294. 

46 Ibidem, p.295. 

împărat”. Cum se ştie, autorul nu era adeptul metodelor democratice, pe 
care le critică de pe poziţii radicale în volumul Nationalism sau democrație, 
apărut în 1911, respingând, după cum menţiona Zigu Ornea, tot ceea ce era 
raţional (el îi spunea raţionalist) şi necesar în structurile evolutive ale unui 
stat, care în secolul XX nu putea şi nu trebuia să respingă democraţia şi 
modelul ei modern:. În 1908-1909, Popovici era împotriva alfabetizării şi a 
votului universal: „o mână de doctrinari nerăbdători, cu capul plin de 
informaţii superficiale, vrea să introducă votul universal”* şi dădea ca 
exemplu negativ ţările unde fusese introdus: „Că împăratul Austriei a 
introdus şi va mai introduce votul universal în vechea împărăție, ştiu şi eu. 
Dar numai nişte naivi pot formula de aici un argument de generalizare”50. 
Dacă s-ar fi introdus votul universal în Transilvania, jocul politic în 
Parlamentul de la Budapesta ar fi schimbat mult situaţia românilor ardeleni. 


„Statele-Unite ale Austriei are o îndoită însemnătate: nicăieri nu 
va găsi cineva adunate cu atâta străduinţă informaţii aşa de 
felurite, aşa de cu gust puse la o parte [...]. Este atâta putere de 
a frământa acest mare subiect, de a rândui şi folosi atâtea ştiri de 
atâtea feluri, culese din atâtea locuri, este atâta energie de stil, 
care arată un scriitor cu chemare”. (Nicolae Iorga, O luptă 
literară, vol. II, Vălenii de Munte, 1916, p.339) 


Susţinătorii proiectului federal pus la punct de Popovici erau, însă, 
mult mai puţini decât oponenții săi. Naţionaliştii maghiari, germani, slavi, 
dar şi români s-au arătat nu numai precauţi şi sceptici, dar s-au situat pe 
poziţii radicale atunci când au criticat ideile sale federaliste. Proiectul lui 
Popovici a găsit, însă, un sprijin deplin în gruparea politică din jurul 
moştenitorului tronului, Franz Ferdinand. Arhiducele îşi dădea seama că 
nesfârşitele conflicte între naţiunile şi popoarele imperiului reprezentau un 
pericol major pentru soarta monarhiei. În dezacord cu teoreticienii 
dualismului, moştenitorul tronului credea într-o posibilă conciliere între 
centralism şi autonomie naţional-teritorială. Deşi potrivnic transformărilor 
sociale pe baza unor reforme imperios cerute, arhiducele consimţea la 
înfăptuirea acestora, dându-şi seama că fără ele criza regimului politic nu 
putea fi depăşită”!. 


47 Ibidem, p.265. 

48 Zigu Ornea, Polifonii. Cronică literară, laşi, Polirom, 2001, p.339-340. 

49 Aurel C. Popovici, Naţionalism sau democraţie. O critică a civilizaţiunii moderne, 
Bucureşti, Albatros, 1997, p.152. 

50 Ibidem, p.153. 

51 Ştefania Mihăilescu, Transilvania în lupta de idei. Controverse în Austro-Ungaria 
privind statutul Transilvaniei, partea II şi III, Bucureşti, Silex, 1997, p.66. 

„Imperiul Austriac a avut marea şansă de a transforma Europa 
Centrală într-un stat puternic şi unitar. Însă austriecii erau din 
păcate divizați în rândul lor între un naționalism arogant 
pangerman şi propria misiune central-europeană. Ei nu au 
reuşit să construiască o federație a unor naţiuni egale, iar eşecul 
lor este răspunzător de dezastrul întregii Europe. Nemulţumite, 
celelalte naţiuni ale Europei Centrale au pulverizat Imperiul în 
1918, fără a realiza faptul că, în ciuda soluţiilor sale inadecvate, 
era de neînlocuit“. (Milan Kundera, Un Occident Kidnappe ou la 
tragedie de l’Europe Centrale, în „Le Débat”, 27 noiembrie 1983, 
tradus în Europa Centrală. Nevroze, dileme, utopii, ed. Adriana 
Babeți, Cornel Ungureanu, Iaşi, Polirom, 1997, p.226) 


Proiectul lui A. C. Popovici a rămas un exerciţiu teoretic, nu doar din 
cauza opoziţiei împăratului şi a naţionaliştilor de diverse culori şi etnii, dar 
mai cu seamă datorită dispariţiei principalului său susţinător, Franz 
Ferdinand. 

Tentativa târzie de federalizare a imperiului încercată de urmaşul lui 
Franz Josef, Carol I, în octombrie 1918 a fost respinsă de naţiunile 
imperiului, care în noile condiţii politice îşi cereau şi proclamau dreptul de 
autodeterminare şi despărţire de statul austro-ungar, iar pe 3 noiembrie 
imperiul îşi încetase existenţa. Dispariţia sa a reprezentat o catastrofă pentru 
Europa dunăreană şi totodată pentru întreaga Europă; noua stare de lucruri 
avea să creeze mai multe probleme decât rezolvase. Totuşi, ea era rezultatul 
unei voințe libere deliberate şi nu doar al disperării popoarelor şi al 
dorințelor legitime ale anumitor grupuri naţionale*?. Jean Berenger se 
întreabă în finalul Istoriei Habsburgilor dacă „chiar era nevoie ca Austro- 
Ungaria să fie distrusă?” Răspunsul: „popoarele sale erau incontestabil mai 
libere înainte de 1914 decât în sistemele instaurate din 1938 încoace (până 
la căderea comunismului)”. Românii, slovacii, rutenii îşi împart încă 
amintirile despre monarhie între spaime şi nostalgii. 


52 Jean Berenger, op.cit., p.512. 
53 Ibidem, p. 516. 

Naționalismul este în general o expresie a revendicărilor şi a 
solicitărilor în numele naţiunii şi face parte de obicei din recuzita 
societăţilor periferice care încearcă să se detaşeze de un 'centru' dominant şi 
integrator care prin pârghiile administrative, politice, militare, culturale îşi 
exercită capacitatea de asimilare. Problema condiţiilor care au stat la baza 
formării identităţilor naţionale, mai ales în secolul al XIX-lea, a stârnit multe 
controverse: pentru Benedict Anderson factorii importanţi în crearea acestor 
“comunităţi imaginare’ sunt declinul religiei şi ascensiunea limbilor 
vernaculare, încurajate de ‘capitalismul tipărit”, devenind în cele din urmă 
artefact cultural şi patologic!, pentru Ernest Gellner factorul cel mai 
important este dat de ascensiunea societăţii industriale care “se manifestă la 
suprafaţă în forma naţionalismului” fiindcă “naționalismul transformă 
culturi pre-existente în naţiuni, uneori le inventează şi deseori ajunge, în 
mod real, să anuleze tocmai aceste culturi”?. Pentru Ernest Renan, ‘uitarea’ şi 
chiar ‘eroarea’ sunt factori esenţiali în crearea unei națiuni’, iar Eric 
Hobsbawm distinge naționalismul guvernelor de naționalismul oamenilor, 
notând că ceea ce simțeau oamenii obişnuiţi despre naţionalitate a devenit o 
problemă de importanţă politică la sfîrşitul secolului al XIX-lea?. Anthony 
Smith enumeră cinci componente ale naţionalismului: I) procesul de 
formare şi de menţinere a statelor-naţiuni; II) conştiinţa apartenenţei la o 
naţiune; III) expresiile simbolice ale naţiunii şi rolul acestora; IV) ideologiile 
sau doctrinele naţionaliste; V) mişcările sociale şi politice care urmăresc să 
îndeplinească voinţa atribuită națiunii; în vreme ce John Breuilly consideră 
naționalismul ca o formă a politicului în opoziţie cu acesta, definit prin 
conflictul dintre mişcările naţionaliste şi guvernele care oprimă aceste 
mişcări’. 


1 Benedict Anderson, Imagined Communities. Reflections on the Origin and Spread of 
Nationalism, New York-Londra, Verso, 1991 (prima ediţie 1983), p.11 

2 Ernest Gellner, Nations and Nationalism, Oxford, 1983 (ediția în limba română, trad. 
Robert Adam, Bucureşti, Antet, 1997, p.7). 

3 Ernest Renan, „Qu'est qu'une nation?”, conferinţă susţinută la Sorbona pe 11 martie 
1882, publicată pentru prima dată în Bulletin Hebdomadaire, Association 
Scientifique de France, 26 martie 1882, în Oeuvres Completes, tom I, Paris, Calmann- 
Lévy, 1947, secțiunea “Discursuri şi conferințe”. 

4 Eric J. Hobsbawm, Națiuni şi naționalism din 1780 până în prezent, Chişinău, Arc, 
1997. 

5 Anthony D. Smith, Nationalism and Modernism, London and New York Rontledge, 
1998, p.17. 

6 John Breuilly, Nationalism and the State, Manchester, Manchester University Press, 
1993, p.43. 

„Nationalism -— doctrină politică, emoție sau stare de spirit 
bazată pe presupunerea că societatea este cel mai bine 
organizată în forma statului-naţiune şi că statul-naţiune trebuie 
să fie punctul central al loialismului individual şi de grup. Un 
stat naţional este un sistem de guvernare care pretinde că 
reflectă interesele tuturor locuitorilor unei țări şi în care întreaga 
populaţie (sau “naţiune”) este considerată deținătoarea 
suveranităţii“. (Harry Ritter, Dictionary of Concepts in History, 
New York, Greewood Press, 1986, p.294) 


Naționalismul ca modalitate de explicare sau interpretare a moder- 
nităţii, ca fenomen integrator sau de fragmentare, este departe de a-şi epuiza 
resursele. Ca orice fenomen complex, manifest pe spaţii culturale întinse şi 
diverse ca tradiţii şi atitudini, naționalismul trebuie tratat la plural, ca 
expresie a unor realităţi specifice, de o varietate inepuizabilă”. S-a făcut 
distincţie de regulă între un naționalism politic, dominant în lumea 
occidentală, şi unul etnocultural, prezent mai ales în răsărit, avându-i ca 
strămoşi spirituali pe Rousseau şi pe Herder. O abordare schematizată este, 
însă, puţin folositoare, mai ales atunci când conceptele sunt ideologizate şi 
pentru care ideologia statală (care corespunde naţionalismului politic) este 
catalogată drept raţională, universalistă şi progresistă, pe când națiunea 
culturală (care corespunde naţionalismului etnocultural) este iraţională, 
particularistă şi conservatoare. Specii noi ale naţionalismului s-au putut 
identifica pe baza evoluţiilor mai recente: naționalism legitim, manifest în 
limite rezonabile, sau ilegitim, care depăşeşte cadrele normative. Atributele 
bun şi rău au fost folosite în acelaşi sens. Mai neutru este, după cum notează 
Alexandru Zub, epitetul postmodern, „la fel de echivoc ca postmodernismul 
însuşi”?. Naționalismul bun este cel care a produs şi condus lupta pentru 
libertate şi unitate a popoarelor din centrul şi sud-estul european sau a altor 
popoare care se străduiesc să-şi construiască statul-naţional - acesta este 
naționalismul legitim necesar identităţii şi existenţei naţiunii. Naționalismul 
rău, identificat după cel de-al doilea război mondial şi cu ideologia fascistă 
şi naţional-socialistă, este cel care asupreşte şi încearcă să asimilize, care 
disprețuieşte convențiile internaţionale, discriminează minoritățile şi 
glorifică statul naţional. Naționalismul bun şi legitim se află mai ales la 


7 Alexandru Zub, „Națiuni şi naţionalisme”, în Guy Hermet, Istoria naţiunilor şi a 
naţionalismelor în Europa, laşi, Institutul European, 1997, p.7. 

8 Urs Altermatt, Previziunile de la Sarajevo. Etnonaţionalismul în Europa, trad. Johann 
Klusch, laşi, Polirom, 2000, p.30. 

9 Alexandru Zub, op.cit., p.8. 

periferie, în vreme ce naționalismul rău şi ilegitim este difuzat dinspre 
“centru”. 

Această teză a fost susţinută pentru cazul colonialismului intern, 
pornind de la varianta marxistă a modernismului socio-economic, printre 
alţii de Michael Hechter şi Anthony D. Smith. Michael Hechter propune ca 
studiu de caz Marea Britanie, plecând de la epoca Tudor până în anii 1960. 
Exemplul cel mai apropiat din studiul său de caz şi primul nivel al analizei 
porneşte de la ‘rezistența marginii celtice’ (the celtic fridge) în faţa Londrei şi 
a forţei sale integratoare, ca urmare a dezvoltării Partidului Naţional Scoţian 
(în 1997 a avut loc aşa-numitul proces de devoluţie prin care Parlamentul 
britanic a adoptat instituirea unui Parlament scoţian, tranşând disputa mai 
veche între fundamentaliştii care vizau independenţa Scoției şi moderaţii 
care propuneau devoluţia în interiorul Marii Britanii). Al doilea palier al 
analizei lui Hechter este teoretic şi se referă la creşterea insatisfacţiei (pornind 
de la funcţionalismul parsonian şi paradigma difuză a dezvoltării) şi nevoia 
de reducere a acesteia printr-un nou cadru bazat pe paradigma dependinţei 
periferiale şi a subdezvoltării. Al treilea nivel propus de Hetcher este cel 
industrial-global: posibilitatea explicării creşterii protestelor periferiei şi 
rezistenţei în statele dezvoltate ale Occidentului ca rezultat al inegalităţii 
diviziunii muncii în perioada capitalismului industrial dezvoltati". Multe din 
trăsăturile “'colonialismului intern” pot fi asimilate, după cum crede Michael 
Hechter, cu situaţiile coloniilor de peste mări: „Comerţul şi schimburile între 
membrii periferiei tind să fie monopolizate de către reprezentanţii centrului. 
Creditul este în mod similar monopolizat. Când perspectivele comerciale 
cresc, bancherii, administratorii şi conducătorii întreprinderilor tind să fie 
recrutaţi de către centru. Economia periferiei este forţată să intre într-o 
dezvoltare complementară faţă de centru şi astfel devine dependentă de 
pieţele externe ale acestuia. În general, această economie rămâne pe un singur 
palier primar de export, agricol sau mineral. Dinamica forţei de muncă de la 
periferie este determinată în mare măsură de forţele din afara periferiei, un 
fenomen tipic fiind marea migraţie şi mobilitate a muncitorilor periferiei ca 
răspuns la fluctuațiile preţurilor produselor primare exportate. 

Dependenţa economică este întărită prin măsuri juridice, politice şi 
militare. La periferie se observă o oarecare lipsă a serviciilor, un standard de 
viaţă mai scăzut şi un nivel mai mare al frustrărilor, măsurat prin câţiva 
indicatori, cum ar fi de pildă alcoolismul printre membrii grupului periferic. 
Astfel, diferenţele economice complexe dintre centru şi periferie sunt legate 
în mod cauzal de diferenţele culturale existente”!!. Această distribuţie 
inegală a resurselor este în acelaşi timp o funcţie de control exercitată de 
centrul etnic asupra fiecărui aspect economic, politic şi cultural al periferiei 


10 Michael Hetcher, Internal Colonialism: The Celtic Fringe in British National 
Development, 1536-1966, London, Routledge and Kegan Paul, 1975. 
11 Ibidem, p.33-34. 

şi o barieră în calea aculturaţiei şi a integrării periferiei!?. Anthony D. Smith 
ajunge la concluzia că inegalităţile economice şi diferenţele culturale nu 
sunt suficiente pentru a genera solidaritate etnică şi naționalism etnic la 
periferie. În plus, ar mai fi nevoie de o comunicare adecvată între membrii 
grupului oprimat, pentru că în cadrul periferiei înapoiate stratificarea 
ocupaţională este întărită de segregarea locuitorilor mai degrabă pe criterii 
etnice decât pe criteriile solidarităţii de clasă?5. Cu alte cuvinte, una dintre 
principalele cauze ale incapacității periferiei de a se emancipa este dată de 
fragmentarea ei la nivelul comunităţii. 

Este şi cazul Transilvaniei după compromisul din 1867 prin care 
imperiul a devenit bicefal. În această provincie, populaţia de naţionalitate 
română este majoritară, dar nu poate să facă front comun cu cea de 
naţionalitate maghiară sau germană pentru a îmbunătăţi condiţiile de viaţă 
din această provincie. Motivele sunt multiple şi ţin atât de interesele diferite 
ale naționalităților din Ardeal, cât şi de situaţia lor socio-economică diferită. 
Segregarea etnică pare ‘normală’ între românii şi maghiarii transilvăneni, 
deşi ambele etnii se plângeau de marginalizare etnică şi culturală. Este, însă, 
mai greu de înţeles la prima vedere lipsa de coeziune şi de acţiune comună 
a etnicilor români şi germani. 


„E frumoasă şi de lăudat învăţătura pe care o dă deputatul 
(Friedrich-n.n.) Schuller alegătorilor săi saşi, că şi dacă deputaţii 
lor fac parte din partidul la putere, ei să nu aştepte tot ce le 
trebuie pentru viața naţională de la deputați şi de la guvern. (...) 
Numai cu ajutorul legăturilor cu guvernul nu-şi poate face nici 
un popor drumul prin viaţă, ci trebuie să ştie sta pe picioare 
proprii. Prin urmare, nu guvernul, ci biserica, şcoala, reuniunile, 
instituțile diferite sunt temeliile vieţii poporului săsesc. (...) 


În lupta popoarelor pentru putere şi pentru existenţă politică 
locul saşilor e lângă maghiari, chiar şi dacă au să îndure lovituri 
şi pierderi, pentru că pierderile şi primejdiile care îi pot 
ameninţa din altă parte (înțelege pe români -nota Telegrafului 
român) sunt cu mult mai mari. De aceea, «noi nu putem, dacă e 
să ne conservăm de preferință ce avem, să ne facem aliaţii 
desăvârşiţi ai acelora, al căror scop final e negarea hegemoniei 
maghiare şi delăturarea poporului maghiar de la putere»”. 
(Telegraful român, nr. 83, 28 iulie/10 august 1907) 


12 Anthony D. Smith, Nationalism and Modernism, London and New York, Rontledge, 
1998, p.59. 
13 Ibidem, p.60. 

Saşii fuseseră, până la 1867, una dintre naţiunile politice ale 
Transilvaniei, cu o corporație teritorială proprie: Universitatea Săsească. 
După această dată ei deveniseră ‘o minoritate’ şi se simțeau tot mai puţin 
reprezentaţi de împărat, care chiar dacă vorbea limba germană, nu putea 
împiedica maghiarizarea şi domnea peste un stat multinațional, în care 
influenţa germană se diminua continuu!'*. Ausgleich-ul din 1867 a însemnat 
nu doar pierderea autonomiei politico-instituţionale a Transilvaniei ci şi 
suspendarea autonomiei seculare a saşilor: din teritoriul Universităţii Săseşti 
s-a creat o serie de noi comitate, iar ea a fost transformată într-o fundaţie 
publică, rămânându-i doar sarcina de a administra întinsele proprietăţi ale 
Universităţii Săseşti şi ale celor Şapte Scaune şi de a repartiza veniturile 
rezultate tuturor instituţiilor culturale de pe pământul regesc. Lucrurile s-au 
înrăutățit şi mai mult pentru etnicii germani din Transilvania după alipirea 
acesteia României, fiindcă Fundaţia Universităţii Săseşti a fost deposedată la 
reforma agrară din 1921 de întinsele ei păduri şi de terenurile necultivate, 
pierzând-şi astfel principala sursă de finanţare a învăţământului de limbă 
germană. Mai mult, în 1937 Universitatea Săsească a fost desfiinţată de facto: 
Biserica Evanghelică a intrat în posesia arhivei naţionale, a Şcolii Agricole 
din Mediaş şi a unor clădiri istorice din Sibiu, iar Biserica Ortodoxă a primit 
celelalte terenuri construite. 

După compromisul austro-ungar, saşii au încercat să-şi protejeze 
autonomia prin Programul Naţional prezentat la Mediaş, la fel cum românii, 
câteva decenii mai târziu, au cerut Împăratului autonomie şi drepturi pentru 
transilvănenii de naţionalitate română, dar elitele celor două minorităţi 
naţionale nu au proiectat strategii comune pentru a scăpa de politica 
guvernelor de la Budapesta, care încercau prin diverse pârghii să 
maghiarizeze populaţia Transilvaniei. Unul dintre răspunsurile date de 
minorităţi împotriva asimilării şi marginalizării a fost emigrarea. 

După cum observă loan Bolovan, în perioada dualistă numărul 
românilor a scăzut de la 59,7% în 1869 la 55,3% în 1910, germanii au scăzut 
şi ei în acelaşi răstimp de la 9,4% la 8%, în schimb maghiarii au crescut de 
la 30,7% în 1869 la 34,6% în 1910. Procesând datele referitoare la emigrare 
şi cele referitoare la sporul natural al locuitorilor Transilvaniei, istoricul loan 
Bolovan ajunge la concluzia că sporirea „atât de rapidă a proporţiei 
maghiarilor din Transilvania între 1850 şi 1910 a fost mai ales rezultatul 
unui proces constant de asimilare-maghiarizare a unei părţi a etniilor 
autohtone şi a imigranţilor”?:. 


14 Ernst Wagner, Istoria saşilor ardeleni, trad. Maria lanus, Bucureşti, Meronia, 2000, 
p.67. 

15 loan Bolovan, Transilvania între Revoluţia de la 1848 şi Unirea din 1918. Contribuţii 
demografice, Cluj Napoca, Fundaţia Culturală Română, 2000, p.199-201. 

Tabelul 5.1 Structura 


etnică a Transilvaniei în perioada 1850-1910 


Etnie 1850 1869 1880 1890 1900 1910 
Români 59,4 % 59,7 % 55,9 % 57,1 % 56,7 % 55,3 % 
Maghiari 26 % 30,7 % | 29,8% | 31,3% | 33,2% | 34,6% 
Germani 9,3 % 9,4 % 8,4 % 9 % 8,7 % 8% 
Evrei 0,7 % - - - - - 
Armeni 0,4 % - - - - - 
Tigani 3,8 % - - - - - 
Slovaci - 0,005 % | 0,1% | 0,17% | 0,2% 0,2 % 
Ruteni - 0,009 % | 0,02% | 0,01% | 0,05% | 0,06% 
Croaţi - - - 0,02% | 0,03% | 0,02% 
Sârbi - - 0,01 % | 0,07% | 0,08 % 0,1 % 
Străini - - 0,1% | 0,005 % - - 
Nu pot vorbi - - 3,3 % - - - 
Alţii 02% | 0,1% | 2,3% | 2,3% 1% 1,7% 


Sursă: Ioan Bolovan, Transilvania între Revoluţia de la 1848 şi Unirea din 1918, 
Cluj-Napoca, Fundaţia Culturală Română, 2000, p.197 


În Contribuțiile demografice, Ioan Bolovan face două observaţii în 
privinţa metodei statistice folosite de unguri după recensământ şi a 
repartiţiei etnice a populaţiei din provincie: populaţia maghiară din tabelul 
de mai sus provine din cumularea a două rubrici ale formularului completat 
de recenzori — maghiarii în număr de 355.993 şi secuii 180.850 —, la fel cum 
rubrica germanilor include atât numărul saşilor 175.636, cât şi numărul 
germanilor 16.634. Această împărţire în urma cumulărilor, consideră 
autorul, „reflectă un mod de abordare vetust, corespunzător unei ordini 
politice perimate (bazată pe Unio Trium Nationum). O a doua observaţie este 
legată de dispariţia evreilor, armenilor şi ţiganilor la recensămintele de după 
1850, după cum se vede din datele tabelului 5.1. Cele trei minorităţi care 
apar distinct se dizolvă în anii următori, fiind incluse fie la rubrica 
vorbitorilor de limbă maghiară (evreii şi armenii în special), fie la alţii (mai 
ales ţiganii)'*. De altfel este un fapt ştiut că „începând de la mijlocul 
secolului al XVIII-lea, majoritatea evreimii ardelene a scris şi vorbit în limba 
maghiară”, iar în satele şi comitatele fără populaţie maghiară, cei câţiva 
evrei care locuiau acolo au fost reprezentanţii culturii maghiare!*. După cum 
mărturiseşte Moshe Carmilly-Weinberger, care s-a ocupat de istoria evreilor 
transilvăneni, „părinţii mei, martirizaţi la Auschwitz, citeau în anii 1914- 
1921, în comuna cu populaţie românească Vaşcău (comitatul Bihor), revista 


16 Ibidem, p.196. 

17 Moshe Carmilly-Weinberger, Istoria evreilor din Transilvania (1623-1944), Bucureşti, 
Enciclopedică, 1994, p.125. 

18 Ibidem, p.126. 

Tolnai Vilâglap, comandată de la Budapesta'?. În orice caz, după aprecierile 
acestui istoric, în 1910, 73% din populaţia evreiască a Transilvaniei era de 
limbă maghiară şi probabil a crescut până la 80% în preajma primului război 
mondial?. 

Asimilarea, ca şi emigrarea masivă a minorităţilor transilvănene în 
această perioadă atât spre regatul român, cât mai ales spre Statele Unite ne 
arată şi pe această dimensiune periferialitatea provinciei. Din datele şi 
analizele făcute de istoricul Ioan Bolovan se poate de asemenea observa că 
rezistenţa la asimilare este mai mică în zonele majoritar maghiare şi mai 
mare în cele în care majoritatea este de naţionalitate română. În aceste 
perimetre opoziţia românească este mai puternică, ispitele mai mici, iar 
organizarea politică şi presa de limbă română joacă un rol important în 
păstrarea identităţii comunitare. 

În această ecuaţie există două constante şi mai multe variabile: 
naționalismul ungar, considerat “ilegitim” de minoritatea românească din 
Transilvania, şi mişcarea naționalistă românească, “legitimă”, care a apărut ca 
reacţie la acţiunea de maghiarizare şi formare a statului naţional ungar. 
Maghiarizarea forţată a devenit politică programatică sub mai multe guverne 
consecutive, îndeosebi sub cel al primului ministru baron Dezs6 Bânffy 
(1895-1899)7!. În această perioadă însă, românii ardeleni se luptau cu dilema 
pasivism-activism, iar acţiunile lor se manifestau mai degrabă la nivelul 
discursurilor din presă, sau prin opoziții modeste în Dieta de la Budapesta 
în cazul reprezentanţilor români care încălcau regula pasivităţii şi deveneau 
deputaţi, de obicei pe listele partidului de guvernământ. 


Desző Bánffy sau „paga de la Bistrița”. „Toti îşi aduc aminte de 
el ca de un om aproape feroce, a cărui cea mai înaltă virtute 
fusese o brutalitate nemaiauzită. (...) Ungurii dacă puteau să 
scrie ceva în favoarea lui Bánffy, era tocmai speranța ce-şi legau 
ca fostul paşă cu energia-i cunoscută să-i reguleze o dată pe 
români în special, şi în genere naționalitățile”. (Tribuna, nr. 4, 5, 
17 ianuarie 1895) 


Înaintea lui Desz6 Bánffy, un alt prim-ministru ungar, Kálmán Tisza 
(1875-1890), a fost etichetat de români “zdrobitor al naționalităților’ şi care, 
după cum menţionează Octavian Goga, „în cei 15 ani de stăpânire şi-a 
meritat pe deplin titlu“: „de la dânsul concepţia vieţii de stat maghiare n-a 


19 Ibidem. 

20 Ibidem. 

21 Tibor Frank, „Națiunea, minoritățile naţionale şi naționalismul în Ungaria secolului 
al XX-lea”, în Peter FE. Sugar, Naționalismul est-european în secolul al XX-lea, trad. 
Radu Paraschivescu, Bucureşti, Curtea Veche, 2002, p.184. 

suferit absolut nici o schimbare. Spiritul de destrucţie metodică a tot ce-i 
românesc a pătruns toate fibrele aparatului de putere. De-aci înainte la 
Budapesta s-a urmat cu distrugerea consecventă a puţinelor aşezăminte ce 
ne-am fost creat în absolutism şi s-au adus legi cu cari să ne paralizeze”??. 

Pericolul asimilării este perceput mai degrabă la nivelul elitelor. 
Problema asimilării maghiarilor în zilele noastre este, cum vom vedea, o 
chestiune care-i preocupă foarte puţin pe maghiarii transilvăneni. Similar, 
înainte de 1918, într-un regim care depunea eforturi susţinute să propage 
cultura maghiară, ţăranii români nu păreau foarte alarmaţi de pierderea 
identităţii naţionale, după cum rezultă din relatările lui Ioan Slavici: 
“românul râde când îi spui că vorba e ca el să fie despuiat de firea lui 
românească şi să devie maghiar. Acesta e un pericol pe care el nu-l vede, o 
ameninţare pe care el n-o înţelege, un lucru care simţământul lui e peste 
putinţă. Om cu casa plină de copii şi cu hambarul gol, el are alte griji, şi nu 
o dată mi s-a întâmplat ca vorbind despre pericolul maghiarizării cu ţăranii 
noştri, să primesc răspunsul: Aş! vorba e că nu prea avem ce să mâncăm nici 
noi, nici ungurii! (subl. lui Ioan Slavici)”2. 


Imaginea dușmanului 


Istoria comună a românilor şi maghiarilor din Transilvania este 
concepută în termeni conflictuali nu doar din cauza nedreptăţilor făcute de 
o parte sau de cealaltă, ci şi datorită strădaniilor propagandiştilor şi a situării 
pe poziţii naţionaliste a celor care analizează evenimentele întâmplate. În 
Transilvania nu persistenta conflictelor etnice între români şi maghiari este 
regula, ci „conflictele de definire a unor momente istorice”?*. Dar statul 
român, la fel ca Ungaria habsburgică, a fost întotdeauna unul hegemonist, în 
care etnia română, dominantă, a constituit fundamentul statului, iar 
ideologia care l-a legitimat a derivat din normele etnice româneşti”. 

Obiectivele, temerile şi strategiile elitelor politice au fost probabil 
mereu străine de locuitorii Transilvaniei. După cum sugerează Slavici ţăranii 
români de la 1890 erau mai îngrijoraţi de ziua de mâine decât de fenomenul 
maghiarizării. La fel, în zilele noastre, maghiarii transilvăneni sunt mai 
preocupaţi de problemele socio-economice decât de chestiunile etnice 


22 Octavian Goga, Naţionalism dezrobitor. Permanența ideii naţionale, Bucureşti, 
Albatros, 1998, p.160-161. 

23 loan Slavici, Românii de peste Carpaţi, Bucureşti, Fundaţia Culturală Română, 1993, 
p.3-4. 

24 Gheorghe Siseştean, „Factori potenţiali de conflict în istoria transilvană”, în Lucian 
Nastasă, Levente Salat, Relaţii interetnice în România postcomunistă, Cluj-Napoca, 
Centrul de Resurse pentru Diversitate Etnoculturală, 2000, p.173. 

25 George Schöpflin, „Pe căi diferite spre multiculturalitate”, în Lucian Nastasă, Levente 
Salat, op.cit., p.131. 

invocate de UDMR, după cum arată un sondaj făcut în 1997%: „subiecţii 
maghiari au atribuit în mod sistematic o importanţă mai mare problemelor 
şi amenințărilor materiale şi existenţiale, comparativ cu conflictele derivate 
din diferenţele etnice”. Astfel, 46% dintre maghiari au marcat crizele 
economice, 41% criminalitatea şi 38% sărăcia ca fiind cele mai importante 
teme de îngrijorare. De asemenea, subiecţii maghiari consideră că obiectivele 
stabilite de politicienii Uniunii Democrate a Maghiarilor din România 
(UDMR) sunt în opoziţie cu problemele lor. Pentru maghiarii intervievaţi 
cele mai importante probleme sunt rata mare a inflaţiei, spectrul şomajului 
şi standardele tot mai scăzute de viaţă, în timp ce tot ei cred că politicienii 
care îi reprezintă susţin că cele mai importante probleme ar fi educaţia în 
limba maternă, autonomia teritorială şi culturală şi scăderea tensiunilor 
etnice dintre români şi maghiari. Cu toate acestea, interpretarea conflictuală 
a istoriei este percepută mai puternic de populaţia maghiară din Transil- 
vania: 17% dintre românii ardeleni sunt de acord cu aserţiunea că „istoria 
comună a adus acelaşi nivel de necazuri şi de bucurie pentru ambele 
grupuri”, în vreme ce 41% dintre maghiari consideră că acest enunţ este 
adevărat. O modalitate de a se referi la coexistenţa paşnică dintre cele două 
etnii a fost dată de faptul că 55% dintre români şi 50% dintre maghiari cred 
că „fericirea comună depinde de istorie”. 

Numărul mare de maghiari şi români ardeleni influenţaţi de trecutul 
conflictual al celor două naţiuni poate fi explicat prin istoriile paralele scrise 
în spirit naţionalist şi alimentate de frustrările şi excesele care s-au produs 
în trecutul imperial comun. Manipulările programate sau spontane cărora le- 
au căzut victime ardelenii în ultimul secol au alimentat prejudecățile, după 
cum rezultă din sondajul făcut în 1997 pe un eşantion reprezentativ al 
populaţiei maghiare şi române din Transilvania: 


26 György Csepeli, Antal Örkény, Mária Székelyi, „Reprezentări ale coexistenţei etnice 
în Transilvania”, în Lucian Nastasă, Levente Salat, op.cit., p.133-160. 

Tabelul 5.2 — Procentul celor care au fost de acord cu declaraţii etnocentriste 


Aplicabil la | Aplicabil la | Aplicabil la | Nu e valabil 


propria cealaltă ambele la nici o 
naţiune naţiune naţiuni naţiune 
Maghiari / Români M R M R M R M R 


Această naţiune a suferit 
multe pe parcursul istoriei, | 62% | 76% | 4% 2% | 32% | 19% | 2% 3% 
dar a supravieţuit 


Solidaritatea acestei naţiuni 


o 0 o, o, o 0 o, o, 
este admirabila 33% | 39% | 19% | 22% | 34% | 32% | 14% 7% 


Această națiune a fost 
dintotdeauna un pionier al | 57% | 58% | 2% 5% 9% | 26% | 32% | 11% 
civilizaţiei în Europa 


Nici o altă naţiune nu putea 
să dea lumii atâtea perso- 
nalităţi ştiinţifice, literare 
sau muzicale 


41% | 53% 2% 1% 25% | 21% | 32% | 25% 


Este o naţiune lăudaroasă 


0, 0, 0, '0, 0, 0, 0, 0, 
care e obişnuită să conducă 18% 9% 31% | 59% | 9% Sai | 42. | 26% 


Ei declară ospitalitatea, dar 


0, 0, 0, 0, 0, 0, 0, 0, 
sunt numai profitori 8% 11% | 41% | 38% | 12% | 14%. | -39% | 37% 


Sunt puţine națiuni în 
Europa Centrală care să fi 
vorbit atât de mult şi să fi 
făcut atât de puţin 


4% | 42% | 66% | 16% | 8% 14% | 22% | 28% 


Indiferent ce spun despre 
ei, nu vor atinge niciodată 
normele democratice 
europene 


2% 17% | 64% | 12% | 10% | 15% | 24% | 56% 


M-maghiari; R-români 

Sursa: György Csepeli, Antal Örkény, Mária Sz6kelyi, „Reprezentări ale coexistenţei 
etnice în Transilvania”, în Lucian Nastasă, Levente Salat, Relaţii Interetnice în 
România postcomunistă, Cluj-Napoca, Centrul de Resurse pentru Diversitate 
Etnoculturală, 2000, p.144 


Din acest tabel rezultă că autocompătimirea este o caracteristică a 
ambelor grupuri, iar naționalismul lor iese la iveală prin faptul că fiecare 
grup tinde să nege atributele negative care i s-ar putea asocia. “Autocritica” 
poate fi observată într-un singur caz: românii au acceptat că națiunea lor 
vorbeşte mult şi face puţin. Prin contrast, maghiarii au criticat celălalt grup, 
acuzându-l de atitudine antieuropeană, poziţie schimbătoare şi zgârcenie. 
Românii au atribuit aceste critici cu o frecvenţă mai mică maghiarilor, ceea 
ce ne-ar putea face să credem fie că sunt mai toleranţi, fie că au o părere mai 
bună despre ceilalţi decât au ceilalţi despre ei. 

Ungurii văzuţi de români 


Această toleranţă are însă limite, fiindcă românii consideră că maghiarii 
sunt agresivi şi vanitoşi, dar aceste caracteristici sunt mai rar atribuite de 
maghiari românilor”. Stereotipurile rămân dominante şi fiecare comunitate 
atribuie celeilalte calificative negative, celălalt e întotdeauna “duşmanul. 
Xenofobia, ura faţă de străin, naționalismul, şovinismul şi celelalte isme sunt 
întotdeauna mediate de “imaginile duşmanului'. Thomas M. Pick dezvoltă 
definiţia duşmanului în opt puncte?, pe care le prezentăm mai jos ilustrate 
de mostre ale nemulțumirii răbufnite în presa de limbă română de acum o 
sută de ani: 


I) Identificarea duşmanului ca sursă a tuturor relelor (duşma- 
nul este exact opusul a ceea ce suntem noi şi al năzuințelor 
noastre, el vrea să distrugă ceea ce preţuim noi, deci duşmanul 
trebuie să piară). 


„Şovinismul unguresc e nesăturat. El cere mereu jertfe pentru a- 
şi sătura pofta fără margini, şi jertfele acestea şi le ia mai ales 
din şirurile Românilor. La început el îşi pusese ochii numai pe 
inteligența română, acum şi-a vârât limbile veninoase şi între 
mult prigoniții noştri țărani”. (Gazeta Transilvaniei, nr. 191, 27 
august/8 septembrie) 


II) Completa absenţă a încrederii (tot ce vine de la duşman e 
rău, sau serveşte unui scop abject, josnic) 


„Ungurii se înfăţişează ca asupritori ai popoarelor de altă rasă, 
cu care locuiesc împreună, şi pe lângă antipatia naturală ce 
trebuie să o stârnească pretutindeni această atitudine, ei mai 
deşteaptă la popoarele din Balcani şi neîncredere în sinceritatea 
intențiunilor lor”. (Gazeta Transilvaniei, nr. 161, 20 iulie/2 
august 1901) 


27 Ibidem, p.144-145. 
28 Thomas M. Pick, „Imaginile dușmanului”, în Dilema, II, nr. 65, 8-14 aprilie 1994. 

III) Culpabilizarea duşmanului (ei sunt de vină pentru toate 
tensiunile existente şi pentru tot ce merge prost) 


hohot diavolesc de sarcasm şi de ironie să ne arunce în ochi: 
iaca se plăteşte proverbiala voastră credință şi alipire către 
tronul habsburgic, vedeţi că tot în mâna noastră v-au predat şi 
noi acum vă vom învăța minte cum trebuie să vă puneţi 
„Toată mişcarea în viața publică de stat a fost îndreptată în încrederea în Viena şi Casa augustă habsburgică.” (Vasile 
contra existenţei noastre naționale. Pare că niciodată în cursul Lucaciu, „Voința Naţională”, în Lupta, Budapesta, nr. 226, 2/15 
dezvoltării istorice a acestor ţări nu s-a pronunțat aşa de mult şi noiembrie 1908) 

aşa de adânc intoleranta faţă de elementul nostru românesc ca 


acuma”. (Gazeta Transilvaniei, nr. 1, 1/14 ianuarie 1909) 


V) Jocuri de sumă nulă şi gândirea în termeni câştig-pierdere 
(tot ce e bun pentru ei e rău pentru noi, şi invers) 

IV) O atitudine generală negativă faţă de duşman [tot ce face el 
e împotriva noastră) 


„Ne-am retras în pasivitate în epoca nefastă a lui Coloman Tisza, 
l-am suferit pe un Bánffy, să umble trufaş, îngâmfat, prost şi 
nejenat în mijlocul bravilor grăniceri. 


Am privit cu durere cum mergeau masele poporului nostru în 
urnele de alegere, mânaţi de jandarmi, huiduite de 
administrație, terorizate de toţi, traşi-împinşi, slugoi ai 
guvernelor. 


Am privit, unii duioşi, alţii cu surâs, alții indiferenți, iar masele 
nepăsătoare, cum ne calcă bisericile, şcolile, sanctuarele 


„Maghiarii au păcatul de a trăi în credința că ei devin mai tari 
prin slăbirea noastră. 


Maghiarii au nefericirea că nu ei sunt cari conduc destinele 
patriei ci nişte venetici, nişte şarlatani politici, nişte evrei 
mascaţi, al căror interes este ca poaporele să fie aici învrăşbite. 


Maghiarii fac concesiuni oricui, dar astăzi românilor nu le fac 
nici cea mai mică concesiune, pentru că au intrat în capul lor 
gărgăunii, că românii nu sunt cetățeni loiali, şi în credința 
acesta a lor îi întăresc resistența ce o pune elementul românesc 
în lupta pentru conservarea limbei şi naţionalităţii române.” 
(Telegraful Român, nr. 56, 18/30 mai 1891) 


familiale, cum ni s-au răpit cu viclenie şi cu prepotența 
guvernelor până şi posibilitatea de a ne afirma ca naţiune şi a ne 


organiza ca partid politic în ţară. VI) Ignorarea completă şi negarea specifică a diferenţelor 
individuale (orice membru al grupului duşman este automat 
Străini şi pribegi suntem declarați în țara noastră, pe tărâmurile un duşman) 


strămoşilor noştri. Şi am ajuns să vedem culmea infamiei din 
partea contrarilor noştri politici, să ne arunce în faţă, cu o 
revoltătoare neruşinare şi obrăznicie, că suntem duşmanii „Unde e acel maghiar, care să aibă tăria de a nu se abate de la 
interni ai patriei. Şi am ajuns ca tot în direcția asta de umilire şi drumul drept?” (Gazeta Transilvaniei, nr. 214, 27 septembrie/10 
de desconsiderare, pe calea vădită spre desființarea noastră octombrie 1900) 

naţională, să cuteze a veni un ministru de interne (Gyula 
Andrássy — n.n.), un tip respingător de feudal şi oligarh, un 
doritor de reînființare a iobăgiei, să cuteze, zic, a veni în fața 
lumii şi a țării, cu proiectul de reformă a legii electorale aşa cum 
l-au făcut şi propus în Dietă. 


Şi am ajuns ca batjocura şi durerea noastră să fie fără seamă în 
lume, am ajuns să fim abandonaţi de Coroană şi aruncați pradă 
molozului şovinist, şi să vie feudalul şi oligarhul ruginit şi cu 

VII) O absenţă totală a empatiei faţă de duşman (n-avem nimic 
în comun cu ei şi nici o informaţie nouă nu poate înlătura 
adevărurile noastre preexistente) 


„În anul trecut am putut distinge în strategia adversarilor limbei 
şi naționalității noastre clar şi neîndoios planul de a paraliza şi 
nimici cu desăvârşire nu numai organizaţia noastră politică, ca 
factor deosebit național în viața de stat, ci şi organizarea noastră 
bisericească, încât ea serveşte şi poate servi dezvoltării şi 
întărirei culturii româneşti şi a caracterului nostru naţional. Au 
putut distinge bine contururile acestui plan infernal chiar şi 
aceia care nu pricep politică sau au prea puţină idee de ea. [...) 
Planul lor de bătaie era mai dinainte croit şi a trebuit să urmeze 
acea pretinsă schimbare de direcţiune prin înlocuirea lui Bánffy 
cu Szell, ca să ne convingem că Maghiarii sunt încă departe de 
a părăsi planul lor de distrugere a naționalității noastre”. 
(Gazeta Transilvaniei, nr. 2, 4/16 ianuarie 1900) 


VIII) Orice emoție umană pozitivă sau orice considerent moral 
faţă de duşman sunt periculoase, şi ca atare trebuie evitate 


„Comitetul administrativ cu indignare a aflat din raportul 
inspectoratului şcolar că Stupineanu, preotul greco-catolic din 
Bârcea-Mare, în calitatea sa de catechet, a interzis elevilor de la 
şcoala primară de stat din Nighighiş, atât în şcoală, cât şi pe 
stradă să salute ungureşte, din care cauză senatul şcolar din 
acea comună nu i-a mai permis să intre în şcoală, unde sub 
pretextul catechisării, să săvârşască acţiune anti-patriotică”. 
(Gazeta Transilvaniei, Braşov, nr. 265, 3/16 decembrie 1902). 


Indignarea românilor, prezentată în articolele presei naţionale din 
Transilvania la sfîrşitul secolului al XIX-lea şi începutul celui de-al XX-lea 
mai degrabă în imagini negative decât moderate sau pozitive, îi prezintă pe 
unguri drept singurii responsabili faţă de situaţia lor marginală sau chiar 
auto-marginalizată prin politica de pasivism. Magbhiarul, în special cel care 
aparţine elitei politice, este “feudal, ‘oligarh’, 'trufaş', îngâmfat, “ironic”, 
“sarcastic” şi câteodată chiar “prost?. 

29 Vasile Lucaciu, „Voința Naţională”, în Lupta, Budapesta, 2(15) noiembrie 1908. Pentru 
acest articol plin de adjective, Comisia parlamentară de imunitate a propus o moţiune 


prin care cerea ridicarea imunităţii parlamentare a deputatului Vasile Lucaciu, 
socotind că ‘agită contra statului’. 


168 


Naționalismul ca atribut al periferiei 


Românii văzuţi de unguri 


De cealaltă parte, scrierile ungare de la sfârşitul secolului al XIX-lea şi 
începutul celui de-al XX-lea fac descrieri prea puţin măgulitoare la adresa 
românilor*: „maghiarii şi germanii din Transilvania nu au o părere bună 
despre caracterul şi inteligența românilor, din cauza prejudecăţilor pe care le 
au despre aceştia”*!. Românii ardeleni erau consideraţi nestatornici, obedi- 
enti, foarte ataşaţi de limba şi religia lor%?, ospitalieri, dar foarte temperamen- 
tali şi revanşarzi*?. Maghiarii ardeleni îi considerau pe românii transilvăneni 
foarte religioşi şi superstiţioşi în cel mai înalt grad. Influenţa slavă balcanică 
s-a manifestat asupra limbii, moralei şi vieţii lor religioase. Românii ardeleni 
credeau în diavoli, fantome, vrăjitoare şi vrăjitorii, care puteau fi făcute chiar 
de preoţii lor ortodocşi, foarte puţin educați. 

Dar nu doar clerul era lipsit de educaţie în această perioadă: românii în 
general erau văzuţi ca unul dintre cele mai nedezvoltate grupuri etnice din 
Ungaria de dinainte de primul război mondial, cu un procentaj considerabil de 
analfabeți (în jur de 60% dintre bărbaţi şi aproape 75% dintre femei nu ştiau să 
scrie şi să citească, conform statisticilor din 1910; dintre grupurile etnice ale 
Ungariei, doar rutenii înregistrau o rată mai mare de analfabetism). De 
asemenea, românii ardeleni erau consideraţi leneşi, fiind însă capabili să 
muncească din greu doar când erau constrânşi, dar acest lucru se întâmpla 
foarte rar, după cum menţionează etnologul slovac Jânos Csaplovics%, care 
observă că aceştia nu erau înclinați să muncească pentru a obţine un profit cum 
făceau de pildă saşii şi germanii ardeleni; spre deosebire de aceştia românii 
munceau doar atât cât să nu moară de foame. În plus, la fel ca slovacii, românii 
erau dependenţi de băutură, şi din această cauză uneori deveneau violenţi:*. 
Mathias Bernath menţionează şi el „nestatornicia naturală şi dispoziţia 
înnăscută spre excese a valahilor” şi „lenevia” acestora, explicate prin faptul că 
„nu obţin nici o îndrumare în vederea unei gospodării ordonate, că sunt 
obişnuiţi cu hrană proastă, adăpost rău şi îmbrăcăminte necorespunzătoare”. 


30 Mariann Nagy, „Nineteenth Century Hungarian Authors on Hungary's Ethnic 
Minorities”, în Pride and Prejudice: National Stereotypes in 19th and 20th Centrury 
Europe East to West, Budapest, CEU History Department, Working Paper Series 2, 
Central European University, 1995, p.29-51. 

31 Lajos Lóczy (ed), The Geographical, Sociological, Educational and Economic 
Description of the States of the Hungarian, Budapesta, Holy Crown, 1918, p. 154, citat 
în Mariann Nagy, op. cit., p.40. 

32 Samu Borovszky (ed), Counties and Cities in Hungary, Budapest, 1896, p.144, citat în 
Mariann Nagy, op.cit, p.40. 

33 János Csaplovics, An Ethnographical Study of Hungary, 1822, Apud. Mariann Nagy, 
op.cit., p.40. 

34 Ibidem, p.88. 

35 Lajos Lóczy, op. cit., p.155-156. 

36 Samu Borovszky, op. cit., p.107; Lajos Lóczy, op. cit, p.115. 

37 Mathias Bernath, Habsburgii şi începuturile formării națiunii române, trad. Marionela 
Wolf, Cluj-Napoca, Dacia, 1994, p.175-178. 

Duşmanul - imaginea noastră în oglindă 


Stereotipurile şi prejudecățile formează şi în zilele noastre imagini 
deformate ale celuilalt, imagini care se propagă mult mai repede prin mass- 
media şi care pot duce la atitudini manifeste mult mai eficient decât se 
întâmpla acum 100 de ani. Este vorba, după cum explică Andrei Roth, 
despre mentalitatea etnocentrică pentru care ‘noi suntem mai buni, mai 
frumoşi, mai curajoşi, mai deştepţi; tot ceea ce facem “noi” sau ceea ce am 
făcut în trecut este corect şi ireproşabil; cei ce au procedat greşit, incorect, 
nedrept, irațional au fost întotdeauna alţii. Această părere constituie 
fundamentul moral (iluzoriu) al acelei trăsături a etnocentrismului, după 
care temelia oricărui act moral poate fi doar slujirea propriei comunităţi??. 
Căutând să vadă felul în care se manifestă etnocentrismul în presa din 
Ungaria, Thomas M. Pick, specialist în psihologie politică, observă că 
imaginile românilor ca duşmani (cum sunt descrişi românii în special în 
presa maghiară de dreapta) sunt compuse din trei ingrediente“: 

T) În timp ce ungurii sunt europeni în atitudinile, valorile, modul lor de 
a acţiona şi de a se comporta, ceilalţi nu sunt şi nu au fost niciodată decât 
un popor bizantin şi balcanic. Thomas M. Pick ilustrează cu câteva citate din 
Erdélyi Magyarság (1992): „Îngrozitoarea cruzime a răscoalei ţărăneşti este 
explicabilă doar prin nivelul cultural extrem de scăzut al imigranţilor 
români” (referirea se face la răscoala lui Horia, Cloşca şi Crişan din 1784). 
Aceeaşi sursă (cu privire la evenimentele din toamna lui 1944): „românii 
turbaţi tăiau capetele victimelor lor pe stradă, pe un butuc de măcelărie. Iar 
un ziar din Bucureşti i-a lăudat pe aceşti criminali pentru comportamentul 
lor patriotic”. 

II) Românii nu sunt oameni de cuvânt, nu-şi ţin niciodată promisiunile. 
Un articol era astfel intitulat „Cronica trădărilor româneşti”. 

III) Românii sunt extrem de pasivi. Aceeaşi publicaţie maghiară citează 
balada Mioriţa pe care o povesteşte, comentând că ciobanului moldovean 
nu-i trece prin cap să se apere sau să atace. Apoi gazeta citează două 
proverbe româneşti „Apa trece, pietrele rămân” şi „Capul plecat, sabia nu-l 
taie”. Articolul descrie pasivitatea şi abandonul. 

În oglindă presa scrisă din România are la rândul ei reflexe naţionaliste, 
chiar dacă facem abstracţie de publicaţiile şovine şi xenofobe din clasa 
„România Mare”, „Atac la persoană”, „Politica”, „Timpul”. Imaginea 
“duşmanului maghiar a fost ani de-a rândul descrisă într-unul din cotidianele 
de mare tiraj din România. Urmărind schematizarea lui Pick descoperim că 
Adevărul a folosit şabloane prin care imaginea comunităţii maghiare a fost 
deformată pornind de la evenimente interpretate de acest cotidian 
denaturând realitatea: 


38 Andrei Roth, „Prejudecata etnică şi specificul naţional”, în Altera, IV, nr. 7, 1998, p.78. 
39 Thomas M. Pick, op. cit. 

I) Ungurii şi UDMR vor să ia Ardealul şi folosesc în acest scop 
tot felul de pretexte. Adevărul, sub semnătura lui Cristian 
Tudor Popescu, scrie (9 mai 1995): „Cu câteva zile în urmă, 
capii UDMR au zis-o verde: autonomie teritorială. 
Semnificațiile acestui gest sunt chiar mai îngrijorătoare decât 
sintagma în sine. El pune în lumină şi validează, ca teatru 
regizat şi programat pas cu pas, toate fandoselile cu 
învățământul superior în limba maghiară”, ‘autonomia 
culturală”, ‘conservarea tradiţiilor” — trepte de pregătire în 
amorsarea bombei finale, singura care interesa: răpirea unei 
bucăţi din pământul românesc”. 


II) Ungurii au nostalgia clasei asupritoare, a imperiului care a 
fost, şi toate acţiunile lor urmăresc doar să-i readucă în poziţia 
de asupritori faţă de români. In Adevărul din 30 mai 1995, 
Cristian Tudor Popescu este de părere că „Dacă până mai ieri 
UDMR o ţinea duios pe coarda protejării maghiarilor ca 
minoritate, tonul actual sugerează dorința neînfrânată a 
caricaturilor de grofi de a ni se sui în cârcă”. 


III) Ungurii, atât cei din UDMR cât şi cei de la Budapesta, 
urmăresc doar compromiterea României în fața lumii. In acest 
scop ei găsesc tot felul de tertipuri pentru a-i păcăli pe români, 
de pildă Recomandarea 1201 a Adunării Parlamentare a 
Consiliului Europei“, necesară la data respectivă încheierii 
tratatului româno-ungar de bază, după cum scrie Adevărul din 
26 iunie 1995: „Ungaria nu urmăreşte decât introducerea în 
Tratat a sintagmei ‘Recomandarea 1201’. Odată introdus acest 
cal troian, dincolo de toate clauzele posibile şi imposibile, 
Budapesta va avea oricând la îndemână un instrument pentru 
a pune la zid Bucureştiul în toate cancelariile lumii”. 


40 Semnarea tratatului politic româno-ungar a fost condiţionată de către Ungaria de 


introducerea în textul tratatului a Recomandării 1201 (1993) a Adunării Parlamentare 
a Consiliului Europei. Semnarea documentului bilateral a fost tergiversată mai mulţi 
ani, partea română nedorind ca textul tratatului să facă referire la această 
Recomandare. Autorităţile române au invocat printre altele, pentru nesemnarea 
tratatului, articolul 11 din Recomandarea 1201, care precizează: „În regiunile unde se 
află în majoritate, persoanele aparţinând unei minorităţi naţionale vor avea dreptul 
de a avea la dispoziţia lor autorităţi locale sau autonome corespunzătoare sau să aibă 
un statut special, în acord cu situaţia istorică şi teritorială specifică şi în concordanţă 
cu legislaţia internă a statului”. În cele din urmă, sub presiuni internaţionale, 
România a acceptat ca Recomandarea 1201 să devină instrument juridic obligatoriu 
în documentul bilateral, care a fost semnat în 1996. 

Imaginea “dusmanului”, prezentată în mod repetat, sugestiv şi deformat 
de către mass-media sau de politicieni, este forma manifestă a mentalităţii 
etnocentrice, cultivată în România post-comunistă din dorinţa noilor condu- 
cători de a găsi un suport pentru coeziunea populară. Katherine Verdery 
explică modalitatea prin care ura faţă de comuniştii care ţineau poporul în 
mizerie a fost translatată spre 'duşmanul' etnic: „auto-percepţiile s-au 
fortificat şi reprodus timp de zeci de ani ştiind că duşmanul era încarnat de 
comunişti. Până vor apărea noi modalităţi de auto-constituire, ne putem 
aştepta la o transformare a perechii noi-ei din vremea comunismului în 
cealaltă organizare socială dihotomică, diferenţa etnică. Astfel, persoanele 
auto-constituite împotriva unui celălalt comunist se situează acum 
împotriva unui celălalt etnic”. 

Cei mai mulţi naţionalişti vorbesc despre propriile naţiuni ca despre 
nişte victime ale străinilor, iar în Europa Centrală şi de Răsărit fostele 
regimuri comuniste sunt prezentate ca un rezultat al maşinaţiunilor 
străinilor în scopul aservirii faţă de interesele străine. Minoritățile, în special 
cele etnice, devin astfel candidatul perfect pentru imaginea avută în vizor, a 
duşmanului?. 

În descrierile 'duşmanului', ‘noi’ suntem întotdeauna victime, singura 
armă fiind aceea de a-i acuza pe ceilalţi. Situaţia de victimă îţi dă dreptul de 
a te plânge, de a reclama, de a protesta. Tzetan Todorov face în acest context 
legătura între victimizare şi renunţarea la identitatea individuală, subliniind 
că reculul valorilor democratice duce în primul rând la renunţarea la 
responsabilităţi şi asumarea rolului de victimă, rol avantajos, dar cu 
desăvărşire pasiv“. Urmează apoi renunţarea la identitatea individuală şi 
menţinerea apartenenţei la grup, la un grup la care aparţii ne-opţional: sex, 
rasă, etnie. Toate aceste renunţări văzute în perspectivă istorică ar putea 
duce, crede Todorov, la abandonarea democraţiei prin victimizarea colectivă: 
„fiecare se prezintă ca membru docil al unui grup care a dobândit în 
societate statutul de victimă. Mecanismul care funcţionează aici este 
asemănător cu cel care funcţionează în cazul indivizilor. Dacă se stabileşte 
într-un mod convingător că un anume grup a fost incorect tratat în trecut i 
se deschide acum “o linie de credit inepuizabilă. De unde apare şi competiţia 
excesivă, nu ca între ţările care vor să obţină clauza naţiunii celei mai 
favorizate ci pentru a o obţine pe cea a grupului cel mai defavorizat”+. 


41 Katherine Verdery, „Etnicity and Nationalism in Europe Today”, în Antropology Today, 
vol. 8, nr. 1 (februarie 1992), citat în Vladimir Tismăneanu, Fantasmele salvării. 
Democraţie, naționalism şi mit în Europa post-comunistă, laşi, Polirom, 1999, p.97. 

42 Vladimir Tismăneanu, Fantasmele salvării. Democraţie, naționalism şi mit în Europa 
post-comunistă, laşi, Polirom, 1999, p.96. 

43 'Tzvtan Todorov, „De la cultul diferenţei la sacralizarea victimei”, în Dilema, III, 1995, 
nr. 30 (trad. din L'Esprit, iunie 1995). 

44 Ibidem. 

În România sau Ungaria, victimizarea are mai degrabă rolul de a 
construi o imagine cât mai negativă a celuilalt, pornind de la istoriile diferite 
alcătuite de reprezentanţii celor două naţiuni, în vreme ce pe un plan mai 
larg “concurenţa” pentru clasificarea şi compararea victimizaţilor porneşte de 
la disputele care contrapun comunismul holocaustului evreiesc, holocaustul 
evreisc holocaustului negrilor etc., încercând ierahizări imposibile. 

Victimizarea pe criterii etnice pare să fie preferată în Europa Centrală şi 
de Est — o zonă în care graniţa dintre 'duşmănii' şi “prietenii” este foarte 
flexibilă, o zonă unde mitologiile teritoriale au dus la stratificarea 
ideologiilor xenofobe, o zonă în care discursurile stereotipe şi entropia, ca 
măsură a lipsei de informaţie, favorizează regretul nemotivat şi nostalgia 
nejustificată, ca forme ale iraţionalului colectiv. În această regiune ideologia 
'specifismului şi etnicismului ireductibil şi intolerant' este de origine roman- 
tic-naţionalistă, orientată spre exacerbarea valorilor etnice*, cu rădăcini în 
secolele neliniştite ale formării naţiunii, în care ‘ceilalți’ ne-au asuprit sau 
ne-au trădat sau pur şi simplu nu au ştiut să fie recunoscători. 


45 Andrei Roth, op.cit., p.78. 

Naţionalism civic versus naționalism etnic 


Revoluţia ratată la 1848 atât de români, cât şi de unguri a fost 
compensată pentru primii prin convocarea, după 15 ani de întrerupere, a 
Dietei, Transilvaniei, care a funcţionat cu majoritate relativă românească la 
Sibiu, însă pentru o perioadă foarte scurtă de timp (1863-1864), iar pentru 
unguri prin Compromisul de la 1867. Aceste “compensaţii au fost, desigur, 
disproporţionate, impunerea dualismului austro-ungar fiind pentru românii 
ardeleni, atât de loiali împăratului, o lovitură neașteptată, după o perioadă 
de exerciţiu democratic în care au obţinut unele drepturi colective, inclusiv 
pe acela de a-şi folosi limba maternă în justiţie. 

Perioada liberalismului care a precedat pactul dualist nu i-a găsit, însă, 
pe români suficient de pregătiţi pentru a se impune în viaţa politică şi 
administrativă a provinciei, într-un moment în care se deschisese o breşă 
conjunctural favorabilă lor, determinată de divergenţele dintre nobilimea 
ungară şi curtea imperială. Totuşi prin Dieta de la Sibiu, în absenţa 
maghiarilor care au boicotat-o, românii au reuşit în 1863 să impună legea 
despre egala îndreptăţire a naţiunii române şi legea prin care limba română 
este recunoscută, alături de germană şi maghiară, ca limbă oficială a statului. 
Punerea în practică a acestor legi va fi, însă, dificilă, în primul rând fiindcă 
nu au fost legiferate metodologii şi norme de aplicare, dar şi din cauza 
aparatului birocratic germanizat şi a numărului mic de funcţionari români. 

Timpul scurs până la instaurarea dualismului a fost extrem de folositor 
pentru maturizarea politică a elitei române ardelene şi a legăturilor care s-au 
format în această perioadă cu ‘poporul’. Un exemplu interesant în acest 
context este cel dat de comunitatea din Zărneşti imediat după ce Diploma 
imperială din 20 octombrie 1860 a fost dată publicităţii (prin acest act Viena 
recunoaşte egalitatea tuturor popoarelor şi libera folosire a limbilor acestora 
în învăţământ, justiţie şi biserică). Această comunitate deschide şi poartă un 
proces, pe care îl şi câştigă împotriva preturii din Râşnov pentru recunoaş- 
terea limbii sale. Iar la 5 decembrie 1860 membrii consiliului de conducere 
al acestei comune semnează împreună un act solemn prin care declară limba 
română, singura pe care ei o cunosc, drept limbă oficială a statului, în 
virtutea egalităţii proclamate de împărat!: „Ordinăm şi pretindem, scrie 
actul, ca dregătoria noastră comunală căreia îi aducem aminte că noi o 
susţinem, noi plătim salariile dregătorilor şi că ea este pentru noi, iar nu noi 
pentru ea, de azi înainte să poarte toate protocoalele şi toate corespondenţele 


1 Simion Retegan, Dieta românească a Transilvaniei (1863-1864), Cluj-Napoca, Dacia, 
1979, p.134. 


175 


Centru şi periferie în discursul politic 


numai şi numai în limba noastră maternă”?. Modelul declaraţiei de la 
Zărneşti va fi preluat în perioada imediat următoare de multe alte localităţi. 
Dar limba română va fi folosită la scară foarte mică în cancelariile transil- 
vănene, în ciuda ordinelor de sus şi a presiunilor venite de jos. Cu toate 
acestea conştientizarea şi implicarea comunităţilor locale într-un proces de 
liberalizare şi recunoaştere a naţiunii române este semnificativ pentru 
emanciparea românilor ardeleni şi pentru mişcările politice de mai târziu. 
Epoca liberalismului şi a Dietei de la Sibiu scoate în evidenţă şi matu- 
ritatea politică la care au ajuns românii în această perioadă de prosperitate 
politică pentru ei. Este vorba în primul rând de formularea şi definirea unui 
tip de naționalism civic, care nu se mai constituia ca o manifestare împotriva 
“celuilalt”, ci ca modalitate de integrare a naţiunilor trăitoare în Transilvania. 
Punctul de plecare al acestei abordări este, după cum preciza deputatul 
Alexandru Bohăţel, faptul că națiunea română din Ardeal „niciodată, şi nici 
astăzi nu s-a îndestulit numai cu egala îndreptăţire personală”?, adică cu 
drepturile individuale oferite de maghiari la 1848, prin reformele legale 
instituite. Românii transilvăneni erau nesatisfăcuţi de aceste legi tocmai 
pentru că nu făceau nici un fel de referiri la drepturile lor comunitare şi din 
acest punct de vedere nu aduceau o schimbare calitativă+. Nevoia de inclu- 
dere şi toleranţă faţă de toate naţiunile provinciei indiferent de reprezentati- 
vitatea acestora devenea singura modalitate de asigurare a păcii interne. 
Românii, ca membri ai unei naţiuni excluse din treburile politice şi adminis- 
trative, erau primii care înțelegeau la vremea aceea că principatul autonom 
al Transilvaniei nu putea progresa în absenţa unui sistem de înţelegere şi 
participare a tuturor etniilor la conducerea provinciei, care aparţinea în 
aceeaşi măsură fiecăreia dintre ele, ca un fel de patrie comună, după cum o 
numea Andrei Şaguna: „toţi suntem, domnilor, fiii uneia şi aceleiaşi mame, 
ai unei patrii. (...) Ce se atinge de mine, mă rog o dată pentru totdeauna să 
nu mă judecaţi, nici după naționalitatea mea, nici după religiunea de care 
mă ţin, ci să mă judecaţi după patria şi patriotismul meu”. Liderul 
ortodocşilor ardeleni nu punea în discuţie faptul că „Ardealul, patria 
noastră, e într-o legătură indisolubilă şi indivizibilă faţă de celelalte provincii 
şi ţări ale M. Sale”, dar, „ca un Ardelean”, era de părere că are o singură 
patrie: Transilvania“. Conştiinţa apartenenţei la națiunea română s-a dez- 
voltat în a doua parte a secolului al XIX-lea în corelaţie cu apartenenţa la 
principatul transilvănean, care după 1867 va intra în componenţa Ungariei. 
Departe de landurile din care proveneau, saşii transilvăneni nu au urmărit 


2 „Foaie pentre minte, inimă şi literatură”, nr. 47, 29 XII 1860, p.352, citat în Simion 
Retegan, op. cit., p.134. 

3 Teodor V. Păcăţian, Cartea de aur sau Luptele politice naţionale ale românilor de sub 
coroana ungară, vol. III, Sibiu, 1905, p.148. 

4 Gustav Molnar, „Regionalismul civic”, în Provincia, nr. 3, iunie 2000. 

5 Teodor V. Păcăţian, op. cit., p.67-69. 

6 Gustav Molnar, op. cit. 

nici în secolul al XIX-lea, nici după aceea o integrare în Reich-ul german, ci 
şi-au păstrat sentimentul propriei identități, în sensul unui patriotism 
provincial, format de-a lungul a secole întregi. În 1908, purtătorul lor de 
cuvânt, Rudolf Schuller, spunea plin de mândrie: „Noi nu vrem să fim 
germani pur şi simplu, ci germani transilvăneni”. În alte condiţii istorice, 
notează Urs Altermatt, Transilvania ar fi putut urma drumul Elveţiei, 
devenind un stat modern multinațional. Evoluţia a fost, însă, în sens invers, 
etnonaţionalismul modern a distrus multiculturalitatea (saşii au părăsit ţara 
ca germani cu cetăţenie română, maghiarii şi secuii mai trăiesc aici, dar în 
condiţii de marginalitate politică, economică şi culturală, şi la începutul 
secolului al XXI-lea secuii sunt tot mai puţin consideraţi o naţiune 
distinctă). 

Obţinerea autonomiei politice, principalul deziderat al românilor, va 
marca până la începutul secolului al XX-lea toate manifestările şi acţiunile 
politice ale elitei româneşti din Ardeal. Chiar în perioada unirii celor două 
principate, Țara Românească şi Moldova, românii ardeleni se raportau prea 
puţin la mişcarea unităţii naţionale, pe care indirect George Barițiu o 
numeşte daco-românism: „patru demoni aleargă, sboară, cutreieră prin ţara 
noastră, dintr-un capăt până în celălalt, insuflă neîncetată grijă şi neodihnă 
în inimile şi sufletele locuitorilor. Şi cum să chiamă oare acele năluci, acei 
demoni fioroşi? Eu îi numesc pe aceia aşa: pangermanismul, maghiarismul, 
panslavismul şi daco-românismul”?. Prin enumerarea acestor pericole care 
amenințau Ardealul, editorul Gazetei de Transilvania conturează la rândul 
său nu doar ideea de autonomie a provinciei, dar şi sensul în care ar trebui 
să evolueze aceasta, protejând fiecare comunitate naţională. ‘Egala 
îndreptăţire a naționalităților”, credeau românii ardeleni, ar fi putut trans- 
forma principatul într-o regiune paşnică şi democratică. 


„Existenţa unei națiuni este...un plebiscit zilnic, la fel cum 
existența individuală este o continuă afirmare a vieţii... O 
națiune nu are mai multe drepturi decât un rege de a spune unei 
provincii: “îmi aparţii, deci te iau’. Pentru noi o provincie 
înseamnă locuitorii ei şi, dacă cineva are într-adevăr dreptul să 
fie consultat în privinţa respectivă, acesta este locuitorul ei. 
Niciodată nu va fi în adevăratul interes al unei naţiuni să 
anexeze sau să păstreze o ţară împotriva voinței acesteia. 
Dorinţa poporului este, la urma urmelor, singurul criteriu 
justificabil, la care trebuie să ne întoarcem mereu”. (Ernest 
Renan, “What Is a Nation?”, în Omar Dahbour, Micheline 


7 Urs Altermatt, Previziunile de la Sarajevo. Etnonaţionalismul în Europa, trad. Johann 
Klusch, laşi, Polirom, 2000, p.43. 

8 Ibidem. 

9 Teodor V. Păcăţian, op. cit., p.223. 

R. Ishay, The Nationalism Reader, New Jersy, Humanities Press, 
Atlantic Highlands, 1995, p.154) 


Esenţa naţionalismului civic aşa cum era văzut de elita românească în 
perioada Dietei de la Sibiu se baza tocmai pe necesitatea participării tuturor 
naţiunilor provinciei la deciziile politice şi administrative, într-un fel pe care 
astăzi l-am putea numi consociaţionism, dar şi pe dimensiunea etnică şi 
culturală a acestor naţiuni: „un nobil român a avut tot aceleaşi drepturi ca şi 
un nobil maghiar, un cetăţean din pământul regesc a avut aceleaşi drepturi 
ca şi alt cetăţean din pământul acela, din oraşele şi comitatele Transilvaniei 
a avut aceleaşi drepturi ca şi ceilalaţi cetăţeni. Nu le-au putut însă folosi ca 
naţiune, fără numai contopiţi în celelalte naţionalităţi. Pentru aceea astăzi, 
spune Alexandru Bohăţel la lucrările dietale de la Sibiu, cu egala 
îndreptăţire individuală, ci numai cu îndreptăţirea națională”. Acest prim 
pas făcut spre toleranţă, spre democraţia consociativă, pune între paranteze 
intenţiile revanşarde ale unei comunităţi asuprite şi conservatoare, care 
secole la rând a fost incapabilă să se integreze structurilor de tip occidental 
din provincie. Românii ardeleni dovedesc însă că în ciuda ‘timpului pierdut” 
pot recupera pe dimensiunea politică absenţa din viaţa constituţională a 
Transilvaniei. 

Îndreptăţirea naţională de care vorbesc intelectualii români în perioada 
Dietei de la Sibiu devine destul de repede un vis spulberat. Condiţiile 
interne din Imperiu, o serie de factori subiectivi care intervin în proiectarea 
strategiilor în cabinetul lui Franz Joseph, dar şi aranjamentele internaţionale 
de după războiul austro-prusac (1866) determină Curtea de la Viena să facă 
un compromis cu ungurii moderați, care vor renunţa la ideea de 
independenţă în schimbul transformării monarhiei într-un imperiu bicefal, 
în cadrul căruia Ungaria va primi Transilvania, Croaţia şi Slovenia. Această 
invenţie constituţională adoptată în defavoarea curentului federalist, 
reprezentat de şeful guvernului de la Viena, contele Richard Belcredi, a fost 
susținută cu o anumită fervoare de împărăteasa Elisabeta, cunoscută pentru 
admiraţia şi ataşamentul pe care le avea faţă de Ungaria şi în special faţă de 
contele Gyula Andrâssy (care cu ajutorul ei va primi portofoliul ministrului 
de externe), dar şi pentru influenţa pe care o avea asupra împăratului. 
Soluţia dualistă pune la colţ centralismul tradiţional al Imperiului, dar 
totodată şi grija părintească a împăratului pentru popoarele sale. Primele 
consecinţe ale acestui aranjament vor fi resimţite chiar de către Austria, care 
se va transforma în prizonierul politic al interpretării ungare a Compro- 
misului!!. Liderul ceh Frantisek Palacky anticipa încă din 1865 că „Ziua în 


10 Teodor V. Păcăţian, op. cit., p.134. 
11 Robert A. Kann, The Multinational Empire. Nationalism and National Reform in the 
Habsburg Monarchy. 1848-1918, vol. II: Empire Reform, New York, 1983, p.179-200. 

care va fi proclamat dualismul va vedea, în mod inevitabil, şi naşterea 
panslavismului, sub forma lui cea mai puţin îmbucurătoare. [...] Noi, slavii, 
vom întâmpina dualismul cu o adâncă tristeţe, dar fără nici o teamă. Noi 
existăm înainte de Austria, şi vom supravieţui prăbuşirii ei”??. 

Cacofonia determinată de noul sistem, nu doar prin denumirea insti- 
tuţiilor comune “imperiale şi regale’ (‘kaiserlich und königlich’), prescurtate 
k.u.k, a celor exclusiv austriece care se numeau 'imperialo-regale” 
('kaiserlich-kâniglich”), prescurtate k.k., şi a celor exclusiv ungureşti care se 
numeau ‘K de la kâniglich*, ci şi prin felul greoi şi inadaptabil în care 
lucrau. Robert Musil le-a numit “Kakania' şi a încercat să explice într-un mod 
cât se poate de ironic de ce austriecii urau această înţelegere austro-ungară. 
„La Viena — notează ambasadorul Belgiei în Austria, Jonghe d'Ardoye — nu 
s-a uitat de vechea supremație germană distrusă astăzi în favoarea Pestei şi 
nu poate fi linişte la gândul că sporeşte continuu puterea acestei rivale cu 
care astăzi trebuie să se trateze de pe poziţii de egalitate şi care ameninţă 
deja să domine situaţia. Triumful ungurilor şi dualismul care, ca politică de 
stat, îl certifică, au distrus în cadrul monarhiei austro-ungare solidaritatea de 
interese; numai un pericol comun va putea strânge la un loc din nou aceste 
elemente astăzi divergente şi să redea imperiului unitatea de interese ce 
trebuie apărate, numai aceasta i-ar mai putea asigura forţa necesară pentru a 
rezista crizelor care se vor ivi într-un viitor apropiat, ameninţându-i 
existenţa”!+. Diplomatul belgian crede că instaurarea monarhiei bicefale va fi 
subminată de neîncrederea istorică dintre conducătorii unguri şi cei aus- 
trieci şi că „numai un nou succes, care să răspundă aspirațiilor comune, va 
putea, dacă este posibil, să consolideze acest dualism care astăzi nu repre- 
zintă decât triumful maghiarismului asupra centralizării austriece”?5. 


„Acest sentiment politic austro-ungar era o entitate atât de bizar 
articulată încât pare aproape imposibil de explicat cuiva care nu 
l-a trăit el însuşi. Nu era alcătuit, ca să spunem aşa, dintr-o parte 
austriacă şi una ungară, care, aşa cum s-ar putea crede, s-ar fi 
întregit una pe alta, ci consta dintr-un întreg şi dintr-o parte, 
anume dintre sentiment politic ungar şi unul austro-ungar, şi 
acest al doilea era acasă la el în Austria, în timp ce sentimentul 


12 Citat în Jacques Droz, L'Europe centrale. Evolution historique de l'idée de 
Mitteleuropa, Paris, Payot, 1960, p.146-147. 

13 Paul Lendvai, Ungurii. Timp de un mileniu învingători şi învinşi, trad. Maria şi lon 
Nastasia, Bucureşti, Humanitas, 2001, p.293-294. 

14 Corneliu Mihail Lungu (coord), De la Pronunciamente la Memorandum 1868-1892. 
Mişcarea memorandistă, expresie a luptei naţionale a românilor, Bucureşti, Arhivele 
Statului din România, 1993, p.80-81, scrisoare datată 24 noiembrie 1868 şi trimisă de 
ambasadorul Belgiei la Viena către legația belgiană de la Bruxelles. 

15 Ibidem, p.81. 

politic austriac era la drept vorbind fără patrie. Austriacul nu 
poate fi găsit decât în Ungaria, şi acolo doar ca obiect de 
aversiune; acasă la el, el se numeşte un cetățean al regatelor şi 
al ţărilor monarhiei austro-ungare reprezentate în Consiliul 
imperial, ceea ce înseamnă acelaşi lucru cu un austriac plus un 
ungur minus acest ungur, iar el o făcea nu atât din entuziasm, ci 
de dragul unei idei care-i displăcea, pentru că el nu putea să-l 
sufere pe ungur după cum nici ungurul pe el, ceea ce complica 
şi mai mult lucrurile. Din cauza aceasta mulți îşi ziceau pur şi 
simplu cehi, polonezi, sloveni sau germani, cu aceasta începu 
decadenţa de mai târziu şi acele ştiute “fenomene neplăcute ale 
politicii interne” [...] care [...] erau ‘opera unor elemente lipsite 
de simţul răspunderii, nemature şi avide de senzaţii tari’ care 
nu-şi găseau replica necesară în masa prea puțin evoluată din 
punct de vedere politic”. (Robert Musil, Omul fără însuşiri, vol. I, 
trad. Mircea Ivănescu, Bucureşti, Univers, 1995, p.215-216). 


Sistemul dualist va dilua conştiinţa apartenenţei la Imperiul Habs- 
burgic, accentuând faliile din monarhie, pe linia conflictelor interetnice. În 
Ungaria, compromisul va însemna întoarcerea la regimul parlamentar 
instaurat de revoluţia de la 1848, cu toate implicaţiile pozitive şi negative pe 
care, însă, o mare parte a elitei române din Transilvania le-a refuzat şi 
respins de pe poziţii de forţă în perioada paşoptistă. 


Autonomia Transilvaniei ca “acte manqué’ 


Revendicările românilor ardeleni după unirea Transilvaniei cu Ungaria, 
înscrise în numeroase petiţii şi memorii, au ca punct de plecare tradiţia de 
autonomie constituţională a Marelui Principat. Românii, chiar dacă nu au 
fost beneficiarii direcţi ai acestei tradiţii, aveau conştiinţa apartenenţei la 
această provincie nu doar prin instituţiile cu diverse grade de autonomie pe 
care le dezvoltaseră în ultima perioadă, dar şi prin exerciţiul parlamentar 
dobândit în scurta existenţă a Dietei de la Sibiu. Păstrarea autonomiei 
Transilvaniei era vitală pentru români, fiindcă ei gândeau dezvoltarea lor 
naţională şi socială în strânsă legătură cu dezvoltarea principatului. 

Pentru românii transilvăneni regretele despărțirii de Viena (căreia i se 
subordonase politic şi administrativ Ardealul până la Compromisul austro- 
ungar) vor deveni lamento-ul nostalgiei şi al dezvoltării viitoare. George 
Barițiu, într-un memoriu alcătuit din însărcinarea participanţilor la 
conferinţa din 17-29 iunie 1872, scria că „românii nu au combătut uniunea 
[cu Ungaria-n.n.] în principiu, ci din contră, ei au recunoscut în toate 
timpurile acea uniune, care-şi are baza sa în legea fundamentală a 

Transilvaniei, adică în diploma leopoldină”'. În petiția formulată de Barițiu 
se subliniază că românii consideră unirea cu Ungaria “improvizată, forţată, 
necondiționată”! şi nu pot fi de acord cu o unire care este „identică cu 
unificarea, cu fuziunea, cu nivelarea totală, fără pic de respect la miile de 
interese provinciale, locale, cum am zice exclusiv transilvane, crescute 
oarecum din pământul ei în cursul mai multor secole şi complicate atât de 
mult, încât reglarea şi complanarea lor nu se poate realiza aiurea, decât 
numai în lăuntrul Transilvaniei, aci acasă, în o Dietă provincială, pe 
venitoriu, ca şi în trecut, în o perioadă lungă de şapte sute de ani. Aşa, 
despre această specie de fuziune ţin românii că este stricăcioasă din mai 
multe puncte de vedere”t8, 

Conştiinţa regională a românilor transilvăneni pe care o constatăm în 
memoriul lui George Barițiu din 1872 va persista şi 46 de ani mai târziu, 
când se va pune problema unirii Ardealului cu România. Alexandru Vaida 
Voevod îl va avertiza astfel pe Iuliu Maniu că dacă ardelenii nu vor fi în stare 
să menţină Consiliul Diligent şi după Constituantă, transilvănenii vor 
cunoaşte „sclavia centralismului din Bucureşti şi tirania capitalismului 
oligarhiei din ţară”!*. Elita ardeleană va cere Bucureştiului o unire 
condiţionată, la fel cum Barițiu cu o jumătate de secol în urmă pretindea 
specificarea condiţiilor unirii cu Ungaria. Transilvania nu va mai fi, însă, 
niciodată autonomă, iar încercările făcute de elitele ardelene înainte şi după 
1918 de a reveni la tradiţiile constituţionale ale principatului vor fi acte 
ratate, poate chiar în sensul dat de psihanaliză pentru “acte manqué’. 

Specificitatea provinciei, tradiţiile ei instituţionale, politice şi 
democratice, modelul propriu de dezvoltare vor fi argumente reluate mereu 
de liderii transilvăneni pentru promovarea autonomiei. Obsesia diferenţei şi 
nostalgia provinciei autonome vor întreţine permanent un tip special de 
angoasă, care va fi regăsită mai apoi în toate acţiunile politice ale ardelenilor 
făcute în numele fostului principat. Acest tip de angoasă va persista 
provocând acţiunilor viitoare o deplasare de sens, o regresiune, o întoarcere 
la momentul traumatic al eşecului, supraîncărcându-le cu semnificaţia actu- 
lui ratat. „Seria ratărilor ardelene e nesfârşită” scrie Alexandru Cistelecan 
într-un eseu devenit celebru: „ea poate începe chiar cu ratarea politică. Bună 
ca politică de rezistenţă, ca politică iredentă şi de opoziţie, politica ardeleană 
nu s-a dovedit deloc strălucită în reconstrucţia ţării. Guvernările ardelene 
interbelice n-au fost solide şi n-au marcat aproape deloc faţa ţării. Ele par azi 
simple antracte ale liberalismului, intervale de guvernare cedate mai curând 
de liberali decât câştigate. Precare, şubrede, scurte, măcinate şi din interior 


16 Arh. St. Alba, fond Mitropolia greco-catolică Blaj, Cabinetul mitropolitului, dosar 
945/1872-1884, f.71. 

17 Ibidem. 

18 Ibidem., f.73. 

19 Apostol Stan, Iuliu Maniu, Naţionalism şi democraţie. Biografia unui mare român, 
Bucureşti, Saeculum I.O., 1997, p.108. 

şi din afară, ele au fost mai degrabă anonime decât glorioase. Eşecul lor e 
aproape desăvârşit, admirabil prin regularitate - dacă n-ar fi avut şansa 
funestă a unui guvern ce s-a înscris definitv în istorie: guvernul Groza. Atât 
şi e destul pentru a-i ţine pe ardeleni cât mai departe de jilțul puterii. 
Frustrarea lor e mai profitabilă ţării decât succesul. Căci dacă ratările lor 
politice sunt relativ inocente şi remediabile, triumfurile lor sunt prea sumbre 
pentru a ni le mai putea permite. Ardeleanul în guvern e un soi de 
calamitate: ori se duce singur de râpă, ori duce şi ţara după el”2. Generali- 
zările făcute de Alexandru Cistelecan îşi găsesc o ultimă ilustrare în cel din 
urmă guvern condus de un ardelean, Victor Ciorbea (prim-ministru din 
partea Partidului Naţional Ţărănesc Creştin Democrat în perioada 1996- 
1998), care în ciuda bunelor intenţii şi a deschiderilor reformiste a eşuat în 
lupte de culise, subminat de propriul partid (urmaşul Partidului Naţional 
Român din Transilvania), al cărui lider a devenit în 2001, după ce PNŢCD a 
pierdut alegerile, rămânând în afara parlamentului. Fărâmiţarea ulterioară a 
acestui partid istoric neadaptat la condiţiile politice şi sociale ale vremii i se 
datorează în parte tot acestui ardelean, plin de bune intenţii şi cu o statură 
morală necontestată. 

Imposibila recuperare a autonomiei Ardealului a fost decenii la rând o 
idee greu de acceptat pentru românii transilvăneni din imperiul Austro- 
Ungar, rămânând şi pe mai departe sub România întregită o frustrare 
alimentată de centralismul noului stat şi de comparatiile inevitabile pe care 
ardelenii le făceau între felul de a face politică pe malul Dâmboviţei la 
Bucureşti şi felul în care se făcea politica pe malul Dunării la Budapesta. „La 
Bucureşti, povesteşte Alexandru Vaida Voevod în memoriile sale, am dat de 
un haos, care era temelia însăşi a vieţii publice. Ne simţeam ca într-o casă de 
nebuni. Autohtonii găseau că totul e firesc şi bine. Ei vedeau în concepţiile 
noastre lipsa experienţei de a guverna. Eram, pentru ei, oameni de opoziţie, 
străini de arta şi beneficiile guvernării, un fel de ţărani maniaci, bieţi 
boangheni declasaţi”. Acest fel de a privi lucrurile era diferit faţă de ceea ce 
văzuseră până atunci în politică ardelenii: „Noi avuseserăm de furcă cu 
rafinata oligarhie maghiară”, mărturiseşte Vaida?. 


„Sunt, mai ales pentru voi, ardelenii şi ungurenii, foarte primej- 
dioase alianțele şi daravelile cu soiul acesta de români din regat, 
crescuţi la şcoala perversităţii şi distrucţiunii — o şcoală care n- 
admite nici Dumnezeu în cer, nici autoritate pe pământ, nici 
respect faţă de cele sfinte, nici omenie față de oameni, o şcoală 
care are multe asemănări cu un ospiciu de alienaţi, grandomani, 


20 Alexandru Cistelecan, „Provincia ratată (Eseu despre Transilvania)”, în Altera, IV, 
1998, nr. 9, p.81. 

21 Alexandru Vaida Voevod, Memorii, vol. II, ed. îngrijită de Alexandru Şerban, Cluj- 
Napoca, Dacia, 1995, p.15-18. 

persecutați, deprimati, furioşi şi, între ei, cuminţi mişei, care de 
dragul şcoalei şi de pofta scandalului se prefac nebuni.” (Ion Luca 
Caragiale, „Despre lume, artă şi neamul românesc”, în Mircea 
Ivănescu, Iustin Panta, loan Radu Văcărescu, Identitate culturală. 
Către tine prin ceilalţi. Către ceilalţi prin tine. O antologie despre 
identitatea culturală, Sibiu, Euphorion, 1997, p.25) 


Conştiinţa regională, de apartenenţă la Transilvania, se face simțită la 
naţiunile care trăiesc în această provincie odată cu intenţia declarată a 
maghiarilor de a lipi Ardealul de Ungaria. Drepturile cerute în numele 
naţiunii vor fi de acum înainte dublate de revendicarea autonomiei 
Transilvaniei, atât în memoriile românilor, cât şi în cele ale saşilor. În 
memoriul adresat lui Franz Joseph de către Consistoriul evanghelic superior 
din Transilvania la 5 februarie 1883, după un lung excurs în istoria saşilor i 
se reaminteşete împăratului că „Transilvania n-a fost nicicând o parte 
componentă a Ungariei cum a fost, de pildă, comitatul Pesta sau Bratislava, 
ci şi înainte de lupta de la Mohâcs a avut parte de drepturi speciale 
particulare - Verbâczy: opus tripartitum juris consuetudinarii inclyti regni 
Hungariae, partea a treia; articolul de lege I din 1744 — şi a fost secole de-a 
rândul după acea bătălie un stat de sine stătător, separat de Ungaria, aflat sub 
conducerea propriilor principi [...] Această independenţă faţă de Ungaria nu 
s-a modificat nici atunci când Transilvania a trecut, conform tratatului de la 
finele veacului al XVII-lea, sub principii moştenitori din Augusta Casă de 
Austria, care purta şi coroana Ungariei [...]. Unirea dintre Ungaria şi 
Transilvania avea nevoie, prin urmare, de un act legislativ bilateral, care a 
creat un drept contractual între ambele ţări, în funcţie de specificul 
acestora”??. Atât românii, cât şi saşii nu mai contestă de la un punct încolo 
unirea, dar cer autonomia în cadrul Ungariei pe baza declaraţiei făcute de 
Franz Joseph la 25 decembrie 1865: „Intenţia noastră este, ca şi pe viitor..., 
problema deosebit de importantă a reglementării relaţiilor de drept public 
ale Marelui Principat al Transilvaniei... să-şi găsească o rezolvare 
satisfăcătoare [...] Unirea definitivă a celor două ţări o considerăm 
dependentă de respectarea cuvenită a intereselor speciale ale Marelui nostru 
Principat al Transilvaniei şi de garantarea cerințelor de ordin juridic ale 
diferitelor naţionalităţi şi confesiuni din ţară şi reglementarea problemelor 
administrative ale ţării, la care şi voi aţi consfinţit”?. Această declaraţie a 
împăratului îi face pe români şi pe saşi să creadă că petiţiile lor îşi vor găsi 
rezolvarea la curtea vieneză, care girase până la momentul Compromisului 
austro-ungar autonomia Transilvaniei. Misiunea civilizatoare şi grijulie în 
constrângerile pe care le impusese a luat, însă, sfârşit odată cu Ausgleich-ul. 
De acum înainte Viena va rămâne pentru naţiunile Transilvaniei doar un 


22 Corneliu Mihail Lungu (coord), op. cit., p.259. 
23 Ibidem, p.260-261. 

centru simbolic spre care acestea vor privi cu speranţă şi nostalgie, 
neînţelegând de la început că ruptura este definitivă. Acesta este unul dintre 
motivele pentru care românii, la un sfert de veac de la Compromisul austro- 
ungar, trimit celebrul Memorandum împăratului. 


Naționalismul — suport al acţiunii politice în perioada 
memorandistă 


Naţionalismului civic, care a descoperit în perioada Dietei de la Sibiu 
esența suveranităţii poporului în rolul de apărător al drepturilor pentru toţi 
membrii comunităţii politice indiferent de originea etnică, i s-a contrapus în 
perioada imediat următoare naționalismul etnic, prin cultivarea mitologiilor 
eroice ale trecutului: xenofobie, excludere şi încercări de asimilare 
comandate de către guvernul ungar. 

Deşi aflată sub monarhia austro-ungară (1867-1918), Ungaria a făcut 
eforturi continue şi disperate pentru a schimba componenţa etnică a unei 
ţări unde, până foarte aproape de sfârşitul secolului al XIX-lea, etnicii 
maghiari constituiau o minoritate?. Statisticile bazate pe recensământul 
oficial arătau că procentajul etnicilor maghiari din Ungaria era de 40,7% în 
1851, la scurt timp după marea revoluţie şi războiul de independenţă 
naţională din 1848-49, de 46,9% în 1869, imediat după Compromisul austro- 
ungar din 1867, şi de 48,5% în 1890. Ungurii au devenit majoritari, chiar 
dacă va fi vorba doar de o majoritate precară, doar în ultimele recensăminte 
antebelice: 51,4% în 1900 şi 54,5% în 1910%. Dar folosirea limbii era un 
instrument înşelător pentru determinarea statutului etnic al populaţiei din 
Bazinul Carpato-Dunărean, după cum observă Tibor Frank, notând că în 
această zonă „sute de mii (dacă nu milioane de oameni) trăiau în zone 
bilingve sau multilingve, sau în frontierele lingvistice unde în copilărie 
oamenii învățau aproape automat două sau mai multe limbi cam la acelaşi 
nivel”26. Pe de altă parte este însă indiscutabil că a existat o asimilare natu- 
rală, în special în oraşele care cunoşteau o dezvoltare rapidă şi în centrele 
industriale. Budapesta (unită în 1873), de exemplu, era încă la mijlocul 
secolului al XIX-lea un oraş german cu o populaţie redusă ne-maghiară 
(sârbi, greci, slovaci etc.), devenind la începutul secolului al XX-lea un 
centru exclusiv maghiar”. Asimilarea naturală a fost, de fapt, o consecinţă a 
modernizării şi industrializării şi a afectat acele naţiuni cu structuri sociale 


24 Tibor Frank, „Națiunea, minoritățile naţionale şi naționalismul în Ungaria secolului 
al XX-lea”, în Peter F Sugar, Naționalismul est-european în secolul al XX-lea, trad. 
Radu Paraschivescu, Bucureşti, Curtea Veche, 2002, p.183. 

25 Ibidem, p.184. 

26 Ibidem. 

27 Emil Niederhauser, „The National Question in Hungary”, în Mikuláš Teich, Roy 
Porter, The National Question in Europe in Historical Context, Cambridge, Cambridge 
University Press, 1993, p.261. 


184 


Naționalismul — suport al acţiunii politice 


mai dezvoltate, în timp ce naţiunile cu structuri arhaice au rezistat mai 
eficient. Potrivit statisticilor şi aprecierilor făcute de istoricii unguri, în 
perioada 1890-1914, când modernizarea s-a extins în toată Ungaria, 
diferitele naţiuni au pierdut prin asimilarea în rândurile maghiarilor mai 
mult de un milion de oameni: 400.000 de germani (în special din mediul 
urban), 300.000 de slovaci, 200.000 de evrei, 100.000 de slavi sudici şi 
50.000 de români şi ruteni”. Aceste cifre descriu într-un fel destul de 
elocvent rolul structurilor sociale în procesul de modernizare. Numărul mic 
de români asimilați în procesul natural de modernizare în perioada 1890- 
1914 poate fi explicat prin preponderența rurală a românilor, care trăiau încă 
în comunităţi mici, relativ închise, slab dezvoltate economic şi cultural. 
Situaţia slovacilor era asemănătoare, însă numărul mare de asimilări 
constatate este rezultatul migrării acestora spre Budapesta, după cum sugera 
Jân Bobula, lider al Partidului Naţional Slovac, care după Compromisul de 
la 1867 a încercat să colaboreze cu guvernul ungar şi care ulterior a devenit 
Jânos Bobula, proprietarul unei mari întreprinderi în capitala Ungariei. A fi 
maghiar era fără îndoială o condiţie prealabilă pentru o carieră politică, 
economică sau culturală, de aceea mulţi unguri vorbitori de altă limbă s-au 
maghiarizat, schimbându-și şi numele — Jozsef Wurm, unul dintre cei mai 
bogaţi negustori din Pesta, a luat numele Almay; renumitul pictor maghiar 
Mihâly Munkâcsy, decedat în 1900, fusese de fapt german, numele lui 
adevărat fiind Lieb”. 

Insistenţa, pe plan legislativ şi cultural, manifestată de puterea de la 
Budapesta pentru maghiarizarea locuitorilor din teritoriul Coroanei 
Sfântului Ştefan în ultima parte a secolului al XIX-lea a dus prin recul la 
coagularea mişcării naţionale a românilor transilvăneni. Legea despre egala 
îndreptăţire a naționalităților din 1848 a fost practic inoperabilă fiindcă tot 
prin lege statul poliglot a fost definit drept stat naţional: „în Ungaria există o 
singură naţiune, una şi indivizibilă, națiunea maghiară şi toţi cetăţenii, 
indiferent de neamul căreia îi aparţin, sunt membrii acestei naţiuni 
maghiare, una şi indivizibilă”%. Conform Legii despre egala îndreptăţire a 
naționalităților (nr. 44/1868), egalitatea în drepturi se făcea numai din 
punctul de vedere al folosirii oficiale a diverselor limbi şi numai în funcţie 
de necesităţile practice ale guvernării. În ceea ce priveşte Legea electorală 
din 1874, aceasta îi discrimina pe români fiindcă acordarea dreptului la vot 
se făcea pe bază de cens, iar în comunele urbane transilvane, populate de 
maghiari, censul era de trei până la şase ori mai mic decât în cele rurale, 
locuite preponderent de români (censul în aceste comune era de opt până la 
nouă ori mai mare decât cel similar aplicat în comunele din Ungaria, în plus 


28 Ibidem. 

29 Urs Altermatt, op.cit., p.104. 

30 Stelian Mândruţ, „Opinii vizând “Chestiunea româno-ungară în Transilvania 
(1867-1918)”, în Anuarul Institutului de Istorie Cluj-Napoca, XXXVI, 1997, p.150. 

legea electorală propunea o serie de iregularităţi în formarea circumscrip- 
ţiilor electorale, în sensul reamenajării unor fâşii de teritoriu, cu alegători în 
majoritate maghiari*!. Au urmat şi alte legi prin care puterea ungară încerca 
să maghiarizeze naţiunile aflate sub jurisdicţia sa, de pildă Legea cu privire 
la obligativitatea introducerii limbii statului în şcolile confesionale din 1879, 
cea din 1891 legată de înfiinţarea grădiniţelor pentru copiii care împlineau 
trei ani, sau cea din 1893 care a desfiinţat dreptul bisericii de a fixa salariul 
învățătorului comunal. Aceste legi au fost acompaniate de o serie de măsuri 
menite să ducă la asimilarea forţată a celorlalte etnii din Ungaria: colonizări 
în zonele exclusiv româneşti, maghiarizarea numelor de localităţi şi a celor 
de familie, cucerirea centrelor culturale, economice şi sociale de către elita 
administrativă şi politică ungară, introducerea limbii oficiale în şcolile celor- 
lalte naţionalităţi, folosirea exclusiv a limbii statului de către autorităţile 
administrative şi judecătoreşti*?. 

Reacţia elitei româneşti din Ardeal faţă de aceste încercări de extindere 
a maghiarizării s-a manifestat pe două paliere: I) boicotarea programatică a 
alegerilor pentru a demonstra principiile nedemocratice pe baza cărora 
funcţiona sistemul politic impus de Ungaria după Compromisul de la 1867, 
şi II) trimiterea sistematică de petiţii adresate Curţii de la Viena prin care 
liderii români încercau să-i arate lui Franz Joseph felul în care erau încălcate 
în Transilvania promisiunile făcute de acesta la inaugurarea monarhiei 
bicefale şi prin care reprezentanţii mişcării naţionale româneşti ar fi vrut să 
obţină bunăvoința Împăratului în lupta dusă de ei împotriva sistemului 
politic ungar pe care îl considerau nedrept şi, între paranteze, chiar ilegitim. 

Această strategie pe două direcţii s-a dovedit neviabilă în timp, pe de o 
parte fiindcă boicotarea alegerilor prin aşa-numita politică a pasivismului a 
fost doar parţial respectată, iar pe de altă parte fiindcă politica petiţionară nu 
avea sorţi de izbândă în noua configuraţie internă a imperiului. Totuşi 
ultimul memoriu trimis de români lui Franz Joseph în 1892, intitulat Memo- 
randum, în ciuda eşecului său, a avut efecte spectaculoase atât pe plan 
extern, cât mai cu seamă în dezvoltarea şi conştientizarea naţiunii române 
din Ardeal. 


Memorandum-ul 


Textul Memorandum-ului este o dare de seamă asupra situaţiei politice 
şi sociale a românilor din Transilvania, dar el se abate de la linia impusă de 
Ioan Raţiu, liderul mişcării memorandiste, care scria la 3 iunie 1888 că 
documentul „trebuie să fie cât se poate de scurt, dar să cuprindă în sine toate 
gravamintele noastre; să fie în stil diplomatic, cu vorbe frumoase, dar nu 
servile, să spună adevărul, să combată sistemul şi regimul, dar nu națiunea 


31 Ibidem, p.153-154. 
32 Ibidem, p.154-155. 

maghiară; ici şi colea, unde nu s-ar putea evita combaterea elementului 
maghiar, să se restrângă atacul la aristocrați şi privilegiați, căci aceştia sunt 
şi au fost inamicii noştri neîmpăcaţi, pe când poporul lor şi al secuilor au 
iobăgit deopotrivă cu noi”. Memorandum-ul va fi o relatare destul de 
obiectivă a istoriei de după Ausgleich, dar nu va evita să vorbească despre 
„asigurarea dominaţiunii exclusive a poporului maghiar” şi nici nu va fi 
suficient de diplomatic scris, întrucât reproşurile care i se aduc suveranului 
în formulări subtile, dar cu bătaie directă spre piruetele legislative făcute de 
acesta, nu ar fi adus nici un fel de beneficii românilor în cazul în care 
documentul ar fi fost luat în seamă de Curtea de la Viena. În plus, 
amenințările voalate existente în text, în ciuda asigurărilor de loialitate faţă 
de tron, ar fi putut fi interpretate drept mijloace de şantaj la o eventuală 
lectură a împăratului. Plecând de la aceste observaţii am încercat o analiză a 
Memorandum-ului, pe care l-am structurat în patru puncte: 

I) Reproşul adus împăratului de o naţiune care şi-a dovedit mereu 
loialitatea faţă de Curtea de la Viena. 

II) Unirea Transilvaniei cu Ungaria este ilegală. 

III) Ungurii sunt de vină pentru marginalizarea românilor din 
Transilvania. 

IV) Ameninţări indirecte, sugerate de faptul că românii sunt atât de 
oprimaţi, încât situaţia lor ar putea scăpa de sub control. 


I) Înaintarea Memorandum-ului Împăratului Franz Joseph demon- 
strează încrederea pe care o aveau liderii politici români în Curtea de la 
Viena, dar şi imposibilitatea discutării problemelor lor cu Budapesta, sub a 
cărei jurisdicție se afla Transilvania. Din textul documentului rezultă însă 
dezamăgirea pe care o resimţeau românii faţă de monarhul de la care 
aşteptau răsplata pentru pierderile şi luptele duse în 1848-1849 de partea 
Tronului şi împotriva ungurilor care voiau să rupă imperiul: „românii, cei 
mai credincioşi şi mai răbdători dintre cetăţenii monarhiei, s-au văzut siliţi 
a renunţa deocamdată la exercitarea celor mai mari dintre drepturile pe care 
le au din îndrumarea Maiestăţii voastre, drept răsplată pentru jertfele de 
avere şi de sânge pe care le-au adus întru gloria Casei Domnitoare şi pentru 
Monarhie”*. Reprezentanţii românilor se arată miraţi de faptul că Împăratul, 
după 25 de ani de experienţă dualistă, nu observă că această inovaţie nu 
funcţionează: „Românii au întâmpinat cu îngrijorare această reformă 
radicală a sistemului de guvernare, deoarece pregătirile făcute pentru 


33 Vasile Netea, Istoria Memorandumului românilor din Transilvania şi Banat, Bucureşti, 
Fundaţia Regele Mihai I, 1947, p.49. 

34 „Memorandumul românilor din Transilvania şi Ungaria către Maiestatea Sa Imperială 
şi Regală Apostolică Francisc Iosif I’, în Corneliu Mihail Lungu (coord.), op. cit., 
p.398, pentru unele mici corecturi vezi şi Vasile Netea, op.cit., p.99-143, sau 
Memorandul românilor din Transilvania şi Ungaria către Maiestatea Sa Imperială şi 
Regală Apostolică Francisc Iosif I, Sibiu, 1892. 

această nouă organizare indicau înclinarea spre o politică internă greşită şi 
primejdioasă. Greşită şi primejdioasă zicem, fiindcă în viaţa de stat e greşală 
primejdioasă orice încercare spre dezvoltare retrogresivă, făcută prin luarea 
drepturilor odată câştigate”5. Inocenţa prin care documentul face o dare de 
seamă şefului imperiului, arătându-i acestuia cu familiaritate greşelile de 
stat „ca să tragem părinteasca luare aminte a Majestății voastre asupra 
primejdiilor ce rezultă pentru patria comună din actuala politică de stat”% 
arată stadiul incipient al politicii româneşti din Transilvania. Împăratul este 
pentru ardelenii români un părinte care trebuie să aibă grijă de copiii săi 
neajutoraţi, nu un şef de stat căruia să-i prezinte o listă succintă de 
revendicări. Raportarea familială le permite, însă, românilor să-i dea sfaturi 
suveranului şi să-i arate că a greşit, dar că, deşi persistă în greşeală, poporul 
îl iubeşte şi se supune întocmai ca un copil care îşi respectă părintele: 
„Românii, popor iubitor de ordine şi plin de încredere în părinteasca 
priveghere a Maiestăţii voastre, au primit cu supunere noua stare de lucruri. 
Prea curând însă ei au trebuit să se încredinţeze, că pretutindeni în cercurile 
conducătoare e încurajată tendinţa de a face, printr-o falsă aplicare a 
formelor constituţionale iluzorii, drepturile sancţionate de Maiestatea 
voastră din plină putere monarhică”. Tonul Memorandum-ului este cel al 
copilului nedreptăţit, şi deci nefericit, care se plânge de brutalitatea fratelui 
mai mare, de care se va îndepărta dacă tatăl, ca autoritate supremă, nu 
intervine în favoarea sa: „Maiestatea voastră! Românii şi-au păstrat 
naționalitatea în cele mai vechi timpuri şi o vor păstra şi în lupta cu actualul 
sistem de guvernământ. Lupta aceasta însă îi opreşte în dezvoltarea lor 
firească, îi umple de amărăciune şi-i înstrăinează din ce în ce mai mult de 
concetăţenii lor maghiari, care, seduşi şi preocupaţi de idealuri 
nerealizabile, au pierdut simţământul comunităţii de interese, care leagă 
popoarele adunate sub ocrotirea Maiestăţii voastre, şi risipesc puterile 
statului în zadarnice opintiri pentru anihilarea a tot ce nu e maghiar în statul 
ungar”. Românii ardeleni nu se sfiesc să-l critice, chiar dacă în formule 
ocolite, pe cel de la care aşteaptă. Sinceritatea apare, însă, în document mai 
degrabă ca o lipsă de tact decât ca o calitate: „Astăzi, după ce popoarele au 
fost învrăjbite prin o politică nesocotită şi îndărătnică”, evident cu acceptul 
şi concursul împăratului, “numai de la fireasca mijlocire a Maiestăţii Voastre 
se mai poate aştepta o asemenea schimbare salutară în viaţa noastră 
comună”. Împăratul trebuie, aşadar, să-şi asume greşelile faţă de supuşii săi 
români şi să repare stricăciunile întâmplate de la instaurarea dualismului, cu 
atât mai mult cu cât el este ultima speranţă de salvare a naţiunii române: 
„Pătrunşi dar de dorul păcii de atâta timp pierdute, îngrijoraţi de soarta 


35 Ibidem, p.399. 
36 Ibidem, p.398. 
37 Ibidem, p.399. 
38 Ibidem, p.414. 
39 Ibidem, p.426. 

patriei şi plini de încredere în înţelepciunea şi părinteasca solicitudine a 
Maiestăţii voastre, românii se mângâie cu speranţa că şi de astă dată, ca în 
atâtea rânduri, se va adeveri tradiționala lor credinţă, că vindecarea relelor 
şi liniştea inimii lor tot de la Tron vine în cele din urmă”“. Memorandiştii 
aproape că îi dau împăratului un ultimatum privind reformarea urgentă a 
monarhiei, sugerându-i o altfel de organizare a statului: „Salutea monarhiei, 
a patriei noastre mai restrânse, şi chiar a poporului maghiar îndeosebi, cere 
să se pună capăt acestei stări de lucruri şi să se ia cât mai curând iniţiativa 
pentru asocierea internă a popoarelor, pentru ca, adunaţi cu iubire şi cu 
încredere împrejurul Tronului, să emulăm cu toţii întru consolidarea şi 
fortificarea patriei comune”?!. 


II) La 25 de ani de la Compromisul austro-ungar, românii revendicau 
încă autonomia Transilvaniei, o autonomie de pe urma căreia beneficiaseră 
prea puţin, dar care în viziunea lor reprezenta singura şansă de emancipare 
a naţiunii. Memorandum-ul argumentează istoric această tradiţie, de care 
românii se simt legaţi, ca şi cum Franz Joseph, despre care se spune că ştia 
toate limbile care se vorbeau în imperiul său, nu cunoştea evoluţia recentă a 
Marelui său Principat: „Dreptul istoric, întocmai ca dreptul public al 
Transilvaniei, legile fundamentale, Pragmatica Sancţiune, asigurează 
autonomia Transilvaniei într-o formă inatacabilă, şi poporul român, mai ales 
după proclamarea egalei îndreptăţiri de la 1848 şi după dezvoltarea făcută în 
anii 1863-1865 în dreptul public, avea în acest act preţios suprema garanţie 
pentru viaţa naţională română pe viitor, şi aspiraţiunile lui naţionale 
culminau în această autonomie”. Memorandiştii se simțeau obligaţi să reia 
datele politice care îi avantajau, dar criticarea Compromisului făcut de 
împărat cu liderii maghiari la 1867 era în termeni diplomatici o ofensă adusă 
celui din partea căruia aşteptau reforme pentru națiunea română: „Contra 
vederilor politice dominate într-un şir de secole, autonomia a fost, prin 
uniune, nimicită într-o formă injustă, contrară dreptului public şi drepturilor 
elementelor libere care constituiesc Transilvania şi fără considerare la 
poziţiunea etnică şi geografică şi la dezvoltarea ei specifică, care toate 
reclamă cu insistenţă această autonomie”*. Conştienţi de importanţa lor 
numerică în Transilvania, şi mizând probabil pe antipatia tot mai mare care 
se manifesta la Viena faţă de conducerea de la Budapesta, românii contestau 
în Memorandum legalitatea unirii Transilvaniei cu Ungaria, folosindu-se 
chiar de declaraţiile anterioare unirii făcute de Franz Joseph. În acest fel, 
împăratul apărea nu doar ca o persoană fără cuvânt, ci ca şi un instrument 
al politicii ungare. Cu această imagine pe care românii o sugerau în 
Memorandum pare greu de crezut că aceştia şi-ar fi câştigat bunăvoința 


40 Ibidem. 
41 Ibidem, p.425. 
42 Ibidem, p.400. 

monarhului: „Prin acest act, poporul român se simte vătămat în drepturile 
sale istorice şi naţionale” pentru că „Uniunea s-a enunțat fără participarea 
românilor într-o formă corespunzătoare cu numărul lor şi cu însemnătatea 
lor în această ţară, — s-a enunțat într-o Dietă, care, ca atare, îşi avea 
reprezentanţii săi pe baza legilor electorale din anii 1790-1791 şi a legilor din 
1848, adică a legilor din timpul întunecosului feudalism, relativ la care 
Însăşi Maiestatea voastră v-aţi îndurat a accentua în discursul de Tron de la 
15 iunie 1863 următoarele: “Acea parte a constituţiunii avitice a Marelui 
Principat Transilvania, care priveşte compunerea Dietei, s-a schimbat în 
urma ştergerii excepţionale a nobilimii, a robotelor şi prestaţiunilor urbariale 
şi în urma statoririi egalităţii de datorii şi drepturi civile pentru toate clasele 
locuitorilor ţării atât de esenţială, încât o dietă convocată pe baza articolului 
XI, din anul 1790-1791, prin care ar fi exclusă cea mai mare parte a 
poporului de la exercitarea drepturilor civice-politice în contra adevăratelor 
interese ale ţării, nici nu ar putea fi privită ca o atare adevărată 
reprezentaţiune a poporaţiunii întregi din toată ţara, fără deosebire de stare, 
de naştere, de naţionalitate şi de religiune, care posedă autoritatea morală 
neapărat trebuincioasă, pentru că atât trebile de dinlăuntru ale Transilvaniei 
să le rezolve spre mulţumirea tuturor naţiunilor conlocuitoare în ea, cât şi în 
privinţa relaţiunilor de drept public ale aceleia către întreaga monarhie să 
aducă la îndeplinire intenţiunile noastre de părinte de repeţite-ori răspicată” 
- iară “fiindcă uniunea Transilvaniei cu Ungaria, conclusă în anul 1848, nu 
s-a înfiinţat niciodată cu deplină putere legală, şi de fapt îndată s-a desfăcut, 
am lăsat neatinsă încă în deciziunile noastre din 20 octombrie 1860 şi am 
ordonat numai restaurarea reprezentaţiunii regnicolare a Transilvaniei”. 
Vătămat se simte, pe de altă parte, poporul român prin această uniune, 
pentru că prin acel act s-a lucrat la fuziunea fără considerarea legilor ce 
garantează autonomia acestei ţări”+. Împăratul devine astfel responsabil 
pentru situaţia defavorizată în care se găsesc românii, pentru că el a garantat 
autonomia principatului şi “egala îndreptăţire a naţiunilor” care locuiesc în 
Transilvania şi apoi a uitat de legile pe care le-a promulgat şi a trecut în 
tabăra ‘adversarului’ prin ilegalităţile” pe care le-a acceptat: „Uniunea şi 
inaugurarea ei prin art. de lege 43/1868 sunt desconsiderarea făţişă a tuturor 
drepturilor poporului român ca element, care compune în absolută 
majoritate vechea Transilvanie, precum şi a tuturor legilor fundamentale, 
care asigurează autonomia acestui principat, sunt înlăturarea totală a 
elementului român şi o nedreptate atât din punctul de vedere legislativ şi 
juridic, cât şi din cel politic”%. 


III) Dacă împăratului i se reproşază indirect că îşi neglijază o parte din 
responsabilităţi prin ignorarea unui popor care a fost mereu loial tronului, 


ungurii sunt acuzaţi direct pentru situaţia grea în care se află românii. Acest 


44 Ibidem, p.400-401. 
45 Ibidem, p.401. 

lait-motiv, “ungurii sunt de vină”, apare constant în discursurile românilor, 
care indiferent de situaţie au nevoie de un tap ispăşitor, iar perioada post 
1967 oferă mai multe motive ca niciodată pentru incriminarea maghiarilor. 
Memorandum-ul adresat împăratului punctează sistematic vina acestora atât 
în ceea ce priveşte starea monarhiei, cât şi în ceea ce îi priveşte pe ei: 
„Ajungând, prin sistemul dualist şi prin uniune, puterea statului în mâinile 
elementului maghiar, acesta nesocotind interesele comune, generale şi mari 
ale statului, a urmărit numai asigurarea hegemoniei sale şi unificarea 
naţională maghiară, şi toate legile create de atunci şi până astăzi, precum şi 
executarea lor, adeveresc mersul regretabil spre acest povârniş”*5. După ce 
disecă Legea electorală, Legea pentru egala îndreptăţire a naționalităților, 
Legile şcolare, Legea municipală, Legea de presă şi legile agrare, care în mod 
evident erau discriminatorii pentru românii ardeleni, Memorandum-ul îi 
arată împăratului faţa neplăcută a Ungariei, atât de discutată în cercurile 
vieneze, unde se ştia despre raporturile neprietenoase pe care le avea 
puterea ungară faţă de naţionalităţi: „În Ungaria de astăzi, Maiestatea voastră, 
păstrarea tradiţiilor noastre dinastice, alipirea către monarhie şi iubirea de 
neam sunt crime politice reprimate cu asprime, şi nimic mai mult ca 
procesele de presă intentate contra ziarelor române nu dovedesc că guvernul 
a ştiut întotdeauna, şi ştie şi astăzi, cât de generală şi de adâncă e 
nemulţumirea românilor, dar n-a voit să ţie seama de ea, n-a ţinut să 
restabilească pacea şi buna înțelegere, ci a crezut că este bine şi potrivit cu 
interesele de rasă ale poporului maghiar, ca să facă toate opintirile spre a nu 
lăsa să se manifeste nemulţumirea”. Românii îl ceartă pe monarh că 
„sistemul inaugurat în anii 1866-1868 n-a ţinut seamă de rezoanele de stat” 
şi de aceea a fost „peste putinţă realizarea dorinţei Maiestăţii voastre de a 
vedea pe popoarele ce constituiesc statul ungar poliglot ajunse la o mai 
fericită împreună vieţuire. Din contră, după 25 de ani, spiritele sunt mai 
învrăjbite ca orişicând şi lupta de rasă a fost organizată cu premeditare”. 
Memorandum-ul încearcă să-l convingă pe monarh că îşi poate îndrepta 
greşeala prin care s-a aliat cu ungurii împotriva celorlalte popoare, că 
sistemul dualist poate fi răsturnat astfel încât națiunea română să fie repusă 
în drepturi: „Azi ca totdeauna, convinşi că numai prin o sinceră înfrățire a 
popoarelor se poate asigura paşnica dezvoltare a patriei noastre, românii 
stăruie în dorinţa, ca în formă legală şi prin concursul factorilor competenţi 
sistemul de guvernare să fie reformat în patria noastră astfel, ca să se asigure 
drepturile odată câştigate şi să se ţină seamă de interesele legitime ale 
tuturor popoarelor ce compun statul ungar poliglot”*. Românii se 
iluzionează că prin acest document prin care denunţă politica malefică a 
Budapestei vor putea schimba lucrurile, trecând cu vederea că maghiarii 

sunt aliaţii austriecilor într-un imperiu bicefal, în care împăratul are o 
influenţă tot mai scăzută: „Încercarea de a ajunge la consolidarea statului 
ungar prin asigurarea dominaţiunii exclusive a poporului maghiar s-a 
dovedit zadarnică şi după opintiri făcute în timp de un pătrar de secol. Nici 
prin număr, nici prin cultură, nici prin prudenţă politică, poporul maghiar 
nu s-a ridicat la destulă superioritate ca să poată conduce afacerile patriei 
comune fără sprijin din partea celorlalte popoare, ba chiar în luptă cu ele. 
Ideea de a preface statul maghiar poliglot, prin unificarea naţională a 
elementelor lui constitutive, într-unul naţional maghiar nu s-a dovedit ca 
utopie periculoasă. Astfel, actualul stat ungar se prezintă ca o formaţiune, 
care nu are decât menirea de a susţine dominaţiunea ungară cu orice preţ, 
ajutând pe maghiari să despoaie pe ceilalţi concetăţeni ai lor şi să facă din 
roadele muncii săvârşite de alţii un condamnabil lux de aşezăminte 
naţionale ungare, pe când alţii sunt lipsiţi de cele mai elementare înlesniri 
în lucrarea lor culturală”5. 


IV) Peisajul politic şi social din Ungaria descris în Memorandum este 
marcat din loc în loc de potenţiale tulburări care ar putea avea loc ca reacţie 
la maghiarizarea forţată a regimului de la Budapesta : „din zi în zi, românii 
tot mai mult au trebuit să să simtă că ei sunt trataţi ca străini în ţara lor, pe 
care au apărat-o părinţii şi străbunii cu sângele lor şi o s-o apere ei în viitor 
cu orişicare duşman. Cu cât mai mult străbate simţământul acesta, cu atât 
mai mult se înăspreşte lupta înfundată spre care sunt împinşi românii”5!. În 
opoziţie cu legalismul lor tradiţional, românii îi atrag atenţia împăratului că 
situaţia naţiunii lor este foarte gravă fiindcă acţiunea guvernului şi a 
„societăţii maghiare produce în mod firesc o reacțiune, care se manifestă în 
toate sferele vieţii şi astfel atât monarhia, cât şi patria noastră mai restrânsă 
e ţinută în continuă frământare. Suntem chibzuiţi, Maiestatea voastră, 
suntem iubitori de ordine, leali şi îndelung răbdători, dar suntem oameni şi 
nu se poate să rămânem neatinşi, când în fiecare zi suntem provocaţi, 
insultaţi fără sfială, loviți în interesele noastre culturale şi în cele economice, 
ameninţaţi în existenţa noastră naţională”*?. Dacă nu face nimic pentru a 
schimba starea actuală de lucruri din Ungaria, împăratul ar trebui să se 
teamă de răzvrătirea popoarelor asuprite de puterea budapestană, 
ameninţarea devenind astfel aproape directă în textul Memorandum-ului: 
„O politică de stat, care atât în bazele ei, cât şi în scopul ei final e greşită, nu 
poate să fie decât dezastruoasă atât pentru cei ce stăruie în ea, cât şi pentru 
patrie şi tron. Diametral opusă trecutului milenar şi negând 
constituţionalismul liberal şi adevărat, politica aceasta trebuie neapărat să 
producă o generală nemulţumire, care poate să fie înlăturată şi ascunsă un 
timp oarecare, dar nu poate să fie înlăturată prin paleative, ce creşte pe 

înfundate şi devine din zi în zi mai amenințătoare”. Prin trimiterea 
Memorandum-ului românii şi-au făcut o datorie de onoare anunţându-l pe 
împărat despre neregulile din imperiul său şi despre măsurile necesare 
remedierii lucrurilor, dar textul documentului sugerează şi alte modalităţi 
mai puţin paşnice pe care naţiunile oprimate ar putea să le adopte în viitor. 
„Văzând nemulţumirea generală, de care sunt cuprinse toate straturile 
societăţii, şi greutăţile mari ale timpului, românii au ţinut să caute 
mângâiere şi îmbărbătare la Maiestatea voastră, făcându-şi datoria de supuşi 
loiali şi sinceri”**. 

Memorandum-ul nu este un act revendicativ în adevăratul sens al 
cuvântului, pentru că nu exprimă cu claritate cererile naţiunii române şi nu 
propune o eventuală strategie de negociere în urma căreia petiţionarii să 
obţină un minimum din revendicările pe care le au. Documentul înşiră doar 
cauzele care au dus la marginalizarea politică, economică şi culturală a 
poporului român din Transilvania, fără să sumarizeze o listă de cereri care să 
poată fi rezolvată în cadrul constituţional dat. Petiţionarii sugerează că 
nemulţumirile lor pot fi soluționate doar prin modificarea cadrului legal al 
monarhiei, eventual prin transformarea acesteia într-o federaţie — „asocierea 
internă a popoarelor” — dar nici acest lucru nu este spus explicit. 
Documentul este o scrisoare prin care românii se plâng împăratului de 
nedreptăţile care li se întâmplă, încercând să-i câştige acestuia bunăvoința, 
prin tonul filial adoptat, dar făcându-l în acelaşi timp responsabil şi 
nerecunoscător „faţă de jertfele de avere şi sânge” pe care românii „le-au 
adus întru gloria Casei Domnitoare şi pentru Monarhie”. Națiunea română 
devine astfel victima „hegemoniei maghiare” şi a ingratitudinii monarhului, 
“ceilalţi” fiind vinovaţi de soarta nefastă care li s-a rezervat. 

Tot ceea ce putea face poporul român din Transilvania pentru a ieşi din 
zona marginală care i-a fost rezervată a făcut deja, fără ca lucrurile să se 
schimbe în bine pentru ei, fiindcă administraţia ungară refuză participarea 
românilor la viaţa publică, determinându-i să ia calea exilului. În această 
situaţie, națiunea română pare să nu găsească nici o cale de scăpare şi 
aşteaptă intervenţia monarhului: „Noi, românii, am făcut în timpul celor din 
urmă câteva deceniii mari opintiri şi am adus jertfe, ca să propagăm cultura 
în masele poporului şi să scoatem din ele oameni calificaţi pe la înaltele 
aşezăminte de învăţământ ale Apusului şi sunt azi printre noi mii de oameni 
cu cultură apuseană, înzestrați cu diplome în toate ramurile de ştiinţă şi 
pentru toate specialităţile. Actualii consilieri unguri ai Maiestăţii voastre 
însă, cunoscând nemulţumirea de care sunt agitaţi românii, se feresc de a 

aplica români în funcţiile publice; iar românii cu calificaţiune văzând 
silinţele guvernului de a înăbuşi aspiraţiunile culturale ale românilor, se văd 
nevoiţi a se retrage din viaţa publică a patriei lor. Unii dintre dânşii se susţin 
prin întreprinderi private ori ca advocaţi; iar cei cu desăvârşire mulţi au 
părăsit patria lor, în care sunt prigoniţi, şi trăiesc azi în alte ţări”5. Acţiunea 
pasivă şi renunţarea la o luptă dată de pe poziţii inegale vor fi armele 
românilor transilvăneni, care nu înţeleg de ce un popor atât de „pătruns de 
dorul păcii” şi mereu „îngrijorat de soarta monarhiei” este lăsat de izbelişte 
după ce s-a dovedit că este „cel mai credincios şi răbdător” din monarhie. 

De aceea, pare normal că în conţinutul Memorandum-ului nu există nici 
o pârghie care, eventual, să forţeze schimbarea lucrurilor. Ameninţările 
subţiri care apar în text nu au suport în realitate, ele arată doar starea de 
nemulţumire a popoarelor din Ungaria. Legalismul şi loialismul 
memorandiştilor exclud o mişcare populară programatică prin care să fie 
pusă sub tensiune conducerea imperiului. Memorandum-ului îi lipsesc 
aşadar cele două direcţii necesare unui text protestatar care urmăreşte 
rezolvarea unor probleme: baza de negociere, susţinută de principiile 
constituţionale în vigoare, şi instrumentul de ‘fortare’ a negocierii. În absenţa 
acestor date, documentul de la 1892 rămâne doar o manifestare a elitei 
politice româneşti care a atins gradul conştientizării naţionale şi care prin 
efectele juridice pe care le va avea asupra liderilor memorandişti va coagula 
această conştientizare la nivelul maselor. 


Ideea naţională 


Memorandum-ul defineşte pentru prima dată drepturile comunităţii 
româneşti din Transilvania, făcând abstracţie de ‘dreptul său istoric”: “Chiar 
dacă românii n-ar avea nici un trecut istoric şi astfel nici o bază legitimă 
luată din trecutul milenar al statului pentru pretenţiunile lor, chiar şi numai 
faptul că ei sunt, voiesc cu toată hotărârea şi pot multe în anumite 
împrejurări e destul motiv politic spre a determina pe orişicare guvern să 
ţină seama de interesele lor legitime. Cu atât mai vârtos trebuie să se ţină 
seama de aceste interese, când ei nu cer decât ca dreptul public al ţării să nu 
fie dezvoltat contra tradiţiunilor seculare, ca să fie respectate drepturile 
odată câştigate de dânşii şi să li se asigure, ca unui popor odată recunoscut 
ca atare, libertatea de dezvoltare”. Cu această definire, intelectualitatea 
română din Transilvania depăşeşte stadiul primar al dezvoltării naţionale, în 
care națiunea se legitima prin vechimea şi permanenţa sa în Ardeal, dreptul 
istoric va ceda de acum în favoarea celui natural”. Inspiraţi de diferite 

scrieri şi documente politice moderne, memorandiştii susţin pe linia 
Declaraţiei de Independenţă a americanilor că protestul împotriva unei 
politici nedrepte nu este doar un drept, ci şi o îndatorire cetăţeneascăs: 
„Românii însă, oricât de grele ar fi fost timpurile trecute, n-au renunţat 
niciodată la individualitatea lor naţională, n-au încetat niciodată a pretinde 
respectarea drepturilor lor de liberă dezvoltare culturală şi au astăzi faţă cu 
părinţii, bunii şi străbunii lor datoria de a nu contribui la consolidarea unui 
stat condus cu tendinţa mărturisită de a face peste putinţă orice dezvoltare 
naţională română în Transilvania şi Ungaria”%. Menţionând „suferinţa 
răbdătoare” în documentul de la 1892, românii se inspiră, din nou, spontan 
sau programatic, din Declaraţia de independenţă a americanilor, în care se 
vorbeşte despre faptul că oamenii sunt dispuşi să sufere, cât răul este 
suportabil“. Odată cu Memorandum-ul elita transilvăneană încearcă să 
recupereze decalajul faţă de mişcările politice occidentale. Astfel, după cum 
observă Camil Mureşanu, cea mai frecvent citată expresie, în relaţie cu 
evenimentele Memorandum-ului, este cea rostită de Ioan Raţiu la procesul 
intentat autorilor documentului: „Existenţa unui popor nu se discută, ci se 
afirmă”. Ideea se regăseşte în textul memoriului, în mai multe pasaje care 
vorbesc despre „permanenţa afirmării poporului român ca individualitate 
naţională” sau despre „validitatea individualităţii sale naţionale ca factor de 
stat”e!. Memorandiştii ajung la definirea naţiunii atunci când vorbesc despre 
„păstrarea individualităţii lor naţionale”: „În cele mai grele timpuri, ei au 
conservat limba, datinile şi moravurile contra tuturor uneltirilor făcute spre 
a-i deznaţionaliza ei nu s-au contopit cu alt popor. Nimic dar, pentru dânşii 
nu e mai presus de dreptul liberei dezvoltări culturale şi toate pretenţiunile 
lor naţionale se reduc la principiul asigurării legale a existenţei şi liberei 
dezvoltări. Orişicare ar fi dar statul în care li se dă această asigurare legală, 
el dispune de avutul şi de sângele, de toată iubirea lor”. Potrivit unei 
formulări tautologice, o naţiune este ceea ce crede ea că este o naţiune, 
fiindcă naţiunile nu se bazează pe realităţi, ci pe ceea ce oamenii apreciază 
ca realităţi. Ele cuprind popoare şi oameni care de-a lungul istoriei s-au 
nimerit să locuiască împreună, după celebrul dicton că „Naţiunile sunt 
comunităţi care, pe baza unei erori istorice, cred în originea comună şi care 
au un duşman comun”. În Memorandum, națiunea română este definită 
prin confruntarea faţă de cei care au vrut să o „deznaţionalizeze”, în speţă 


58 Camil Mureşanu, Națiune, naționalism. Evoluţia naționalităților, Cluj-Napoca, 
Fundaţia Culturală Română, 1996, p.103. 

59 Corneliu Mihail Lungu (coord), op. cit., p.405. 

60 Camil Mureşanu, op. cit, p.103. 

61 Ibidem, p.104. 

62 Corneliu Mihail Lungu (coord), op. cit., p.405. 

63 Walker Connor, “A Nation is a Nation, is a State, is an Ethnic Group, is a ...”, în Ethnic 
and Racial Studies, nr. 1, 1978, p.377-400. 

64 Urs Altermatt, op.cit., p.37-38. 

faţă de statul maghiar care „ignoră individualităţile naţionale, contopesc 
naţionalităţile într-un corp naţional şi sub masca etnică şi politică a 
înțelesului limbii maghiare, cu scopul învederat de a pune baza legală a 
unificării naţiunii maghiare”. Naționalismul dezvoltat de elita românească 
din Transilvania se face de la început împotriva „elementului maghiar”, 
situaţie care va persista şi după ce rolurile vor fi schimbate şi maghiarii vor 
deveni o minoritate în raport cu românii. Pe de altă parte, Memorandum-ul 
nu raportează ideea de naţiune la cea de stat, decât în măsura în care 
contestă unirea Transilvaniei cu Ungaria, dar până la urmă chiar şi această 
fuziune este acceptată prin formula „orişcare ar fi dar statul” în care 
românilor să li se asigure „existenţa legală şi libera dezvoltare”. Românii, la 
fel ca saşii ardeleni, nu au făcut niciodată proiecte de transformare a 
Transilvaniei în stat, ci au avut mereu vocaţia provinciei. Şi unii, şi ceilalţi 
se defineau ca supuşi habsburgici, dar cultivau spiritul regional, militând 
pentru păstrarea propriei identități naţionale. 

Odată cu formularea Memorandum-ului, intelectualii români din 
Ardeal au definit ideea de naţiune în sens normativ pe cele două paliere 
propuse de Ernest Gellner, unul cultural (1) şi celălalt de voluntariat (2)%. 


„1) Doi oameni sunt de aceeaşi naționalitate dacă şi numai dacă 
împărtăşesc aceeaşi cultură, unde cultura semnifică pe rând un 
sistem de semne, idei şi asociaţii, tipuri de comportament şi căi 
de comunicare. 


2) Doi oameni sunt de aceeaşi naționalitate dacă şi numai dacă 
se recunosc reciproc ca aparținând aceleiaşi națiuni. Cu alte 
cuvinte, naţiunile fac omul; naţiunile sunt artefactele 
convingerilor, devotamentelor şi solidarităților oamenilor. O 
categorie putin numeroasă de persoane (să zicem ocupanţii unui 
teritoriu dat, sau vorbitorii unei limbi date, de pildă) devine o 
naţiune dacă şi când membrii categoriei îşi recunosc ferm şi 
reciproc anumite drepturi şi îndatoriri comune în virtutea 
apartenenţei lor la aceeaşi comunitate. Faptul că se recunosc 
reciproc drept tovarăşi de acest fel este ceea ce îi transformă într- 
o naţiune, şi nu celelalte atribute comune, oricare ar fi ele, care 
doar separă acea categorie de non-membri”. (Ernest Gellner, 
Națiuni şi naționalism, trad. Robert Adam, Bucureşti, Antet, 
1997, p.17-18) 


65 Corneliu Mihail Lungu (coord), op. cit., p.405. 
66 Ernest Gellner, Națiuni şi naționalism, trad. Robert Adam, Bucureşti, Antet, 1997, 
p.17-18. 

Din punct de vedere voluntarist (2), s-ar putea spune că națiunea 
română din Transilvania va deveni conştientă de sine abia după ce liderii 
memorandişti vor fi judecaţi şi masele îşi vor trimite adeziunile şi 
reprezentanţii pentru a-i susţine pe cei care au conceput şi trimis 
Memorandum-ul la Viena. Efectul produs de Memorandum va fi mult mai 
important decât formularea lui. Procesul de conştientizare a naţiunii române 
din Ardeal ar fi fost, fără îndoială, mult mai lung în absenţa efectelor produse 
de Memorandum: procesul şi condamnarea liderilor români, acţiuni care vor 
mobiliza poporul român din Transilvania într-o primă mişcare de proporţii 
în care acesta devine conştient de drepturile sale şi îşi asumă petiția trimisă 
de liderii săi Curţii de la Viena. 

Ignorarea Memorandum-ului de Franz Joseph, respingerea lui de către o 
parte importantă a elitei naţionale, precum şi comentarea lui de pe poziţii 
critice în cele mai importante ziare de limbă română din Transilvania 
sugerează eşecul unei mişcări care nu a fost bine calculată şi care ar fi rămas 
o simplă petiție între atâtea altele, dacă guvernul de la Budapesta nu ar fi 
orchestrat celebrul proces al memorandiştilor în urma căruia liderii români 
au fost trimişi în detenţie. Istoria este făcută din endochomena all6s echein, 
din “lucruri ce ar fi putut fi altele’. Soarta Partidului Naţional Român (dizol- 
vat prin ordinul guvernului ungar din 16 iunie 1894) ar fi fost cu siguranţă 
alta, dacă Memorandul nu ar fi fost dus la Viena, negocierile cu partea 
politică a românilor ardeleni, şi în cele din urmă poate ar fi fost posibilă 
chiar o ‘reconciliere’ între cele două părţi, dacă românii ar fi ales calea 
parlamentară şi s-ar fi folosit de drepturile individuale garantate de statul 
maghiar. Memorandiştii au ratat, însă, şi după deschiderea procesului 
împotriva lor (13 mai 1893) o înţelegere cu puterea ungară, favorizată de 
preluarea portofoliului de prim ministrul Alexander (Sândor) Wekerle şi de 
călătoria lui Franz Joseph în comitatul Arad. 

În decembrie 1893, Alexander Wekerle l-a invitat pe loan Raţiu la 
Budapesta într-o încercare de remediere a fracturilor de comunicare dintre 
români şi maghiari. În schimbul renunţării la pretenţia autonomiei 
Transilvaniei şi a agitaţiei memorandiste, Wekerle le-a propus românilor 
suspendarea procesului celor implicaţi în Memorandum şi o nouă lege 
electorală mai favorabilă decât cea aflată în vigoare. loan Raţiu a respins, 
însă, această ofertă, spunând că „nu s-a născut încă acel român care să aibă 
îndrăsneala să modifice programul partidului” (program care avea ca prim 
punct autonomia Transilvaniei). Ioan Raţiu a preferat aura eroică în 
schimbul negocierilor care ar fi putut schimba, chiar dacă nu într-o formulă 
revoluţionară, configuraţia parlamentului de la Budapesta printr-o 
reprezentativitate mai mare a românilor. Exista după trimiterea Memoran- 
dum-ului la Tron o breşă în politica ungară care putea fi exploatată de 
români. Deputatul Hieronymi Kâroly, care va deveni ministru de interne în 
cabinetul Wekerle, socotea drept inacceptabile anumite pasaje ale 
documentului de la 1892: „Încetarea uniunii ardelene, modificarea în sens 
federalistic a legilor de la 1867, organizarea poporului român şi 
reprezentarea lui separată pe baze teritoriale: sunt tot pretensiuni, asupra 


1 Paul Veyne, Cum se scrie istoria, trad. Maria Carpov, Bucureşti, Meridiane, 1999, 
p.123. 

2 Vasile Netea, Istoria Memorandumului, Bucureşti, Fundaţia Regele Mihai I, 1947, 
p.213. 

cărora nici nu se discută, şi orice agitare făcută în favorul acestor idei, este 
trădare de patrie”, dar era de acord cu altele: „Sunt însă în Memorandum 
cereri, care trebuie luate în consideraţiune, pentru că nu se întreabă, că cine 
le cere, ci că drept e oare ce se spune? Astfel e pretensiunea, ca censul 
electoral să fie revizuit şi ca cercurile electorale să fie împărţite mai bine, 
mai cu dreptate. Sunt convins că împărţirea actuală a cercurilor electorale 
este nedreaptă, neechitabilă, iar censul trebuie revizuit”. 

Liderii memorandişti nu erau, însă, interesaţi de împăcare, după cum 
observa cu reproş şi deputatul Gyula Horvâth într-un discurs ţinut la 
7 octombrie 1893 în Dieta de la Budapesta: „Este un singur Român care şi-ar 
fi ridicat glasul atunci când Istvân Tisza le-a oferit dreapta? Fost-a în întregul 
pacinic comitat al Bihorului cineva, care să fi simţit călduroasa provocare, 
care pe noi ne-a atins foarte rece, şi să fi răspuns numai cu un cuvânt măcar 
la această călduroasă provocare, aşa cum se răspunde în mod cinstit aceluia 
care te salută? Nu, nici un glas nu s-a auzit din partea Românilor”. 

Refuzând împăcarea propusă în diferite forme de reprezentanţii puterii 
de la Budapesta, românii au speculat în favoarea propriului triumf, respin- 
gând oferte pe care abia peste zece ani vor mai avea ocazia să le negocieze. 
Cu o tactică bine pusă la punct, însă, clasa politică românească din Transil- 
vania ar fi putut în acest deceniu de retragere nu doar să se întărească şi să 
câştige experienţă parlamentară, dar să şi obţină de pe poziţii tot mai fortifi- 
cate diferite concesii. 

Memorandiştii erau mult mai ocupati în 1893, când autorităţile ungare 
le-au acordat un time out, cu pregătirea procesului şi a maselor, care trebuiau 
să devină conştiente de martiriul care va urma. Propaganda făcută proce- 
sului a avut cu certitudine mai multă greutate decât cea făcută Memoran- 
dum-ului propriu-zis. Astfel mult mai mulţi oameni au aflat despre Memo- 
randum prin intermediul campaniei făcute procesului memorandiştilor. 
După cum povesteşte Vaida Voevod, „noi, tinerimea universitară, am primit 
însărcinarea ca să pregătim, din bună vreme, o manifestaţie de solidarizare 
a întregului popor cu memorandiştii. Rolul nostru a fost să cutreierăm satele 
ținutului nostru de origine, încurajând pe cei timizi, întărindu-i în credinţă 
pe cei însufleţiţi şi asigurând prezentarea la Cluj, în ziua procesului, a unei 
mulţimi cât de impozante de Români”. Pentru atingerea acestui scop, tinerii 
activişti au lansat un Apel prin care încercau să convingă cât mai multă 
lume să vină la Cluj în zilele procesului. Manifestul pregătit face apel la 
mândria naţională: „Să dovedim că suntem conştii despre dreptul nostru ce 


3 Discursul ţinut la 3 noiembrie 1892 de Hieronymi Kâroly în faţa alegătorilor din 
Jimbolia, în Teodor V. Păcăţian, Cartea de aur sau Luptele politice naţionale ale 
românilor de sub coroana ungară, Vol. VII, Sibiu, Tipografia Arhidiecezană, 1913, 
p.555. 

4 Ibidem. 

5 Teodor V. Păcăţian, op. cit., p.635. 

6 Vasile Netea, op. cit., p.222. 

vreau să ni-l calce în picioare, pentru că numai atunci suntem vrednici de 
drepturi” şi la mândria de om prin comparații cu conotaţii negative: „Cel ce 
ca un verme fără conştiinţă se târâie, ca un verme va fi călcat”. Cei care 
primeau Apelul prin care li se cerea solidaritate cu memorandiştii erau 
somaţi să aleagă: „Procesul Memorandum-ului este o columnă, pe care se va 
înscrie una din două: energie sau laşitate, conştiinţă sau nepăsare, viaţă sau 
moarte. Să alegem!”?. Victimizarea premeditată a liderilor memorandişti 
apare şi în scrisoarea pe care i-o trimite Vasile Lucaciu în martie 1894 lui 
Gheorghe Pop de Băseşti: „numai două luni ne mai despart de dezbaterea ce 
va avea loc la Cluj. Acest proces al nostru va trebui să aibă un răsunet istoric. 
Aştept cu nerăbdare procesul şi sunt convins că vom putea arăta din nou 
tiranilor noştri demnitatea noastră de a sta neclintiţi faţă de orice tentativă 
sau uneltire a lor. [...] Te rog Bade, ai curaj şi insuflă-le şi celorlalţi curaj, căci 
numai având curaj vom putea atrage simpatia întregii lumi civilizate spre 
noi”!0, Strategia memorandiştilor a dat roade, după cum constată T. V. 
Păcăţian, care numără în perioada 7-24 mai 1894, pe timpul deliberărilor 
finale ale procesului circa 20.000 de oameni veniţi să-i susţină pe 
memorandişti: „Pe ziua în care s-a început pertractarea venise mulţime mare 
de Români la Cluj, mai ales ţărani, de prin toate părţile de ţară, pentru a-şi 
arăta iubirea şi alipirea faţă de conducătorii, care sunt traşi la răspundere 
pentru o făptuire săvârşită din încredințarea obştei româneşti. Şi numărul 
Românilor, inteligenţi şi ţărani, care veneau la Cluj pentru a-şi manifesta 
solidaritatea cu membrii comitetului dat în judecată, creştea din zi în zi, 
astfel că într-o vreme erau peste 20 de mii de Români întruniţi în Cluj”"!. Dar 
în afara celor care au venit personal să-i încurajeze pe memorandişti au fost 
mult mai mulţi cei care au trimis scrisori şi telegrame de susţinere. Din 
aceste epistole se poate vedea nu doar efectul Memorandum-ului şi 
glorificarea memorandiştilor, ci şi felul în care oamenii îşi însuşeau acest 
document post factum. 


Solidarizarea cu Memorandum-ul 


“Apelurile” scrise de trimişii memorandiştilor în localităţile Ardealului 
au înştiinţat poporul despre proces şi cauzele lui. Între timp, textul 
Memorandum-ului a devenit şi el cunoscut, iar oamenii sensibilizaţi de 
propaganda făcută în jurul procesului au început să-şi asume documentul şi 
chiar să se identifice cu cei care l-au conceput, aşa cum face „Poporul Român 
gr. cat. din Mănărade” (comit. Alba Inferior) într-o scrisoare datată 6 aprilie 


7 Ibidem. 
8 Ibidem. 
9 Ibidem. 
10 Ibidem, p.225. 
11 Teodor V. Păcăţian, op. cit., p.662. 

1894 şi semnată de aproape 100 de persoane : „Memorandu ce s-a înaintat 
iubitului nostru monarh de comitetul naţional Român s-a înaintat de noi, 
întregu popor Român, pentru nedreptăţile ce ni se fac de cătră conducătorii 
maghiari, şi nu numai Comitetul nostru naţional pe care-l numesc dnii. 
maghiari nădrăgari, ci şi noi întreg popor Român care portăm iţari nu suntem 
mulţămiţi”!? sau într-o alta în care 450 de oameni din Pătrânjeni (comit. Alba 
Inferior) declară: „Cu condamnaţii noştri aderăm. Lupta voastră e luptă 
dreaptă, e lupta unui popor nevinovat care-şi pretinde drepturile sale. Dzeu. 
să vă fie protector, vouă, martiri Români. Ai noştri sunteţi voi [...] şi pre voi 
vă urmăm şi în mâinile voastre punem viaţa noastră”. Liderii mişcării 
naţionale române din Ardeal câştigă prin popularitatea procesului mai multă 
încredere decât ar fi avut dacă autorităţile ungare nu i-ar fi trimis în judecată. 
În multe locuri nu se ştie prea exact ce se întâmplă, după cum rezultă dintr- 
o depeşă trimisă din Reşiţa: “ori ce aţi făcut până acum pentru viaţa politică 
naţională a partidei noastre naţionale române din Transilvania, Banat şi 
Ungaria, care e întreg poporul român din aceste provincii, bine aţi făcut” 
sau dintr-un anunţ trimis ziarului Tribuna de 56 de persoane din Râmetţ;: 
„Noi poporul din Munţii Apuseni — oameni fără de carte care nu avem de 
unde şti ce s-au întâmplat cu iubiții noştri conducători, care acum sunt tragi 
la judecată pentru noi, adică pentru întreg poporul român. Dară noi, cu 
preoţi şi învăţători care trebuie să lumineze poporul, nu auzim nimica de la 
dânşii, numai mergând în jos la ţară am auzit de la Unguri care ne întrebau 
dacă nu am mers la Cluşiu, şi aşa ne-am adus aminte că noi v-am ales de 
conducători ai noştri”. La fel „poporul Român din comuna Archita, 
comitetul Odorheiului” a aflat despre procesul memorandiştilor „Citind 
Foaia poporului în ziua de învierea Domnului şi Mântuitorului Hristos şi 
aflând dintr-însa despre procesul Memorandumului, şi că se vor judeca 25 
din membrii comitetului central ne-am întristat până la suflet”!6. 


Salvarea poporului român şi a memorandiștilor se află în 
mâinile lui Dumnezeu 


Procesul memorandiştilor va fi pentru românii ardeleni asemănător 
crucificării lui Isus Cristos, poate şi din cauza plasării datei procesului în 
apropierea sărbătorilor pascale. Românii se aşteaptă, astfel, ca mitul biblic să 
funcţioneze şi în cazul conducătorilor lor, care se sacrifică pe altarul renaş- 
terii naţiunii. Scrisoarea „poporului din Galşa” (Comit. Arad) recunoaşte 


12 Mărturii documentare (1892-1895). Adeziunea populară la mişcarea memorandistă, 
Bucureşti, Edit. Ştiinţifică, 1996, p.143. 

13 Ibidem, p.148. 

14 Ibidem, p.209. 

15 Ibidem, p.150. 

16 Ibidem, p.275. 

martiriul memorandiştilor: „Mântuitorul Cristos a suferit, a răbdat lovituri, 
palme, scuipări şi moarte pe cruce; conducătorii neamului românesc sunt pe 
aceeaşi cale. Mântuitorul Cristos a suferit, dar, oh Doamne! cât de înălţător, 
cât de triumfător s-a sculat a treia zi din mormânt, zdrobind, sfărâmând 
lanţurile întunericului şi ale ticăloşiei omeneşti”. Memorandiştii devin 
sfinţi pentru că ei apară o cauză „dreaptă şi creştinească”, de aceea ei nu au 
nevoie de apărarea poporului: „Dumnezeul dreptăţii, Dumnezeul luminii e cu 
noi. El va dispune de sosirea grabnică a învierii neamului românesc, va face 
să piară duşmanii lui “precum piere fumul şi precum se topeşte ceara de faţa 
focului”, va face, după atâtea jerfe aduse pe altarul cauzei noastre sfinte, să 
răsară odată soarele dreptăţii şi asupra neamului nostru”!8. Procesul 
considerat nedrept de poporul român oferă iluzia sacrificiului cristic, care va 
duce la schimbări neîntârziate pentru că „Dumnezeu e cu noi!”, iar 
memorandiştii sunt „Apostoli ai românismului”!*. Românii nu-şi propun să 
lupte în adevăratul sens al cuvântului pentru apărarea conducătorilor săi, 
fiindcă ei cred în mântuirea ce va să vină: „Nu ne vom lepăda ca Petru, nu ne 
vom lepăda până dincolo de mormânt. Nu vom scoate nici sabia. Lupta-vom 
spiritualiceşte, uniţi în cugete, uniţi în simţiri, cu sufletul toţi până la unul 
spre Voi, Martirii noştri, ţintim. Înainte numai, noi v-am încredinţat, gata 
suntem cu toţii a primi răstignirea, ca astfel falnic să reînviem”2. Cu aceste 
ecouri mişcarea memorandistă primeşte o tentă milenaristă. Românii 
transformă situaţia disperată în care se află națiunea lor, prin procesul 
memorandiştilor, în motive de speranţă. Ei rămân în expectativă așteptând 
reînvierea naţiei cu ajutorul forţelor divine, după cum se vede şi din 
scrisoarea trimisă de plugarii din Valea Someşului: „Curaj, Scumpilor Bărbaţi, 
aduceţi-vă aminte cum suferinţa lui Hristos au mântuit neamul omenesc din 
orbia păcatelor, aşa şi suferinţele D-lor. Voastre vor mântui Poporul românesc 
din robia duşmanului”?! sau în epistola scrisă de „moţii şi moaţele” din 
Certege (comit. Turda-Arieş): „Christos pentru predicarea adevărului a fost 
judecat la moartea crucii de Jidovi, aşa şi voi pentru că aţi arătat lumii 
adevărul cum inamicii aplică legea şi cearcă a ne nimici, pentru că aţi luptat 
arătând lumii nedreptăţile ce ni se fac, sunteţi traşi în judecată; precum însă 
Christos a ieşit învingător biruindu-şi vrăşmaşii, şi voi veţi ieşi învingători, iar 
poporul român îşi va recâştiga drepturile răpite de pismaşi”?. Simpla 
suferinţă, la care se adaugă sacrificiul conducătorilor şi credinţa poporului, ar 
putea rezolva situaţia grea a românilor: „Încredinţaţi-vă în Dumnezeu carele 


17 Ibidem, p.168. 

18 Ibidem. 

19 În scrisoarea trimisă de românii din Hălmagiu, comitatul Arad, în 25 aprilie/7 mai 
1894, Mărturii documentare (1892-1895), citat, p.169. 

20 În scrisoarea trimisă de reprezntanţii românilor din Zdrapţi, comitatul Hunedoara, în 
21 aprilie/3 mai 1894, Mărturii documentare (1892-1895), citat, p.266. 

21 Ibidem, p.304. 

22 Ibidem, p.497. 

au revărsat asupra popoarelor razele dreptăţii şi libertăţii, prin urmare şi 
nouă, poporului român de sub Coroana Sfântului Ştefan, ziceţi înainte cu 
Dumnezeu cu toată încrederea, căci dreptatea are să învingă”?%. 

Pentru românii ardeleni, memorandiştii prin sacrificul lor vor aduce la 
lumină întregul popor asuprit şi vor răzbuna soarta lor nedreaptă întocmai 
cum Cristos i-a izbăvit pe cei credincioşi. Românii nu găseau o altă 
modalitate de a interpreta protestul memorandist, viitorul lor mai bun nu 
putea veni decât de la Dumnezeu, ei nu-şi puteau imagina o altfel de scăpa- 
re, eventual una care să vină prin propriul lor protest faţă de o politică ne- 
prietenoasă: „Cărturarii şi Fariseii cei din vechime au intrat în Divan ca să 
judece nevinovăția personificată, pe ‘Fiul omului” care propovăduia des- 
robirea popoarelor, şi după plinirea legii, nici piatră pe piatră n-a rămas din 
Golgota lor. Voi, “fiii românilor”, pentru desrobirea popoarelor sunteţi duşi în 
divanul modern”?*. Memorandiştii devin eroii şi martirii unei naţiuni 
copleşite de temeri şi complexe, pentru care răbdarea este unul din 
principalele mijloace ale supravieţuirii: „nu deznădăjduiţi în lupta ce o aţi 
început în numele nostru, căci încrederea pusă în noi şi ajutorul nostru e cu 
voi! Orice va veni peste noi vom suporta cu răbdare, cu încredere în bunul 
Dumnezeu şi fără temere de pieire, căci Românu-i în putere şi Românu în 
veci nu piere”?%. Dacă pentru oamenii simplii răbdarea este o calitate 
esenţială, pentru conducătorii lor lucrurile se schimbă, ei nu au voie să 
abandoneze lupta, fiindcă cel care va abdica de la crezul său va fi pe veci 
blestemat: „Noi Vă iubim, noi nu Vă părăsim, ci pururea Vă vom urma, şi-apoi 
cine s-ar retrage de pe Câmpul de luptă, ‘de fulgere să piară, de trăznet şi 
pucioasă”?%. Acelaşi tip de blestem le este destinat şi maghiarilor de preotul 
din Pătrânjeni (comit. Alba Infer.): „Foc şi pucioasă asupra îngâmfării hunice 
ce ţinteşte a ne sugruma vitalitatea, ce ne neagă drepturile şi libertatea cetă- 
ţenească. Cu noi să fie Dumnezeu”. 

Transpunerea biblică a mişcării memorandiste de către spectatorii ei din 
popor o lipseşte pe aceasta de “voinţa generală” necesară paşilor următori. De 
altfel strategia liderilor români se opreşte la procesul lor, nu merge mai 
departe de propria martirizare, de aceea nici adeziunile primite de aceştia nu 
caută soluţii raţionale, ci se mulţumesc cu atitudinea pasivă a aşteptării 
mântuirii prin credinţa în Dumnezeu. Cum se vede şi din scrisoarea lui 
Aureliu Nistor din Ucurişiu (comitatul Bihor), românii trebuie doar să aibă 
răbdare şi să aştepte momentul în care cei răi vor fi pedepsiţi, iar cei buni 
răsplătiți: „Să nu ne temem de miriadele poporului maghiar: căci s-au 


23 În scrisoarea trimisă din Hersenii, comitatul Făgăraş (astăzi Hârşeni, jud. Braşov), 
datată 23 aprilie/5 mai, 1894, Mărturii documentare (1892-1895), citat, p.242. 

24 În scrisoarea trimisă de românii din Hurez, comitatul Făgăraş, în 25 aprilie/7mai 1894, 
Mărturii documentare (1892-1895), citat, p.243. 

25 În scrisoarea trimisă de populaţia din Dumitra, comitatul Alba, 29 aprilie/11 mai 
1894, Mărturii documentare (1892-1895), citat, p.132. 

26 Ibidem. 

27 Mărturii documentare (1892-1895), citat, p.148. 

rânduit asupra noastră din toate părţile. Psl. 3, 6. De răbdarea lui lov am auzit 
şi sfârşitul Dlui am văzut fiind Dl. milostiv şi îndurat de soarta drepţilor. 
Iacob, 5, 11. Fericiţi sunt bărbaţii care rabdă ispita, căci lămurindu-se, vor 
primi cununa vieţii care a făgăduit-o D-zeu celor iubitori de adevăr. Iacob, I, 
12. Şi în acea zi va răsplăti Dl. fărădelegea lor şi după răutatea lor îi va pierde 
pre dânşii. Psl. 93, 23%. 

Chiar dacă națiunea română rămâne în expectativă, așteptând mo- 
mentul bunăvoinţei divine, totuşi din adeziunile primite de memorandişti se 
poate contura misiunea cu care poporul îi investeşte pe conducătorii lui: 
„Mergeţi numai, iluştrii noştri conducători, cu fruntea ridicată! Mergeţi 
numai pe calea aceasta nu ca acuzaţi ci ca apărătorii drepturilor alor trei 
milioane de Români. La spatele Vostru stă acest popor şi când Voi veţi fi 
osândiţi osândit va fi şi El”2. Misiunea memorandiștilor devine şi misiunea 
naţiunii, de aceea conducătorii poporului trebuie să accepte pedeapsa pe 
care o vor primi în numele celor mulţi: „chiar de veţi căpăta jertfa osândei 
nemeritate suntem şi noi osândiţi, căci voi nu principiile voastre, ci 
necazurile, principiile şi suferinţele noastre, care ca o lepră au căzut asupra 
noastră din partea răuvoitorilor neamului nostru. Le-aţi dezvoltat în 
memorandum, pentru carele staţi astăzi înaintea tribunalului din Clug; fiţi 
mândri, căci sfânta cauză pentru care luptaţi şi Dumnezeul Gintelor va ajuta 
cauzei noastre şi ne va înmulţi ca stelele cerului şi ca nisipul mai mult ca pre 
cei ce ne asupresc pre noi”%, În numele misiunii pe care trebuie să o 
îndeplinească memorandiştii nu au voie să dea înapoi sau să se teamă pentru 
ei îşişi câtă vreme națiunea şi-a pus speranţa în ei: „Apostoli ai dreptăţii! 
Luceferi ai românismului! Inimile noastre, ale tuturora sunt cu Voi. Înainte 
fără şovăire! Nici procurorii, nici temniţele Vaţului, Seghedinului etc., nici 
chiar Golgota românismului nu ne vor despărţi de Voi scumpi conducători 
ai noştri, nici ne vor zdruncina credinţa în triumful dreptăţii şi al 
libertăţii”, 


Românii — victimele ungurilor 


Prin contrast cu românii, care apar în epistolele trimise în semn de 
solidaritate cu memorandiştii ca un popor martirizat şi chinuit, ungurii sunt 
cei răi, sunt duşmanii, un „popor fanatizat fără de nobleţe”, cu guvernări 


28 Ibidem, p.175. 

29 În scrisoarea trimisă de românii din Bata, comitatul Caraş-Severin, din 24 aprilie/6 
mai 1894, Mărturii documentare (1892-1895), citat, p.191. 

30 În scrisoarea trimisă de locuitorii din Bănia, comitatul Caraş-Severin, 25 aprilie/7mai 
1894, Mărturii documentare (1892-1895), citat, p.192. 

31 În scrisoarea trimisă de românii din Ciucea, comitatul Cojocna-Cluj, 26 aprilie/8 mai 
1894, Mărturii documentare (1892-1895), citat, p.217-218. 

32 În scrisoarea trimisă de Aureliu Nistor din Ucuriş, comitatul Bihor, datată 20 aprile/2 
mai 1894, în Mărturii documentare (1892-1895), citat, p.174. 

despotice „unite în ale şovinistei societăţi maghiare”* care vor să-i supună 
pe românii atât de „paşnici” şi „blânzi”, dar „apăsaţi şi atacați în drepturile 
cele mai naturale”**, pentru că „Poporul Român care veacuri de-a rândul mai 
mult a luptat pentru limbă decât [pentru] viaţa sa, precum o mărturiseşte 
istoria trecutului, de la inaugurarea nefericitei ere a falsului constituţiona- 
lism unguresc, au avut să îndure cele mai sălbatice atacuri şi atentate asupra 
moştenirii sale celei mai scumpe, asupra limbei, a obiceiurilor şi a credinţei 
sale strămoşeşti”. Ungurii sunt „puternicii zilei”, care „în orbia şovinis- 
mului lor şi-au pierdut şi cel din urmă cumpăt şi au dat şi cel din urmă atac 
desperat, hotărând tragerea în judecată a poporului românesc”*6. 

Imaginea maghiarilor în epistolele românilor din perioada procesului 
memorandist este formată din stereotipuri, comunitatea maghiarilor devine 
comunitatea duşmană, nu apar nici un fel de diferenţe între clasa 
conducătoare şi oamenii simplii, ungurii sunt cei care le fac rău românilor, 
sunt „barbarii asiatici” care “nu vor izbuti a nimici pre reprezentanţii eroicei 
ginte latine în a căror vine curge sângele unui Traian, lancu, Horea, Cloşca 
şi Crişan”. Antecedentele eroice ale românilor sunt avantaje pe care liderii 
memorandişti ar trebui să le ia serios în calcul, mai cu seamă când au de-a 
face cu o naţiune care nu se ridică la acelaşi nivel de eroism. Prejudecăţile şi 
stereotipiile funcţionează în sens dublu: noi suntem buni, drepţi, eroi, iar 
ceilalţi sunt răi, necivilizaţi, nedrepţi, de aceea Dumnezeu va fi cu “noi, 
pedepsindu-i pe “ceilalţi”: „nu avem cuvinte destule cu care să putem 
caracteriza pre şovinismul care a avut neruşinata cutezanţă a vă trage în 
judecată pentru descoperirea făcută prin acest memorand înaintea capului 
suprem al statului şi înaintea lumei civilizate, despre suferinţele naţiunei 
noastre din partea împilatorilor noştri seculari. [...] precum au răsărit 
creştinilor prin Cristos din mormânt viaţa eternă, aşa din groapa în care va 
fi aruncat partidul naţional pentru acest memorand va izvorî pentru toţi 
românii libertatea naţională”*. Românii încearcă să evadeze din situaţia lor 
marginalizată, prezentându-se superiori “duşmanului” şi conturând-i 
acestuia o imagine cât mai negativă, astfel memorandiştii sunt apărătorii 
limbii, iar ungurii uzurpatorii barbari: „Acolo, unde Voi ca falnici stejari staţi 


33 Ibidem. 

34 în scrisoarea parohului ortodox Zaharia Ganea, trimisă în numele comunităţii din 
Ferihaz, comitatul Târnava Mare (azi Ighişu Nou, comuna Bârghiş, jud. Sibiu), 25 
aprilie/7 mai, Mărturii documentare (1892-1895), citat, p.360. 

35 În scrisoarea semnată de 350 de oameni din localităţile Morlaca, Molosig, Muierău şi 
Secuieu, comitatul Cojocna-Cluj, Mărturii documentare (1892-1895), citat, p.229. 

36 În scrisoarea semnată de 80 de persoane din Coşlariu, comitatul Alba Inferioară, 26 
mai/8 aprilie 1894, Mărturii documentare (1892-1895), op. cit., p.129. 

37 În scrisoarea semnată de Dr. Ciato şi Dr. Moldovan, trimisă din Gerasdorf, comitat 
Alba Infer. (azi Ungureni, comuna Roşia de Secaş, jud. Alba), 27 aprilie/9 mai 1894, 
Mărturii documentare (1892-1895), citat, p.139. 

38 În scrisoarea semnată de 75 de locuitori din Araneag, comitatul Arad, 23 aprilie/5 mai 
1894, Mărturii documentare (1892-1895), citat, p.163. 

pre banca barbarismului asiatic, acolo voieşte a ne răpi dulcea noastră limbă 
moştenită de la strămoşii noştri cari şi-au vărsat sângele numai ca să o poată 
apăra contra atacurilor duşmane cari zi de zi năvălesc asupra ei prin uneltiri 
viclene şi intrigă. Acolo voiesc ei în oarba lor trufie — proprie numai urma- 
şilor lui Atila — a ne maghiariza sau a ne nimici totalminte din străbunele 
noastre moşii moştenite de la un Traian vestit, morţi numai o dăm, vii nici- 
odată”*. Românii se miră că ungurilor „o viaţă de o mie de ani nu le-a fost 
de ajuns să ne cunoască, nici inima noastră frăţească, nici meritele noastre 
istorice pentru monarhie, pentru Ungaria şi pentru Europa, ci dându-se 
pradă şovinismului atentează la limba şi la cultura noastră românească, la 
ceea ce odată cu capul nu ne învoim”%. 

Din scrisorile românilor ardeleni adresate liderilor memorandişti se 
observă nu doar etnocentrismul, specific acelei perioade, accentuat de 
reformele naţionaliste ale statului ungar, sau opoziţia 'bine'—rău' în care erau 
văzute relaţiile cu maghiarii, ci şi o siguranţă tot mai mare de sine a 
oamenilor care vorbesc despre drepturile lor naţionale, pentru care, însă, nu 
sunt dispuşi să lupte, preferând să se roage unui Dumenezu care îşi va 
întoarce faţa şi spre ei: „Viaţa românească şi cultura românească în 
provinciile noastre, ce le locuim de 1800 de ani, şi spre realizarea cărora 
rugăciunile noastre le înălţăm cu pietate cătră marele şi puternicul geniu al 
gintei latine, şi cu el împreună cătră D-zeul etern al popoarelor”. 

Perioada memorandistă a însemnat o apropiere între “elite” şi ‘popor’. 
Propaganda făcută procesului în toate ziarele de limbă română din Ungaria, 
apelurile întocmite de intelectuali şi călătoriile acestora în satele cu 
majoritate românească au determinat masele să se asocieze, chiar dacă nu 
direct, mişcării elitelor. Oamenii au devenit conştienţi că reprezintă o 
comunitate, că au anumite drepturi şi că acestea trebuie mereu cerute. După 
cum rezultă din scrisorile de solidarizare, masele şi-au asumat revendicările 
liderilor români, dar considerau că misiunea de luptător este doar a 
conducătorilor lor, deveniți „apostoli” şi „martiri” ai naţiunii: „Ni-e foarte 
bine cunoscut la toţi că iubiții noştri membri ai comitetului naţional, cari or 
dus memorandul la Viena, au împlinit dorinţa şi voinţa poporului întreg, şi 
pentru care a lor faptă nobilă mai avea-vor cu Scile şi Caribde de a se lupta. 
Şi vă strigăm din adâncul sufletului nostru, înainte numai, pre calea ce-aţi 
apucat-o, făr de şovăire, căci aurul prin focul cel ferbinte se probează şi cel 
care fuge de umbra de duşman, nu-i vrednic a se numi român”. Odată cu 
mişcarea memorandistă românii înţeleg că doar organizaţi pot rezista 


39 În scrisoarea semnată de 65 de locuitori din Hăşmaşu Român, comitatul Turda-Arieş, 
23 aprilie/5 mai 1894, în Mărturii documentare (1892-1895), citat, p.408. 

40 În scrisoarea semnată de 50 de români din Reşiţa, comitatul Caraş-Sevrin, 25 aprilie/7 
mai 1894, Mărturii documentare (1892-1895), citat, p.209. 

41 Ibidem. 

42 În scrisoarea semnată de 120 de locuitori din Iladia (azi Ilidia, comuna Ciclova 
Română, jud. Caraş-Severin), comitatul Caraş-Severin, 24 aprilie/6 mai 1894, Mărturii 
documentare (1892-1895), citat, p.203. 

presiunilor maghiare din epocă: „scumpilor noştri fruntaşi, vă zicem în 
numele lui D-zeu, în numele scumpei noastre nenorocite naţiuni, nu ne 
părăsiţi în aceste grele timpuri, căci noi vă asigurăm de toată iubirea şi 
recunoştinţa noastră, de tot sprijinul”*. Solidaritatea pe care şi-o exprimă cei 
mai mulţi români este, însă, una mai degrabă spirituală, chiar dacă pe 
parcursul procesului au mers la Cluj în jur de 20 000 de oameni pentru a 
demonstra că Memorandum-ul este şi al lor. “Conştientizarea' care are loc în 
perioada memorandistă nu pune în mişcare poporul, care nu are mijloacele 
necesare intrării în lupta propriu-zisă după cum mărturiseşte şi scrisoarea 
celor din Zdrapţi, comitatul Hunedoara: „Partea cea mai mare nu poate veni 
luni la Golgota Clujului, oprindu-ne depărtarea şi starea mizeră care ne-au 
croit-o duşmanii”+. Solidarizarea cu mişcarea memorandistă şi gradul de 
conştientizare a poporului român din Transilvania se va contabiliza istoric, 
dar nu va ameninţa în nici un fel sistemul politic ungar şi nici nu va aduce 
schimbări favorabile românilor. 


43 În scrisoarea celor 97 de plugari români din Cârța Săsească (azi Cârța, jud. Sibiu), 
comitatul Făgăraş, 1/13 mai 1894, Mărturii documentare (1892-1895), citat, p.237. 
44 Ibidem, p.266. 

În toate încercările şi acţiunile lor politice, românii ardeleni îşi plâng 
marginalitatea. Acesta este punctul de plecare pentru orice întreprindere cu 
oarecare anvergură sau chiar o terapie pentru ieşirea din frustrare. Imposi- 
bila evadare din situaţia periferică în care se află va produce la românii 
ardeleni mitul salvatorului, al ţapului ispăşitor, şi va scoate în evidenţă com- 
plexul de superioritate pe care şi-l construiesc românii ardeleni la sfârşitul 
secolului al XIX-lea. 


Mitul salvatorului sau împăratul ca reprezentant al 
centrului în imaginarul colectiv 


Împăratul habsburgilor apare în momentele cheie ale dezvoltării naţiunii 
române din Transilvania ca instanţa supremă, singura care îi poate ajuta pe 
români în lupta pentru emancipare naţională. După integrarea Principatului, 
în 1691, Curtea de la Viena, sensibilizată de experienţele sale cu nesupusa 
nobilime maghiară, a căutat după posibilităţi să-şi extindă autoritatea în 
Transilvania, fără a provoca rezistenţa celor trei naţiuni politice, printr-o 
lezare deschisă a ordinii tradiţionale. Integrarea elementului românesc 
neprivilegiat, situat în afara instituţiei stărilor politice, în conceptul de 
politică religioasă şi de stat a Vienei, apărea oamenilor de stat ai curţii 
imperiale absolutiste drept calea indirectă potrivită spre a-şi atinge scopul. 
Pentru români, însă, impulsurile venind de la Viena, au însemnat, după cum 
notează Mathias Bernath, începuturile unei noi epoci, pentru că în 
următoarele decenii starea socială a acestora s-a schimbat radical!. Încorpora- 
rea Principatului în monarhia habsburgică în ultimele două decenii ale seco- 
lului al XVII-lea a dus de asemenea la schimbări cu profunde consecinţe în 
ceea ce priveşte condiţia preoţilor români şi a contribuit la deşteptarea unei 
conştiinţe istorice româneşti. Curtea de la Viena prin emisarii săi iezuiţi a 
oferit ierarhiei ortodoxe şi clerului de parohie toate drepturile şi privilegiile 
de care se bucurau confrații lor romano-catolici; cu alte cuvinte le-a promis 
că vor pune capăt stării lor de toleraţi şi că vor fi primiţi în stări în schimbul 
acceptării unirii bisericeşti cu Roma?. Unirea, chiar dacă nu a fost deplină, s- 
a dovedit un punct de cotitură în dezvoltarea românilor’, nu aşa de mult în 


1 Mathias Bernath, Habsburgii şi începuturile formării naţiunii române, trad. Marionela 
Wolf, Cluj-Napoca, Dacia, 1994, p.26. 

2 Keith Hitchins, Ortodoxie şi naţionalitate. Andrei Şaguna şi românii din 
Transilvania, 1846-1873, trad. Aurel Jivi, Bucureşti, Univers Enciclopedic, 1995, p.22. 

3 În schimbul recunoaşterii Papei de la Roma drept cap necontestat al Bisericii creştine 
şi al acceptării câtorva modeste schimbări în doctrină, împăratul Leopold I (1657- 
1705) a dat două diplome, în 1699 şi 1701, acordând aceleaşi drepturi şi aceleaşi 

aplicarea ei strict religioasă, cât mai ales prin consecinţele ei culturale şi 
politice de lungă durată, în primul rând pentru că ea a pus bazele mişcării 
politice româneşti în Transilvania“. Extinderea în anii 60 ai secolului al XVIII- 
lea a graniţei cezaro-crăieşti prin înfiinţarea celor două regimente româneşti 
de infanterie şi a celui de dragoni (cu o viaţă foarte scurtă), considerate un 
eşec asincron în epocă”, va avea consecinţe sociale şi politice însemnate 
pentru români, care în acest fel dobândesc pentru prima dată o conştiinţă 
comună, dar şi posibilitatea, pe care nu o aveau până atunci, de a poseda 
pământ şi nivelul primar al egalităţii sociale cu ceilalţi locuitori ai ţării?. 
Dincolo de povara legată de militarizare, iobagii români şi-au dat seama de 
şansa pe care le-o oferea împărăteasa Maria Teresa şi de îmbunătăţirea 
categorică a existenţei lor sociale. Pe de altă parte, Consiliul Aulic de Război 
de la Viena şi reprezentanţii săi în zonele graniţei militarizate au insistat ca 
stările existente printre români să fie îmbunătăţite şi această etnie să fie mai 
puternic atrasă în viaţa politică. În acelaşi timp acest curs pro-românesc a 
fost, aşa cum observă istoricul Bernath, o emanaţie a ideilor de reformă care 
vizau protejarea grupurilor de populaţie situate în afara stărilor politice şi 
sociale, defavorizate în cadrul Coroanei Sf. Ştefan, spre a slăbi stările ungare 
şi a accelera întărirea statului centralizat şi luminat al autorităţii publice”. 
Indiferent de scopul pe care l-a avut Viena prin unirea religioasă sau 
prin înfiinţarea detaşamentelor româneşti de graniţă, urmările acestor 
intervenţii au fost favorabile românilor, iar aceştia au văzut în împăratul 
habsburgic apărătorul şi salvatorul naţiunii lor. Formarea mitului s-a făcut, 
însă, în sens dublu, dinspre români către împăratul care s-a dovedit grijuliu 
cu ei, dar şi dinspre împărat către supuşii săi, cu intenţia de a avea cât mai 
multă popularitate şi de a-i câştiga de partea lui, pentru a închega 
patriotismul dinastic atât de necesar supravieţuirii unui stat supranaţional, 
care se voia federativ, dar care era supercentralizat. Habsburgii au avut 
timpul necesar în cei aproape o mie de ani, cât a durat dinastia lor, să creeze 
tradiţii şi să genereze mituri. Unul dintre miturile preferate de români este 
cel al orginii romane a Casei de Habsburg. La începutul secolului al XIV-lea 
a apărut legenda conform căreia Habsburgii se trăgeau dintr-o familie de 
patricieni romani, Colonna; aceştia la rândul lor susțineau că se trag, prin 
intermediul conților de Tusculum, din gens Iulia şi, în consecinţă, din Iuliu 


privilegii de care se bucura clerul romano-catolic, inclusiv scutirea de obligaţiile în 
muncă şi de dijmă faţă de moşier. Noua Biserică Unită a luat fiinţă atunci când 
episcopul Atanasie a întrerupt în mod oficial legăturile sale cu Mitropolia 
Ungrovlahiei de la Bucureşti şi când, la 25 martie 1701, a fost uns episcop al noii 
biserici. 

4 Keith Hitchins, op. cit., p.22. 

5 Mathias Bernath explică în op. cit, p.169, că transplantarea sistemului întemeiat pe 
premise sociale şi militare seculare ale graniţei cezaro-crăieşti din Croaţia şi Slavonia 
în Transilvania va fi ineficientă şi depăşită din punct de vedere fiscal şi militar. 

6 Mathias Bernath, op. cit, p.173-174. 

7 Ibidem, p.175-176. 


210 


Percepția de margine în discursurile elitei româneşti 


Cezar. Habsburgii au crezut până spre 1450 în această legendă care le 
justifica şi le întărea pretenţia la tronul germanic pe vremea când erau ţinuţi 
la distanţă de el de către Casa de Luxemburg. În secolul următor apare o altă 
teorie, conform căreia Habsburgii s-ar trage din Pierleoni, conți de Aventin, 
şi, prin intermediul acestora, din ginta Aniciilor. Această nouă legendă avea 
avantajul de a demonstra 'sfinţenia' Habsburgilor, pentru că Papa Sfântul 
Grigorie cel Mare (590-604) şi Sfântul Benedict, întemeietorul ordinului 
monahal care-i poartă numele, făceau parte din aceeaşi familie. A urmat o 
altă legendă prin care Habsburgii coborau pe linia carolingiană, având 
strămoşi franci şi trăgându-se chiar din troieni. Prin această orgine împăratul 
Maximilian I îşi va justifica expansiunea în Europa Occidentală. Nici această 
legendă şi nici cea prin care Habsburgii au vrut să demonstreze în secolul al 
XVII-lea că ar proveni din ducii de Alsacia nu au putut fi, însă, verificate, 
dar fiecare dintre ele a folosit la momentul oportun scopurilor politice ale 
Casei de Habsburg, propagându-se în discursul oficial, impregnându-se în 
conştiinţa colectivă cu tonalitatea afectivă a lucrurilor vechi. Fiecare din 
aceste legende a justificat nevoia de universalitate a imperiului: primele 
două filiaţii accentuau ideea romanităţii, în vreme ce originile france 
explicau cealaltă calitate, de împărați ai seminţiilor germanice”. În sens 
invers, dacă împărații de la Viena erau percepuți ca augusti şi caesari, 
rezultă că cel puţin o parte din supuşii lor s-ar putea considera romani, iar 
în cazul românilor se putea evoca o ascendență romană demonstrabilă*?. În 
planul mentalităţii colective s-a produs o oarecare apropiere, pe care curtea 
vieneză a alimentat-o, mai cu seamă în perioada lui Iosif al II-lea, care în 
timpul vizitelor sale în zonele grănicereşti româneşti din Transilvania îi 
numea pe grănicerii năsăudeni romulizi, salutându-i cu formula „Virtus 
Romana rediviva” sau „Salve parvi Romuli nepos”. În acest fel împăratul 
recunoaşte “elementele romanităţii”, legitimându-le prin invocare". 
Mentalul colectiv a fost mereu alimentat şi pregătit pentru construirea 
mitului bunului împărat, de aceea în Imperiul Habsburgic revoluţia vieneză 
şi celelalte mişcări din perioada paşoptistă nu au pus sub semnul întrebării 
persoana împăratului şi nimeni nu s-a gândit să ceară înlăturarea lui şi să 
propună instaurarea republicii. Dimpotrivă, masele populare l-au sprijinit pe 
monarh, cu sau fără voia lui, împotriva nobililor, cum a fost cazul ţăranilor 
galiţieni care s-au răsculat la 1846 împotriva regimului social şi au măcelărit 
aproximativ 1000 de nobili, ţăranii având convingerea că împăratul a 
ordonat această măsură extremă. Autorităţile habsburgice, însă, păreau să nu 


8 Jean Bérenger, Istoria Imperiului Habsburgilor, 1273-1918, Bucureşti, Teora, 2000, 
p.21. 
9 Toader Nicoară, Transilvania la începuturile timpurilor moderne (1680-1800). 
Societate rurală şi mentalități colective, Cluj-Napoca, Dacia, 2001, p.327-328. 
10 Ibidem, p.328. 
11 Liviu Maior, 1848-1849. Români şi unguri în revoluţie, Bucureşti, Edit. Enciclopedică, 
1998, p.31. 

fie la curent cu aceste zvonuri, dar este o certitudine că ţăranii galiţieni au 
sprijinit curtea vieneză împotriva nobilimii locale interesate de libertatea şi 
independenţa Poloniei, împărţită atunci între Rusia, Prusia şi Austria'?. 


Mesajul elitei şi receptarea lui de către mase 


Românii ardeleni s-au comportat asemănător, ei au sprijinit contrarevo- 
luţia, coalizându-se împotriva revoluţiei ungare cu program liberal, perce- 
pută de ei ca antiimperială. Această coalizare se face pe fondul unirii 
Transilvaniei cu Ungaria, unire legiferată de Dieta de la Cluj, fără 
consimţământul românilor. Ţăranii români şi unguri nu ştiau prea exact ce 
înseamnă acest lucru, după cum rezultă din diversele documente publicate 
până acum, dar erau sensibili la mesajele elitelor, care îi îndemnau să jure 
credinţă împăratului, pentru că doar de la acesta puteau aştepta o viaţă mai 
bună; îndemnul era adresat în aceeaşi măsură ungurilor şi saşilor de către 
Simion Bărnuţiu: „Noi am jurat credinţă împăratului Austriei şi Casei 
Austriece, naţiunii noastre şi naţiunilor cu noi în Transilvania conlocuitoare, 
şi vă provocăm să faceţi şi voi asemenea, cu cuvântul şi cu fapta”!*. Mai 


12 Ibidem, p.35. 

13 Procese politice antiromâneşti care au zguduit Transilvania în toamna anului 1848, 
ed. îngrijită de Ioan Chindriş şi Gelu Neamţu, Viitorul Românesc, Bucureşti, 1995; 
Revoluţia de la 1848 în Transilvania, Ancheta Kozma din Munţii Apuseni, coord. Gelu 
Neamţu, loan Bolovan, Cluj-Napoca, Fundaţia Culturală Română, 1998; Cornelia 
Bodea, 1848 la români. O istorie în date şi mărturii, Bucureşti, 1982; Silviu Dragomir, 
Studii şi documente privitoare la revoluţia românilor din Transilvania în anii 1848- 
1849, vol. I, Cluj-Sibiu, 1944; vol. II, Cluj-Sibiu, 1944; vol. III, Cluj, 1946; Silviu 
Dragomir, loan Buteanu, prefectul Zarandului în anii 1848-1849, Bucureşti, 1928; 
Silviu Dragomir, „Din corespondenţa dascălilor ardeleni în anul 1848”, în vol. 
Omagiu lui loan Bianu, Bucureşti, 1927; Silviu Dragomir, Avram Iancu, Cluj-Napoca, 
Dacia, 1998; Generalul Radu Rosetti, „Un episod din anii 1848-49 în Transilvania. 
Apărarea Munţilor Apuseni în primăvara şi vara anului 1849”, în Anuarul Institutului 
de Istorie Naţională din Cluj, IV, 1926-1927; Nicolae Bocşan, Valeriu Leu, 
Memorialistica revoluţiei de la 1848 în Transilvania, Cluj-Napoca, Dacia, 1988; 
Mişcarea naţională a românilor din Transilvania între 1849-1918, Documente, vol. I, 
coord. Simion Retegan, Cluj-Napoca, Fundaţia Culturală Română, 1996; George 
Barițiu, rti alese din istoria Transilvaniei de două sute de ani din urmă, Sibiu, 1890; 
Documente privind revoluţia de la 1848 în Ţările Române, C. Transilvania, coord. 
Ştefan Pascu, Victor Chereştiu, vol. I, 1977; vol. II, 1978; vol. III, 1982; vol. IV, 1988; 
vol.V, 1992; vol. VI, 1998, Bucureşti, Academia Română; Victor Chereştiu, Adunarea 
naţională de la Blaj, Bucureşti, 1966; Teodor V. Păcăţian, Cartea de aur sau luptele 
politico-naționale ale românilor de sub coroana ungară, vol. I, Sibiu, 1904; Alexandru 
Papiu Ilarian, Istoria românilor din Dacia Superioară, tom. II, Viena, 1852; Mircea 
Păcurariu, Revoluţia românească din Transilvania şi Banat în anii 1848-1849. 
Contribuţia bisericii, Sibiu, 1995. 

14 Simion Bărnuţiu, Suveranitate naţională şi integrare europeană, culegere de texte 
îngrijită de Ioan Chindriş, Cluj-Napoca, 1999, p.114. 

mulţi ţărani unguri au depus şi ei jurământ, după cum rezultă dintr-o 
scrisoare trimisă de preotul greco-catolic Ioan Pop fiului său Alexandru 
Papiu Ilarian: „Duminecă, venind la biserică tot satul, şi mai mulţi unguri 
iobagi, m-au provocat ca să depun şi cu ei jurământul din Câmpul Libertăţii. 
Aşa depuseră jurământul cu toţii, până şi ungurii, neîndemnându-i nimene 
[...] Au jurat asupra mea vreo 25 de oameni, mai cu seamă unguri iobagi, şi 
ieşi că eu am învăţat pe popor să fie cu credinţă neclintită către Împărat, şi 
robotele după Adunarea de la Blaş, până ce cât de curând se vor şterge, încă 
mai cu acurateţă să le împlinească ca până acum”15. Încercând să explice de 
ce enoriaşii săi au jurat cu preotul român, reverendul Bihari József, preot 
reformat, declară când este anchetat că i-a atenţionat pe maghiari să nu 
meargă la adunările românilor, „să rămână supuşi şi să se bizuie pe mine, 
căci nici eu nu voi întârzia să fac ceea ce văd a fi potrivit spre binele lor. În 
ciuda acestei mustrări a mele, vreo 40 s-au dus totuşi la preotul român, ceea 
ce înțelegând eu, l-am trimis pe curatorul bisericesc Kis István ca, fiind între 
ei, să-mi raporteze ce fac ei acolo şi în acest fel m-am informat despre aceea 
că acolo au făgăduit preotului român că vor fi una cu românii şi că ţin cu 
regele nostru Ferdinand V. Care ar putea fi scopul acestei dorinţe de a se uni, 
nu-mi pot da seama”. Unii ţărani unguri credeau că prin mobilizarea 
românilor şi promisiunile pe care le făceau preoţii şi învățătorii acestora li se 
va îmbunătăţi şi lor situaţia şi de aceea au subscris jurământului faţă de 
împărat. Soţia lui Szant6 János István, anchetată în procesul preotului greco- 
catolic Ioan Popa, povesteşte că “după vecernie, când românii au jurat cu 
popa lor în faţa bisericii, ne-am dus vreo 30 de oameni dintre unguri la popa 
român, unde popa român ne-a îndemnat să nu credem ce vorbesc preotul 
nostru [...] şi să nu ţină nimeni cu domnii, cu nici un chip să nu se alăture 
uniunii, ci să ţină cu ei, întâmple-se ce s-o întâmpla. Aici la noi este foarte 
convins poporul că eliberarea trebuie să o mulţumească preotului român şi 
fiului său, cel din urmă ar fi căpătat de la Majestatea sa Ferdinand şi crucea 
de aur”. Ceremonia jurământului făcut de ungurii şi românii din Budiul de 
Câmpie este descrisă de vătaful de câmp, Gergely Sik6: „după slujba 
dumnezeiască au scos o masă afară în faţa bisericii, a pus pe ea Biblia şi 
crucea, a scos o foaie în care erau anume articole [...] şi [preotul] a grăit 
mulţimii ce se afla de faţă: „cele ce se vor citi odată cu acest jurământ sunt 
de folos românilor, ungurilor şi tuturor oamenilor, ba încă şi secuilor”. 
Curatorul ţinea un steag, care era în trei culori: roşu, alb şi albastru şi avea 
pe mijloc şi ceva scris, şi astfel poporul, cu capul descoperit, cu faţa spre 
soare, a ridicat degetele şi a jurat. În forma jurământului era: să nu ţină cu 
domnii şi nici un chip să nu facă uniune cu Ţara Ungurească, ci odată cu 


15 Procese politice care au zguduit Transilvania în toamna anului 1848, coord. loan 
Chindriş, Gelu Neamţu, Bucureşti, Viitorul Românesc, 1995, p.41-42. 

16 Ibidem, p.51. 

17 Ibidem, p.58. 

capul să ţină numai cu Ferdinand, de care ungurii s-au dezlipit şi şi-au ales 
un rege cu numele Istvân”"8, 

Loialitatea dinastică exprimată prin ceremonia jurământului a fost o 
modalitate simplă de a-i convinge pe ţăranii români să se împotrivească unirii 
cu Ungaria. În acest fel ei se declarau împotriva unirii pe motiv că ungurii l- 
ar fi alungat pe împărat şi în locul lui au ales un rege pe nume Istvân sau 
Pista. „Când încă a fost armata prima dată aici popa i-a îndemnat pe oameni 
să nu primească unirea, ci să ţină cu românii şi cu împăratul, nu cu ungurii 
care au un rege numit Pista” declară vizitiul János Czak6!. István era, însă, 
Ştefan, fratele împăratului, numit palatin al Ungariei, dar nimeni nu le-a 
explicat ţăranilor că István era traducerea în maghiară a numelui acestuia”. 
Liderii românilor au părut chiar că profită de această încurcătură, cu atât mai 
mult cu cât nu de puţine ori s-a vorbit şi despre un rege calvin, în persoana 
lui Ludovic Kossuth. După mărturisirea lui Samuel Neumer, miner din Roşia 
Montană, „preotul Simion Balint a povăţuit poporul român ca să fie fidel 
împăratului, de parcă alţii nu ar dori să fie tot atât de devotați ca şi ei [gi] i-a 
auzit pe români afirmând că ungurii vor să-şi aleagă un rege calvin'?!. 
Înlocuirea împăratului catolic cu un rege calvin era un motiv serios pentru 
țăranii români să se coalizeze împotriva maghiarilor. Colportarea zvonurilor 
de acest fel părea coordonată, fiindcă apare adesea în documentele vremii cu 
scopul de a-i mobiliza pe români împotriva ungurilor. Această mobilizare era 
favorabilă curţii vieneze şi a fost adoptată de liderii mişcării româneşti ca 
modalitate de luptă împotriva alipirii Transilvaniei la Ungaria. În acest fel 
românii deveneau din nou instrumentum regni, iar motivul bunului împărat 
era vehicolul prin care ţăranii erau mobilizați împotriva maghiarilor. 
Avocatul Lajos L6s6nczi descrie, ca martor într-una din anchetele deschise de 
maghiari împotriva românilor, desfăşurarea evenimentelor la Roşia Montană: 
„De la 15 martie al acestui an încoace, de când se vorbeşte despre uniunea 
Ardealului cu Ungaria şi de când au început ungurii să poarte cocarde 
tricolore, s-a putut auzi din partea mai multor români ştiutori de carte din 
această jurisdicție că națiunea română nu este de acord cu uniunea 
Ardealului cu Ungaria. [Românilor] nu le trebuie cabinet ministerial maghiar. 
Ba cei care ştiu carte au afirmat că lor nu le trebuie nici rege ungar sau calvin, 
întrucât la Roşia Montană numai pe calvini şi unitarieni îi consideră unguri, 
ceilalţi, chiar romano-catolici, se autodeosebesc de primii, spunând că ei nu 
sunt unguri, ci papistaşi: au afirmat acest lucru deoarece unii instigatori şi-au 
băgat în cap că Ungaria l-a părăsit pe regele catolic, romano-german, înlocu- 
indu-l cu un rege calvin pe nume Kossuth. Asemenea idei greşite au fost 
răspândite la Roşia Montană de preotul de acolo. Martorul afirmă că preotul 


18 Ibidem, p.36. 

19 Liviu Maior, op. cit., p.40. 

20 Ibidem, p.40. 

21 Revoluţia de la 1848 în Transilvania. Ancheta Kozma din Munţii Apuseni, coord. Gelu 
Neamţu, loan Bolovan, Cluj-Napoca, Fundaţia Culturală Română, 1998, p.20. 

greco-catolic din Roşia Montană, Simion Balint, încă în timpul postului de 
Paşti, cu prilejul slujbei bisericeşti, i-a întrebat pe enoriaşii săi: cu cine vreţi 
să ţineţi: cu regele sau cu ungurii? La care ei au răspuns: cu regele”. 
Întrebarea pusă de preotul român era retorică, nu aştepta un răspuns, ci avea 
rolul de a le arăta enoriaşilor săi că a venit momentul să facă ceva pentru 
împăratul lor, alungat acum de unguri. Cu cât era auzit din mai multe părţi 
zvonul înlocuirii împăratului catolic cu un rege calvin, cu atât era mai 
credibil şi năştea solidarităţi între români, în special preoţi greco-catolici, şi 
împăratul habsburgic. Iluzia care li se dădea ţăranilor că românii îl pot ajuta 
pe împărat, iar acesta drept răsplată le va face viaţa mai bună, era transmisă 
oamenilor la ceremoniile religioase unde preotul le cerea să jure pentru uni- 
tatea luptei lor şi pentru împărat. Elementele mistice, combinate cu nemul- 
țumirile oamenilor, au pus în mişcare ceea ce a devenit, de fapt, contrarevo- 
lutia din Transilvania la 1848, pusă în slujba împăratului în lupta cu revoluţia 
ungară pentru independenţă. 


„În primăvara anului 1905, trecând prin strada Mariahilf, zării 
caleaşca elegantă trasă de doi armăsari albi, care aduceau la 
Burg de la Schönbrunn pe Franz Joseph. Deşi avea 75 de ani, 
împăratul, gătit cu tunica albă a membrilor familiei imperiale, se 
tinea drept. Din timp în timp ducea mâna înmănuşată la penele 
verzi de pe acoperământul capelei ce contrastau elegant cu 
gulerul împodobit cu fireturi de aur. Obrazul lui, încadrat de 
favoriţi albi, era rumen. Toţi, echipajul, vizitiul şi valetul de pe 
capră, erau învăluiţi într-o atmosferă împărătească. Trecătorii, ce 
circulau grăbiţi la această oră din zi pe cea mai populată arteră 
comercială, se opreau şi salutau cu respect şi cu un surâs plin de 
duioasă simpatie pe cel care era simbolul unei suveranităţi care 
presimțeau că va pieri odată cu el. Vienezul nu-şi face gânduri 
pentru ziua de mâine şi uită uşor necazurile de ieri; el e fericit 
că acest început de veac se scurge liniştit şi în vechea splendoare 
habsburgică. «Sărăcuţul de el, uite ce bine se ține cu toate grijile 
şi nenorocirile»”. (Sextil Puşcariu, Călare pe două veacuri, 
Bucureşti, Editura pentru Literatură, 1968, p.279) 


Dar deşi românii au pierdut în scurt timp micile avantaje câştigate după 
solidarizarea lor cu împăratul, cei mai mulţi dintre ei nu au renunţat la 
patriotismul dinastic, nici după Compromisul de la 1867 şi nici chiar în 
preajma unirii de la 1918. „Sarcina firească a românilor din Regatul Ungar — 
credea loan Slavici la 1892 — e să susţină ordinea, pe care maghiarii o 
ameninţă, şi numai arătându-se destoinici a împlini sarcina aceasta ei vor fi 


22 Ibidem, p.38. 

sprijiniți în silinţele lor de dezvoltare”?. Fidelitatea faţă de împărat ţine de 
tradiţiile majore ale românilor, de aceea Slavici credea că „orişicare ar fi 
hotărârile cabinetului de la Viena” în materie de politică externă, românii 
„ţin să fie, cum totdeauna au fost, cetăţeni loiali şi supuşi credincioşi ai 
împăratului”. Explicaţia pe care o dă scriitorul ardelean acestei supuneri 
necondiționate în 1892 este şi cea care, 27 de ani mai târziu, îl va face 
prizonier la Văcăreşti: „ceea ce i-a făcut pe români să graviteze în timpul 
celor din urmă zece ani spre apus şi îndeosebi spre Austria a fost temerea că 
libera dezvoltare a popoarelor din Orient e ameninţată de Rusia şi credinţa 
că Austria e interesată a ocroti pe aceste popoare”?4. Consternat de înapoierea 
societăţii româneşti, Slavici era de părere că doar urmând modelul nemţesc 
- disciplină, cinste, muncă, perseverenţă, sobrietate — s-ar fi putut obţine 
progrese. În Om între oameni, scriitorul priveşte cu nostalgie spre lumea 
apusă a imperiului: „Aş fi, iubite amice, de rea credinţă dacă ţi-aş spune că 
mă bucur şi eu că monarhia habsburgică s-a prăbuşit şi în locul ei s-au 
înfiinţat statele slave. Eu nu sunt dintre oamenii care ştiu, dar nu vor să ţie 
seama, ce-a fost pentru români disciplina intelectuală, morală şi economică 
germană, şi nu recunosc că românii învecinaţi cu germanii, fie cu șvabi sau 
saşi, sunt cei mai vânjoşi şi în toate privinţele mai înaintați în cultură”?5. 
Împăratul habsburgic era pentru Slavici întruchiparea calităţilor nemţeşti de 
care aveau nevoie românii pentru a progresa pe calea civilizaţiei, dar 
admiraţia lui pentru Franz Joseph începe încă din copilărie, când bunul 
împărat ar fi făcut dreptate în Şiria, locul de baştină al lui loan Slavici, 
acceptând o soluţie destul de originală pentru rezolvarea problemelor 
administrative din comună: doi primari, unul pentru administrarea 
treburilor românilor şi celălalt pentru maghiari şi saşi. 


Pace şi bună înţelegere 


„Vrajba din timpul revoluțiunii nici după capitulațiune nu s-a 
potolit, şi românii care erau în număr covârşitor [la Șiria] şi ca 
oameni ai împăratului se mai şi socoteau în rândul 
învingătorilor, dispuneau în treburile satului după buna 
chibzuinţă. Le dedau, ce-i drept, celorlalți câteva locuri în 
consiliul comunal, dar aceştia nu erau mulţumiţi. Au urmat deci 
certuri şi încăierări, în urma cărora câțiva dintre şirienii mai 
colțoşi au ajuns să fie închişi în cazematele răcoroase din cetatea 
Abrud. 


23 loan Slavici, Românii de peste Carpaţi, Bucureşti, Fundaţia Culturală Română, 1993, 
p.38. 

24 Ibidem, p.40. 

25 Ioan Slavici, „Om între oameni”, în vol. Închisorile mele. Amintiri. Lumea prin care 
am trecut, Bucureşti, Albatros, 1998, p.191. 

Mi se spunea că românii, socotindu-se nedreptăţiți, au luat 
hotărârea de a se duce până la împăratul, şi doi dintre dânşii, 
dacă-mi aduc bine aminte, Pavel Ardeleanu şi Petru Ciobanu, 
oameni nu numai deştepţi, ci şi chipeşi, au plecat la Viena. Ei au 
făcut lungul drum pe jos, căci în gândul lor la împăratu” nici 
călare, nici în trăsură nu se merge. 


Aflând-o aceasta, împăratul, atunci tânăr, i-a primit cu multă 
bunăvoință. 


I s-au plâns de neîncetatele certuri din satul lor şi l-au rugat că, 
de dragul bunei păci, să încuviinţeze ca la Şiria să fie în viitor 
două administraţiuni comunale, cum sunt şi două biserici şi 
două şcoli: una pentru români, iar alta pentru toți ceilalți 
împreună. 


Deşi românii şi ceilalți îşi aveau atât casele, cât şi celelalte averi 
nemişcătoare una peste alta şi averile comunale nu puteau să fie 
împărțite, împăratul a rânduit să se țină seama de dorința 
românilor, şi la Şiria ne-am pomenit cu două primării, ceea ce 
era foarte bine, căci oamenii trăiau în pace şi-n bună înțelegere. 


După încheierea pactului dualist, guvernul ungar a luat 
dispozițiunea ca să se stabilească iar la Şiria o singură 
administraţie comunală. În curând însă iar au fost înființate cele 
două primării, căci aşa purtau sătenii mai uşor şi mai bine grijă 
de treburile lor, fie comune, fie comunale. 


Se vor mai fi certat din când în când românii între dânşii, dar cu 
şvabii şi cu maghiarii nu se mai certau. Abia dar târziu de tot, cu 
câţiva ani mai înainte de a fi izbucnit războiul aşa-zis mondial, 
a făcut guvernul ungar unirea definitivă a administrațiunii 
comunale la Șiria. [...]” (loan Slavici, „Lumea prin care am 
trecut”, în vol. Închisorile mele. Amintiri. Lumea prin care am 
trecut, Bucureşti, Albatros, 1998, p.382-383) 

MIŞCAREA NAŢIONALĂ A ROMÂNILOR ARDELENI 
INTRE ILUMINISM ŞI ROMANTISM 


Mişcarea naţională a românilor din Transilvania a început în umbra 
despotismului luminat al lui Iosif al II-lea şi a continuat sub semnul 
romantismului reacţionar al revoluţiei paşoptiste. Rezervat faţă de masele 
populare, care trebuiau luminate pentru a înţelege viaţa socială şi politică, 
raţional şi progresist, Iluminismul, în forma sa târzie, a fost adoptat de elita 
transilvăneană ca o formulă de afirmare a identităţii naţionale, într-o 
perioadă în care, după cum spunea guvernatorul Transilvaniei, baronul 
Samuel von Brukental (1777-1787), „valahii nu sunt, din punct de vedere 
juridic, o naţiune, ci un popor, o plebe: ei sunt toleraţi de legile existente, 
dar, în acelaşi timp, ei nu se bucură de aceleaşi libertăţi şi drepturi ca şi 
celelalte naţionalităţi. Ei nu constituie o clasă sau o comunitate omogenă, ci 
sunt dispersaţi în mijlocul altor naţiuni şi comunităţi şi locuiesc în sate 
izolate ori în alte aşezăminte. Din acest motiv ei nu au un statut ori legi 
proprii”!. La sfârşitul secolului al XVIII-lea elita restrânsă a românilor 
ardeleni încearcă să găsească argumente istorice prin care să demonstreze 
Curţii imperiale de la Viena, precum şi celor trei naţiuni recunoscute ale 
Transilvaniei, că românii sunt la rândul lor o naţiune cu un trecut glorios. 
Cel mai important document programatic care sintetizează dezideratele 
naţiunii, cunoscut sub numele de Supplex Libellus Valachorum şi adresat 
Vienei de către „mult umilii şi în veci credincioşii supuşi, Clerul, Nobilimea, 
Starea Militară şi cea Orăşenească a întregii naţiuni române din 
Transilvania”, începe cu un excurs istoric: „Națiunea română este cu mult 
cea mai veche dintre toate naţiunile Transilvaniei din vremea noastră, 
întrucât este lucru sigur şi dovedit, pe temeiul mărturiilor istorice, a unei 
tradiţii niciodată întrerupte, a asemănării limbii, datinilor şi obiceiurilor, că 
ea îşi trage originea de la coloniile romane aduse la începutul secolului al 
doilea de către împăratul Traian, în nenumărate rânduri, în Dacia, cu un 
număr foarte mare de soldaţi veterani, ca să apere Provincia”?. Acest 
memoriu alcătuit de inteligenţia românească greco-catolică nu era însă 
cunoscut de “popor”, oamenii urmând să fie luminaţi asupra trecutului lor 
excepţional şi asupra drepturilor constituţionale revendicate prin Supplex la 
slujbele duminicale de către preoţi. 


1 George Adolf Schuller, Samuel von Brukental, vol. I, München, 1967, p.363-367, citat 
în Emanuel Turczynski, De la Iluminism la Liberalismul Timpuriu, Bucureşti, 
Fundaţia Culturală Română, 2000, p.33. 

2 David Prodan, Supplex Libellus Valachorum. Din istoria formării naţiunii române, 
Bucureşti, Edit. Enciclopedică, 1998, p.558. 

Iluminismul 


Iluminismul românilor ardeleni se aliniază doar parţial curentului 
european, este elitist şi exclusivist, de nevoie, într-un spaţiu în care popula- 
ţia şi chiar clerul au o educaţie superficială, iar numărul celor care ştiu să 
scrie şi să citească este foarte redus. Se bazează în mare măsură pe reprezen- 
tanţii celor două biserici, greco-catolică şi ortodoxă, într-o perioadă în care 
în Europa Occidentală Iluminismul este mai degrabă laic şi anticlerical. La 
elita românească din Transilvania ideologia luminii este fundamentată isto- 
ric, pe drepturi derivate din întunecatul Ev Mediu, în vreme ce Iluminismul 
vestic repudiază istoria care este doar un depozit al nedreptăţilor care nu 
mai trebuie repetate sau un termen de comparaţie pentru progresul pe care 
omul nou trebuie să-l facă faţă de cel vechi’. Supplex Libellus, dar şi 
următoarele memorii pe care le trimit reprezentanţii românilor Împăratului 
la începutul secolului al XIX-lea, sunt dominate de istorie, “națiunea cea mai 
veche’ este lait-motivul acestora, iar revendicările nu sunt drepturi noi, ci 
drepturi avute în trecut. Cererile românilor ardeleni sunt întemeiate cu per- 
severenţă pe trecut, pe continuitate, fiindcă doar în acest fel putea fi dove- 
dită în faţa naţiunilor recunoscute şi a Curţii legitimitatea oricărei petiţii şi 
numai astfel puteau fi sensibilizaţi ţăranii. Mitul istoriei glorioase avea 
aşadar o dublă funcţie, de construire a orgoliului naţional şi a comunităţii 
etnice conştientă de sine şi de drepturile sale, şi de a justifica memoriile 
adresate de cele mai multe ori Împăratului prin ocolirea instituţiilor politice 
autonome ale Transilvaniei. Episcopul greco-catolic Inochenţie Micu-Klein, 
precursor al iluminismului românesc, formulează revendicări proprii fiecă- 
rei clase sociale şi este primul care invocă ascendenţa romană pentru obţi- 
nerea unui statut mai bun pentru români, „căci noi de pe timpul lui Traian, 
încă înainte de a fi intrat națiunea săsească în Transilvania, am fost moşneni 
în acest pământ regesc (fundus regius)”, explică episcopul greco-catolic într- 
un memoriu din 17324. Iluminismul românesc are nevoie de istorie pentru a 
arăta poporului ce a fost şi ce-ar putea deveni. Naţiunile asuprite din Centrul 
şi Sud-Estul Europei, aflate în perioada construcţiei, s-au folosit de miturile 
trecutului, de nostalgiile imperiale pentru a dezvolta în rândurile oamenilor 
simpli sentimentul naţiunii. Luminismul maghiar visa o Ungarie mare şi 
independentă, ca cea de pe vremea lui Ştefan cel Sfânt, grecii se întorceau 
spre Imperiul Bizantin, polonezii îşi reaminteau de Polonia cuceritoare şi 
făceau planuri de reîntregire a ei, românii invocau în aceeaşi măsură Dacia 
antică şi amintirea lui Traian, care a cucerit zona geografică în care trăiau ei 
astăzi. David Prodan crede că incursiunile în trecutul îndepărat făcute de 
iluminiştii din centrul şi estul continentului nu au creat naționalismul, ci au 
venit doar „să stimuleze, să ridice la o nouă potenţă un proces în curs, să-i 


3 Ibidem, p.510. 
4 Augustin Bunea, Din Istoria Românilor. Episcopul loan Inocenţiu Klein (1728-1751), 
Blaj, 1900, p.123. 

aplice şi lui perceptele raţiunii, să-i împrumute virtuțile luminii. Că 
naționalismul nu derivă din luminism, nimic mai elocvent decât faptul că la 
toate popoarele supuse fenomenul invariabil se repetă, toate promovează 
invariabil naționalismul. Toate ‘generază naționalism, pentru că 
emanciparea naţională e acum primordială în procesul lor de devenire”. În 
ceea ce priveşte situaţia românilor ardeleni, însă, Iluminismul a fost cel care 
a făcut posibile primele manifestări ale naţionalismului, venite la început 
mai cu seamă dinspre clerul greco-catolic, care studiase şi menţinuse 
legături cu Occidentul. În orice caz, cei mai mulţi intelectuali din perioada 
Vormărz-ului (perioada dinainte de 1848) erau uniţi şi ei erau cei care 
dădeau tonul în privinţa tendinţelor liberale reformatoare şi de emancipare, 
după cum argumentează Emanuel Turczynski: „La Blaj, cursurile de filo- 
sofie, predate din anul 1830 de Simion Bărnuţiu (1808-1864), s-au sprijinit 
cu precădere pe scrierile lui Kant şi ale lui Wilhem Traugott Krug (1770- 
1842), constituţionalismul de tip “juste-milieu', prezentat pentru prima dată 
de Krug în anul 1823, corespunzând cel mai bine aspirațiilor generale, 
Bărnuţiu regăsind în acesta argumente pentru critica sa adusă unei societăţi 
în care libertăţile oferite erau mult insuficiente”. 

Dezvoltarea sentimentului de apartenenţă la naţiune, care va duce în 
secolul al XIX-lea la formarea naţionalismului printre românii ardeleni, a 
stat la baza proiectului de iluminare a maselor prin cultură, proiect iniţiat de 
Ioan Inocenţiu Micu Klein, care, sprijinit de Curtea de la Viena, a pus bazele 
şcolilor de la Blaj: „din milostivirea dumnezeiască şi a împăraţilor Casei de 
Austria, glorioşii şi divinii Leopold, Carol, şi din clemenţa şi purtarea de grijă 
a fericitei stăpânitoare Maria Therezia, împărăteasa şi regina Ungariei, 
această naţiune este adusă din tenebrele ignoranței la lumină şi se şlefuieşte 
din ce în ce mai mult. Funcţionează şcoli în care studiază în general trei sute 
şi peste, şi episcopul Ioan Inochentie liber baron Klein de Sad a obţinut o 
nobilă mănăstire de la împăratul Carol, în domeniul Blajului, odată cu un 
seminar şi o fundație”. Strădaniile de iluminare a poporului au fost, însă, 
primite cu indiferenţă de românii din Transilvania. Translatorul gubernial, 
Dimitrie lercovici, scrie în 1796 că “neamului românesc stau acum toate 
învăţăturile slobode, adică şcoala latinească, ungurească, nemţească, şi alte 
meşteşuguri stau deschise înaintea ochilor neamului românesc”, dar acesta 
„tot se sfieşte a se adapta cu învăţătura lor” şi „zace în lenevia sa, ca viermele 
în putregaiul său”?. Țăranul român nu se deschide în faţa epocii luminilor, 
nu este interesat de propriul său destin şi nu reuşeşte, cum fac elitele, să 
ardă etapele şi să se emancipeze. Masele române din Ardeal au nevoie de 
timp pentru a ieşi din iraţionalitate, dar nici 50 de ani mai târziu lucrurile 


5 David Prodan, op. cit., p.513. 

6 Emanuel Turczynski, De la Iluminism la Liberalismul Timpuriu, Bucureşti, Fundaţia 
Culturală Română, 2000, p.202. 

7 Florea Fugariu, Şcoala Ardeleană, vol. I, Bucureşti, Minerva, 1983, p.10. 

8 Ibidem, p.190. 

nu se schimbă prea mult, după cum sugerează Codru Drăguşanu: „Iaca, toate 
mijloacele favorabile ne sunt la îndemână — spune el într-un discurs ţinut în 
anul 1847 la o şcoală din Ploieşti. Înaltul gubern, comunul nostru părinte, 
ne-a înălţat şcoli, atâtea aşezăminte de luminare, de creştere, de învăţătură. 
Înaltul gubern nu cruţă nici o fatigă ca să ne vază pe calea fericităţii, 
luminaţi şi înaintați. Nici o spesă nu I se pare prea grea ca să vadă înflorind 
aceste institute, gloria naţiunii şi a patriei. Pentru ce să nu pricepem în fine 
binevoitorul său scop? Pentru ce să nu ne cunoaştem însăşi interesele 
noastre? Pentru ce să ne placă a înota în neştiinţă şi în pulberea atâtor 
secole?”%. Rezistenţa la iluminare a maselor, conservatorismul tipic al 
societăţilor tradiţionale sunt caracteristice naţiunilor asuprite, crede Andrei 
Mureşanu într-un articol din 1843: „Una dintre însuşirile cele mai 
stricătoare firii omeneşti este că cu mult mai îndelungat timp se cere spre 
dezvăţarea datinei sau năravului rău învechit, decât spre învăţare; iar alta, 
care e urmarea întunecării, că cu cât mai îndelungat depărtează aceasta 
străbaterea luminii, pe atât mai tare se tâmpeşte boldul spre deşteptare; însă 
aceasta nu numai românilor, ci şi altor naţii s-a întâmplat, cu acea deosebire 
că lovitura întâmplărilor triste cu mult mai tare apasă pe români decât pe 
alţii, ştiindu-se aceştia cu neştiinţa românilor într-al său interes a se folosi”. 
Sorin Mitu observă în acest context că ponderea responsabilităţii nu cade pe 
acţiunea străinilor, ci pe absenţa dorinţei de progres şi deşteptare care 
caracterizează societatea, notând că Mureşanu, la fel ca iluminiştii, arată că 
nu lipsesc nici stăruinţele autorităţilor, nici cele ale unor fruntaşi interesaţi 
de binele național": „nu fără durere trebuie să mărturisim că ostenelile lor 
de puţini fiind preţuite, înalta idee a prefacerii românilor întru popor 
vrednic de purtarea numelui strămoşesc, prin deşteptare şi înainte păşire în 
ştiinţe, încă până astăzi se ţine de cei mai mulţi nepotrivită pentru starea 
românilor de acuma, ce aceea însemnează: cum că în cei mai mulţi boldul 
deşteptării încă zace sub grosul coperământ al negurii astupat”??. 

Diferenţa dintre elită şi popor se menţine multă vreme, deşi structura 
socială a românilor din Transilvania se diversificase către jumătatea secolu- 
lui al XIX-lea, ajutată atât de influenţele culturale impulsionate de Iosefi- 
nism, cât şi de raționalismul economic al Iluminismului. Mişcarea intelec- 
tuală cunoscută sub numele de Şcoala Ardeleană, ilustrată prin acţiunile şi 
scrierile lui Samuel Micu, Gheorghe Şincai, Petru Maior, loan Budai- 
Deleanu, dar antrenând şi dascălii şi preoţii răspândiţi în Transilvania sau 
Banat, cum sunt R. Tempea, I. Piuariu Molnar, Paul Iorgovici, scriitorii 


9 Ion Codru Drăguşanu, Peregrinul transilvan, Bucureşti, ESPLA, 1956, citat de Sorin 
Mitu, Geneza identităţii naţionale la românii ardeleni, Bucureşti, Humanitas, 1997, 
p.147. 

10 Andrei Mureşanu, „Pentru ce suntem aşa rămaşi?”, în Foaie pentru minte, VI, 1843, 
nr. 42, p.329-331, citat în Sorin Mitu, op.cit., p.151. 

11 Sorin Mitu, op.cit., p.151. 

12 Andrei Mureşanu, op.cit., p.330. 

D. Ţichindel şi I. Barac, a participat în mod direct la inovarea 
învăţământului primar. Astfel, în anul 1843 din cele 1640 de şcoli 
elementare atestate 286 erau şcoli ortodoxe şi 80 unite. Formarea 
învăţătorilor se făcea la Blaj pentru cei de confesiune greco-catolică şi la 
Arad pentru ortodocşi. În afară de acestea, mai existau încă două seminarii 
destinate clericilor ortodocşi la Arad şi Sibiu, a căror preocupare principală 
era ridicarea nivelului de cultură al învăţătorilor şi al preoţilor, astfel încât 
această clasă intelectuală era formată, în apropierea anului revoluţionar 
1848, din 2550 de membri ai clerului şi 300 de învăţători! la o populaţie de 
1 225 619 români, după cum arată recensământul din 1850. 

Cheia dezvoltării naţionale a românilor ardeleni trebuie căutată în pro- 
blema păturii conducătoare şi a statutului de stare, pentru că această clasă 
medievală provenită din societatea românească cnezală se rupsese de 
propriul popor cedând atracției stării nobiliare ungare, însuşindu-şi ca limbă 
maghiara, iar ca religie romano-catolicismul. Istoricul ardelean Zoltán Tóth, 
care a analizat formarea naţionalismului românesc în secolul al XVIII-lea în 
Transilvania, ajunge la concluzia că această contopire benevolă a păturii 
conducătoare româneşti cu maghiarimea a împiedicat într-o primă fază 
formarea unei naţiuni politice româneşti după modelul celei ungurești, 
secuieşti şi săseşti şi că doar după înfiinţarea Bisericii Unite s-a creat în 
Ardeal o situaţie în măsură să permită o oarecare stratificare a aspirațiilor 
sociale ale clerului şi nobilimii laice. Astfel, în secolul al XVIII-lea destinul 
naţionalismului românesc este identic cu destinul intelectualităţii: „Prin 
dubla revelaţie a originii romane şi a religiei romane, această intelectualitate 
reuşeşte să învingă mentalitatea ortodoxă, care-i este proprie atât ei, cât şi 
poporului: ‘Revine’ astfel la fundamentul roman, părăsit, în viziunea sa, prin 
Ortodoxie. Această revelaţie a fost ancora ce a legat-o definitiv de sfera 
culturii apusene şi remediul miraculos care a atenuat şi, în cele din urmă, a 
pus capăt pericolului asimilării păturii conducătoare în maghiarime şi în 
Catolicism”"4. În Ortodoxie, criteriul principal al naţionalităţii era religia. 
Dar ideea continuității daco-romane şi a latinităţii poporului român a 
declanşat încă din a doua treime a secolului al XVIII-lea procesul laicizării 
conceptului de naţiune, iar Luminismul, care se impusese cu tot mai multă 
forţă începând cu ultimele decenii ale secolului, a încheiat acest proces în 
cursul următoarelor trei generaţii. Astfel, în cele din urmă, interferența 
pozitivă şi complementaritatea efectelor Luminismului şi doctrinei daco- 
romane au reuşit să refacă, în bună măsură, unitatea naţiunii după dezbi- 
narea produsă la începutul secolului între românii uniţi şi cei ortodocși’. 


13 Emanuel Turczynski, op.cit., p.38. 

14 Zoltán Tóth, Primul secol al naţionalismului românesc ardelean 1697-1792, trad. 
Maria Someşan, Bucureşti, Pytagora, 2001, p.403-404. 

15 Ibidem, p.405. 

Naționalismul român din Ardealul epocii iluministe nu a fost însă al 
întregului popor român, şi nici măcar al întregului cler, ci doar al unei pături 
puţin numeroase de intelectuali. După cum remarcă Zoltán Tóth, masele 
stagnau în continuare „pe vechea treaptă a instinctului de neam”. Prin 
sentimentele lor comunitare românii erau legaţi de Ortodoxie, de 
comunitatea internaţionalei ortodoxe a Europei răsăritene, în fruntea căreia 
se afla ţarul Rusiei (vezi şi diversele memorii pe care românii le trimiteau la 
Moscova şi la Sankt Petersburg spre a cere ajutor în numele frăţiei ortodoxe). 
Una dintre cele mai importante probleme ale naţionalismului românesc 
transilvănean, din această perspectivă, era distanţarea dintre poporul rămas 
în realitatea Ortodoxiei răsăritene şi intelectualitatea care-şi însuşise formele 
occidentale!. 

De aceea, dincolo de realizările explicite şi implicite ale Şcolii Arde- 
lene”, Iluminismul a fost o ideologie elitară care nu a reuşit să lumineze 
masa românilor ardeleni, refractară la nou, prea puţin alfabetizată, oprimată 
şi marginalizată. Refuzul 'uniformizării' comandate de sus în jos în spirit 
iluminist şi gestul compensator al elitelor în alertă petiţionară ne dau 
imaginea tipică a unei societăţi rurale conservatoare. În acelaşi timp 
speranţa pusă în scenă de reprezentanţii români din Ardeal prin nenumă- 
ratele memorii trimise la Viena sugerează un univers în mişcare, dar un 
univers paseist, întors mereu cu faţa spre un trecut pe care încearcă să-l 
recupereze într-o formă cât mai eroică. Exerciţiul revendicativ, care com- 
pune şi recompune continuitatea angoasantă, dar glorioasă a unui popor 
contemplativ, prea puţin conştient de sine, va duce prin repetiţie la 
conştientizare, coeziune şi acţiune. Construcţia naţională, morală şi socială 
începută de elita iluministă la finele secolului al XVIII-lea va continua pe tot 
parcursul secolului următor, când Romantismul se va suprapune comple- 
mentar peste ideologia luminii aducând diversitatea, cultivarea însuşirilor 
individuale, naţionale şi rasiale într-o epocă a subversiunii. 


Romantismul 


Într-o perioadă fluidă de schimbări multiple şi conflicte mocnite, de 
dileme puse între parenteze în imperiile multinaționale, sensibilitatea faţă 
de particularisme pe care romanticii o învăţaseră de la Herder pregăteşte 
revoluţia paşoptistă, care pe plan european a avut un caracter unitar din 


16 Ibidem, p.406. 

17 Scrierile istoriografice de până la 1848 sunt lipsite de idei generatoare de identitate 
sau de naționalism, cu impact asupra conştiinţei contemporanilor, după cum rezultă 
din cărţile de istorie ale iluminiştilor şi mai ales ale romanticilor ardeleni. Vezi şi 
Alexandru Zub, A scrie şi a face istorie (Istoriografia română paşoptistă), Iaşi, 
Junimea, 1981, sau de acelaşi autor, Biruit-au gândul (note despre istorismul 
românesc), laşi, Junimea, 1983. 

punct de vedere ideatic, urmărind eliberarea ţăranilor, afirmarea dezide- 
ratelor naţionale şi libertatea pe plan politic, prin promovarea constitu- 
ţionalismului şi parlamentarismului!'5. Tentaţia fragmentării, argumentele 
justificatoare şi regăsirea prin mitologizarea istoriei sunt tot atâtea atribute 
ale unei epoci subversive care, supraestimând rolul naţionalismului, a dus 
la rupturi ireversibile între naţiunile trăitoare în Transilvania. Totuşi măsura 
în care intelectualii români din Ardeal participau la mişcarea romantică este 
mai discutabilă decât ataşamentul lor faţă de idealurile Iluminismului!?, 
întrucât ei nu s-au implicat în revolta împotriva raționalismului şi 
materialismului luminist care a avut loc în Occident sau chiar în unele ţări 
din răsărit după 1790%. Alexandru Zub apreciază însă că romantismul a 
sporit sensibil interesul pentru trecut şi a contribuit la „vasta deschidere 
problematică de la jumătatea şi din a doua parte a secolului al XIX-lea”?!. 
Acest interes pentru trecut era la elita română transilvăneană o modalitate 
de redefinire a individualităţii etnice şi o justificare pentru misiunea lor 
socială şi naţională care poate fi împlinită de spiritul revoluţionar care 
domină Imperiul Habsburgic în 1848. „Ardealul e proprietate adevărată a 
naţiunii române, care o a câştigat cu bună dreptate înainte cu vre-o mie şapte 
sute de ani, şi de atunci până astăzi o ţine, o apără şi o cultivă cu multă 
sudoare şi osteaneală” spunea în celebrul discurs ţinut la Blaj Simion 
Bărnuţiu??, care încerca să convingă poporul să nu aibă încredere în unirea 
Transilvaniei cu Ungaria şi în reformele proiectate de revoluționarii 
maghiari”: „dacă se va face Ardealul ţară ungurească prin uniune, atunci 
libertatea românilor nu va custa doară nici un an, şi iarăşi vor cădea în 
servitute. Şi pentru ce? Pentru că în ţara ungurească şi libertatea va fi 
ungurească, şi aceasta va fi legată de condițiuni care românul nu le va putea 


18 Liviu Maior, 1848-1849. Români şi unguri în revoluţie, Bucureşti, Edit. Enciclopedică, 
1998, p.8-9. 

19 Keith Hitchins, Românii 1774-1866, Bucureşti, Humanitas, 1996, p.272. 

20 Dumitru Popovici, Romantismul românesc, Bucureşti, Tineretului, 1969, p.326-338; 
Ovidiu Papadima, Ipostaze ale iluminismului românesc, Bucureşti, Minerva, 1975, 
p.324-360. 

21 Alexandru Zub, De la istoria critică la criticism. Istoriografia română sub semnul 
modernităţii, Bucureşti, Enciclopedică, 2000, p.96. 

22 Ioan Chindriş, Simion Bărnuţiu, Suveranitate naţională şi integrare europeană, Cluj- 
Napoca, Discursul ținut la Blaj în data de 2/14 mai 1848, 1998, p.93. 

23 La 15 martie 1848 un grup de tineri radicali, condus de poetul Petőfi Sándor, a 
proclamat la Pesta un guvern democratic, care îşi propunea aplicarea imediată a 
reformelor politice sociale prin înfiinţarea unui minister răspunzător faţă de electorat, 
vot universal, tratament egal în faţa legii, libertate de asociere şi de expresie, o 
fiscalitate bazată pe capacitatea reală de plată. Acest guvern a fost înlocuit, însă, 
destul de repede de unul mai moderat avându-l ca prim-ministru pe contele Lajos 
Batthyány, care a preluat programul revoluţionar proclamat de poetul Petőfi Sándor 
şi s-a angajat să protejeze drepturile constituţionale ale tuturor cetăţenilor din 
Ungaria, indiferent de naţionalitate sau religie. Vezi şi Keith Hitchins, Românii 1774- 
1866, Bucureşti, Humanitas, 1996, p.308. 

îndeplini după aşteptarea ungurilor. Ungurii vor da libertate numai celor ce 
vor voi a se face unguri. Pe aceştia îi vor ajuta la dregătorii politice, 
şcolastice, bisericeşti etc., le vor face venituri şi-i vor lăuda în public, iar din 
contră, pe care îi vor simţi că nutresc sentimente naţionale îi vor depărta 
şi-i vor certa”24. Neîncrederea lui Bărnuţiu în reformele revoluţionarilor 
maghiari (de care ar fi beneficiat şi românii prin drepturile individuale şi 
politice prevăzute de programul kossuthist) precum şi respingerea unirii 
Transilvaniei cu Ungaria au fost argumentate prin exemple ale istoriei 
nefericite trăite de românii ardeleni în secolele de dinainte, prin aserţiunea 
simplă că lucrurile nu se pot schimba de la o zi la alta, că ungurii care au 
asuprit atât de mult poporul român nu vor avea nici un motiv în viitor să-şi 
schimbe purtarea şi că românii trebuie să se bazeze acum pe propriile forţe 
„şi toţi la un gând să lucre pentru că națiunea românească toată e căzută şi 
toată trebuie ridicată cu unite puteri”%. Spre deosebire de Simion Bărnuţiu, 
pentru care păstrarea naţionalităţii române era prioritară şi care credea că 
românilor — „descendenţii romanilor” — le era negat de prea mult timp locul 
pe care-l meritau de drept printre celelalte naţionalităţi ale Transilvaniei, 
filologul Timotei Cipariu (1805-1887), un precursor al drepturilor omului în 
spaţiul cultural românesc, era convins că principiile liberale ale noilor lideri 
maghiari se vor oglindi în noua constituţie, care va garanta tuturor 
cetăţenilor, fără deosebire de clasă, religie sau naţionalitate, egalitatea în faţa 
legilor. În privinţa dreptului de folosire a limbii materne, Timotei Cipariu, 
editorul ziarului Organul Luminării, părea gata să permită o excepţie: în 
interesul eficienţei şi datorită predominanţei politice şi culturale de care se 
bucurau maghiarii, limba maghiară trebuia să fie acceptată ca limbă 
principală în administraţie?. Acest reprezentant al romantismului românesc 
şi al unei culturi politice marcate de spiritul creştin al orânduirii divine?” 
s-a străduit să atenueze într-un fel deosebirile dintre clasa conducătoare şi 
supuşii săi, indicând o cale nepolitică de ascensiune în rândul elitei şi, prin 
aceasta, către putere. După cum îl defineşte Emanuel Turczynski, Cipariu 
este „exponentul unei mici grupări preoțești, care influențate de Iosefinism 
şi de Iluminismul catolic, se alăturau unui catolicism reformator”?8, 

George Barițiu, editorul Gazetei de Transilvania, încuraja la rândul său 
unirea Transilvaniei cu Ungaria, dar condiţionată de garanţii privind deplina 
folosire a limbii materne în biserică, învăţământ şi administraţie publică. 
Barițiu era de părere că dacă intelectualii români reuşeau să consolideze 
naționalitatea prin înfiinţarea de şcoli, organizaţii culturale şi prin cultivarea 


24 Ioan Chindriş, op. cit., p.97. 

25 Ibidem, p.78. 

26 R. W. Seton-Watson, „The Era of Reform in Hungary”, în Slavonic and East Review, 
21/2, 1943, p.166, citat de Keith Hitchins, op.cit., p.309; loan Chindriş, op. cit., p.99. 

27 Paul Cornea, Originile romantismului românesc. Spirit public, mişcarea ideilor şi 
literatura între 1780-1840, Bucureşti, Minerva, 1976, p.601. 

28 Emanuel Turczynski, op. cit., p.214. 

conştiinţei naţionale în rândul poporului apelând la lucrări de istorie şi 
literatură, nu aveau nici un motiv să se teamă de reorganizarea statului 
inclusiv prin alipirea principatului la Ungaria. 

Renaşterea naţiunii era, deci, proiectată de elita românească din 
Transilvania în sensul ideii romantice de naţiune, care pune accentul mai 
degrabă pe factorii culturali decât pe cei politici. De aceea reformele civice 
care acordau drepturi individuale erau nesatisfăcătoare pentru mulţi dintre 
reprezentanţii elitei româneşti, aceştia fiind de părere că salvarea lor nu 
trebuie să fie individuală, ci colectivă. Funcţia comunităţii, care a jucat un 
rol important în formarea doctrinelor de mai târziu, era prioritară şi pentru 
românii ardeleni, pentru care limba şi cultura trebuiau neapărat conservate: 
„Natura pentru aceea i-a dat limbă fiecărei naţiuni, ca să se folosească cu 
aceeaşi în toate negoaţele vieţii, precum i-a dat picioare omului ca să umble 
pe picioarele sale, urechi ca să auză cu urechile sale, ochi ca să vază cu ochii 
săi; vai de omul pe care-l poartă altul, vai de națiunea care nu umblă pe 
picioarele sale sau care nu vede decât cu ochii altei naţiuni, niciodată nu va 
pătrunde raza de cultură la creerii acestei naţiuni, ci va rămâne pururea 
întunecată ca orbul şi şerbă naţiunilor răpitoare”?. 

Situaţia nefericită a românilor este instrumentalizată, aşadar, pentru a 
justifica necesitatea schimbării”. Legitimarea adoptării anumitor poziţii din 
perspectiva istoriei nefericite şi a soartei nenorocite a românilor în timpul 
revoluţiei paşoptiste este invocată atât de partizanii atitudinii anti-unioniste 
şi pro-imperiale, care îi cheamă pe români la Blaj, ameninţându-i „că dacă 
nu veţi veni, veţi rămâne nefericiţi precum aţi fost până acum”*!, cât şi de 
către adepţii cauzei maghiare, precum episcopul greco-catolic Lemeny, care- 
şi îndeamnă conaţionalii, dimpotrivă, să stea acasă şi să se supună autorită- 
ților, în virtutea aceluiaşi avertisment: „ca nu cumva să aduceţi spre neamul 
nostru, în loc de a-l ferici, stricarea cea mai de pe urmă”*? — aluzie la 'stri- 
carea cea dintâi”, a păcatului originar care i-a aruncat în iobăgie, datorită 
unei conduite similare, de violenţă şi nesupunere faţă de legi®. 

Instrumentele necesare emancipării naţionale adoptate de românii 
ardeleni în perioada revoluţionară pendulau între legalism şi reacţionism, 
între idealism şi utopie. Eroului romantic al renașterii naţionale, Avram 
Iancu, aşezat în fruntea ţăranilor-luptători, i se opune liderul religios care 
optează pentru lupta petiţionară şi loialismul faţă de dinastia habsburgilor, 


29 Ioan Chindriş, op. cit, p.99. 

30 Sorin Mitu, op.cit., p.184. 

31 Apel pentru convocarea celei de-a doua adunări de la Blaj, aprilie 1848, publicat de 
Cornelia Bodea, 1848 la români. O istorie în date şi mărturii, |, Bucureşti, Edit. 
Ştiinţifică şi Enciclopedică, 1982, I, p.445, citat de Sorin Mitu, op. cit., p.184 . 

32 Circulară a episcopului loan Lemeny, din 21 octombrie 1848, publicată în Teodor V. 
Păcăţian, Cartea de aur sau luptele politice-naţionale ale românilor de sub coroana 
ungară, ed. a II-a, I, Tipografia Iosif Marschall, 1904, p.464, citat de Sorin Mitu, op. 
cit., p.184. 

33 Sorin Mitu, op. cit., p.184. 

cum e cazul episcopului ortodox Andrei Şaguna, sau şefului bisericii greco- 
catolice, loan Lemeny, care preferă compromisul cu maghiarii ca soluţie 
pentru obţinerea revendicărilor naţiunii române. 

Rezolvarea problemelor naţiunii oprimate este percepută tot mai diferit 
de reprezentanţii bisericilor, pe de o parte, şi de intelectualitatea laică, pe de 
altă parte. Cei dintâi încearcă să impună soluţiile ‘diplomatice’: negocieri, 
memorii, participarea la viaţa politică ungară, în vreme ce laicii critică acest 
tip de “colaboraţionism' şi impun acţiunea, inclusiv prin mobilizarea 
țăranilor, o idee rar întâlnită printre intelectualii români înainte de apariţia 
Romantismului. Spre deosebire de generaţia iluministă, care vede în 
țărănime o forţă opusă raţiunii şi progresului şi care nu avea nimic de oferit 
celor educați, Avram Iancu şi confrații săi preţuiau simplitatea lumii 
rurale?+. Astfel, Keith Hitchins crede că Romantismul „a avut o mare putere 
de atracţie, dar a fost un curent prea difuz printre românii din Transilvania 
pentru a ne face să vorbim de o mişcare”%. 

Supremaţia factorului etnico-naţional ca modalitate de construire şi 
acţiune a naţiunii va duce în cele din urmă, sub influenţa răsturnărilor 
revoluţionare care contaminau sud-estul Europei, la o translatare a 
culturalului spre politic. Scopul mişcării naţionale a românilor se va deplasa 
astfel de la revendicări socio-culturale spre cereri politice. Armele istorice, 
puse la punct în perioadele iluministă şi preromantică, vor putea fi folosite 
în perioada următoare pentru susţinerea voinţei politice. De altfel, încă din 
programul prezentat de Simion Bărnuţiu la Blaj în 1848 se precizează la 
primul punct că „Națiunea română, răzimată pe principiul libertăţii, 
egalităţii şi frăţiei, pretinde independenţa naţională, în respectul politic, ca 
să figureze în numele său, ca națiunea română să-şi aibă reprezentanţii săi la 
dieta ţării în proporţiune cu numărul său, să-şi aibă dregătorii săi în toate 
ramurile administrative, judecătoreşti şi militare în aceeaşi proporţiune, să 
se servească de limba sa în toate trebile ce se ating de dânsa, atât în legislaţie, 
cât şi în administraţie. Ea pretinde tot anul o adunare naţională generală”*. 
Autonomia politică era deja un concept formulat de intelectualitatea 
transilvăneană la 1848, dar neagreat în aceeaşi măsură de întreaga elită. 

Programul în 16 puncte adoptat de mulţimea adunată pe Câmpia 
Libertăţii de la Blaj în mai 1848 face deja un pas înainte atunci când îşi 
bazează revendicările pe drepturile naturale ale omului. Mai importantă, 
însă, decât această formulare este reuşita elitei laice şi clerice din Ardeal de 
a strânge câteva zeci de mii de ţărani dispuşi să asculte discursurile lungi şi 
complicate, alcătuite în stil baroc de intelectualii vremii. Ideea de naţiune 
este astfel receptată de această societate civilă în formare, care tinde să 
devină conştientă de necesitatea emancipării ei. 


34 Keith Hitchins, op. cit., p.273. 
35 Ibidem. 
36 Victor Chersteşiu, Adunarea naţională de la Blaj, Bucureşti, 1996, p.459. 

Entuziasmul romanticilor transilvăneni, excesele acţiunii unui personaj 
cu o biografie încă greu descifrabilă de factură eroico-tragică, cum este 
Avram Iancu - un intelectual crescut la şcolile catolice, cu legături în 
cercurile francmasonice, care reuşeşte să mobilizeze o adevărată armată 
paramilitară, să procure bani pentru întreţinerea şi înzestrarea ei, dar care se 
'rătăceşte' apoi în munţi, pierzând nu doar legătura cu realitatea, ci şi 
“fondurile” şi ‘documentele’ revoluţiei —, utopiile conducătorilor poporului, 
care luptând împotriva revoluţionarilor maghiari cu proiecte constituţionale 
liberale se aşteptau să fie răsplătiți şi “puşi în drepturi” de Împăratul de la 
Viena, incapacitatea elitei de a coagula mişcarea românească, ne oferă un 
peisaj dezordonat în care amplitudinea oscilării între loialismul dinastic şi 
compromisul cu ungurii a dus la eşecul revoluţiei. 

Totuşi contradicţiile care se cereau continuu rezolvate în interiorul 
mişcării naţionale româneşti din Transilvania, precum şi audiența tot mai 
însemnată din partea maselor au contribuit la conştientizarea naţiunii, dar şi 
la ascuţirea conflictului dintre români şi maghiari şi transformarea lor, prin 
propaganda ambelor părţi, în duşmani perpetui. 

Aflată mereu la margini de imperii, loc de trecere de la o civilizaţie la 
alta, pe drumul ce leagă Occidentul de Bizanţ, Transilvania trăieşte încă 
starea de graniţă, suportând excesele politicianiste, exigenţele gratuite şi 
discontinuităţile memoriei. Lucrurile se vor schimba, dar Transilvania - 
alterată de naţionalismele ultimelor secole - va continua în mod simbolic să 
fie puntea dintre Est şi Vest. Provincie a României Mari, principat cu auto- 
nomie glisantă între otomani şi habsburgi sau parte a Austro-Ungariei, Tran- 
silvania are valenţe de periferie. Dar relaţiile stabilite în timp între această 
provincie şi centrele de putere la care ea se raporta nu erau mereu unidirec- 
tionale şi ele nu descriu doar un proces mecanic univoc. Traiectoria istorică 
sinuoasă a Transilvaniei sugerează că raportul 'centru-periferie” în acest con- 
text nu este întotdeauna cel dintre progres şi reacțiune şi că Transilvania este 
fie în căutarea unui centru binevoitor, fie în construirea propriei centralităţi. 

Prin aşezarea geografică, situaţia economică, politică şi culturală 
Transilvania austro-ungară respectă definițiile care circumscriu provinciile 
periferice: este dependentă, având un mic control asupra propriei soarte şi 
posedând minime resurse de apărare a specificităţii sale împotriva presiu- 
nilor din afară. Formal este un teritoriu ‘cucerit’, un fel de colonie, repre- 
zentată prin oficiali (adesea străini şi neprietenoşi) care nu sunt înţelegători 
cu dorinţele periferiei şi care primesc dispoziţii de la centrul îndepărtat. 
Transilvania ca parte a Imperiului Austro-Ungar corespunde acestei 
prezentări: are o economie slab dezvoltată, depinde în mare măsură de 
fluctuaţia pieţei imperiale, neavând la îndemână mijloacele necesare pentru 
a interveni în acest mecanism. Marginalitatea provinciei se manifestă în 
domeniile distincte ale vieţii sociale: politică, economie, cultură. 

Transilvania fusese şi până la 1867 periferia Imperiului Habsburgic, iar 
în cursul istoriei a fost margine oscilantă a otomanilor şi habsburgilor, 
având, însă, mereu instituţii politice şi administrative proprii, precum şi 
diverse grade de autonomie. Ausgleich-ul a curmat această tradiţie, pe care 
o revendică nostalgic şi astăzi mulţi transilvăneni. Ideea de autonomie 
pendulează în discursurile elitelor maghiare şi româneşti în funcţie de 
condiţia de minoritate, respectiv majoritate a acestora. Dacă la sfârşitul 
secolului al XIX-lea şi începutul celui de-al XX-lea românii ardeleni erau cei 
care militau pentru autonomie, un secol mai târziu maghiarii transilvani 
sunt cei care proiectează şi argumentează autonomii: personale, culturale şi 
chiar teritoriale. Şi atunci şi acum sunt aduse în discuţie modele funcţionale 
din lumea occidentală. Federalizarea sau confederalizarea unui spaţiu chiar 
mai larg decât cel al monarhiei dunărene a fost, şi este şi astăzi, o soluţie 
propusă atât de teoreticieni, cât şi de politicieni pentru Uniunea Europeană. 

Federalizarea Imperiului Austro-Ungar era în viziunea românilor 
ardeleni, dar şi în proiectele unor austrieci sau maghiari, nu doar o moda- 
litate de a pune pe baze mai eficiente structura administrativă a monarhiei, 
ci şi o cale pentru rezolvarea “chestiunilor naţionale tot mai presante în peri- 
oada care a urmat revoluțiilor de la 1848. 

Discursul elitelor politice româneşti din Transilvania, mai ales cel din 
presa anilor 1892-1918, demonstrează (auto)marginalizarea politicienilor 
ardeleni: 

1) Liderii români erau subversivi doar în proteste publicistice sau scrieri 
teoretice. Nu au existat, nici înainte de 1918 şi nici după, strategii politice 
care să transforme secundarul acestei provincii în principal. 

2) Autonomia dorită, planificată, revendicată la sfârşitul secolului al 
XIX-lea de liderii politici ai Partidului Naţional Român, era concepută mai 
ales prin federalizarea imperiului bicefal, iar Elveţia, federalizată la 1848, era 
din acest punct de vedere un model ideal pentru elita românească. Spre 
deosebire de intelectualii de dincolo de Carpaţi, care gândeau panromânist 
variante de federalizare dunărene, românii ardeleni imaginau federalizarea 
Imperiului Habsburgic cu scopul obţinerii autonomiei principatului. Româ- 
nii ardeleni nu erau aproape deloc preocupaţi de ‘unitate’ cu fraţii lor din 
Principate (dintre ziarele cercetate doar Gazeta Transilvaniei alocă spaţiu 
acestei teme: 0,2% din suprafaţa sa), în schimb fidelitatea lor tradiţională 
faţă de Împărat le submina capacitatea de mobilizare împotriva centrului 
opresiv. De aceea dezbaterile privitoare la autonomia Transilvaniei prin 
federalizarea Imperiului Austro-Ungar nu înregistrează suprafeţe 
importante, deşi se discută cu oarecare consecvență în toate cele trei ziare 
luate în studiu. Telegraful român se ocupă de acest subiect fie în termeni 
neutri, fie judecând critic sau practic-raţional imposibilitatea federalizării 
monarhiei, în vreme ce Tribuna se află pe poziţii militante, iar Gazeta Tran- 
silvaniei se raportează pozitiv la proiectele federative apărute în epocă, dar 
în articole succinte şi nu prea întinse, acordând doar un procent din supra- 
faţa sa acestui subiect. În schimb Telegraful şi Tribuna dedică fiecare aproa- 
pe 7% temei “autonomia Transilvaniei prin federalizarea imperiului”. 

3) O altă formă de subversiune publicistică a elitei româneşti din 
Transilvania era la sfârşitul secolul al XIX-lea cea de subminare, prin articole 
de opinie, a politicii care se ducea la Budapesta. Astfel, acest subiect este 
tratat preponderent negativ atât în Telegraful român (75% din suprafaţa 
articolelor pe această temă), cât şi în Gazeta Transilvaniei (90% din suprafaţa 
totală a articolelor în care se vorbeşte despre politica dusă în capitala ungară). 
Tot ca o reacţie a periferiei la discursul centralizator al centrului era răspunsul 
publicistic de victimizare. Românii ardeleni s-au considerat mereu victime 
ale istoriei neprietenoase, ale centrului uzurpator (indiferent dacă acesta se 
afla la Budapesta sau la Bucureşti), victime ale politicii ungare sau ale unor 
cercuri de interese care ar avea misiunea de a marginaliza Transilvania. Dacă 
nu sunt ceilalţi de vină pentru situaţia lor grea, atunci cu siguranţă destinul 
este responsabil pentru ceea li se întâmplă. La sfârşitul secolului al XIX-lea şi 

începutul următorului gazetele vremii caută mereu ţapi ispăşitori pentu 
încercările grele prin care trece comunitatea românească din Transilvania, 
dând senzaţia că ardelenii se simt bine doar în dramă şi că nu au capacitatea 
de a se smulge din cotidianul resemnării. De aceea cele mai multe articole 
sunt dedicate în presa vremii ungurilor, care se fac vinovaţi de soarta 
românilor. Peste 25% din spaţiul Gazetei Transilvaniei şi aproape 20% din 
spaţiile Telegrafului român şi Tribunei sunt alocate acestei teme, în care 
ungurii sunt călăi, iar românii — victime. 

4) Mitizarea împăratului şi demonizarea centrului administrativ au fost 
de asemenea metode folosite pentru a întări opoziţia faţă de Budapesta, prin 
păstrarea în acelaşi timp a speranţei că “bunul împărat îi va salva pe românii 
ardeleni. Raportul pozitiv/negativ în articolele despre împărat/politica 
vieneză este net favorabil Vienei. În proporţie de 70% în Gazeta Transilvaniei 
şi de 90% în Telegraful român, discursul este pro-imperial. Loialitatea faţă de 
Curtea de la Viena şi respingerea clasei conducătoare de la Budapesta a 
accentuat marginalitatea elitei de limbă română. 

5) Politica de pasivitate a Partidului Naţional Român, conservată până în 
1905, a fost o formulă de auto-excludere a românilor din viaţa politică activă. 
Absența îndelungată din legislativul de la Budapesta a PNR a făcut 
imposibilă orice negociere serioasă între puterea ungară şi minoritatea 
română. Intelighenţia română din Transilvania Habsburgică nu găsit soluţia 
dilemei: cum să păstreze identitatea culturală ameninţată, fără a o condamna 
la reificare şi fără a face compromisuri cu puterea. 

6) Absența unui lider politic cu anvergură care să poată coagula 
mişcarea naţională românească pe termen lung a fost o altă cauză a 
marginalizării comunităţii de limbă română din Transilvania. 

7) Identitatea regională a Transilvaniei a fost estompată după 1867, nu 
doar ca efect al politicilor hegemonice proiectate de la Budapesta, politici care 
au distrus bazele juridice ale existenţei provinciei care era Transilvania pentru 
a o transforma într-o serie de comitate, ci şi din cauza lipsei de reacţie şi soli- 
daritate dintre liderii comunităţilor de limbă germană şi română din Ardeal. 

8) Numărul restrâns al burghezilor, absenţa nobilimii române şi 
reprezentarea modestă a intelighenţiei din Transilvania au amânat 
mobilizarea necesară emancipării comunităţii româneşti ardelene. La 
sfârşitul secolului al XIX-lea abia 5% dintre români erau întreprinzători în 
industrie şi comerţ sau aveau profesiuni liberale. În 1904, din cei 6779 de 
întreprinzători mari şi mijlocii din Transilvania, 6411 erau maghiari şi saşi, 
368 (5,7%) aparţineau altor minorităţi şi doar 38 (0,06%) erau români. Sub 
2% din populaţia românească practica profesiuni liberale. Din acest procent 
mic au fost recrutaţi liderii PNR. Numărul celor cu profesiuni liberale a 
crescut încet, aproape nesemnificativ, de la 10.023 în 1900 la 11.538 în 1910. 
Preoţii şi învățătorii reprezentau categoriile cele mai numeroase, depăşind 
fiecare dintre ele 3000 de persoane, în vreme ce numărul avocaţilor era de 
219 în 1900 şi 370 în 1910. 

